
PREFAŢĂ 
Când inima îţi este distrusă, poţi să trăieşti pretinzând că 
totul este bine? Poţi să continui minciuna la nesfârşit, uitând că 


există mereu o a doua şansă? 


l. Impresii 


Încă o zi plictisitoare de liceu. Eram boboacă şi nu mă 
mândream cu acest lucru. Toată lumea spunea că ai diferite 
avantaje când eşti boboc, dar eu nu vedeam niciunul. Norocul 
era că aveam colegi cât de cât normali (mai normali decât cei 
din şcoala generală). Mă înţelegeam bine cu toate fetele, dar nu 
mă împrietenisem foarte bine cu vreuna dintre ele. 


Astăzi se presupunea că aveam să ne cunoaştem noii 
colegi - un lucru normal după părerea mea. Mi-am luat 
ghiozdanul de pe jos şi am plecat la liceu. Părinţii mei nu erau 
acasă, aşa că am scăpat de morală pentru că eram în întârziere. 
Ce vină aveam eu dacă alarma nu sunase! 


Am dat ochii cu o nouă dimineaţă răcoroasă. Am tremurat 
puţin, dar m-am îndreptat spre liceu. Distanţa dintre casă şi 
liceu era de zece-cincisprezece minute, aşa că mergeam pe jos. 
Eram la jumătatea drumului şi nu mă întâlnisem cu niciun coleg. 
După o săptămână de liceu asta ar fi fost prima zi în care nu m- 
aş fi întâlnit cu nimeni. O premieră în istoria mea de boboacă! 


Eram la ultimul stop din drum şi mă uitam după vreo faţă 
cunoscută. Nicio şansă! Erau doar elevi normali care mergeau la 
şcoală (la fel ca mine). Mi-am ridicat ochii spre cer şi am 
observat că era destul de înnorat, cu siguranţă va ploua. După 
secunde de aşteptare culoarea s-a schimbat în verde şi am 
pornit-o la drum din nou. M-am uitat la ceas şi am văzut că eram 
în mare întârziere. Ceasul arăta ora 07:25 şi eu începeam orele 
la 07:30! Am luat-o la fugă ocolind grupurile de elevi. Mai aveam 
vreo cinci minute de mers şi prima oră o aveam cu o profesoară 
destul de punctuală - nu puteam să încep ziua mai frumos! 


Într-un final am ajuns la liceu. M-am integrat printre ceilalţi 
adolescenţi şi am zbughit-o spre sala de clasă. Slavă Domnului 
că uşa încă era deschisă! Când am intrat toţi elevii erau adunaţi 
în faţa clasei. Părea că vorbesc cu cineva. Cu siguranţă erau 
colegii cei noi. M-am îndreptat cuminte spre prima bancă de pe 
rândul de la perete, mi-am pus ghiozdanul jos şi am mers să-mi 
agăţ haina în cuier. 


- Hei! Bună dimineaţa, leneşo! La ora asta se vine la liceu? 


Era unul dintre „încântătorii” mei colegi. Îl chema Vlad şi 
părea cât de cât simpatic. Era un băiat înalt cu ochii căprui şi 
părul şaten. Încerca să socializeze, dar nu era genul de om care 
iubea popularitatea. Aşa că încercând să par cât de relaxată 
puteam, l-am salutat şi eu. 


- "Neaţa şi ţie, Vlad! Ce e cu toţi colegii adunaţi în faţa 
clasei? 


- Aaaa...asta. Ei bine, se pare că noii colegi deja fac 
ravagii, mai ales băiatul. Sincer, nu înţeleg de ce toate fetele îl 
bagă în seamă atât de mult. E doar un coleg nou, nu e cine ştie 
ce V.I.P.! 


- Atunci mă duc să îi cunosc şi eu. Nu vreau să fiu chiar 
atât de nepoliticoasă! 


Şi am început amândoi să râdem. M-am îndreptat spre 
ceilalţi colegi şi am putut să aud încântarea din vocea fetelor. 


- Şi cum ţi se pare la noi în liceu? 


Ea era Amanda. Era genul de fată care voia să fie plăcută 
de toţi (în special de băieţii populari), şi cum el era un coleg 
nou, deja era următoarea „victimă”. Dar cât de penibil poţi să fii 
să întrebi asta pe un nou venit care probabil nici n-a avut timp 
să cunoască liceul? Cu siguranţă era tipic Amanda! 


Cum toţi elevii erau absorbiți de prezenţa noilor colegi, nu 
au auzit că s-a sunat şi nici nu au observat că profesoara a 
intrat în clasă. 


- Ce înseamnă asta? De ce nu sunteţi în băncile voastre? a 
început să ţipe la noi. Mă întrebam de unde avea putere în voce 
ca să tipe în felul acesta. 


Ştiind că era o profesoară care iubea punctualitatea şi 
disciplina, ne-am aşezat cuminţi în băncile noastre fără să 
scoatem un sunet. 


- Se pare că avem colegi noi. Ca să scăpăm de întrebările 
monotone le-am pregătit noilor colegi un mic test ca să îmi dau 
seama cu cine voi avea de-a face în următorii patru ani. 


În mod clar asta nu era una dintre zilele bune ale 
profesoarei. Nu-mi plăceau oamenii care nu ştiau să şi 
zâmbească din când în când. 


- Săracii de ei. Cu siguranţă nu s-au aşteptat la asta, vorbi 
Ada cu o voce tristă. 


- Da. Cred că e timpul să ne obişnuim cu asemenea 
surprize. 


- Nu o să fie bine. Nu va fi deloc bine! Nu-mi vine să cred 
că trebuie să o suport patru ani. E enervantă! 


- Calmează-te! Doar nu vrei să te audă! şi am ridicat un 
pic tonul vocii. Suficient cât „comandantul suprem” să mă audă. 


- Natalia, ai vreo problemă? Spune-o cu voce tare, cu 
siguranţă colegii tăi sunt dornici să te ajute. 


- Nu am nicio problemă. 

- Şi atunci de ce întrerupi ora? 

Tonul vocii ei era foarte dur. 

- Îmi pare rău! Nu o să se mai întâmple. 

- Sper! 

Şi ora a trecut cât se putea de încet. La un moment dat am 
crezut că ceasul meu s-a defectat - se mişca atât de încet! 
Incepeam să cred expresia cu „opritul timpului”. Nerăbdătoare, 


am început să bat cu degetele în masă. Minute bune au trecut şi 
într-un final s-a auzit salvarea: clopoţelul a sunat! Cu toţii am 


sărit din bănci, dar nu am făcut decât să o înfuriem şi mai rău pe 
profesoară. A început să ne facă morală şi a plecat. 


- În sfârşit, credeam că nu mai pleacă! a zis Alexandru. 


Îmi plăcea de el. Era genul de om care voia să-i ajute pe 
toţi şi să împace pe toată lumea. Era imposibil să nu te simţi 
bine în jurul lui. Cu ochii lui albaştri ca cerul şi părul ca mierea 
cucerea pe toată lumea. 


- Bună! Numele meu este Armand. 


M-am speriat la început pentru că nu l-am văzut când a 
apărut în faţa mea. Era un băiat înalt, alb la faţă, cu părul negru 
tuns scurt. Ochii îi erau mici şi aveau o nuanţă de căprui închis. 
Zâmbetul pe care îl afişa era mare şi îi evidenția dinţii albi. Era 
foarte simpatic datorită gropiţelor pe care le făcea când 
zâmbea. l-am întins mâna şi m-am prezentat. 


- Bună. Eu mă numesc Natalia. Mă bucur că ai venit printre 
noi. 


Ce penibil suna, dar nu găsisem altceva mai bun de zis. 


- Bună! Eu mă numesc Lorena. Mă bucur să te cunosc, 
Natalia. 


Ei bine, Lorena era incredibil de frumoasă. Arăta exact ca o 
adolescentă rebelă. Părul ei şaten închis era tuns astfel încât pe 
o parte era mai scurt decât în cealaltă. Poate că îţi dădea fiori la 
început datorită pielii ei albe, dar părea o persoană simpatică. 
Zâmbetul pe care-l avea arăta că nu se prefăcea. 


- Bună, Lorena! 
- Lorena, hai să-ţi arătăm câţiva băieţi drăguţi! 


Şi Amanda împreună cu celelalte fete au „răpit-o” pe 
Lorena de lângă noi. Părea chiar dornică să meargă cu ele. 


- Tipic adolescentelor! 


- Da. O să trebuiască să te obişnuieşti cu asta, i-am spus 
lui Armand. 


Şi m-am îndreptat spre bancă. Nu ştiu de ce, dar mă 
simţeam puţin rău. Eram ameţită, dar nu înţelegeam de ce. Era 
ca şi cum ceva rău urma să se întâmple. Inima îmi bătea un pic 
mai repede decât normal. 


- Bau! 
- Ah! Tu erai,Vlad! şi am răsuflat uşurată. 
- Cine credeai că e? Contele Dracula? 


- Termină, pentru că nu eşti amuzant! Să nu mai faci asta 
niciodată! Puteai să mă omori! 


- Bine, bine, nu trebuie să te enervezi aşa. Era o glumă! 


Şi-a pus mâna pe umărul meu încercând să mă facă să mă 
simt mai bine. Se vedea că-l supărase comentariul meu. Nu am 
putut să zic nimic ce l-ar putea face să se simtă mai bine, aşa că 
a plecat. Mă simţeam oribil. Mă enervasem atât de rău pentru 
un fleac. Chiar că era ciudat! De parcă prezenţa noilor colegi îmi 
dădea stările astea de nelinişte. Ce prostie! La ce mă puteam 
gândi! 


Lăsând deoparte gândurile ridicole, am luat cărţile de 
chimie şi am plecat spre laborator. 


- Natalia, aşteaptă! 


- Lorena, ce e? Eram destul de enervată şi asta s-a simţit 
în tonul vocii mele. 


- Nimic. Mă întrebam dacă vrei să stai cu mine la chimie. 


Asta era ceva nou. Nici nu venise bine la noi în clasă şi 
deja se îndepărta de grupul înfocat de admiratoare. Poate că nu 
era atât de ciudată pe cât am crezut. 


- Sigur, am răspuns surprinsă. 
- Super! 


Şi tot drumul spre laborator am vorbit despre fostele şcoli, 
foştii colegi. Ajunse în laborator, ne-am aşezat în spatele clasei - 
acolo fiind singura bancă disponibilă. Lângă noi a apărut 
Armand, nici el neavând unde să stea, deoarece mesele în 
laborator erau pentru 3 persoane. 


- Ştiu că e prea repede să spun asta, dar Amanda deja mă 
calcă pe nervi. 


- Ce s-a întâmplat, Lorena? 


- Ştii că m-a luat cu ea să-mi arate nişte băieţi drăguţi. De 
fapt, mi-a arătat doar unul: cel pe care-l place. Tipul e un pic 
“băiat rău” şi toată pauza numai despre el a vorbit. A fost... 


Şi n-a mai apucat să spună nimic pentru că profesorul era 
în faţa noastră. După ce le-a urat bun venit noilor colegi, s-a 
întors la catedră şi a început să predea lecţia. 


Ora a trecut repede. Profesorul ne-a anunţat că ora 
viitoare vom face experimente şi ne va da note. Nu eram atât 
de încântată precum restul colegilor. Experimentele nu erau 
punctul meu forte şi de fiecare dată încercam să scap de ele, 
dar se pare că acum asta era imposibil. 


- Natalia, hai odată! 


Nici nu am realizat că Lorena mă aştepta - eram prea 
cufundată în gânduri. Am prins-o din urmă şi am mers în clasă. 
Aveam o pauză de 20 de minute, aşa că ne-am dus cu toţii 
afară. Am ieşit şi ne-am aşezat pe singurele bănci libere. 


Afară era destul de înnorat şi frig. Eram mai mult ca sigură 
ca va începe ploaia. M-am aşezat cuminte lânga Lorena, care nu 
avea nicio problemă cu socializarea. 


Am ascultat conversaţia lor. Vorbeau despre modă. 
- Şi ai aflat ce se poartă toamna asta? 


Amanda era cea mai superficială fată pe care am 
cunoscut-o până acum. Pentru ea cel mai important era cum îi 
stătea părul sau dacă i s-a întins machiajul, etc. 


- Da, dar nu cred că mi s-ar potrivi ceva. Cred că o să 
continui să mă îmbrac cum cred că mi se potriveşte mai bine, i-a 
răspuns Lorena. 


- Hei, Amanda, uite cine e la orizont! 


Fără alte explicaţii am înţeles că era vorba despre noua 
„iubire” a Amandei. Lorena avea dreptate când spunea că era 
genul „băiat rău”, dar era foarte frumos - trebuia să recunosc. 
Era înconjurat de un grup de fete şi băieţi care stăteau şi 
analizau pe toată lumea din curte. 


Amanda deja începuse să hiperventileze şi era cu ochii 
doar pe el. Lorena mi-a aruncat o privire sugestivă şi amândouă 
am început să râdem. Când Ada a ieşit din liceu şi s-a îndreptat 
spre noi, băiatul cu pricina a părăsit grupul şi a luat-o de braţ şi 
a început să vorbească cu ea. Amanda a avut o reacţie destul 
de normală, cred. A rămas cu gura căscată, văzând tot ce se 
întâmpla. Şi eu şi Lorena am rămas destul de surprinse. Unul 
dintre cei mai populari tipi din liceu vorbea cu Ada şi nu cu 
Amanda. 


După ce au terminat de vorbit, Ada a venit lângă noi. Nu a 
apucat să spună nimic pentru că Amanda a început cu 
interogatoriul. 


- Ada, de unde îl cunoşti pe Marius? 


Nu părea nervoasă. Tonul vocii ei era foarte prietenos - 
probabil încerca să fie prietenă cu Ada în speranţa că va afla 
mai multe informaţii. 


- Aăă...e fratele meu, recunoscu ea cu tristeţe. 


Nu părea foarte bucuroasă de acest lucru. Probabil nu îi 
plăcea să aibă un frate popular. 


- E fratele tău? Pe bune? Şi de ce nu ne-ai spus? Amanda 
era uimită. 


Trebuie să recunosc că şi eu eram, dar asta nu însemna că 
aveam să o sufoc pe Ada cu întrebările, aşa cum plănuia 
Amanda. 


- Nu v-am spus pentru că am considerat că nu era un 
detaliu important. Putem să nu mai vorbim despre asta? 


- Sigur. Cine merge în clasă? E cam frig afară şi aproape se 
termină pauza, vorbi Amanda indiferentă. 


Ada, Amanda şi restul fetelor au mers în clasă. Eu am 
rămas cu Lorena pe bancă. 


- Să vezi acum ce prietenă o să fie Amanda cu Ada. 
Cunosc foarte bine fetele de genul ei. Ar face orice doar ca să fie 
în centrul atenţiei. Ipocrită! 


- Se pare că avem aceleaşi păreri, i-am spus Lorenei cu o 
jumătate de zâmbet. 


- Normal! Nu ştiai că geniile gândesc la fel? 

Şi am început amândouă să râdem. 

Ne-am ridicat de pe bancă şi am mers în liceu, la magazin. 
Acolo erau restul colegilor noştri. Băieţii stăteau la două mese şi 


vorbeau despre maşini. Fetele stăteau la o masă lângă fereastră 
şi ne-au făcut şi nouă semn să ne alăturăm. Imi plăcea să stau 


cu ele. Erau adolescente normale, cu care puteai să te înţelegi 
bine. Nu erau pline de superficialitate precum celelalte. 


- Ce mai faceţi? a întrebat Lorena cu o voce prietenoasă, 
caldă. 


- Bine. Ne gândeam că o să înceapă ploaia. 


- Ador ploaia, îmi place la nebunie! le-a spus Lorena foarte 
încântată. 


- Atunci bine ai venit în clubul „Ador ploaia!”, vorbi Rebeca 
zâmbind. 


- Şi ce anotimp preferaţi? am întrebat cu o voce calmă. 
- Toamna este anotimpul meu preferat, a spus Rebeca. 
- Şi al meu, i-a răspuns Lorena cu încântare. 


- Mă scuzaţi că întrerup clubul feminin, dar tocmai s-a 
sunat, ne-a anunţat Alexandru. 


- Mulţumim! i-am răspuns toate în cor. 


Şi tot drumul spre clasă am râs şi am glumit cu ceilalţi 
băieţi. Incepeam să mă simt din ce în ce mai bine şi îmi plăcea. 


Mai aveam doar istorie şi arte plastice şi mergeam acasă. 
Dar într-un fel îmi părea rău că se termina ziua asta. Mă 
simţeam în sfârşit în largul meu şi era un sentiment plăcut. 


Ajunşi în clasă, am văzut că Amanda o bătea la cap pe Ada 
cu tot felul de întrebări. Era chiar amuzant să le priveşti. 
Amanda credea că Ada asculta şi credea tot ce-i spunea, dar ea 
nu ştia cum să scape. Noroc cu Lorena care s-a dus la ea şia 
salvat-o de Amanda. 


- Mulţumesc! i-a spus Ada. 


- Pentru nimic! i-a răspuns Lorena cu un zâmbet până la 
urechi. 


- Gata, ai scăpat de înfocatele admiratoare? a întrebat-o 
Vlad pe Ada. 


- Mulțumită Lorenei. Altfel nu cred că m-ar fi lăsat în pace 
toată ziua. 


- Nu te grăbi. Mai avem o pauză, i-a spus Vlad zâmbind. 

Şi toţi am început să râdem. Dar veselia ne-a fost 
întreruptă de profesorul de istorie care a intrat în clasă foarte 
bine dispus, cu trei băieţi după el. Cu toţii am fugit spre băncile 
noastre şi ne-am pregătit pentru oră. 


Profesorul şi-a pus servieta pe catedră şi le-a făcut semn 
celor trei băieţi să se apropie. 


- Am de făcut un anunţ. Fiţi puţin atenţi, vă rog! Liceul 
nostru organizează cursuri de istorie după ore. 


Când am auzit asta, toţi am început să protestăm. 
Profesorul a început să râdă. 


- Staţi liniştiţi, nu veţi face ore. Va fi mai mult o joacă. 
- Adică? am întrebat toţi în cor. 


- Cursurile au legătură cu mituri, legende. Băieţii aici de 
faţă vă vor spune tot felul de poveşti. Şi vom face şi excursii. 


- Unde trebuie să ne înscriem? a întrebat Alexandru. 
Îmi plăcea ideea. Mituri, legende. Nu ştiu din ce motiv ele 


m-au pasionat mereu. Şi acum aveam ocazia să aflu cât mai 
multe. 


- Nu trebuie să vă înscrieţi nicăieri, deocamdată. Rămâneţi 
luni după ore şi mai vedem noi. Intre timp, colegii voştri vă vor 
împărţi nişte fluturaşi cu tot felul de informaţii. 


Cu toţii am primit pliante cu o sumedenie de detalii (mod 
de lucru, programul cursului, domeniile de discuţie). După ce s- 
au asigurat că toată lumea a primit pliantele, băieţii au plecat şi 
ora de istorie a continuat. La finalul orei, profesorul ne-a urat un 
sfârşit de săptămână plăcut şi ne-a spus că ne aşteaptă luni la 
cursuri. 


În pauză cu toţii eram foarte încântați datorită anunţului 
făcut. Toţi, mai puţin Lorena. Incerca să pară încântată, dar nu 
era. Era speriată într-un fel. N-am apucat să aflu mai multe, 
pentru că profesorul de arte nu era în liceu şi plecam cu o oră 
mai devreme. Bucuroşi, ne-am luat ghiozdanele, ne-am înşfăcat 
hainele din cuier şi am ieşit pe uşă. Partea proastă era că afară 
ploua. Destul de tare. Şi eu nu aveam umbrelă. 


- Natalia, pe unde o iei? m-a întrebat Armand. 


- Merg zece minute pe jos până în direcţia aia, şi i-am 
arătat că o luam la dreapta. 


- Într-acolo merg şi eu. 
- Şi eu, a spus Lorena. 


- Atunci eu propun să mergem, pentru că ştiţi...plouă..şi e 
frig. 


Armand cred că murea de frig şi noi stăteam şi ne uitam 
unii la alţii. Pe mine nu mă deranja să stau în ploaie şi cred că 
nici pe Lorena. Doar iubeam ploaia! 


- Vreţi să vă mişcaţi astăzi? întrebă Armand enervat. 
- Venim, venim! l-a asigurat Lorena. Hai să mergem, 


pentru că mi-e teamă că o să facă pneumonie, mi-a şoptit la 
ureche. 


Am început să mergem, bucurându-ne de stropii reci de 
ploaie care ne atingeau faţa şi părul. 


- Nu înţeleg de ce nu-ţi place ploaia, Armand. E foarte 
liniştitoare, l-a tachinat Lorena. 


- Nu spun că nu îmi place ploaia. Nu mă deranjează cu 
nimic. Mie nu îmi place frigul, şi a început să îşi frece braţele şi 
să-şi strângă hanoracul cât mai aproape de corp. 


Nici mie nu îmi plăcea frigul şi acum neavând umbrelă 
începeam să tremur. Lorena era singura care nu se plângea. 
Avea faţa îndreptată spre cer - pesemne că se bucura de ploaie. 


Când şi-a întors privirea la drum, Armand a întrebat: 
- Veniţi luni la cursurile alea cu legende şi mituri? 


- Da. Bineînţeles că vin! Miturile şi legendele mi-au plăcut 
mereu şi nu aş rata nicio ocazie să aflu cât mai multe, i-am spus 
încântată. 


Eram foarte entuziasmată de idee. Misterul m-a atras 
mereu, chiar dacă mulţi oameni nu găseau nimic interesant în 
lucrurile de genul acesta. Dar mie nu-mi păsa ce credeau 
ceilalţi. De fiecare dată când aveam ocazia să aflu ceva nou 
legat de mistic, eram incredibil de atentă şi nimeni nu mă putea 
distrage. De curând începusem să fiu pasionată de legendele cu 
vampiri şi strigoi. Aveam o grămadă de informaţii legate de ei în 
mintea mea, numai că erau atât de încurcate încât nu mai 
înţelegeam nimic. 


- Şi eu o să vin. Pare destul de interesant, a spus Armand. 
Dar tu, Lorena, o să vii? 


Nu părea să fie atentă. Ochii îi erau fixaţi pe drum şi capul 
îi era lăsat în jos. A trebuit să-i dau un cot în mână ca să-i captez 
atenţia. 


- Terra către Lorena! Unde eşti? am întrebat-o râzând. 
- Sunt aici. 


Şi-a ridicat privirea din pământ şi s-a uitat drept înainte. 
Ochii ei erau indiferenți, nu trădau nicio emoție, niciun 
entuziasm, nimic. 


- Nu ai de gând să răspunzi? a tachinat-o Armand. 
- Scuză-mă, Armand! Nu eram atentă. 


- Îmi dau seama şi singur că nu ştii despre ce vorbim noi 
aici. Ce s-a întâmplat? 


De data asta Armand începea să se îngrijoreze. Şi eu 
făceam acelaşi lucru. Era ciudat ce se întâmpla cu ea. 


- Poţi să repeţi întrebarea, Armand? şi şi-a îndreptat 
privirea spre Armand. 


- Eram curios dacă o să vii la cursurile de istorie. 
- Nu ştiu. Poate, a răspuns incredibil de indiferentă. 


- Am citit în pliant că vor să discutăm despre legendele cu 
vampiri şi strigoi, am continuat eu discuţia, fiind atentă la 
Lorena. 


- Super! Îmi plac lucrurile astea. Îţi dai seama cum ar fi să 
afli că cei de lângă tine sunt strigoi sau vampiri? a întrebat 
Armand zâmbind. 


Am continuat să mă uit la Lorena şi am observat că era 
mai palidă decât de obicei. Ochii ei arătau spaima, frica, 
teroarea. S-a oprit în mijlocul drumului şi a rămas ca o stană de 
piatră. Am tras-o de mâini când Armand m-a atenţionat că era 
roşu pentru pietoni. Acum mai era şi sinucigaşă! 


Am ajuns pe trotuar şi am început să-i agit umerii, 
încercând să o fac să-şi revină. Armand era terminat de 
îngrijorare. Şi eu la fel. Nu ştiam ce să fac ca să-şi revină. Nu 
înţelegeam ce-a putut provoca reacţia asta. Lumea de pe stradă 
se uita la noi ca la trei nebuni şi începeam să cred că aşa şi 
arătam. 


Într-un final şi-a îndreptat privirea terorizată spre Armand. 


- Tu realizezi ce prostie ai spus? Vocea ei nu mai era caldă 
şi prietenoasă. Era rece şi dură. 


- Ce prostie? a întrebat Armand ezitând. Probabil era 
înspăimântat de tonul vocii Lorenei. 


- Cine ţi-a spus ţie că vampirii şi strigoii există? Cine te-a 
făcut să crezi asta? 


Deja nu mai înţelegeam ce se întâmpla. Lorena era atât de 
speriată, încât a început să tipe la Armand. 


- Lorena, poţi să te calmezi şi să nu mai ţipi? Suntem pe 
stradă totuşi, am început să-i explic. Şi-a întors privirea la mine 
şi am văzut în ochii ei cât de speriată eram. 


- Îmi pare rău! Nu ştiu ce m-a apucat. Armand, te rog, 
iartă-mă! 


Asta era culmea! După ce se punea în pericol şi ţipa la noi, 
nu ştia ce-a apucat-o! 


- Nu-i nimic, Lorena. Nu trebuie să te agiţi atât, i-a spus 
Armand cât de prietenos a putut, încercând să-şi alunge teama 
din voce. 


- Ce s-a întâmplat? Ce-a însemnat reacţia asta? am 
întrebat-o în şoaptă. 


- Nu ştiu. Pur şi simplu n-am putut să mă mai mişc. Îmi 
pare rău, Natalia! mi-a spus cu o voce extenuată. 


- Ştiţi ce? Haideţi să ne mişcăm, pentru că arătăm ca trei 
nebuni, ne-a propus Armand. 


Am început să mergem cu toţii în linişte. Nimeni nu a mai 
spus nimic tot drumul. Incercam din răsputeri să înţeleg ce-a 
fost asta, dar nu reuşeam. Era ca şi cum se temea de ceva. Dar 
nu înţelegeam de ce. Se comporta de parcă cineva i-ar fi 
descoperit cel mai întunecat secret. Dar ce legătură aveau 
vampirii şi strigoii cu teama ei? Erau totuşi nişte legende. Doar 
nu credea în aşa ceva. Nici eu nu credeam în lucrurile astea. Îmi 
plăcea să caut informaţii despre vampiri şi strigoi, dar nu 
găsisem nimic concret care să mă facă să cred. Erau doar 
poveşti (unele inventate, altele de mult uitate). Nimic sigur. Nu 
exista nicio dovadă cum că vampirii existau. Şi totuşi Lorena s-a 
speriat atât de mult când a auzit de ei. Cred că aveam dreptate. 
Era ciudată. 


Armand probabil încerca şi el să dezlege misterul, pentru 
că tot drumul a fost cu ochii pe Lorena. 


Când am ajuns la staţia de autobuz, Armand şi-a luat la 
revedere şi Lorena iar şi-a cerut scuze. Acesta a asigurat-o de 
mii de ori că nu e supărat şi că deja a uitat tot ce s-a întâmplat. 


După ce Armand a plecat, m-am întors la Lorena şi nu am 
putut să mă mai stăpânesc. 


- Poţi să-mi explici ce-a fost asta? Mai întâi te opreşti în 
mijlocul intersecţiei, după-aia începi să ţipi la Armand fără motiv 
şi apoi nu ştii de ce te-ai comportat aşa! 


Deja eram furioasă la culme. 


- Ştiu că sună ciudat, dar ăsta este adevărul. Când l-am 
auzit vorbind despre vampiri şi strigoi, am paralizat pur şi 
simplu. Nu puteam să mă mai mişc. Nu ştiu ce-a fost. Jur că nu 
ştiu ce-a fost! 


- Dar de ce te-ai comportat aşa? Nu cred că doar pentru că 
a pomenit de vampiri. A fost ceva mai mult de atât. 


- Gândeşte-te putin. Dacă ai ştii că unul dintre colegii tăi 
este vampir sau strigoi, cum ai reacţiona? Ai fi veselă? 


- Ce legătură are asta cu ce vorbim noi aici? 


- Are, aşa că răspunde la întrebare. Cum ai reacţiona? Ce 
ai simţi? 


Asta era o întrebare capcană. Deşi ştiam atâtea lucruri 
despre vampiri, niciodată nu m-am gândit cum ar fi să stau 
lângă unul. 


- Cred că mi-ar fi frică, am spus încet. 


Privirea ei a început să se întristeze. S-a depărtat puţin şi a 
mai pus o întrebare: 


- Acum înţelegi? 

- Nu, am fost cât de sinceră posibil. 

- Am reacţionat aşa pentru că am încercat să-mi imaginez 
cum ar fi să stau lângă un vampir sau un strigoi, cum ar fi să 
ştiu că prietena mea cea mai bună este strigoi. De-asta am 
reacţionat aşa. Pentru că mi-am lăsat imaginaţia să meargă 
prea departe şi m-a cuprins teama. 

- Pare plauzibil motivul, am spus încet. 


Părea destul de logic, într-un fel. 


- Acum că ai înţeles, eu îmi iau la revedere. Şi crede-mă că 
îmi pare sincer rău pentru ce s-a întâmplat. 


- Înţeleg. Nu trebuie să îţi mai ceri scuze. E ca şi uitat 
totul. 


- Mulţumesc. Atunci mai vorbim. Week-end plăcut. Pa! 
- Week-end plăcut şi ţie, Lorena, i-am spus cu suspiciune. 


A plecat fugind spre autobuz, iar eu am încercat să mă 
adun şi să merg spre casă. Eram în stare de şoc. Nu mai 
înţelegeam nimic. Deşi explicaţia ei era logică, ceva îmi spunea 
să nu cred ce mi-a zis. Să nu cred, pentru că nu e adevărat. Dar 
dacă nu era aşa, atunci ce-a putut să o facă să reacționeze aşa? 


Am intrat în casă şi am lăsat ghiozdanul ud jos. Am luat 
geaca şi am pus-o pe uscător. Mi-am schimbat hainele ude şi 
mi-am uscat părul. Mă simţeam ca un robot, nu mai eram în 
stare să simt nimic. Am pus uscătorul de păr în dulap şi m-am 
dus la fereastră. Trebuia să-mi revin. Nu se întâmplase nimic 
rău, nu murise nimeni. Nu avea niciun rost să mă comport aşa. 


Am stat câteva minute bune acolo, uitându-mă pierdută pe 
fereastră. Când am simţit că mi-am mai revenit putin, am 
observat că eram singură acasă. Am mers în camera mea şi pe 
birou era un bilet. L-am luat şi l-am citit: 


“Sună-mă când ajungi. Suntem la spital. Bunicul tău nu se 
simte bine. 


Mama” 
II. Suferinţă 


Nu realizam ce se întâmpla. Eram ca o statuie, paralizată, 
cu o bucată de hârtie în mână. Bilet blestemat! 

Lacrimile au început să-mi umple ochii şi în câteva 
secunde mi-au înceţoşat privirea. Inconştient, m-am lăsat în jos 
şi am început să plâng. După ce lacrimile nu au mai fost atât de 
dese, am luat telefonul şi am sunat-o pe mama. Aveam nevoie 
de detalii. 

După câteva bipuri mi-a răspuns cu o voce îndurerată: 

- Alo! 

- Mama! Ce s-a întâmplat? Unde sunteţi? 


- Natalia, suntem la clinica colegului meu. Ştii pe unde 
este, nu? 

Ştiam clinica. Abia se deschisese şi avea tot felul de 
aparate noi şi moderne. Proprietarul clinicii era unul dintre foştii 
colegi de liceu ai mamei mele, mai exact unul dintre prietenii ei 
şi era un medic foarte bun. 

- Da, ştiu unde este. Cum se simte? Ce s-a întâmplat? 

- Este în sala de operaţie. Încă nu ne-au spus nimic. 

- Vin şi eu imediat. 

- Bine. Vorbim când ajungi. Ai grijă! 

Şi a închis telefonul. M-am îndreptat spre dulap şi am 
căutat o haină groasă. Am luat umbrela de pe masă şi am 
plecat. Am fugit cât de repede am putut până la staţia de 
metrou. Am cumpărat biletul în grabă şi am fugit spre peron. 
Norocul meu a fost că metroul care sosea în staţie era cel pe 
care trebuia să-l iau. M-am urcat în el şi am aşteptat 
nerăbdătoare să treacă cele patru staţii. Mi s-a părut o 
eternitate tot drumul până la spital. 

Într-un final am ajuns. M-am dus direct spre sala de 
aşteptare. Acolo mama şi bunica mea stăteau pe două scaune, 
tăcute, cu privirea lăsată în jos. 

- Bună! le-am salutat cu respiraţia tăiată. 

- Natalia! 

Şi am luat-o pe mama în braţe. Era imposibil să nu încep 
să plâng. M-am dus la bunica mea, dar ea era distrusă, ochii ei 
fiind roşii de la atâtea lacrimi. Am reuşit doar să o iau de mână 
când un doctor s-a apropiat de noi. 

- Cum se simte? l-a întrebat panicată mama. 

Bunica s-a ridicat foarte repede de pe scaun şi într-o 
secundă era în spatele fiicei ei. Încet m-am apropiat şi eu, ca să 
aud veştile doctorului. 

- Am făcut tot ce-am putut, dar a fost aproape imposibil. 
Din păcate a intrat în comă. Şansele să iasă din comă sunt 
slabe, aproape imposibile. Mă scuzaţi, trebuie să mă ocup de 
ceilalţi pacienţi. 

Adică era pe moarte? Putea să moară oricând? Aşa ceva 
nu era posibil. Nu putea să mi se întâmple mie. Nu, nu, nu, era 
tot ce spuneam în mintea mea. Nu era corect ca cel mai bun om 
de pe pământ, cel mai iubitor să moară aşa. Nu! Avea dreptul la 
viaţă, nu putea să şfârşească aşa. 


Când s-au întors spre mine, amândouă plângeau. Ne-am 
aşezat încet pe scaun şi nu am spus nimic. Ce putea fi spus? 

Încercam să înţeleg, dar nu reuşeam. El nu putea să plece 
aşa. Nu era corect! Am început să mă legăn, cu mâinile în poală. 
Lacrimile curgeau şiroaie pe obrajii mei, dar nu-mi păsa. Voiam 
să-l văd. Trebuia să-l văd înainte de a fi prea târziu. Fiori reci mi- 
au străbătut şira spinării. Prea târziu. Era, în momentul de faţă, 
cel mai groaznic cuvânt. Nu voiam să mă gândesc că avea să fie 
prea târziu. 

Ştiam că nu era momentul potrivit, dar trebuia să ştiu. Aşa 
că mi-am făcut curaj şi am întrebat. 

- Ce s-a întâmplat? 

- La ce te referi? m-a întrebat mama. 

- De ce a ajuns aici? Ce s-a întâmplat? 

Deja începeam să disper. Aveam nevoie de explicaţii, dar 
nu ştiam de unde să le iau. l-a luat ceva timp mamei să-mi 
răspundă. 

- Probleme cu inima. Se pare că a făcut un infarct. 

- Poftim? Bunicul avea probleme cu inima şi mie nu mi-a 
zis nimeni nimic? 

- Până acum nu a avut. Cel puţin mie nu mi-a spus nimic. 

Bunica a intervenit şi ea. Vocea ei era indiferentă. 

Probabil a vorbit doar ca să mă facă să tac. 

- Voi auziţi ce spuneţi? am întrebat disperată. 

- Ştiu că sună imposibil. Şi pentru mine este imposibil, dar 
e adevărat. Bunicul tău nu prea mai are şanse de viaţă. E pe 
moarte, Natalia! Incearcă să înţelegi! 

Asta a căzut ca o bombă. Mă simţeam de parcă întreg 
cerul îmi aterizase în cap. La auzul acestor cuvinte, durerea a 
devenit şi mai puternică. Simţeam că nu era corect tot ce se 
întâmpla. Ştiam că nu era cinstit şi mă uram pentru că stăteam 
cu mâinile în sân. Mă uram, pentru că nu puteam să fac nimic ca 
să-l ajut. Puteam doar să plâng şi să sufăr, dar nu era suficient. 
Dacă suferinţa l-ar fi putut salva, aş fi fost în stare să sufăr cât 
era nevoie. 

Am închis ochii şi i-am ţinut strâns închişi. Lacrimile 
curgeau şiroaie şi îmi udau mâinile. Îmi muşcam buzele, ca să 
nu încep să urlu. Îmi înfigeam unghiile în palmă, ca să nu încep 
să fac o criză. Nu mi-am dat seama când mama s-a apropiat de 
mine şi m-a luat în braţe. 


- Îmi pare rău! Nu am vrut să sune aşa! Voiam să încerc să 
te fac să înţelegi că totul e pierdut. 

Ştiam că şi ea suferea, poate mai mult decât sufeream eu, 
dar durerea era prea puternică. Şi devenea şi mai puternică 
când îmi repetam în minte cuvintele ei: „E pe moarte Natalia”. 

- Ştiu că nu ai vrut să sune aşa. Dare prea mult! 

Mi-am ascuns faţa în umărul ei şi am început să plâng. 
Tremuram şi suspinam. Fiecare bătaie a inimii mele trimitea şi 
mai multă durere şi tristeţe în mine. 

- Hai să mergem acasă, mi-a spus mama cu o voce 
înceată, în timp ce mă mângâia pe spate. 

Nu voiam să merg acasă. Nu înainte de a-l vedea pe 
bunicul meu. Mi-era teama că nu voi mai apuca să îl văd data 
viitoare. Ceva îmi spunea că asta era ultima dată. 

- Vreau să-l văd, i-am spus încet. 

- Natalia, asta e imposibil. E la terapie intensivă, draga 
mea. 

- Te rog, lasă-mă să-l văd! Nu vreau să plec până nu îl văd. 

Nu voiam să-i spun că simţeam că asta era ultima mea 
şansă de a-l mai vedea. Că data viitoare, el nu va mai fi aici. 

- Lasă-mă să vorbesc cu medicul, să văd ce pot să fac. 

- Mulţumesc! 

Şi a plecat după doctor. Bunica stătea la cinci scaune 
depărtare de noi şi îşi ţinea capul în mâini. Nu ştiam ce puteam 
să-i spun. M-am ridicat încet şi m-am aşezat lângă ea. Mi-am 
pus o mână pe umărul ei şi am încercat să o liniştesc. 

- Va fi bine! 

Ce prostie! Nici eu nu credeam asta. Cum putea să creadă 
ea? Proastă, proastă, îmi spuneam în minte. 

- Mulţumesc! Şi şi-a ridicat privirea, ca să se uite în ochii 
mei. 

Tristeţea ei era palpabilă şi durea. Durerea ei se împreuna 
cu durerea mea şi era insuportabilă. Un nou val de lacrimi m-a 
lovit când am simţit-o. Mi-am coborât mâna de pe umărul ei şi 
am pus-o în dreptul inimii mele. Speram că poate o voi convinge 
să nu mai pulseze atâta durere. Credeam că dacă îi opresc 
bătăile, va fi mai bine. 

- Am vorbit cu doctorul. A spus să aştepţi, pentru că vine 
imediat la noi. 


Vocea mamei m-a trezit din visare. Nu ştiam ce să-i spun şi 
am dat din cap, în semn că am înţeles. Am continuat să mă uit 
la podea. Mintea mea era goală. Mă domina doar durerea. 

Când doctorul a venit, m-am ridicat brusc de pe scaun şi 
m-am postat în faţa lui. 

- Pot să-l văd? l-am întrebat cu larimi în ochi. 

Poate că arătam ca un copil de cinci ani care protesta 
pentru că mama lui nu voia să-i cumpere jucăria cea nouă, dar 
nu-mi păsa. Aveam o cauză şi trebuia să lupt pentru ea. 

- Ştii că este la terapie intensivă, nu? 

- Ştiu. Dar tot vreau să-l văd. 

- Doar două minute, îmi spuse cu seriozitate. 

Dacă situaţia ar fi fost alta, l-aş fi luat în braţe pe doctor, 
dar acum am preferat să fug spre salonul în care se afla. 
Doctorul m-a dus până la o asistentă care mi-a dat un halat 
albastru şi m-a condus spre bunicul meu. Am ajuns în faţa unei 
camere cu un perete mare de sticlă. 

- Până aici. Nu ai voie să intri. 

- Vă rog frumos! O să fiu cuminte. Promit! 

Asistenta a stat câteva momente pe gânduri, dar a fost de 
acord. 

- Cu o singură condiţie. Asta rămâne între noi. 

- Promit! 

Şi mi-a deschis uşa. Bunicul meu stătea întins pe pat. 
Părea foarte liniştit. Într-un fel împăcat cu tot ce i se întâmpla. 
Avea mâinile puse de-o parte şi de alta a corpului. Tot felul de 
fire erau lipite de trupul lui. 

M-am apropiat încet de el. Am observat că lângă pat se 
afla un scaun. M-am aşezat pe el şi am continuat să-l privesc. 
Lacrimile voiau să iasă afară, dar mă străduiam să le ţin acolo. 
Nu voiam să strice acest moment. Momentul pe care nu 
credeam că îl voi trăi atât de curând. 

Încet, l-am luat de mâna dreaptă şi am început să vorbesc 
în şoaptă. 

- De ce totul trebuie să fie aşa? Ai promis că o să stai cu 
mine. 

Suna de parcă îl certam pentru că nu rămânea în viaţă. 
Ştiam că nu era vina lui. Era vina destinului. 

Ştiind că nu va raspunde, am început să mă uit la 
aparatele din cameră. Privirea mi-a ramas pe cel care arăta 


bătăile inimii lui. Mă întrebam ce zgomot va face când bătăile 
vor înceta. Când pe ecran va apărea o linie dreaptă care va 
indica că totul s-a terminat. 

Am oftat, încercând să îndepărtez acest gând din minte. Şi 
când am vrut să-i pun mâna înapoi pe pat, mi-a strâns-o. A fost 
doar pentru o fracţiunde de secundă. Când mi-am dat seama ce 
am simţit, totul era aşa cum era acum două minute. Putea să mi 
se fi părut, dar ştiam că s-a întâmplat. Încercându-mi norocul, 
m-am apropiat şi i-am şoptit la ureche: 

- Te iubesc! 

Când m-am dat înapoi, am observat că pe partea dreaptă 
a gâtului avea o vânătaie. Părea destul de proaspătă. 

N-am putut să mai observ nimic, pentru că asistenta a 
venit şi mi-a spus că cele două minute au trecut. Ştiind că 
puteam să nu-l mai văd în viaţă, l-am pupat pe frunte şi am 
plecat. 

După ce am revenit la hainele normale, m-am dus la 
familia mea. Când am ajuns în sala de aşteptare, am observat 
că şi unchiul meu venise. Părea foarte devastat. M-am apropiat 
de el şi l-am salutat. 

- Putem să plecăm oricând vrei tu, i-am spus mamei şi m- 
am aşezat lângă bunica mea. 

- Puteţi să plecaţi acum, dacă vreţi. Livia, încearcă să o 
duci pe mama acasă. Rămân eu de veghe, spuse unchiul cu o 
voce îndurerată. 

- Nu vreau să plec, Cristi. Nu plec! 

- Mamă, te rog să înţelegi. Eşti obosită. Ai nevoie de 
odihnă. Rămân eu aici până te odihneşti tu. 

- Am spus că nu mă mişc de aici şi aşa am să fac! 

Bunica mea era o persoană foarte încăpăţânată. Nu prea 
aveai şanse de câştig în faţa ei. Lupta cu ea era pierdută încă 
dinainte de a fi începută. 

- Ştiu că nu vrei să pleci, dar te rog, ascultă-mă! Deja sunt 
pe puncul de a-mi pierde unul dintre părinţi. Nu vreau să te 
pierd şi pe tine. Nu încă! 

Asta a lăsat-o pe bunica mea fără cuvinte. S-a uitat cu 
multă dragoste la fiul ei, apoi la fiica ei şi a început să plângă. 
Probabil că înţelegea ce simțeau copiii ei. 

- Bine. Dacă priveşti situaţia din unghiul ăsta, atunci ai 
câştigat. Mă duc acasă şi o să încerc să mă odihnesc. 


- Mulţumesc, mamă! i-a spus Cristi şi a luat-o în braţe. 

După s-a apropiat şi mama de ea şi a ajutat-o să se ridice. 
După ce au mai vorbit ceva cu unchiul meu, mama mi-a făcut 
semn să plecăm. 

- Pa, unchiule! i-am spus şi m-a îmbrăţişat. 

Apoi am alergat spre mama. În timp ce fugeam, nu am fost 
atentă şi am dat peste un domn. 

- Nu vezi pe unde mergi, domnişoară? mă întrebă cu furie. 

M-am dat câţiva paşi în spate şi m-am uitat la el. Era 
îmbrăcat în negru şi avea o privire foarte înspăimântătoare. 
Ochii lui erau de un căprui închis spre negru şi erau plini de ură. 
Ezitând, mi-am cerut scuze. 

- Îmi pare rău! am spus cu o voce joasă şi am plecat. 

instinctiv m-am uitat în spate şi am văzut că el se îndrepta 
spre locul în care era bunicul meu. 

N-am apucat să văd mai mult pentru că mama a venit 
după mine. 

- Aici erai. Haide! 

- Vin acum, i-am şoptit. 

Şi m-am îndreptat spre ieşire. 

Ne-am urcat în maşină şi am pornit spre casă. Eu stăteam 
în spate şi mă uitam pe fereastră la ploaia care stăpânea oraşul. 
Mama a pornit căldura în maşină, încercând să ne facă să ne 
simţim confortabil. Nimeni nu a zis nimic tot drumul. 

Uitându-mă pe geam m-am gândit la tot ce s-a întâmplat 
azi. La reacţia Lorenei când Armand a vorbit despre vampiri şi 
strigoi. Teroarea din privirea ei mi s-a întipărit în minte. Ochii ei 
galben-verzui arătau o teamă imensă. Sentimentul că tot ce-a 
spus era o minciună persista şi acum. Ceva îmi spunea că 
Lorena îmi ascundea ceva foarte important. Şi curiozitatea mă 
măcina pe dinăuntru. Disperarea mă cuprindea când mă 
gândeam că nu ştiam ce-mi ascundea şi că nu aveam cum să 
aflu. 

Durerea iar începea să mă domine când mă gândeam că 
eram pe punctul de a pierde una dintre cele mai importante 
persoane din viaţa mea. Mi-am sprijinit capul de geam şi am 
închis ochii. Astfel nu am realizat că deja eram în faţa blocului. 

- Natalia, am ajuns. 

Vocea mamei m-a făcut să tresar. M-am dat jos din maşină 
şi am fost întâmpinată de stropii reci de ploaie. Ne-am grăbit 


spre intrare şi în două minute eram deja în casă. Am făcut 
aceleaşi lucruri ca atunci când m-am întors de la şcoală. 

După ce mi-am uscat părul, m-am dus în cameră şi m-am 
întins pe pat. 

Nu ştiu cât timp am stat aşa. Când m-am uitat la ceas, era 
deja ora 19:45. M-am dat jos din pat şi m-am îndreptat spre 
bucătărie. Se pare că acolo erau mama şi bunica. Am rămas 
lângă perete şi am ascultat conversaţia lor. 

- Şi cum o să-i spui Nataliei? Vocea bunicii mele era foarte 
tristă, dar şi enervată. 

Nu înţelegeam. Ce trebuia să-mi spună mama? Am tăcut şi 
am continuat să ascult. 

- Nu ştiu, mamă. Crede-mă că nu ştiu cum să-i spun. E 
deja foarte tristă, datorită a tot ce s-a întâmplat astăzi. Nu pot 
să găsesc momentul potrivit să-i spun. _ 

- Ştii că nu poţi să ascunzi asta la infinit. Işi va da seama 
că ceva se întâmplă când va observa că tatăl ei nu se mai 
întoarce acasă. 

Un val de teamă m-a lovit direct în inimă. Ce se întâmplase 
cu tatăl meu? Cum adică nu se mai întoarce acasă? Ce se 
întâmpla? 

N-am mai rezistat şi am intrat în bucătărie. 

Când mama m-a văzut, şi-a şters lacrimile şi s-a îndreptat 
spre chiuvetă. Bunica continua să mă privească cu o oarecare 
milă. Mi-am făcut curaj şi am început să-mi mărturisesc fapta. 

- Am auzit fără să vreau ce aţi discutat şi vreau nişte 
explicaţii. Cum adică tata nu se mai întoarce? 

La auzul acestei întrebări, mama a scăpat cuțitul jos şi s-a 
uitat la mine cu o privire foarte tristă. Bunica a fost cea care a 
luat cuvântul cu o voce foarte serioasă. 

- Mai bine ai lua loc. Mama ta are ceva să îţi spună şi ar fi 
bine să vorbească acum. 

- Mamă, nu! Nu am de gând să îi spun acum, i-a răspuns 
mama. 

- Ce se întâmplă? Mamă, orice ar fi, spune-mi! Nu mai ocoli 
subiectul. Vreau să ştiu ce se întâmplă cu tata! 

Văzând că n-am de gând să renunţ, s-a aşezat pe scaun, 
şi-a pus mâinile pe masă şi a început să şi le frece. 

Se vedea că nu-i plăcea să dea genul ăsta de veşti. 

- Aştept, i-am spus cu o voce calmă. 


- Ei bine, eu şi tatăl tău am luat o hotărâre. O să divorţăm. 

Nu credeam că mai era loc de durere în sufletul meu, dar 
se pare că mă înşelasem. Pe lângă durere, tristeţe şi disperare, 
şi-a făcut loc în sufletul meu şi singurătatea. Incepeam să mă 
simt singură. Începeam să simt cum toate persoanele pe care le 
iubesc încep să mă părăsească. Nu înţelegeam unde greşisem 
ca să merit toate astea. 

M-am ridicat de la masă şi am început să plâng şi să ţip. 

- De ce? De ce tocmai acum? Când aţi hotărât să divorţaţi? 

- Azi dimineaţă, după ce ai plecat la liceu. 

Lacrimile au început să curgă din ochii mamei de un 
albastru deschis. 

- De ce? 

- Pentru că nu ne mai înţelegeam. De fiecare dată când ne 
contraziceam, ajungeam să ne certăm. Ne-am gândit la asta şi 
am ajuns la concluzia că nu mai merge. 

- Când aţi luat decizia asta, v-aţi gândit şi la mine? V-aţi 
gândit că poate asta mă va face să sufăr? 

- Crede-mă că ne-am gândit. Cel puţin eu m-am gândit. Şi 
acum, când îţi spun toate astea, mă gândesc doar la ce simţi tu. 

- Dar tata s-a gândit? 

- Nu ştiu, draga mea. Crede-mă că nu ştiu. 

- Aşadar divorţaţi. Asta înseamnă că o să fiu implicată în 
tot felul de procese şi o să trebuiască să aleg cu cine o să 
rămân, nu? 

- Din păcate, da, scumpa mea, îmi spuse cu tristeţe. 

- Mulţumesc pentru sinceritate. 

A fost tot ce-am spus şi m-am dus în camera mea. Am 
trântit uşa după mine (făceam asta când voiam să nu fiu 
deranjată) şi m-am aruncat în pat. Mi-am îngropat faţa în pernă 
şi am început să plâng. Doar de asta eram în stare, doar la asta 
eram bună: la plâns. Mă durea să văd cum toate lucrurile din 
jurul meu se destrămau. Toată seara am stat în cameră şi am 
plâns ca o incapabilă ce eram. 

Era deja noapte afară când mama a bătut la uşă. 

- Natalia, pot să intru? 

- Lasă-mă în pace! Lasă-mă singură! i-am spus ţipând. 

A înţeles mesajul meu şi a plecat. Cu lacrimi în ochi m-am 
dat jos din pat şi am căutat în sertar albumul cu pozele de 
familie. M-am uitat la toate pozele şi am început să-mi amintesc 


de toate momentele frumoase pe care le-am petrecut cu părinţii 
mei, cu familia mea. Văzând pozele, durerea a devenit şi mai 
puternică şi nemiloasă. Voia cu orice scop să mă distrugă şi 
reuşea, din păcate. 

N-am suportat să mă uit la toate pozele, pentru că am 
căzut pradă disperării. Am aruncat albumul în perete şi m-am 
ghemuit pe covor. Am continuat să plâng până am adormit. 

Visul pe care l-am avut a fost foarte ciudat. Totul în jurul 
meu era negru şi înceţoşat. Eram într-un fel de cameră şi peste 
tot erau imagini din trecutul meu cu familia mea. Imagini de 
când aveam cinci ani şi m-am speriat de un câine, iar tata m-a 
luat în braţe şi mi-a spus că nu avea să mi se întâmple nimic. 
Am mai văzut momente de la prima mea serbare, cu părinţii mei 
în public. Am vazut cât de bucuroşi erau şi cum aplaudau şi 
ţipau. Am mai văzut imagini de la primul premiu pe care l-am 
luat la un concurs de fotografii. Şi am început să văd momentele 
de azi. 

Şi dintr-o dată, totul se îndepărta. Mergea tot mai departe 
şi eu fugeam. Fugeam după amintirile mele, dar nu le 
ajungeam. Apoi ele au dispărut şi am rămas singură în întuneric. 
Am început să aud voci familiare, dar nu-mi dădeam seama de 
unde. Am început să înaintez spre abis şi am simţit cum alunec. 
Cădeam şi nu puteam să mă salvez. 

Când am ajuns pe fundul prăpastiei, am văzut alb în faţa 
mea. Am închis ochii şi când i-am deschis, eram în sala de 
aşteptare a clinicii. Am văzut că eram îmbrăcată cu o rochie 
neagră şi toată lumea din jurul meu plângea şi era îmbrăcată în 
negru. Am început să îi întreb ce s-a întâmplat, dar ei nu mă 
auzeau. 

- Natalia! 

O voce familiară m-a strigat şi am realizat că nu era vocea 
persoanelor din faţa mea. Mi-a luat ceva timp să-mi dau seama 
că era vocea bunicului meu. Mi-am rotit privirea prin toată 
camera şi l-am văzut stând lângă fereastră . Era îmbrăcat în alb 
şi strălucea în lumina razelor de soare care intrau pe fereastră. 
Avea mâna întinsă şi mă chema la el. Zâmbea şi era fericit. 

Am mers spre el, dar cu cât înaintam, cu atât el începea să 
urce. 

- Nu! 


Am tipat şi am încercat să ajung la el, dar deja nu mai era 
acolo. Apoi am simţit cum eram zguduită. 

- Natalia! Natalia, trezeşte-te! 

Încetul cu încetul am putut să simt cum mă ridicam la 
suprafaţă, cum începeam să mă trezesc. Am deschis ochii şi am 
realizat că cineva încerca să mă trezească. M-am uitat în sus şi 
mama mea avea lacrimi în ochi şi se străduia să mă aducă la 
realitate. Am observat că adormisem ghemuită pe podea, aşa 
cum am rămas după ce am aruncat pozele. 

Am încercat să mă ridic, dar durerea de cap m-a împins la 
loc. Am observat că albumul cu poze fusese recuperat de pe jos. 

- Ce s-a întâmplat? am întrebat cu o voce răguşită. 

- Natalia, bunicul tău... vocea mamei era disperată şi 
tristă. 

Când am auzit-o, imagini foarte înceţoşate au început să- 
mi apară în minte. Erau cu mine îmbrăcată în negru, în sala de 
la clinică. Toată lumea plângea şi era în doliu. 

Atunci am înţeles. Am început să respir greu şi am încercat 
să îmi ţin lacrimile înăuntru. N-am putut să mă uit la mama, aşa 
că am întrebat-o privind covorul. 

- A murit, nu? 

Şi n-am aşteptat răspunsul ei ca să încep să plâng. Lucrul 
de care mă temeam cel mai mult se întâmplase. Deşi mă 
obişnuisem cu durerea şi disperarea, nu puteam să le suport. 
Începeau să cântărească prea mult. 

- Da, Natalia. A murit azi dimineaţă, a recunoscut cu vocea 
tristă şi ochii plini de lacrimi. 

- Poţi să mă laşi puţin singură? 

A plecat şi a închis uşa după ea. Mi-am strâns genunchii la 
piept şi mi-am pus faţa pe ei. Plângeam şi mă simţeam 
abandonată. 

Am stat aşa minute bune, până m-am hotărât să ies din 
cameră. Era linişte în casă. Mama deja se pregătea să meargă la 
spital. 

- Dacă mă aştepţi 15 minute, vin şi eu cu tine, i-am spus 
îndreptându-mă spre baie. 

- Ştiu că n-are niciun rost să mă cert cu tine pe tema asta, 
mi-a spus cu o voce înfrântă. Mai bine te-ai grăbi! Şi mi-a 
zâmbit. 


În 15 minute am fost gata (găsisem ceva haine negre în 
dulap). Am ieşit din casă şi am pornit spre clinică. Cu toată 
durerea şi tristeţea pe care o simţeam, mă întrebam dacă 
aveam să-l văd pe tata la clinică. Dar am abandonat gândul 
când am observat că afară nu mai ploua. Era soare, exact ca-n 
visul meu. 

Am continuat să mă uit pe geam şi să privesc lumea de pe 
stradă. Când am ajuns la clinică, inima a început să-mi bată mai 
tare şi am simţit cum rămân fără aer. Mi-era teamă. Nu ştiu de 
ce, dar mi-era frică. 

Am mers în linişte spre sala de aşteptare şi acolo ne-am 
întâlnit cu restul familiei. Unchiul meu venise cu familia lui. Mai 
apăruseră şi surorile bunicului meu. Toţi erau acolo, mai puţin 
tatăl meu. Asta a durut mai mult decât mi-aş fi imaginat. Am 
putut să-mi imaginez că şi mama avea nevoie de el, voia ca el 
să fie aici. 

Ne-am aşezat pe scaune şi am aşteptat ca doctorii să 
spună când îl putem lua acasă. 

- Nu pot să cred că s-a întâmplat aşa ceva! Şi părea atât 
de plin de viaţă! 

- Cine ar fi crezut că avea probleme cu inima? 

Surorile lui încercau să înţeleagă cum de s-a întâmplat aşa 
ceva. Eu încercam să înţeleg de ce soarta era atât de crudă şi 
nemiloasă cu mine. 

Am continuat să mă uit la podea şi să înţeleg tot ce se 
întâmpla. Mintea mea era în ceaţă, aşa că n-aveam nicio şansă 
să descifrez ceva. 

- Natalia, tu ai fost ultima care l-a văzut. Cum arăta? mă 
întrebă bunica cu o tristeţe ucigătoare în privire. Probabil 
regreta că nu îl văzuse înainte de moarte şi mă simţeam oribil 
pentru că îi luasem acest drept. 

l-am spus cum l-am găsit, dar am considerat că este mai 
bine dacă omit detaliul cu strânsul mâinii. l-ar fi cauzat şi mai 
multă durere. După ce i-am răspuns, s-a întors la cumnatele ei şi 
a continuat să le povestească ultimele noutăţi. Nu mai suportam 
să stau acolo, aşa că m-am ridicat şi am început să mă plimb pe 
culoar. Am mers până în capăt şi m-am oprit la fereastră. 

După câteva secunde, am simţit cum cineva pune mâna 
pe umărul meu. Am tresărit şi când m-am întors, am văzut-o pe 
Lorena. 


- Natalia, ce faci aici? 

- Cred că asta ar trebui să te întreb eu pe tine. Ce cauţi 
aici, Lorena? 

Tonul vocii mele era foarte distant, ca şi cum încercam să 
distrug orice legătură între mine şi Lorena, dar trebuia să 
recunosc că în momentele acestea aveam nevoie de un prieten 
şi Lorena părea persoana potrivită. g 

- Verişorul meu a avut un accident cu motocicleta. In fine, 
nu contează. Ce s-a întâmplat cu tine? Ai plâns? 

Cred că ochii mei erau roşii de la atâtea lacrimi. Am 
început să-i povestesc tot ce s-a întâmplat după ce-am ajuns ieri 
acasă. 

- Nu-ţi imaginezi cum mă simt. Şi colac peste pupăză, mai 
aflu că parinţii mei sunt pe punctul de a divorța. Nu înţeleg cu 
ce-am greşit ca să merit pedeapsa asta! 

- Tu nu ai greşit cu nimic. Sunt convinsă de lucrul ăsta, 
numai că soarta este uneori crudă cu persoanele care nu au 
greşit cu nimic. 

- Sună de parcă ai vorbi din proprie experienţă. 

Lorena şi-a lăsat privirea în jos şi a şoptit: 

- Poţi spune şi aşa. 

- Cine eşti, Lorena? De vineri mă tot întreb ce e cu tine şi 
simt că îmi pierd minţile pentru că nu înţeleg. 

Şi-a ridicat faţa din pământ şi s-a uitat în ochii mei. Arăta 
foarte tristă. Mă gândeam că poate iar am spus ce nu trebuia, 
că iar m-a luat gura pe dinainte. 

- Cine sunt eu? Bună întrebare. Sunt doar o victimă a 
destinului. 

- Nu înţeleg, i-am spus cât de sincer am putut. 

Speram că poate îmi va explica. 

- Vei înţelege la momentul potrivit. Acum nu pot să-ţi 
explic nimic. 

- Promit să nu te mai bat la cap. Când o să vrei să-mi spui, 
o să te ascult. 

- Nu prea cred. 

Puteam să jur că am văzut lacrimi în ochii ei, dar dintr-o 
dată privirea i-a fugit în faţă şi a devenit foarte palidă. 

M-am uitat şi eu în direcţia ochilor ei şi am văzut un om 
îmbrăcat din cap până-n picioare în negru. Avea aceeaşi privire 
pe care o avea domnul de care mă lovisem cu o zi înainte. Când 


m-am uitat în ochii lui, am văzut aceeaşi ură ca cea din privirea 
bărbatului de ieri. Am continuat să mă uit la el şi mi-au năvălit în 
minte imagini cu vânătaia de pe gâtul bunicului meu. 

- Aşteaptă aici. Mă duc să văd ce face verişorul meu. 

Lorena m-a trezit din visare. Am dat din cap că rămân 
acolo şi m-am întors să mă uit la acel bărbat misterios, dar nu 
mai era. Dispăruse ca prin ceaţă. M-am frecat la ochi sperând că 
poate aşa mă voi trezi. Poate doar mi s-a părut şi era vorba 
despre doi oameni diferiţi. 

Am plecat de la geam si m-am îndreptat spre dozatorul de 
cafea. Voiam să mă trezesc şi mi-am luat un capuccino. M-am 
îndreptat spre familia mea şi pe drum m-am întâlnit cu Lorena. 

- Aşadar...cum se simte? 

- Cine? 

Părea foarte aeriană. De parcă se gândea la ceva foarte 
important. 

- Verişorul tău. A 

- Aaa. E bine. Are doar câteva coaste rupte. Il externează 
mâine, îmi răspunse indiferentă. 

- Mă bucur, i-am răspuns sincer. 

- Încotro mergeai? 

- Spre familia mea. Mă gândesc că poate au primit ceva 
veşti şi putem să mergem acasă. Vrei să vii cu mine? 

- Dacă insişti. 

Şi ne-am îndreptat spre sala de aşteptare. Din fericire, deja 
puteau să îl ia pe bunicul meu acasă şi să înceapă pregătirile 
pentru înmormântare. Nu aveam niciun chef să merg acasă, aşa 
că am rugat-o pe mama să mă lase să mai stau puţin cu Lorena. 

- Să nu stai mult. 

- Poate doar o oră. Trebuie să vorbesc ceva cu ea. 

- Bine. Mă suni când pleci spre casă. 

M-a pupat pe obraz şi a plecat cu restul familiei. Lorena se 
uita la mine foarte surprinsă. 

- Nu vreau să merg acum acasă. Nu cred că pot să fac 
faţă. Nu mă supăr dacă nu vrei să stai cu mine. 

- Cum poţi să crezi asta? Şi unde vrei să mergem? 

- Nu ştiu. Oriunde, dar departe de clinica asta. 

Am ieşit şi ne-am îndreptat spre parcul din apropiere. 
Afară deja se înnorase şi părea că ploaia trebuia să înceapă. Ne- 
am aşezat pe o bancă mai retrasă şi ne-am uitat la copilaşii care 


se jucau în nisip. Amintirile iar au năvălit, dar nu mai dureau 
chiar atât de mult. Se pare că reuşeam să par puternică, să nu 
mai plâng ca un copil răsfăţat. Voiam să înfrunt soarta, să nu mă 
mai las doborâtă de durere şi agonie. 

- Cât de dor îmi e de vremurile alea! a spus Lorena cu o 
voce incredibil de tristă. 

Amintirile o năvăliseră şi pe ea. 

- Şi mie! Totul părea foarte uşor când aveam cinci ani. Nu 
cunoşteam toate şiretlicurile vieţii şi iubeam tot ce mi se 
întâmpla, tot ce era în jurul meu, am spus cu tristeţe şi 
admiraţie pentru vremurile acelea. 

- Mie-mi spui! Acum nimic nu mai e la fel. Totul e plin de 
tristeţe şi durere. 

Nu-mi venea să cred cât de mult semăna cu mine. Tot ce 
povestea semăna cu tot ce simţeam eu. Probabil că aveam să 
fim prietene foarte bune până la urmă. Aveam aceleaşi gânduri 
şi sentimente. „Geniile gândesc la fel” - câtă dreptate a avut 
când a spus asta. 

Am continuat să ne uităm în linişte la copii. După câteva 
minute m-am uitat la ceas şi am observat că era timpul să merg 
acasă. Cerul era şi mai gri decât în momentul în care am ieşit 
din clinică. 

- Cred că e momentul să plec, am spus cu o voce tăcută. 

- Ai dreptate, a spus Lorena uitându-se la ceas. 

Ne-am ridicat de pe bancă şi am mers spre şosea. Am 
ajuns la ieşirea din parc şi am observat că mergeam în direcţii 
diferite. 

- Eu o iau în partea asta, mi-a spus Lorena indicând 
direcţia. 

- Eu o iau în partea opusă, i-am spus zâmbind. Atunci mai 
vorbim. 

- Poate te sun eu mâine, mi-a spus Lorena. 

- Bine. Pa! 

- La revedere! 

Am pornit fiecare pe drumul ei. Îmi făcuse bine această 
ieşire. Chiar dacă nu vorbisem prea multe cu Lorena, mă 
simţeam bine. Mă simţeam în stare să înfrunt tot ce urma să se 
întâmple. Simţeam că puteam să fiu puternică şi să nu mai las 
nimic să mă doboare. 

Nimic. 


III. Adio 


Ultimele două zile au trecut foarte încet. După ce a 
închiriat o capelă pentru a ţine trupul neînsufleţit al bunicului 
meu până la înmormântare, familia mea a început pregătirile. 
Nimeni nu m-a prea băgat în seamă, aşa că am avut parte de 
zile de singurătate. Durerea încă era prezentă, dar începeam să 
mă obişnuiesc cu ea. Incepeam să o consider parte din viaţa 
mea. Am reuşit să nu mai plâng în fiecare minut al zilei (îmi 
păstram lacrimile pentru nopţile fără somn). 

În aceste ultime zile am stat mai mult închisă în cameră şi 
m-am uitat la toate fotografiile pe care le făcusem pâna acum. 
Mi-era atât de dor să merg în natură şi să pozez. Asta era 
singura modalitate prin care uitam de griji. Când începeam să 
fotografiez mă concentram doar pe peisajul din faţa mea şi 
uitam totul (doar pentru câteva ore). Lorena a fost printre 
singurele persoane care mă mai băgau în seamă. Mă sunase în 
fiecare zi să vadă dacă reuşesc să fac faţă situaţiei. 

Mă întrebase în timpul ultimei convorbiri dacă putea să fie 
prezentă la înmormântare. Nu eram prea sigură ce răspuns să-i 
dau, dar ştiam că aveam nevoie de cineva care mă putea 
înţelege, aşa că i-am spus că poate veni. Deşi ceva îmi spunea 
să n-am încredere în Lorena, simţeam că mă putea înţelege. Și 
aveam mare nevoie de o asemenea persoană! 

Era seară şi mă pregăteam pentru un nou început de 
săptămână. Înmormântarea urma să aibă loc după ore, aşa că 
puteam să merg şi la cursurile de istorie. Trebuia să-mi ocup 
timpul cu ceva şi aceste cursuri mi se păreau ocazia perfectă. 

Mă uitam peste ultimele lecţii predate când telefonul mă 
făcu să-mi pierd şi puţina concentrare pe care o mai aveam. 

- Alo! 

- Natalia, bună! Sunt Armand. 

- Armand, ce surpriză! S-a întâmplat ceva? 

- Voiam doar să văd cum te mai simţi. Am auzit de la 
Lorena tot ce s-a întâmplat şi am vrut să-ţi fiu alături. 

Lorena începuse să povestească tuturor toate problemele 
mele personale. Niciodată nu mi-a plăcut să mă vait. Am 
încercat mai mereu să fiu independentă şi să-mi rezolv singură 
problemele. Uram să inspir milă! 


- Aha. Lorena v-a informat pe toţi... am spus cu o voce 
joasă. 

- Nu e ceea ce crezi, Natalia. Ea nu a vrut să-mi spună 
nimic. Am bătut-o la cap o oră până mi-a spus tot! Poţi să fii 
sigură că nu a mai spus la nimeni. 

Era o uşurare într-un fel. Acum nu ştia doar o persoană 
problemele mele. Ştiau două! 

- Şi cum te simţi? Pot să te ajut cu ceva? 

- Sunt bine, cred. De fapt, încerc să cred că sunt bine. 

- Dar nu e aşa. Cunosc sentimentul, într-un fel. Ştii, şi 
părinţii mei au divorţat când eu eram un pic mai mic decât tine. 
La început nu am realizat ce se întâmpla, dar cu timpul mi-am 
dat seama şi pot să spun că şi după câţiva ani încă doare. Te 
obişnuieşti cu durerea, dar... 

- Ea e tot acolo, i-am răspuns imediat. 

- Corect... Am înţeles de la Lorena că înmormântarea e 
mâine. 

- Da, după ore. 

Nu ştiam dacă era bine, dar aveam nevoie să simt că nu 
eram singură, că nu eram abandonată, aşa că m-am lăsat 
ghidată de instinct. 

- Vrei să vii şi tu? l-am întrebat aproape în şoaptă. 

- Dacă nu te deranjează. Natalia, nu vreau să-ţi impun 
prezenţa mea. 

- Nu mă deranjează, Armand. Din contră, m-aş simţi mai 
bine dacă aş avea pe cineva lângă mine. 

- Bine. Uite, trebuie să închid. Vorbim mâine la şcoală. 

- Armand, pot să te rog ceva? 

- Sigur. Orice. 

- Mâine la liceu...nu vreau ca tu şi Lorena să faceţi mare 
caz din asta. Chiar nu vreau să se afle ce probleme am. Nu 
vreau ca ceilalţi să mă bage în seamă doar din milă. Vreau ca 
totul să fie aşa cum era, ca şi cum nimic nu s-ar fi întâmplat. 

- Cred că pot să fac asta... Altceva? 

- Nu, asta e tot. Mulţumesc mult, Armand! 

- N-ai pentru ce. Noapte bună! 

- Noapte bună! 

Acum mai aveam încă o persoană alături de mine. Chiar 
dacă începeam să îmi fac prieteni, sentimentul de abandon încă 
nu dispărea. Puteam doar să sper că va fi mai bine în timp, că 


va trece încetul cu încetul. Că durerea nu va mai fi atât de 
sfâşietoare. Dar ştiam că până când acel moment va veni, va 
trebui să îndur toate chinurile posibile. Şi nu era uşor! 

Am aruncat caietele în ghiozdan şi m-am dus la mama şi 
bunica mea. Încă mai controlau să vadă dacă totul este gata 
pentru ziua de mâine. Erau atât de concentrate încât nu mi-au 
auzit paşii zgomotoşi. 

- Aveţi nevoie de ajutor? am întrebat cu speranţa că poate 
voi putea fi de folos. 

- Nu, dragă. Totul e gata, a răspuns mama cu ochii în foi. 

- Atunci dacă nu aveţi nevoie de mine, mă duc la culcare. 

- Noapte bună! 

- Noapte bună! 

Le-am pupat de noapte bună pe amândouă şi m-am 
pregătit pentru somn. Ce ironie! Ştiam foarte bine că nu urma 
să am parte de un somn liniştit. Dacă eram trează, plângeam. ŞI 
dacă reuşeam să adorm, aveam coşmaruri. Ajunsesem să-mi 
doresc să nu mai pot dormi. Coşmarurile erau îngrozitoare, erau 
reproducerea în imagini a durerii. Mă trezeam respirând greu şi 
cu inima bătându-mi nebuneşte. Uneori aveam şi patru-cinci 
coşmaruri pe noapte. Nu mai suportam! 

Am intrat în cameră şi am închis uşa. M-am aşezat pe pat 
şi mi-am fixat ochii pe tavan. Încercam să nu mă gândesc la 
nimic. Am stat aşa, cu mintea goală, minute bune. Am ştiut că 
nu urma să adorm prea repede, aşa că mi-am luat MP3-ul şi am 
început să ascult muzică. Se pare că a fost o idee bună, pentru 
că am reuşit să adorm. 

Când am deschis ochii, am văzut că încă era întuneric. M- 
am uitat la ceasul de la telefon şi am văzut că era 06:15. Mai 
erau cinci minute până când alarma urma să sune. M-am dat jos 
din pat şi am mers la baie. Se pare că toată lumea era trează. 
Mama şi bunica erau în bucătărie şi vorbeau. 

Incercam să-mi amintesc ce-am visat, dar nu reuşeam. Mă 
străduiam, dar fără rezultat. 

După ce am ieşit din baie m-am îndreptat spre bucătărie. 

- Bună dimineaţa! le-am salutat cu vocea un pic răguşită. 

- Bună dimineaţa, Natalia! Ţi-am pregătit micul dejun. 

- Plecaţi deja? am întrebat-o pe mama după ce-am 
observat că se pregătea de plecare. 


- Da. Îmi pare rău, dar trebuie să ne ocupăm de ultimele 
pregătiri. 

- Bine. Atunci ne vedem la biserică, i-am spus cu ochii în 
lacrimi. 

Era dureros să mă gândesc că astăzi îmi luam la revedere 
de la bunicul meu. Încă nu mă obişnuisem cu ideea asta. 

- Succes la şcoală. Pa! 

M-a luat în braţe şi m-a pupat pe obraz şi a plecat. La fela 
făcut şi bunica. După ce m-au lasat singură în casă, mi-am pus 
capul pe masă şi am început să plâng, dar mi-am şters repede 
lacrimile. Promisesem că voi fi puternică şi aşa aveam să fiu. 

Am mâncat un bol de cereale cu lapte şi m-am pregătit 
pentru şcoală. Trebuie să recunosc că am fost destul de rapidă. 
Simţeam nevoia să ies din casă şi să-mi ocup mintea cu altceva 
în afară de durere. Niciodată nu mi-am dorit să merg la şcoală 
aşa cum îmi doream acum. 

M-am îmbrăcat cu o bluză albastră cu dungi negre şi o 
pereche de blugi negri. Am luat ghiozdanul, umbrela şi am 
plecat. Nu eram deloc în întârziere, dar mă grăbeam. 

Când am ajuns la liceu, Lorena mă aştepta. 

- Bună dimineaţa! 

- Bună dimineaţa! am salutat-o, surprinsă să o văd acolo. 

- Cum te mai simţi? mă întrebă punându-şi mâna pe 
umerii mei. 

- Încerc să fiu bine, dar nu e uşor, i-am spus lăsându-mi 
capul în jos ca să nu vadă lacrimile care îmi umpleau ochii din 
nou. 

- Îmi pare rău să aud asta! Dacă pot să te ajut cu ceva, 
spune-mi. 

- Nu ştii câtă nevoie am de un prieten care să-mi fie 
alături... 

- Pot să fac asta, îmi spuse zâmbind. Altceva? 

- Şi să nu spui nimic celorlalţi! Nu vreau să se ştie ce 
probleme am, i-am spus amintindu-mi de faptul că Armand 
aflase totul de la ea. 

- Îmi pare rău! Nu am vrut să-i spun, dar m-a bătut la cap 
o oră! Dacă ştiam că nu vrei să se ştie mai bine îi închideam 
telefonul... 

Se simţea vinovată şi nu-mi plăcea. Nu voiam să îi supăr şi 
pe cei de lângă mine. 


- Nu-i nimic. Cred că ai făcut bine spunându-i lui Armand. 
Dar să nu crezi că te las să spui tuturor! i-am spus râzând. 

- Pe cuvânt de cercetaş! mi-a răspuns râzând împreună cu 
mine. Mă bucur că te-am făcut să râzi. 

- Putem să schimbăm subiectul? Nu vreau să vorbim 
numai şi numai despre problemele mele. 

Chiar nu voiam ca şi la şcoală să-mi amintesc. Voiam o 
pauză de la suferinţă şi durere. Voiam să pot să râd şi să mă 
bucur de viaţă ca înainte. Şi în privinţa asta Lorena nu mă ajuta 
deloc. 

- Şi ce făceai în faţa liceului? am întrebat-o schimbând 
subiectul. 

- Te aşteptam pe tine. Am avut surse care m-au asigurat 
că nu erai în clasă, aşa că m-am hotărât să te aştept. 

- Mulţumesc! a fost tot ce-am putut spune. 

Am intrat în clasă şi Armand ne-a întâmpinat. Bineînţeles 
că a început şi el să se scuze. 

- Natalia, chiar îmi pare rău pentru că am făcut-o pe 
Lorena să-mi spună! 

- Armand, aseară mi-ai promis ceva, dar se pare că nu te 
ţii de promisiune. 

- Ai dreptate. Promit că o să fiu cuminte, mi-a spus 
zâmbind. 

M-am dus la banca mea şi am lăsat ghiozdanul jos. După 
ce m-am asigurat mental că pot face faţă, că pot fi puternică, m- 
am alăturat grupului. Vorbeau despre o viitoare excursie. 

- Dar nu e corect. Toate clasele au mers în excursie! se 
plângea Ada. 

- Şi cu ce suntem noi de vină dacă diriginta noastră nu are 
timp pentru excursii? comentă Vlad. 

Aici avea dreptate. Diriginta noastră era o persoană 
extrem de ocupată, iar în programul ei nu exista loc pentru o 
excursie. 

- E complicat, spuse Lorena alăturându-se discuţiei. 

Brusc mi-am amintit că în pliantele cursurilor de istorie se 
menţiona ceva despre excursii. _ 

- Dar dacă am vorbi cu cei de la cursurile de istorie? In 
pliant scria ceva şi despre excursii, am spus eu aşteptând 
reacţia celorlalţi. 


- Aşa e, îmi amintesc şi eu, vorbi Vlad dându-şi o palmă 
peste frunte. 

- O idee genială! mă felicită Armand. 

Din păcate n-am mai avut timp de discuţii, pentru că 
profesorul venea spre clasă. Orele au trecut destul de repede, 
iar în pauze vorbeam despre diferite subiecte şi râdeam o 
grămadă. Îmi plăcea să stau cu ei. Eram un grup de opt 
persoane şi ne înţelegeam foarte bine. 

La sfârşitul orei de engleză Ada vorbi foarte nervoasă. 

- Nu mai suport! 

- Ce s-a întâmplat? am întrebat-o neştiind ce o deranja. 

- Amanda.... De când a aflat că Marius este fratele meu, nu 
mă mai lasă în pace! Pur şi simplu mă ia de mână şi începe să 
mă întrebe tot felul de lucruri despre el. Abia reuşesc să scap şi 
să stau cu voi! 

Ştiam că Amanda o va tortura pe Ada doar ca să ştie mai 
multe despre Marius. Săraca Ada! Dacă aş fi fost în locul ei i-aş 
fi spus Amandei vreo două! 

- Ştii cum e ea. Până nu pune mâna pe ce vrea nu se lasă! 
şi am început amândouă să râdem. 

Ne-am dus cu ceilalţi la magazin şi am ocupat două mese. 
Ne-am luat cu toţii câte o sticlă de suc şi două pungi de chipsuri 
si am început să vorbim. 

- Auziţi, voi cum eraţi când eraţi mici? ne-a întrebat Vlad. 

- Păi, eu eram un slăbănog şi purtam ochelari, a mărturisit 
Alex. Ai mei m-au dus la lecţii de pian, dar nu am învăţat nimic. 
Abia acum mi-am luat orgă şi mai cânt doar când sunt singur 
acasă. 

- Nu vrei să ştii cum eram eu, a spus Rebeca. Eram un pic 
mai plinuţă şi aveam părul scurt şi creţ. Şi mâncam la prăjituri... 

- Mi-ai făcut poftă, i-a spus Vlad. Ei bine, eu eram un 
bătăuş. Părinţii mei mereu erau chemaţi la grădiniţă pentru că îi 
băteam pe ceilalţi. În ultimul an îmi amintesc că educatoarea m- 
a lăsat să stau singur în bancă şi ezita să mă lase lângă ceilalţi. 

- Ce periculos ai fost, i-a spus Lorena, tachinându-l. Eu 
eram o fetiţă normală, care mergea la lecţii de balet şi îi asculta 
pe părinţi. Nu am creat foarte multe probleme, din câte îmi 
amintesc. 

Nu ştiu din ce motiv lacrimile i-au apărut în ochi. Tonul 
vocii ei era plin de tristeţe când şi-a amintit de copilărie. Cred că 


am fost singura care a observat asta, pentru că ceilalţi au 
început să zâmbească. 

- Ce îngeraş ai fost! a început Vlad să o tachineze. 

- Mai bine îngeraş decât drăcuşor, i-a răspuns Lorena 
zâmbind. 

- Natalia, tu cât de nevinovată ai fost când erai mică? mă 
întrebă Vlad, accentuând cuvântul nevinovată. 

- Păi n-am fost nici îngeraş precum Lorena, dar nici 
drăcuşor ca tine, i-am răspuns râzând. lţi spun doar că am luat 
lecţii de autoapărare. 

- Oh...şi câţi băieţi ai bătut? mă întrebă Alexandru. 

- Până acum, vreo 20, i-am spus râzând. 

Şi celelalte fete au început să râdă cu mine. 

- Asta nu sună bine, i-a spus Vlad în şoaptă lui Alex. 

- Glumeam. N-am bătut pe nimeni, încă. 

- Corect, încă, îmi spuse Vlad dându-i un cot colegului său. 

- Şi voi, fetelor, cât de cuminţi aţi fost? întrebă Alexandru 
aruncându-i o privire criminală lui Vlad. 

- Păi eu am fost îngeraş, mărturisi Silvia. 

- Si eu am fost îngeraş, exceptând certurile dintre mine şi 
Marius, spuse Ada. 

- Apropo, cum e să fii sora unui băiat popular? o întrebă 
Vlad. ` 

- Nu începe şi tu, îi spuse Ada. Imi ajunge cât mă 
torturează Amanda. 

- Aha. Fata asta nu ratează nicio ocazie, spuse Vlad. 

- Mai bine hai să schimbăm subiectul. 

- De ce? întrebă Vlad foarte inocent. 

- Pentru că sunt chiar în spatele tău, îi spuse Amanda cu o 
voce incredibil de dură. 

- Şi îţi place să stai acolo? Să tragi cu urechea? o întrebă 
Vlad. 

- Încrezutule! îi spuse Amanda plecând cu restul fetelor 
după ea. 

- Ce falsă e fata asta, îmi spuse Lorena. 

- Am observat. Păcat că o înnebuneşte pe Ada. 

- Da, ea nu are nicio vină. Cineva trebuie să-i bage minţile 
în cap Amandei. 

- Dar acel cineva nu vei fi tu, nu? am întrebat-o, 
aruncându-i o privire cu subiînţeles. 


- Cred că ai dreptate. Oricum nu m-ar asculta, spuse 
Lorena dându-se bătută. 

- Bine punctat, i-am spus punându-mi mâna pe umărul ei. 

Şi când ne simţeam şi noi mai bine a trebuit să ne 
întoarcem în clasă. Pauza se terminase şi aveam biologie. Ne- 
am dus în laborator şi ne-am aşezat în spatele clasei. Lângă 
mine stăteau Lorena şi Armand. 

Toată ora am vorbit despre membrana celulară si 
citoplasmă. Când s-a sunat, am mers spre clasă cu Armand. 
Lorena era în faţă cu restul fetelor. Am preferat să rămân cu 
Armand. Vroiam să ştiu de ce era supărat. 

- Hei, ce-ai păţit? l-am întrebat dându-i un cot şi zâmbindu- 


- Nimic. Mă gândeam doar, îmi spuse pe un ton indiferent. 

- Nu minţi! Ştiu că te preocupă ceva. 

- Mă gândeam doar cât de nedreaptă e viaţa. 

- Mie-mi spui! 

Aici avea dreptate. Viaţa era nedreaptă, uneori fix cu 
persoanele care nu meritau, aşa ca noi. _ 

- În fine, nu vreau să te supăr mai mult. Înţeleg cât de 
greu îţi este. 

- Mulţumesc! i-am spus. 

- Pentru ce? mă întrebă foarte inocent. 

- Pentru că eşti alături de mine. Chiar dacă te ştiu de 
foarte puţin timp, simt că pot să am încredere în tine. 

- Ciudat, dar acelaşi lucru îl simt şi eu. Şi sunt convins că 
nu mă înşel când cred că poţi să înţelegi tot ce simt. 

Mă bucuram să ştiu că cineva avea încredere în mine. 
Ştiam cum era să simţi că nimeni nu te înţelege. Când crezi că 
totul e pierdut, când ai impresia că nimic nu mai poate fi 
reparat, mereu există o şansă. Mereu există luminiţa de la 
capătul tunelului. Păcat că unii nu apucă să descopere acea 
şansă şi abandonează totul lipsiţi de speranţă. 

Eu mă luptam să nu rămân fără speranţă. Doar speranţa 
că într-o zi totul va fi bine şi că voi găsi acea luminiţă mă mai 
ţinea puternică. Dacă nu era acel gând, aş fi cedat demult în 
faţa durerii. 

Nu voiam să mă gândesc ce s-ar fi întâmplat cu mine dacă 
m-aş fi predat agoniei. Probabil aş fi ajuns o epavă. O fiinţă care 


nu mai era bună de nimic, care exista doar pentru că inima ei 
era prea încăpăţânată ca să pună capăt situaţiei. 

Toate astea îmi treceau prin cap în nopţile în care nu 
puteam să dorm. In nopţile în care durerea prelua controlul, în 
care amintirile erau precum nişte săgeți pline cu venin care îmi 
străpungeau tot corpul. 

Am tremurat la amintirea acelor nopţi şi am încercat să nu 
mă mai gândesc. Mai aveam două ore până când începeam 
cursurile şi puteam să îmi eliberez capul. 

Am încercat să mă concentrez la ore şi am reuşit. Acum se 
terminase şi ultima oră şi aşteptam să vedem ce va urma. Spre 
surprinderea mea, Lorena rămăsese la cursuri. După reacţia pe 
care o avusese zilele trecute credeam că nu va rămâne, că va 
fugi. Puteam să văd că nu era prea încântată pentru că 
rămăsese, dar atunci ce o făcea să stea la cursuri? 

In mod sigur Lorena era un mister. Mereu te surprindea. 

M-am dus la banca ei şi m-am aşezat pe locul lui Armand. 
Lorena desena şi părea destul de concentrată. Chiar avea talent. 
Desena o fată foarte frumoasă, dar tristă. Deşi eram fascinată 
de talentul ei, curiozitatea mă rodea pe dinăuntru. 

- Şi cum de te-ai hotărât să rămâi la curs? am întrebat cu o 
voce joasă. 

- Mi se pare ceva interesant, mai ales că mă plictisesc 
acasă, mi-a răspuns cu o voce indiferentă. 

- Credeam că după ce s-a întâmplat acum câteva zile nu 
vei veni. 

Am început să devin din ce în ce mai serioasă şi vorbeam 
încet, dar suficient cât să mă audă ea. 

_ - Aaa...asta. Cred că m-am hotărât să-mi înving teama. 
Incă era concentrată pe desen şi nu se uita la mine. 

Când vroiam să o mai întreb ceva, Armand a apărut şi şi-a 
pus mâna pe umerii mei. 

- Lorena, te superi dacă nu stau cu tine ora asta? 

- Deja mă părăseşti? întrebă Lorena făcându-i cu ochiul. 

- Da, te părăsesc, îi spuse Armand intrând în jocul ei. 

- Bine, bine. Nu mă supăr. Poţi să stai cu cine vrei. 

- Dacă vrea, Natalia poate să stea cu tine, îi spuse cu 
amuzament. 

- Sigur, nu mă supăr, i-am spus Lorenei zâmbind. 


- Bine, poţi să stai cu mine, mi-a spus continuând să 
deseneze. 

Mi-am adus ghiozdanul şi m-am aşezat lângă ea. Era foarte 
tăcută şi agitată. Era clar că nu avea chef de vorbă. 

Am continuat să mă uit la fata pe care o desena. Semăna 
foarte bine cu Lorena, numai că părea un pic mai mică. Voiam 
să ştiu mai multe despre viaţa ei, dar nu era momentul potrivit. 

Mi-am luat privirea de la desenul ei şi m-am uitat să văd 
câţi colegi rămâneau la cursuri. Uimitor, rămăseseră toţi! 

Când am început să caut locul în care se aşezase Armand, 
profesorul a intrat în clasă. Era urmat de încă trei băieţi. 

În momentul acela, Lorena şi-a ridicat privirea din desen şi 
a început să respire mai repede. 

- Ce caută el aici? a întrebat un pic nervoasă. 

- Ce s-a întâmplat? am întrebat-o neştiind la ce se referea. 

- ÎI vezi pe tipul cu tricoul negru? mă întrebă arătându-mi-l 
cu privirea. 

Era un băiat de vreo 18 ani, cu părul şaten închis puţin mai 
jos de urechi. Avea ochii negri şi pielea albă. Dacă mă uitam mai 
atent, semăna foarte mult cu Lorena. La fel ca în primul moment 
în care am văzut-o pe Lorena şi el îmi dădea fiori, dar părea 
mult mai înfricoşător decât ea. 

M-am speriat, mai ales când a început să se uite cu furie 
spre banca mea, dar apoi am realizat că se uita aşa la Lorena. 
De unde se ştiau ei şi de ce el era furios pe ea? 

- Da, îl văd. Ce e cu el? am întrebat-o, aşteptând un 
răspuns sincer. 

- E doar o persoană care mă enervează la culme, nimic 
mai mult, îmi răspunse indiferentă. 

Minţea, acum eram sigură de lucrul acesta. Ştiu că suna 
ridicol, dar era mai mult decât o persoană enervantă, ştiam 
asta. Uram că mă minţea! Uram că nu puteam să o fac să-mi 
spună adevărul! Nu înţelegeam de ce nu putea să fie sinceră cu 
mine. Se presupunea că îmi era prietenă! 

Mi-am întors privirea de la ea şi m-am concentrat pe ceea 
ce spunea profesorul. Se pare că urma să discutăm despre 
vampiri şi strigoi. 

- Vreau să vi-i prezint pe cei care vă vor oferi mai multe 
informaţii. Ei sunt Andrei, Ştefan şi George. 


Aşadar Andrei era cel cu pricina. Ştefan şi George păreau 
că aveau aceeaşi vârstă ca a noastră. Ştefan era un băiat înalt, 
brunet şi drăguţ. George era un pic mai scund şi mai plinuţ şi 
avea părul scurt şi şaten. 

Toţi trei ne-au salutat şi ne-au prezentat mai multe 
informaţii despre ceea ce urma să facem. Andrei era student la 
Facultatea de Istorie, iar ceilalţi doi erau elevi în liceu. Toţi erau 
pasionaţi de istorie şi mai ales de legende. 

- Ne-am gândit că cel mai potrivit ar fi să începem cu cea 
mai cunoscută legendă, cea a Contelui Dracula. Bănuiesc că toţi 
aţi auzit ceva despre faimosul vampir, a spus Ştefan. 

- Mai întâi am vrea să ştim ce părere aveţi voi despre 
această legendă şi cât de multe ştiţi despre Dracula, a spus 
Andrei cu o voce indiferentă. 

- Ştim că era vampir şi bea sângele celorlalţi, a spus Vlad. 

- Şi mai ştiu că Vlad Ţepeş era Dracula, a continuat 
Alexandru. 

- Te înşeli. Tatăl lui Vlad a fost Dracula, a replicat Amanda. 

- Observăm că ştiţi destul de multe, a spus George. 

- Credeţi că el chiar a existat? a continuat Andrei discuţia. 

Lorena a pufnit şi a început să vorbească: 

- Doar nu credeţi aiurelile astea! 

- Recunosc că sunt doar legende pentru unii oameni, dar 
au şi un gram de adevăr, i-a răspuns Andrei. 

Pentru un moment am avut impresia că i-a făcut cu ochiul, 
dar era imposibil. 

- Şi care este dovada acelui gram de adevăr? a continuat 
Lorena. 

- Din păcate nu există dovezi clare, dar mulţi oameni cred 
că Dracula chiar a existat, a încercat Ştefan să-i explice Lorenei. 

Cred că mai degrabă încerca să o calmeze. 

- Ce-ar fi să încheiem această contradicţie? a propus 
Andrei uitându-se în ochii Lorenei. 

Lorena a mârâit încet şi nu a mai spus nimic toată ora. 
Ştiam că aş fi încercat degeaba, aşa că m-am întors cu spatele 
la ea şi nu i-am zis nimic toată ora. 

După ce au calmat-o pe Lorena, băieţii au început să ne 
arate tot felul de capturi din filmele cu Dracula şi ne-au citit 
câteva legende. incepea să-mi placă, mai ales că unele 


informaţii pe care ei le aveau eu nu le auzisem. Pasiunea pentru 
lucrurile astea se mărea şi mai mult. 

La sfârşitul orei profesorul ne-a făcut un anunţ. 

- Având în vedere faptul că tocmai am discutat despre 
vampiri, vreau să vă propun o excursie. Vom merge la faimosul 
Castel Bran. Excursia va fi de două zile şi mă gândeam că ar fi 
excelent să mergem pe sfârşitul săptămânii viitoare. 

- Minunat! Eu vin! a anunţat Vlad foarte încântat. 

Îmi plăcea ideea. Poate reuşeam să mai fac ceva poze în 
timpul excursiei. 

- Îmi spuneţi mâine cine merge şi cine nu. Bună ziua! 

După ce a plecat din clasă, Andrei s-a apropiat de Lorena 
şi a luat-o de cot. 

- Trebuie să vorbim, i-a spus cu o voce serioasă şi dură. 

- Natalia, te sun eu mai târziu, bine? mă întrebă Lorena 
încă uitându-se la Andrei. 

Nu am apucat să-i răspund pentru că nu mai era în clasă. 
Fugise. Cu Andrei. Băiatul ăsta era ciudat. Şi acum şi Lorena 
începea să se comporte ciudat. Din ce în ce mai ciudat. 

- Natalia, până la urmă mai vrei să vin la ştii tu ce? mă 
întrebă Armand, rupându-mi şirul gândurilor. 

- Ţi-aş fi foarte recunoscătoare dacă ai veni, i-am spus 
foarte sincer. 

Şi îi spuneam adevărul. Nu cred că îşi imagina câtă nevoie 
aveam de cineva care să mă ajute în aceste momente. 

- Dacă te face să te simti mai bine, voi fi acolo. 

l-am spus la ce biserică va avea loc înmormântarea şi la ce 
oră. După ce mi-a promis că va fi acolo, a plecat cu ceilalţi 
băieţi. Eu mi-am luat ghiozdanul şi m-am îndreptat spre ieşire. 

Eram confuză, intrigată de tot ce se întâmpla. In capul meu 
era o dezordine totală. Nu mai înţelegeam rostul atâtor secrete, 
minciuni. Când am trecut de poarta liceului, am văzut în faţă un 
grup de patru persoane. Am recunoscut-o pe Lorena, chiar dacă 
stătea cu spatele la mine. Se pare că se certa cu ceilalţi trei. Am 
putut să-l mai recunosc pe Andrei, care stătea lângă Lorena. M- 
am apropiat încă puţin. Voiam să ştiu ce discutau. 

- Puteai să mă anunţi că urma să vii. Aproape am făcut o 
criză de nervi când te-am văzut! i-a spus Lorena lui Andrei. 

- Nu înţeleg ce căutai tu acolo. Pot să am şi singur grijă de 
un grup de copii naivi, i-a spus Andrei foarte superficial. 


- Naivi sau nu, sunt colegii mei şi mă descurc singură. 
Măcar atât să fac şi eu! 

- Lorena, Andrei, ascultaţi-mă. Nu avem timp să ne 
certăm. Suntem într-o situaţie critică şi trebuie să ne asigurăm 
că ei nu ştiu nimic, le-a spus un băiat înalt, cu părul negru. 
Părea cel mai mare dintre ei şi le vorbea cu o voce foarte calmă. 

- Te asigur că ei habar n-au de ce se întâmplă. Nu au nici 
cea mai vagă idee despre nenorocitul ăla de... 

- Ce cauţi aici? mă întrebă Andrei punându-se în faţa mea 
şi întrerupând-o pe Lorena. 

Avea o privire foarte înfricoşătoare. Instinctiv m-am dat 
mai în spate şi m-am uitat la Lorena care acum era cu faţa la 
mine şi mă privea îngrozită. 

- Andrei, las-o! Nu te comporta aşa cu ea, îi spuse Lorena 
punându-se între mine şi el. 

După aceea s-a întors la mine şi m-a tras deoparte. 

- Ce se întâmplă? am întrebat-o încă uitându-mă la restul 
grupului care se uitau foarte suspicioşi la noi. 

- Nimic. Uite, nu pot să stau acum de vorbă cu tine. Dă-mi 
un mesaj cu biserica unde va fi înmormântarea şi ne vedem 
acolo. Promit! îmi spuse şi mă împinse spre drumul spre casă. 

Când m-am întors să mă uit în spate, ei deja mergeau în 
sensul opus. Doar Andrei se mai uita în urmă. Am întors capul şi 
am mers agitată spre casă. Mă luase durerea de cap. După 
ultimul stop am fugit spre casă. 

Când am intrat în casă am trântit uşa. Norocul meu că nu 
era nimeni acasă. Respiram foarte greu când am ajuns şi nu 
voiam ca mama să mă vadă aşa. 

Mă durea că ea se ascundea de mine. Eu aveam nevoie de 
o prietenă şi ea fugea de mine. Era clar că nu avea încredere în 
mine şi asta mă durea. Cred că cel mai bine era să las totul aşa 
cum voia ea. Să nu o mai forţez să stea cu mine dacă nu vrea. 
Nu voiam să-i impun prezenţa mea, nu voiam să o oblig să fie 
prietena mea. Deşi îi promisesem că îi voi trimite un mesaj cu 
locul unde va avea loc înmormântarea, m-am hotărât să nu i-l 
trimit. Dacă nu avea încredere în mine, de ce să o oblig să stea 
cu mine? 

Înmormântarea era la 15:00, aşa că mai aveam o oră până 
când trebuia să plec de acasă. Am început să-mi caut haine 
negre şi în timp ce căutam, am dat peste o poză. Era ascunsă 


printre haine. Era o poză cu bunicii mei când erau tineri. Îmi 
amintesc că o furasem din cutia bunicii. Îmi plăcuse atât de mult 
poza şi ea nu voia să mi-o dea, aşa că am făcut rost de ea în 
felul meu! 

M-am aşezat pe pat uitându-mă la poza şi am început să 
plâng. Se adunaseră atât de multe şi nu mai suportam. Lacrimile 
curgeau şiroaie şi nu plănuiau să se oprească în curând. Mi-am 
pus capul pe pernă şi am continuat să plâng în linişte. Eram 
pierdută cu privirea în fotografie şi nu mă gândeam la nimic. Nu 
mai eram capabilă să mă gândesc la ceva. Puteam doar să 
sufăr. 

După ce am plâns minute bune, am reuşit să mă mai 
calmez puţin şi m-am ridicat. Am pus poza pe masă şi m-am 
îmbrăcat. Mi-am prins părul într-o coadă la spate şi mi-am pus 
două agrafe negre. Am stat puţin şi m-am uitat în oglinda din 
baie. Abia acum observasem că aveam cearcăne de la câte 
nopţi nu dormisem. 

Am început să număr în gând până la zece în speranţa că 
mă voi calma. După ce am numărat de trei ori, am ieşit din baie 
şi mi-am căutat o geacă neagră. 

Afară începuse ploaia - cum nu se putea mai bine! Am ieşit 
din casă, iar la ieşirea din bloc m-am întâlnit cu Armand. Şi el 
era îmbrăcat în negru şi se ascundea de ploaie. 

- Aştepţi de mult timp? l-am întrebat în timp ce îi făceam 
semn să vină sub umbrelă. 

- Abia acum am ajuns şi voiam să văd dacă mai eşti acasă. 

- Mulţumesc pentru că eşti aici. Ştiu că ţi-am mai mulţumit 
până acum, dar simt nevoia să o fac. 

- Nu ai pentru ce să-mi mulţumeşti. Mă bucur că ai 
încredere în mine şi că mă laşi să te ajut, mi-a spus zâmbind. 

Vorbind am mers spre biserică. Chiar dacă mergeam la cel 
mai negru eveniment din viaţa mea, mă simţeam bine vorbind 
cu el. Am aflat că şi el a suferit mult de când părinţii lui s-au 
despărţit şi mă întrebam dacă şi eu voi suferi la fel. Deja 
sufeream, dar voiam să ştiu dacă putea să doara mai rău în 
timp. Asta aveam s-o aflu cu trecerea timpului. 

Când ne apropiam de biserică îmi puse o întrebare foarte 
ciudată. 

- Ştiu că nu ar trebui să te întreb asta, dar tu ce crezi 
despre Lorena? 


Nu cred că observase comportamentul ei de când îl văzuse 
pe acel Andrei şi poate era mai bine. Nu ştiam ce să-i răspund, 
dar trebuia să aflu ce credea el. 

- La ce te referi? l-am întrebat eu de parcă nu ştiam 
despre ce vorbea. 

- De când cu incidentul de săptămâna trecută, nu ştiu ce 
să mai cred despre ea. Când este drăguță cu mine, când începe 
să devină înfricoşătoare. E ciudată! 

- Este un mister şi pentru mine tot ce s-a întâmplat atunci, 
dar... 

- Tu nu ştii pentru că nu stai cu ea în bancă, dar uneori pot 
să jur că ne priveşte pe toţi cu ură şi imediat începe să 
deseneze. Ce mi se pare mie ciudat este că desenează acelaşi 
lucru, o fetiţă frumoasă care plânge. 

- Am observat asta când am stat cu ea azi. Desena ce spui 
tu. Şi la un moment dat am crezut că plânge, dar şi-a revenit 
foarte repede. E un mister tot ce se întâmplă cu ea, Armand. 

Târziu ne-am dat seama că ne apropiam de destinaţie. 
Când am coborât din autobuz, inima a început să-mi bată mai 
repede, de parcă prevestea ceva. Durerea a început să devină 
din ce în ce mai puternică cu cât mă apropiam. Armand a 
observat ca începeam să plâng şi şi-a pus mâna pe umerii mei şi 
mi-a zâmbit. 

- O să fie bine, mi-a spus el. 

Voiam cu disperare să cred că aşa va fi, dar acum mi se 
părea imposibil. 

Când am ajuns în faţa bisericii, Lorena era acolo îmbrăcată 
într-un costum negru. Ne-a văzut venind şi s-a apropiat de noi. 

- Natalia! şi m-a luat în braţe. 

Eram surprinsă să o văd acolo. Deşi aveam o mulţime de 
întrebări de pus, am preferat să tac pentru un moment. 

- Imi pare rău. Condoleanţe! 

Când am auzit asta am început să plâng. Şi ea şi Armand 
m-au luat în braţe şi m-au condus la capelă. Acolo era şi restul 
familiei mele. Când am văzut-o pe mama, m-am dus la ea şi am 
strâns-o tare în braţe şi am început să plâng şi mai tare. Şi ea 
plângea o dată cu mine şi încerca să mă consoleze. 

După ce toate rudele m-au îmbrăţişat, m-am dus lângă 
coşciug. Bunicul meu stătea întins, cu ochii închişi şi avea o 
urmă de zâmbet pe buze. Pielea lui era palidă, gri iar buzele 


vineţii. Era îmbrăcat cu un costum negru care îi lăsa descoperit 
gâtul. În contrast cu pielea lui palidă se vedea şi mai bine 
vânătaia. Acum era şi mai pronunţată. Daca mă apropia puteam 
să observ două puncte micuţe roşii. Mi-am întins mâna spre 
vânătaie, dar Lorena m-a oprit. 

- Vezi ce văd şi eu? am întrebat-o în şoaptă. 

- Vânătaia? răspunse ea. 

- Da. De unde crezi că o are? Şi punctele alea roşii... 

- Ce puncte roşii? întrebă ea panicată. 

Atunci se apropie şi observă despre ce vorbeam. Ochii ei 
erau plini de spaimă, exact ca în vinerea aceea. Era palidă 
precum bunicul meu şi îşi încleşta mâinile în pumn. 

- Trebuie să fac ceva, a spus cu ochii pierduţi în faţă. 

S-a îndreptat spre ieşire şi a stat mult timp afară. Eu m-am 
aşezat lângă Armand şi am început să mă gândesc că de-acum 
încolo totul va fi altfel, că va trebui să mă obişnuiesc şi să fac 
faţă situaţiei. Mi-am amintit că bunicului nu-i plăcea să mă vadă 
plângând. Imi imaginam că dacă ar fi fost lângă mine, mi-ar fi 
spus să nu mai plâng pentru că nu avea niciun rost. Dacă 
puteam să fac un lucru pentru el, puteam sa încerc să nu mai 
plâng. Să păstrez în memorie doar momentele fericite ale vieţii 
lui, doar momentele în care zâmbea. Ştiam că părea imposibil, 
dar aveam să încerc să fiu fericită şi puternică pentru el. Pentru 
unul dintre cei mai buni oameni de pe pământ. 


IV. Ciudăţenii 


Nu a mai durat mult şi am mers spre cimitir. Când am ieşit, 
afară ploua cu găleata. Ne-am pregătit umbrelele şi am mers la 
locul unde avea să rămână pentru totdeauna corpul bunicului 
meu. Ne-am adunat cu toţii în jurul sicriului şi am ascultat ce 
spunea preotul. Nu m-am putut abţine şi am plâns tot timpul. 
Lorena şi Armand au stat deoparte, lăsându-mă să stau cu 
familia mea. Ştiam că acum îi spuneam adio pentru totdeauna şi 
trebuia să învăţ să trăiesc fără el, dar durea prea rău. Până şi 
bătăile inimii mele dureau. 

Când au pus coşciugul în groapă am simţit că ameţesc şi 
că mă prăbuşesc. Am căzut în genunchi şi mi-am cuprins burta 
cu mâinile. Plângeam şi nu mă puteam opri. Mama s-a aşezat 
lângă mine şi plângea la fel de rău ca mine. Am luat în mână o 


bucată de pământ şi am aruncat-o pe coşciug. Îmi amintesc 
doar că mi-am pus capul în mâini înainte de a-mi pierde 
cunoştinţa. Puteam să-i aud pe ceilalţi chemând un doctor, 
încercând să mă trezească, dar nu puteam răspunde. Ceva îmi 
împiedica ochii să se deschidă. 

Când am început să-mi revin, auzeam vag câteva voci. Am 
încercat să mă concentrez şi am auzit-o pe mama. Apoi am 
reuşit să o aud pe bunica. Şi mai erau încă două voci, dar nu-mi 
dădeam seama ale cui erau. Am încercat să deschid ochii, dar 
proastă alegere! Când i-am deschis, camera se învârtea cu 
mine. l-am închis la loc, sperând că ameteala va trece repede. 

Când i-am deschis a doua oară, a fost un pic mai bine. 
Mama era lângă mine şi plângea. 

- Plângi...din cauza...mea? cu greu am formulat întrebarea. 

- Nu, Natalia. Plâng pentru că m-am speriat. Nu vreau să 
te pierd şi pe tine, mi-a spus dându-mi un pupic pe frunte. 

Amândouă pierduserăm mult în ultimele zile şi cred că nu 
voia să mai piardă încă o persoană. Am încercat să mă ridic şi 
am observat că eram în camera mea. 

- Cum am ajuns aici? am întrebat nedumerită. _ 

- După ce-ai leşinat, am hotărât să te aducem acasă. In 
biserică nu puteam să te lăsăm. 

- Şi cine se ocupă de ceilalţi? 

- L-am lăsat pe unchiul tău să se descurce, dar nu ştiu 
dacă va face faţă. 

- Poţi să te întorci dacă vrei, i-am spus nevrând să o ţin cu 
forţa acasă. Mă descurc singură. 

- De fapt, n-ai fi singură. Lorena şi Armand au insistat să 
vină. Acum sunt în sufragerie. 

- Atunci poţi să pleci liniştită. Puteţi să plecaţi liniştite, am 
spus uitându-mă la bunica mea. Voi rămâne cu Lorena şi 
Armand. N-o să păţesc nimic. 

- Nu vei veni mai târziu, spuse bunica mea apropiindu-se 
de uşă. 

- Crede-mă că aş vrea să vin, dar nu cred că pot să fac 
faţă. 

Şi ăsta era adevărul, la urma urmei: nu cred că mai 
scăpam vie dacă mergeam înapoi. 

După ce s-au asigurat că voi fi bine, au plecat. Lorena şi 
Armand au intrat în cameră şi s-au aşezat pe pat, lângă mine. 


- Ne-ai speriat îngrozitor! Să nu mai faci aşa ceva! îmi 
spuse Armand punându-mi o mână pe umăr. 

- O să încerc, i-am spus încet. 

- Nu ştii ce am simţit când te-am văzut jos, a spus Lorena 
cu o voce serioasă. 

- Imi pare rău! Jur că am încercat să rămân conştientă, dar 
a fost prea mult...abia puteam să mai respir când îmi aminteam. 

- Linişteşte-te, îmi spuse Armand. Nu a fost vina ta şi nu 
trebuie să-ţi pară rău pentru ce s-a întâmplat. 

- Mulţumesc pentru tot! 

- Eu aş vrea să mai rămân, crede-mă! Dar trebuie să 
rezolv ceva important. Vorbim diseară la telefon, îmi spuse 
Armand. 

- Sigur, du-te. O să fiu bine, am încercat să-l liniştesc. 

- Atunci vorbim mai târziu, îmi spuse şi mă pupă pe frunte. 

Lorena l-a condus până la uşă şi s-a întors înapoi în 
cameră. 

- Şi ce vrei să faci? mă întrebă analizându-mi dormitorul. 

- Mai întâi aş vrea să scap de aceste haine negre, i-am 
spus zâmbind. 

- Eu mă duc să-ţi caut ceva de mâncare. 

După ce m-a lăsat singură, am căutat prin dulap haine 
comode. Am ales un tricou galben şi nişte pantaloni de trening. 
Am ieşit din cameră şi m-am dus în bucătărie, unde am văzut-o 
pe Lorena pregătindu-mi câteva sandvişuri. 

- Ştiu că nu te-ai mai hrănit cum trebuie în ultimele zile, 
aşa că o să mă laşi să am grijă de tine fără să comentezi. 

- Bine! Trebuie să recunosc că aici ai dreptate. M-am cam 
neglijat un pic în ultimele zile. 

După ce îmi puse în faţă sandvişurile se duse la frigider. 

- Tu nu mănânci nimic? am întrebat-o în timp ce muşcam 
din primul sandviş. 

- Ba da, dar caut fructe. 

Se aşeză în faţa mea cu un castron plin cu struguri şi 
începu să mănânce. 

- Ţii la siluetă? am întrebat-o râzând. 

- Poţi să-i spui şi aşa. 

Nu am mai zis nimic cât timp am mâncat. În minte 
începuse să-mi revină discuţia pe care o avusese cu ceilalţi. Mi- 
am amintit că spusese că noi habar n-aveam de ce se întâmpla 


şi că totul era bine. Curiozitatea mă domina acum şi voiam să 
aflu despre ce vorbea. Am hotărât că, dacă tot va sta cu mine 
după-amiaza asta puteam să o întreb, puteam să aflu mai 
multe. 

După ce am terminat de mâncat ne-am dus în sufragerie şi 
ne-am aşezat pe canapea. Lorena a pornit televizorul şi a 
început să caute un program interesant. Eu încercam să-mi fac 
curaj să o întreb. 

- Ştii...ar trebui să îmi cer scuze pentru că...încercam să-mi 
găsesc cuvintele potrivite. 

- Pentru... 

- Ştiu că nu a fost corect să mă pun în spatele vostru şi să 
ascult tot ce vorbeaţi, dar eram curioasă. 

Se uită la mine şi-şi dădu seama despre ce vorbeam. 

- Şi ce-ai auzit mai exact? mă întrebă întorcându-se la 
televizor. 

- Nu prea multe, am spus eu hotărâtă să merg până la 
capăt. Am auzit doar când ai spus că nu ştim ce se întâmplă. 

- Asta e bine, răspunse încă butonând telecomanda. 

- Şi ai mai spus ceva despre un nenorocit, dar te-ai oprit, 
am spus eu uitându-mă la covor. 

- Asta nu e bine, spuse cu o voce dură. 

- Lorena, ce ascunzi? Pot să-mi dau seama că ascunzi ceva 
şi că....nu ai încredere în mine. 

Se întoarse brusc cu faţa la mine şi mă privi mirată şi 
surprinsă. 

- Tu auzi ce spui? Cum adică nu am încredere în tine? 
aproape ţipă cuvintele astea. 

- Ştiu foarte bine ce spun şi nu e nevoie să te uiţi la mine 
ca la o nebună! 

- Nu mai înţeleg...spuse cu o voce joasă. 

- Se presupune că suntem prietene, nu? Eu aşa consider. 

- Bineînţeles că suntem! Cum poţi să te îndoieşti de asta? 

- Nu ştiu ce ascunzi, dar dacă ai avea încredere în mine, 
mi-ai spune. Aşa ar trebui să fie! Prietenii nu au secrete unii faţă 
de alţii, nu? 

- Am încredere în tine! Jur! Dar nu-ţi pot spune secretul 
meu. 

- Aşadar ascunzi ceva... 

- Da, dar e prea complicat ca sa înţelegi. 


- Pune-mă la încercare! Până la urmă ce poate fi atât de 
complicat? Doar n-ai omorât pe nimeni, nu? am întrebat-o 
speriată pentru că începusem să mă gândesc şi la scenariul 
ăsta. Nu...? 

- E mult mai complicat. Poate când va veni momentul, îţi 
voi spune. 

- Şi când o să vină acel moment? Nici nu ştiu ce să mai 
cred despre tine, Lorena. Eşti atât de misterioasă... 

- E de datoria mea să fiu misterioasă. Nu spun că-mi place 
să fiu aşa, să trebuiască să mă ascund de toţi, dar nu am de 
ales! Sper că vei înţelege asta, îmi spuse cu o voce tristă. 

Abia puteam să-mi stăpânesc lacrimile. Voiam să o ajut, 
să-i arăt că poate avea încredere în mine, că nu voi spune nimic, 
dar ea nu mă lăsa. Mă simţeam neputincioasă. Şi uram asta! 

- Putem să schimbăm subiectul sau mă duc acasă? mă 
întrebă agitată. 

- Nu! Te rog, rămâi! Promit că o să încerc să nu mai fiu 
curioasă, dar te rog, rămâi! 

Se apropie de mine şi mă luă în braţe. Mi-am pus faţa pe 
umărul ei şi am dat frâu liber lacrimilor. Nu mai voiam să pierd 
persoanele din viaţa mea! 

- Imi pare rău, Natalia! Ai atâtea pe cap şi te mai supăr şi 
eu... 

- Nu, nu e vina ta. Eu sunt cea care pune întrebări şi... i-am 
spus ridicându-mi faţa din umărul ei. 

- Gata, nu te mai chinui cu asta! Eu deja am uitat tot ce s- 
a întâmplat, mi-a spus zâmbind. 

li promisesem că nu âi voi mai pune întrebări delicate, dar 
poate îmi va putea răspunde la încă una. 

- Şi...de unde îl ştii pe Andrei? am întrebat-o cu o voce 
inocentă. 

Se uită la mine, ezitând pentru câteva secunde şi începu 
să râdă. 

- Ce e aşa amuzant? am întrebat-o dându-i un cot. 

- Tu nu te dai bătută prea uţor, nu? 

- Dacă nu vrei să-mi răspunzi, nu mă supăr. 

- Pot să-ţi răspund la întrebarea asta, cred. 

Faţa ei deveni serioasă şi părea că se gândeşte la ce să îmi 
spună. După câteva minute de linişte începu să vorbească. 


- ÎI ştiu din copilărie. Am fost vecini şi mamele noastre se 
cunoşteau, vocea ei era foarte serioasă. 

- Înseamnă că trebuie să fiţi prieteni foarte buni... 

- Depinde ce înţelegi prin prieteni..., îmi spuse cu o voce 
indiferentă de data asta. 

- Nu mai înţeleg, i-am spus nedumerită. 

- Andrei este cea mai îngâmfată şi lăudăroasă persoană pe 
care am întâlnit-o vreodată. Şi crede-mă, am cunoscut multă 
lume la viaţa mea. 

Mă gândeam la cât de mult mă speriase privirea lui când l- 
am văzut prima oară. Şi modul în care s-a poziţionat în faţa mea 
când m-a văzut ascultând discuţia. Cred că era mai mult decât 
îngâmfat şi lăudăros. Putea să îndepărteze lumea de el foarte 
Uşor. 

- La ce te gândeşti? mă întrebă Lorena cu o voce tăcută. 

- La impresia pe care mi-a lăsat-o Andrei la cursuri, i-am 
spus uitându-mă în jos. 

- Nu-mi spune că şi ţie ţi-a căzut cu tronc! 

Nici măcar nu observasem dacă era frumos sau nu, mintea 
mea fiind atât de pierdută în momentele alea. 

- Nu! Din contră, m-a speriat. 

- Eşti prima fată care se sperie de el. Sunt surprinsă. 

Numai gândindu-mă la privirea lui mă cuprindeau fiorii. Nu 
credeam că un om poate fi atât de înfricoşător. Privirea lui era la 
fel de înspăimântătoare ca cea a domnului din clinică. Şi, ca de 
obicei, în minte mi-au apărut imagini cu vânătaia de pe gâtul 
bunicului. Nu înţelegeam de ce de fiecare dată când îmi 
aminteam de acea persoană, imaginile trebuiau să revină. 

Oboseala începea să-şi spună cuvântul şi mi-am lăsat 
capul pe spate, închizându-mi ochii. 

- Cred că mai bine aş pleca, îmi spuse Lorena ridicânu-se 
de pe canapea. 

- Scuze, dar mă simt foarte obosită. 

- E şi normal, după câte s-au întâmplat. Cred că cel mai 
bine ar fi să te las să te odihneşti! 

- Lasă-mă să te conduc, i-am spus încercând să mă ridic. 

Un pic ameţită, am condus-o până la uşă şi mi-am luat la 
revedere. 

- Ne vedem mâine, spuse ea după ce mă îmbrăţişă. 

- Sper că nu mă mai aştepţi şi mâine! i-am spus râzând. 


- Nu te mai aştept. Pa! 

- Pa, Lorena! 

După ce am închis uşa, am mers în camera mea şi m-am 
întins pe pat. Mă gândeam la tot ce se întâmplase şi mi-am 
amintit că trebuia să fac ceva. Tatăl meu nu venise la 
înmormântare, nici măcar nu mă sunase de când plecase de 
acasă. 

M-am ridicat şi am căutat telefonul. Am format numărul şi 
am aşteptat, dar telefonul era închis. Lacrimile şi durerea 
apăruseră din nou. Am început să tremur şi m-am ghemuit pe 
jos. Nu voiam să cred că ne părăsise cu adevărat. Refuzam să 
cred că nu aveam să-l mai văd niciodată. Chiar dacă hotărâse să 
se despartă de mama, eu încă rămâneam copilul lui şi încă îl 
iubeam şi aveam nevoie de el. Nu înţelegeam ce îl făcuse să se 
comporte aşa. 

După ce lacrimile au dispărut, am început să mă pregătesc 
pentru şcoală. Abia acum observasem că era seară. După ce mi- 
am pregătit ghiozdanul, am cotrobăit prin dulap, căutând ceva 
de îmbrăcat pentru mâine. Încercam să-mi ocup mintea ca să nu 
mă mai gândesc la lucruri dureroase. 

Nu după mult timp mama a ajuns acasă. Părea puţin mai 
liniştită, mai calmă. Tristeţea încă i se vedea în ochi, dar nu mai 
arăta atât de rău ca în ultimele zile. După ce m-a pupat şi s-a 
dus să se schimbe, s-a aşezat pe fotoliu şi şi-a lăsat capul pe 
spate. 

- O zi grea, nu? 

- Nici nu-ţi imaginezi. Măcar s-a terminat cu bine, spuse cu 
o voce tristă. 

O iubeam foarte mult şi mă durea să văd că era tristă. M- 
am ridicat de pe canapea şi am luat-o în braţe. 

- O să fie bine, i-am spus. 

- Vreau să te rog ceva. Ştiu cât de greu îţi este, dar nu 
vreau să te văd suferind. Eşti încă prea tânără ca să te laşi 
doborâtă de toate problemele adulţilor. Vreau să te văd fericită. 

- M-am gândit la asta şi promit că voi încerca să fiu 
puternică şi fericită...nu ştiu dacă fericită voi putea să fiu, mi-am 
spus în gând. 

- Lorena şi Armand au plecat demult? mă întrebă, 
schimbând subiectul. 


- Armand a avut ceva de rezolvat şi nu a mai rămas, iar 
Lorena mi-a ţinut de urât câteva ore. 

- Par copii de treabă, dar...spuse opriindu-se în mijlocul 
propoziției, gândindu-se dacă să continue sau nu. 

- Dar ce? am continuat eu. 

- Nu ştiu, nu vreau să te superi pe mine, dar Lorena mi se 
pare un pic ciudată. Nu ştiu de ce, dar mă sperie. 

Aşadar nu eram singura persoană care s-a speriat când a 
văzut-o pe Lorena. În mod cert ceva se întâmpla cu ea, ceva ce 
o făcea să fie înfricoşătoare. Dar nu mai înfricoşătoare decât 
Andrei. 

- Poate că pare un pic mai ciudată, dar are un suflet bun, i- 
am spus ascunzându-i toate bănuielile mele. 

- Şi vrei să mergi în excursie? mă întrebă zâmbind. 

Uitasem complet de excursie. Voiam să merg, mi se părea 
ceva interesant, dar nu ştiam dacă era momentul potrivit. 

- De unde ştii? 

- l-am auzit pe Armand şi Lorena vorbind despre ea. 

- Aha, a fost tot ce-am putut să spun. 

- Vrei să mergi? 

- Dacă nu e prea mult... am spus cu o voce joasă şi 
nevinovată. 

- Natalia, ai tot dreptul să-ţi vezi de viaţă! Nu vreau să mai 
gândeşti aşa. Dacă vrei să faci ceva sau să mergi undeva, nu 
vreau să mai ai reţineri. M-ai înţeles? 

Ca şi când îmi citise gândurile. Am început să zâmbesc 
gândindu-mă la posibilitatea unei evadări din toată suferinţa 
asta. 

- Să înţeleg că este un da? am întrebat-o zâmbind. 

- Da. Crede-mă că mă bucur foarte mult că poţi să iei o 
pauză de la toată nebunia asta. 

Avea dreptate. Tot ce se întâmpla nu era altceva decât o 
mare nebunie. 

- Mulţumesc! şi am luat-o în braţe din nou. 

Am continuat să vorbim despre ce-au făcut după ce eu am 
rămas acasă. Mi-a povestit noile evenimente din viaţa familiei 
mele. Mi-a spus că bunica voia să stea singură şi de-asta s-a dus 
la ea acasă şi nu a venit la noi. 

- Ştii cumva ce s-a întâmplat cu tata? am întrebat-o încet. 

- De ce întrebi asta? 


- Pentru că astăzi l-am sunat, dar avea telefonul închis şi 
voiam să ştiu de ce nu a dat niciun semn de viaţă. 

- Am vorbit cu el azi dimineaţă. Mi-a spus că trebuia să 
plece în Austria şi că o să aibă telefonul închis câteva zile. 

- De mine a întrebat? 

- Da, dar a spus că nu avea timp să vorbească şi îşi cere 
scuze. 

- Austria... Pentru cît timp? am întrebat jucându-mă cu 
inelul primit cadou de ziua mea, încercând să-mi stăpânesc 
lacrimile. 

- Nu mi-a spus exact cât timp va sta acolo. 

Nu am mai spus nimic. Mi-am pus inelul pe deget şi m-am 
pregătit de culcare. Am pupat-o de noapte bună şi m-am dus în 
cameră. 

Mi-am pus capul pe pernă şi am închis ochii, pregătindu- 
mă pentru un nou coşmar. 


KKK 


Trecuseră câteva zile de la înmormântare şi începeam să 
mă obişnuiesc cu absenţa bunicului şi indiferența tatălui meu. 
Lorena şi Armand m-au ajutat foarte mult în ultimele zile. 

Şcoala era singurul refugiu pe care-l aveam. Îmi plăcea să 
stau cu colegii mei (cu cei cu care mă înţelegeam bine) şi erau 
zile în care regretam că trebuia să mă despart de ei. Excursia 
deja era pregătită şi tot ce aveam de făcut era să aşteptăm. 

Acum mă îndreptam spre şcoală şi observam lumea din 
jurul meu. Nu mai făcusem asta de mult timp! Îmi plăcea să le 
analizez comportamentul. Era interesant. 

Când am ajuns în clasă, Lorena vorbea cu Rebeca şi Silvia. 
Purta o bluză albă şi o vestă roşie care se asorta cu cerceii şi 
lanţul. Mai avea şi o pereche de blugi negri şi adidaşi gri. Părul 
ei era prins într-o coadă la spate şi doar câteva şuviţe mai 
scurte îi atingeau faţa palidă. 

Rebeca purta un pulover gri şi o fustă neagră care îi 
depăşea foarte puţin genunchii. Părul ei negru era lăsat pe 
spate, evidenţiindu-i şi mai bine faţa şi ochii căprui. Silvia avea o 
bluză albă cu nasturi şi o pereche de blugi albaştri. Părul ei 
blond era prins la spate şi îi expunea cerceii lungi. 

M-am apropiat de ele şi le-am salutat. 


- Bună dimineaţa! Ce mai faci? mă întrebă Lorena 
apropiindu-se mai mult de mine. 

- Pe zi ce trece mai bine, i-am răspuns afişând un zâmbet 
sincer. 

- Mă bucur. 

După ce mi-am dat jos geaca şi am agăţat-o în cuier, m-am 
alăturat lor. Vorbeau despre mult aşteptata excursie. 

- Mâine mergem în excursie. Abia aştept! Vorbi Rebeca cu 
entuziasm. 

- Mie-mi spui! Credeam că nu mai vine o dată weekend-ul 
ăsta, spuse Silvia punându-şi o mână pe umerii Rebecăi. 

- În sfârşit puţină distracţie! continuă Lorena. 

- Ai dreptate, i-am spus râzând. 

- Sunt pregătite doamnele pentru o vânătoare de vampiri? 
ne întrebă Vlad pe toate. 

- Da. Şi cred că ştiu pe cine o să folosesc pe post de 
momeală, îi spuse Lorena. 

- Pe cine? întrebă Armand. 

Când i-am auzit vocea, m-am întors să mă uit la el. Era 
îmbrăcat cu un pulover alb şi blugi negri. Îmi făcu cu mâna în 
timp ce îşi îndepărta şuviţele negre din ochi. 

- Pe Vlad, răspunse Lorena bătându-l uşor pe spate. 

Toţi am început să râdem, iar Vlad a plecat de lângă noi 
prefăcându-se supărat. După ce ne-am calmat, Armand veni 
lângă mine şi îşi puse mâna pe umărul meu. 

- Mă bucur că eşti veselă, îmi spuse zâmbind. 

l-am răspuns cu un zâmbet sincer, multumind Cerului 
pentru că el şi Lorena erau prietenii mei. 

Orele au trecut repede. În pauze râdeam şi ne făceam 
planuri pentru excursia de mâine. Voiam să mă distrez şi să uit 
de tot, numai că partea cu uitatul părea imposibilă. 

Acum mă îndreptam spre laboratorul de chimie şi nu eram 
foarte bucuroasă. In ultimele ore scăpasem de experimente 
pentru că profesorul avusese ceva probleme, dar acum era sigur 
că va veni la ore şi nu mai aveam nicio scăpare. Urma să fac 
faţă unei ore îngrozitoare. Niciodată nu fusesem bună la 
capitolul „experimente” şi nu aveam să mă descurc în viitorul 
apropiat. 

Am intrat în laborator şi am tremurat puţin de frig. Pereţii 
albi plini cu tablouri cu sisteme periodice îmi dădeau fiori. Am 


început să merg printre cele două rânduri şi am văzut că Lorena 
îmi făcea semn să merg lângă ea. Eu şi Armand eram partenerii 
ei de laborator. 

M-am aşezat pe scaun şi mi-am pus capul pe masă, 
încercand să mă relaxez. 

- Te simţi bine? mă întrebă Lorena. 

- Da, sunt bine, i-am spus încă ţinându-mi capul pe masă. 
Mi-e frică, am şoptit după câteva secunde. 

- Frică? De ce? 

- Ştii, nu mă pricep la experimente. De fapt, sunt un 
dezastru, i-am spus ridicându-mi capul de pe masă şi uitându- 
mă în ochii ei care acum erau mai mult verzi decât galbeni. 

- Ştiai că eşti amuzantă? mă întrebă printre hohote. 

- Vorbesc serios! Dacă o să sară liceul în aer, să nu-mi spui 
că nu te-am avertizat, i-am zis încrucişându-mi braţele la piept 
precum un copil mofturos. 

- Atunci o să te ţin departe de materiale. O să fie bine! 

- Bună ziua, clasă, spuse profesorul intrând în laborator. 

Mi-am întors privirea spre el şi am văzut că avea în mâini 
tot felul de eprubete şi sticluţe cu diferite substanţe. Am gemut 
când a început să împartă ustensilele de lucru elevilor. Lorena 
mă bătu încet pe umăr şi îmi zâmbi. După ce am primit 
substanţele, profesorul ne-a explicat ce trebuie să facem. Mi-am 
pus halatul alb peste haine şi m-am uitat cât de urât am putut la 
obiectele de pe masă. 

- Dacă vrei, eu şi Armand facem munca grea şi tu doar ne 
dai ce ne trebuie, îmi spuse Lorena. 

- Ai putea să fii un fel de asistentă, îmi spuse Armand. 

- Bine, cred că pot să fac asta, am spus încă uitându-mă la 
masă. 

Lorena şi Armand au început să lucreze şi eu îi ajutam 
când aveau nevoie de mine. 

Mă uitam la eprubeta pe care Armand o ţinea în mână şi 
mă gândeam ce s-ar întâmpla dacă lichidul ar intra în contact cu 
pielea. Nici nu terminasem bine gândul când am auzit ceva 
spărgându-se. 

- Au! ţipă Armand ţinâdu-se de mână şi scăpând eprubeta 
pe jos. Mă arde...mâna! 

Lorena şi eu am încercat să-l ajutăm. Profesorul a venit la 
banca noastră şi încercă şi el să-l ajute. 


- Ce s-a întâmplat? îl întrebă în timp ce îi ţinea mâna sub 
apa rece de la robinet. 

- Nu ştiu. Acum o secundă totul era bine şi apoi eprubeta a 
început să ardă. 

- Eprubeta te-a ars? întrebă profesorul foarte surprins. 

- Da. Ştiu că este ciudat, dar aşa a fost, îi răspunse 
Armand retrăgându-şi mâna din apă. 

- N-am mai auzit aşa ceva în întreaga mea carieră ca 
profesor. 

După ce s-a asigurat că mâna lui Armand este bine, 
profesorul s-a întors la ceilalţi elevi. Unii dintre ei se mai 
întorceau şi se mai uitau la Armand, privindu-l cu seriozitate şi 
neîncredere. Lorena era foarte serioasă şi se uita la mizeria care 
era acum pe jos. 

- Nu înţeleg, îi spuse lui Armand. 

- Crede-mă că nici eu, îi răspunse încă frecându-şi mâna. 

M-am aşezat pe scaun şi m-am uitat la cioburile de pe jos. 
După câteva minute, am auzit ţipete şi sticlă spărgându-se. 

- Au! Şi pe mine mă arde! ţipă Vlad. 

- Mâna mea! urlă Amanda. 

M-am ridicat brusc şi m-am uitat uimită la ce se întâmpla 
în faţa mea. Dintr-o dată toţi scăpau eprubetele pe jos şi ţipau. 
Cu toţii încercau să-şi pună mâna sub apa rece cu speranţa că 
arsura se va potoli. 

Lorena se uita când la Armand, când la mine, când la 
ceilalţi colegi şi era mai mult decât şocată. Era înspăimântată. 

- Imposibil... spuse ţinând pumnii strânşi. 

După ce s-au mai calmat, profesorul a întrerupt 
experimentul şi ne-a lăsat să ieşim mai repede. Celor 
accidentaţi le-a sugerat să meargă la cabinet pentru un consult. 
Îşi ţinea mâinile pe cap şi se uita surprins la dezastrul de pe 
mese, încercând să înţeleagă ce se întâmplase. 

- Ce-a fost asta? am întrebat-o pe Lorena. 

- Nu ştiu, dar sunt la fel de surprinsă ca şi tine, îmi 
răspunse cu o voce dură. 

Asta a fost tot ce-am discutat în drum spre clasă. Mâinile 
celor accidentaţi se înroşiseră, dar nu mai ardeau. Medicul de la 
cabinet i-a asigurat că roşeaţa va dispărea repede. _ 

Mi-am luat ghiozdanul şi am ieşit din clasă. Incercam să 
înţeleg ce s-a întâmplat şi mi-am amintit de gândul pe care-l 


avusesem. M-am speriat când am realizat că imediat ce am 
gândit lucrul ăla, Armand a început să sufere. 

Când am ajuns în curtea liceului, i-am văzut pe Vlad, 
Alexandru şi Armand stând de vorbă. 

- Cum vă mai simţiţi? am întrebat apropiindu-mă de ei. 

- Mult mai bine. Medicul a zis că roşeaţa va dispărea până 
mâine dimineaţă, a spus Vlad uitându-se la mâna lui. 

- Tu ai reuşit să înţelegi ce s-a întâmplat? mă întrebă 
Alexandru. 

- Nu, i-am răspuns. 

- Şi nu cred că o să înţelegi. A fost un accident de 
laborator, a spus Armand. 

- Şi aşa o să rămână, continuă Vlad. 

- Sper că o să vă refaceţi. Ne vedem mâine dimineaţă! le- 
am spus îndreptându-mă spre ieşire. 

- Ne vedem mâine! mi-au spus toţi. 

M-am îndreptat spre ieşire şi am pornit singură spre casă. 
Am observat că de la o vreme viaţa mea era plină de mistere şi 
secrete. Mă înspăimânta lucrul ăsta şi uram că nu puteam să 
înţeleg. De când Lorena şi Armand apăruseră, totul o luase 
razna. 

Am intrat în casă şi mi-am izbit ghiozdanul de perete. Am 
deschis calculatorul şi am început să caut informaţii despre tot 
felul de experimente chimice. Nimic nu părea să explice tot ce 
s-a întâmplat. Am căutat informaţii până când mama a ajuns 
acasă. Am realizat că trecuse ceva timp şi trebuia să încep să- 
mi pregătesc bagajul, aşa că am abandonat căutarea şi am 
început să cotrobăi prin dulap. 

- Bucuroasă că o să ai parte de ceva distracţie? mă întrebă 
mama. 

- Într-un fel, i-am răspuns cu mâinile printre haine. 

- Pot să-mi dau seama că eşti un pic mai veselă şi mă 
bucur. Ai tot dreptul să profiţi de adolescenţă cu zâmbetul pe 
buze. 

- Încă mi-e greu să fiu fericită, dar încerc. 

- De ce ţi-e greu? mă întrebă în timp ce se aşeza pe pat. 

- Pentru că sunt o grămadă de lucruri pe care nu le înţeleg 
şi care încă mă dor, i-am răspuns întorcându-mă cu faţa la ea. 


Am putut să observ lacrimi în colţul ochilor ei albaştri 
precum cerul senin. Îşi coborî privirea la mâinile ei şi începu să 
vorbească cu o voce spartă. 

- Doar pentru că părinţii tăi n-au ştiut să aprecieze ce-au 
avut, asta nu înseamnă că tu trebuie să iei toată vina asupra ta. 
Eu şi cu tatăl tău suntem singurii vinovaţi pentru suferinţa ta. 

- Nu cred că înţelegi cât de greu îmi e să nu-l am pe tatăl 
meu lângă mine, i-am spus aşezându-mă pe scaunul negru din 
faţa ei. _ 

- Şi eu mi-am pierdut tatăl şi ştiu cum e. Ințeleg că nu e 
uşor, dar nu vreau să te văd suferind. Mă doare numai să mă 
gândesc la asta, îmi spuse uitându-se cu ochii în lacrimi la mine. 

Mă durea să ştiu că toată situaţia o rănea. M-am aşezat 
încet în faţa ei şi i-am luat mâinile în ale mele. 

- Nu vreau să suferi din cauza mea, i-am spus cu ochii în 
lacrimi. Te iubesc şi vreau să te văd fericită. 

Mă luă în braţe şi încercă să mă calmeze. 

- Şi eu te iubesc foarte mult, Natalia! Foarte mult. 

După ce am convins-o că nu sufeream din cauza ei, am 
continuat să-mi pregătesc bagajul. Am ales câteva haine groase 
şi foarte puţine un pic mai subţiri. Le-am pus într-o geantă mare, 
neagră şi am pus bagajul lângă masa din hol. M-am pregătit de 
culcare mai devreme decât de obicei, ştiind că trebuia să mă 
trezesc foarte devreme ziua următoare. 

- Noapte bună! i-am spus mamei şi am pupat-o. 

- Noapte bună, Natalia, îmi spuse cu bunătate. 

M-am ghemuit sub pătură şi am închis ochii. 

Am avut un vis foarte ciudat. Eram pe o cărare şi în jurul 
meu erau numai copaci cu frunzele verzi şi galbene. Afară bătea 
vântul şi era ceaţă. Am continuat să merg până când am reuşit 
să disting trei siluete. M-am apropiat şi am văzut-o pe Lorena. 
Era îmbrăcată cu o rochie albă cu pete roşii. In mâna stângă 
ţinea un cuţit care era mânijit cu sânge. Atunci am realizat că 
petele roşii de pe rochia ei erau de fapt urme de sânge. 

M-am ascuns după un copac şi am continuat să privesc. 
Ochii Lorenei erau plini de ură şi furie. Părul ei era împrăştiat în 
toate direcţiile şi era mai închis la culoare decât în realitate. 
Lângă ea era Andrei şi se uita cu ură la persoana din faţa lor. 
Hainele lui erau rupte şi arătau un corp plin de cicatrici. Sângele 


care curgea din mâna lui dreaptă formase o baltă pe pământul 
rece. 

Am putut să observ că cealaltă persoană era îmbrăcată în 
negru. Stătea cu spatele la mine şi nu puteam să văd mai mult. 
Când a vrut să plece, Andrei a sărit pe el şi l-a doborât. Lorena 
şi-a ridicat privirea şi a început să ţipe. 

- Natalia, fugi! îmi spunea cu o faţă speriată. 

Băiatul de pe jos l-a aruncat pe Andrei câţiva metri mai în 
spate şi a început să vină spre mine. 

- Fugi! Fugi până nu e prea târziu! îmi spuse Lorena şi 
înfipse cuțitul în braţul tânărului. 

l-am urmat sfatul şi am început să fug. După câteva 
secunde m-am uitat în spate şi am văzut că Lorena şi Andrei 
erau la pământ. Am fugit spre ei ţipând şi plângând. M-am 
trântit lângă Lorena şi i-am luat faţa în mâini. Nu părea să 
respire. 

M-am dus la Andrei să văd dacă el respira, dar n-am mai 
apucat. Am văzut vârfurile unor pantofi negri în faţa mea. Mi-am 
ridicat încet privirea şi l-am văzut. Era un tânăr înalt, cu pielea 
palidă şi părul negru. Era îmbrăcat cu un costum negru şi avea 
şi o pelerină neagră. Faţa lui mi se părea foarte cunoscută. 

Am continuat să mă uit la el speriată. 

- Sânge, sânge... 

Şi atunci am realizat: monstrul din faţa mea era Armand. 

Am tipat şi m-am ridicat brusc. Mă uitam în ochii lui roşii, 
dar tot ce vedeam era ură şi furie. Am păşit în spate, dar m-am 
împiedicat şi izbit de pământul rece. Armand a zburat lângă 
mine şi a început să zâmbească. Pentru o secundă m-am liniştit, 
dar apoi am văzut că de fapt îşi arăta colții lui albi în acea 
tentativă de zâmbet. 

Am încercat să fug, dar nu reuşeam. Ceva mă lega de sol 
şi mă împiedica să mă salvez. Am putut doar să tip. 

- Armand, nu! 


V. Captivi în mister 


- Nu-ţi fie teamă, îmi spuse continuând să se apropie de 
mine. 

Mă uitam speriată la el, cum se apropia de mine arătându- 
şi colții lui albi. Privirea lui înfricoşătoare mă îngheţa şi mă 


ţintuia de pământul rece. Frica mă domina şi eram incapabilă să 
mă salvez. Am simţit cum degetele lui reci mi-au atins pielea 
gâtului. Zăboveau acolo, oprindu-mi respiraţia şi făcându-mi 
inima să bată nebunește de atâta frică. 

- O să treacă repede, şopti apropiindu-şi colții de gâtul 
meu. 

Am început să plâng şi să-mi muşc buzele. Simţeam cum 
moartea mea era aproape şi nu puteam să fug din calea ei. Am 
strâns ochii şi am aşteptat să se termine totul. Am continuat să 
aştept până când am văzut negru în faţa ochilor. Credeam că 
murisem, dar auzeam un ţârâit pe fundal. După câteva secunde, 
totul a devenit mult mai clar şi am deschis ochii. Am tresărit 
când am auzit alarma ceasului. Am oprit-o dându-i un pumn şi 
m-am aruncat pe perne. Respiram greu şi inima îmi bătea foarte 
repede. În minte rememoram tot coşmarul şi îl vedeam doar pe 
Armand. Un Armand schimbat şi foarte înfricoşător. 

După ce mi-am mai calmat bătăile inimii, m-am dat jos din 
pat şi mi-am târşâit picioarele până la baie. Voiam să mă 
trezesc, aşa că mi-am dat cu multă apă rece pe faţă. Când m- 
am privit în oglindă, am rămas şocată. Aveam numai cearcăne 
şi părul arăta ca o căpiţă de fân. Mi-am strâns părul negru şi 
drept într-o coadă la spate şi m-am dus la bucătărie. 

- Bună dimineaţa, am salutat-o pe mama cu o voce 
răguşită. 

- Bună dimineaţa, îmi răspunse ea. Cum ai dormit? 

- Nu foarte bine, i-am spus cu privirea aţintită asupra 
bolului cu cereale. 

După ce am mâncat în grabă, m-am dus în cameră şi am 
început să mă schimb. M-am îmbrăcat cu un pulover pe gât 
albastru închis şi o pereche de blugi negri. Am reuşit să-mi fac 
părul să arate un pic mai normal după ce l-am descurcat şi 
pieptănat de zeci de ori. 

- Drum bun! îmi spuse mama dăruindu-mi un pupic pe 
frunte şi o îmbrăţişare plină de iubire. 

- Mulţumesc! Te sun când ajungem, i-am spus 
îndreptându-mă spre uşă. 

Mi-am pus rucsacul în spate şi am luat geanta cu hainele în 
mână. Întâlnirea era la liceu, aşa că am considerat că nu mai 
era nicio necesitate să o mai port pe mama după mine. Când 


am ajuns, i-am văzut pe Armand şi pe Vlad stând de vorbă cu 
Rebeca şi Silvia. M-am apropiat de ei şi le-am făcut cu mâna. 

- Bună dimineaţa! i-am salutat eu oprindu-mă în dreptul 
lor şi punând geanta jos. 

- Bună dimineaţa! mă salutară Rebeca şi Silvia şi mă 
pupară pe obraz. La fel făcură şi Armand şi Vlad. 

- Pregătită pentru o vânătoare de vampiri? mă întrebă 
Vlad dându-mi un cot. 

- Ţie chiar îţi place să te bagi în probleme, nu? îl întrebă 
Lorena apărând din spatele lui, nelăsându-mi timp să răspund. 

M-am uitat surprinsă la Lorena. Era foarte serioasă şi 
supărată într-un fel. Avea o geacă albă până la talie şi o pereche 
de pantaloni mov, strâmţi pe picior. Părul ei şaten închis era 
prins într-o coadă şi îi dezvelea faţa mică şi rotundă. 

- Fac şi eu ce pot, îi răspunse Vlad zâmbind. 

- Bună dimineaţa, Lorena! am salutat-o eu încercând să 
schimb subiectul. 

- Natalia, bună! 

Şi veni la mine, mă luă în braţe şi mă pupă. N-am apucat 
să-i răspund, pentru că l-am vazut pe Andrei apropiindu-se de 
noi. Era la fel de înfricoşător ca ultima dată când l-am văzut. 
Părul lui era împrăştiat în toate direcţiile şi câteva şuviţe îi intrau 
în ochii lui negri. Purta o geacă albă descheiată care îi accentua 
tenul palid. Blugii lui negri se potriveau cu adidaşii de aceeaşi 
culoare. Veni lângă noi şi o scrută pe Lorena cu privirea. 

- Ce caută aici? am întrebat-o în şoaptă. 

- Am uitat să-ţi spun. Vine şi el cu noi, îmi spuse pe un ton 
serios. 

Minunat! Asta însemna că tot sfârşitul de săptămână 
aveam să fiu terorizată de prezenţa lui înfiorătoare. 

- Ce s-ar întâmpla dacă m-aş duce acasă? am vorbi mai 
mult pentru mine. 

- Ai înnebunit!? ţipă Lorena. Ce te-a apucat? 

- În mod clar nu vreau să am de-a face cu el, i-am spus 
întorcându-mă cu spatele la Andrei. 

- E inofensiv, răspunse Lorena zâmbind. 

- Vorbeşti de parcă ar fi un câine. 

Poate că şi un câine ar fi fost mai puţin înspăimântător 
decât Andrei. 

- Bună dimineaţa! salută Andrei pe toată lumea. 


- Incredibil! Ştie să salute, am şoptit uitându-mă la cer. 

- Natalia! mă avertiză Lorena dându-mi un cot. 

- Ce? am ripostat făcând pe nevinovata. 

- Bună, îi spuse Vlad. Eu sunt Vlad şi ei sunt Armand, 
Rebeca, Silvia, Natalia şi Lorena. 

Toţi l-au salutat când şi-au auzit numele. Toţi mai puţin eu. 
Doar am bălmăijit un salut şi am dat din cap. 

- Bună dimineaţa, elevi! salută profesorul. 

- Bună dimineaţa! am răspuns cu toţii în cor. 

Se pare că profesorul era cel mai pregătit de excursie 
dintre toţi. Avea o geacă groasă kaki, o pereche de bocanci 
negri şi în spate purta un rucsac mare negru. 

- Suntem toţi? întrebă profesorul făcându-ne semn să ne 
adunăm. 

- Cred că da, răspunse Andrei plecând de lângă noi. 

- Atunci veniţi după mine. 

L-am urmat până în spatele liceului unde ne aştepta un 
autocar alb, iar în dreptul uşilor era un grup de elevi care se 
pregăteau să urce. 

- Vă rog să vă grupaţi pe clase! anunţă înainte de 
deschiderea uşilor. 

Am aşteptat mult până am reuşit să urc. Vlad mă împingea 
să înaintez şi Armand râdea de noi. 

- Să-mi păstrezi şi mie un loc! ţipă Lorena. 

După ce am reuşit să urc, m-am îndreptat spre capătul 
autocarului. Le-am văzut pe Rebeca şi Silvia făcându-mi semn 
să mă aşez în faţa lor. Mi-am pus rucsacul jos şi m-am aşezat pe 
scaunul de la fereastră. 

- Nu te superi, nu? am întrebat-o pe Lorena când a ajuns în 
dreptul locului ei. 

- Stai liniştită, nu mă deranjează, îmi spuse în timp ce îşi 
punea geaca sus. 

Îmi plăcea stilul Lorenei, chiar dacă uneori nu o 
înţelegeam. Acum purta o cămaşă mov ce avea o curea neagră 
în jurul stomacului, iar la gât avea o eşarfă mov cu negru şi era 
încălţată cu o pereche de adidaşi negri. 

- Lipseşte cineva? întrebă profesorul la microfon în timp ce 
ne număra. Atunci putem pleca, îi spuse şoferului. 

Toţi au început să aplaude şi să fluiere. Eu mi-am întors 
privirea spre fereastră şi m-am uitat la cer. 


- S-a întâmplat ceva? mă întrebă Lorena punând o mână 
pe umărul meu stâng. 

- Nu, doar că nu prea am dormit bine noaptea trecută, i- 
am răspuns întorcându-mi privirea la ea. 

- O nimica toată, îmi spuse ea făcându-mi cu ochiul. 

S-a ridicat, s-a întors cu faţa la Rebeca şi Silvia şi şi-a pus 
genunchii pe scaun. 

- Ce mai faceţi? le întrebă ea cu zâmbetul pe buze. Era 
foarte vesela şi dezinvoltă. 

M-am hotărât să-i urmez exemplul şi am adoptat aceeaşi 
poziţie ca a ei. 

- Bine, îi răspunse Rebeca în timp ce îşi punea o agrafă în 
păr. 

- Ce mai fac domniţele? întrebă Vlad în timp ce îi făcea 
semn Lorenei să-i facă şi lui loc pe scaun. 

- Votam dacă să fii sau nu momeala, îi spuse Lorena 
râzând. 

- Ţi-am mai spus, nu am gust bun. Vampirii or să fugă de 
mine, îi spuse inocent. 

- De ce? Sângele tău nu are gust bun? întrebă Alexandru 
apropiindu-se şi el. 

- Nu mai e în termen, îi răspunse Vlad. 

Toţi am început să râdem şi am ţinut-o aşa minute bune; 
nici măcar nu am observat când am părăsit Bucureştiul înnorat. 
Am continuat să ne distrăm şi să râdem. Îmi plăcea foarte mult 
de ei; erau poate cele mai vesele persoane pe care le 
întâlnisem. 

Trecuseră câteva ore de când eram pe drum şi ne simţeam 
foarte bine. 

- Armand, pot să-ţi pun o întrebare? îl întrebă Vlad 
punându-i o mână pe umăr. 

- Ce vrei? îi răspunse Armand pe un ton indiferent. 

- Numele tău nu pare foarte românesc. 

- Ştiu. Vezi tu, eu am fost născut în Franţa şi la câteva luni 
după naştere părinţii mei s-au mutat în România. 

- N-aş fi crezut că tu eşti francez, i-a spus Vlad uimit. 

- Ce-aveţi cu el? Armand e un nume frumos, spuse Lorena. 

- Un nume misterios, interveni Andrei. 

- Nu! 


N-am putut să-mi dau seama cine a ţipat, pentru că în 
secunda următoare am fost izbită de scaunul din spatele meu. 
Picioarele îmi ajunseseră pe scaun, iar restul corpului era 
înghesuit în spaţiul dintre locuri. Gâtul mă durea foarte rău şi 
auzeam cum ceilalţi ţipau. 

- Natalia, eşti bine? mă întrebă Lorena încercând să mă 
ajute. 

M-am ridicat cu greu şi a trebuit să mă sprijin de scaun 
până mi-am recăpătat echilibrul. Am reuşit să văd că toată 
lumea din autocar fusese zguduită şi aruncată în toate părţile. 

- Ce s-a întâmplat? întrebă Vlad ridicându-se de pe jos. 
Căzuse peste Armand şi Andrei. 

- Probabil a fost un accident, spuse Andrei. 

- Te simţi bine? mă întrebă Armand venind lângă mine. 

- Sunt bine. Mă doare puţin capul, dar sunt bine, i-am spus 
încercând să-mi revin. 

- Vă rog să vă îmbrăcaţi şi să coborâţi în linişte, ne spuse 
profesorul. 

M-am îmbrăcat, mi-am cules rucsacul de pe jos şi am 
aşteptat să iasă ceilalţi. Nu voiam să mă îngrămădesc. 

Când am coborât, m-am dus să-mi iau geanta şi m-am pus 
lângă Vlad. 

- Ce s-a întâmplat? l-am întrebat. 

- Se pare că s-a stricat motorul. 

- Şi suntem blocaţi aici, spuse Alexandru. 

- Cum aşa? am întrebat eu. 

- Se pare că cei de la agenţie nu pot trimite un autocar 
după noi decât mâine dimineaţă. 

- Cel mai bine ar fi să vă strângeţi într-un loc, cât timp 
găsesc unde să stăm peste noapte, ne spuse profesorul înainte 
de a pleca. 

Mi-am pus geanta şi rucsacul lângă un trunchi de copac 
căzut şi m-am aşezat pe el. Rămăseserăm într-o zonă 
înconjurată de pădure. Peisajul era unul de toamnă, frunzele 
copacilor acoperind pământul şi colorându-l în toate felurile. Ne 
opriserăm la câţiva metri de intrarea într-o localitate şi niciunul 
dintre noi nu ştia unde ne aflam. 

Lorena veni lângă mine şi se aşeză pe trunchi. 

- Încurcată situaţie, spuse în şoaptă. 

- Mie-mi spui, am oftat eu. 


- Cred că ar fi fost mai bine dacă ai fi plecat, spuse 
zâmbind. 

Mi-am dat seama la ce se referea şi îi dădeam dreptate. 
Dacă aş fi plecat, acum poate aş fi fost într-un loc sigur, liniştit şi 
călduros, nu abandonată în pustietate. 

- Lorena! strigă Andrei cu o voce dură. 

- Că tot vorbeam de lup, am bolborosit eu. 

- Vin imediat, spuse Lorena şi fugi spre Andrei. 

Nu am rămas singură pentru mult timp pentru că Armand 
îi luă locul. 

- Vreau acasă, i-am spus în timp ce-mi puneam capul pe 
umărul lui. 

- Te înţeleg, îmi spuse trecându-şi mâna pe spatele meu. 

Mi-am întors privirea spre ceilalţi elevi care se uitau 
dezorientaţi în jur şi am observat că Amanda zâmbea şi se uita 
în direcţia noastră. La un moment dat a şi făcut cu mâna! 

- Mi se pare mie sau Amanda ne salută? am întrebat eu 
şocată. 

- Ah, asta, spuse Armand cu o voce joasă. E ceva ce 
trebuie să-ţi spun. 

- Ce s-a întâmplat? l-am întrebat ridicându-mi faţa ca să-l 
pot privi mai bine. 

- Ştiu că tu nu o placi pe Amanda, dar te rog să mă asculţi 
cu calm. 

- Armand, mă sperii. Ce s-a întâmplat? 

- Ei bine, eu şi Amanda suntem...împre...împreună, spuse 
coborând privirea în pământ. 

Mi-a luat câteva minute să înţeleg mesajul. El şi Amanda 
erau împreună? Dar cum era posibil? 

- Împreună împreună? am întrebat ca o proastă. 

- Da, spuse cu o voce joasă, menţinâdu-şi privirea 
coborâtă. 

- La asta chiar nu mă aşteptam. Nu sunt nimeni ca să te 
împiedic să fii cu ea, dar consider că nu e cea mai potrivită 
persoană, i-am spus nevrând să-l supăr. 

- Nu o să tipi? Nu o să-mi spui că e o greşeală? mă întrebă 
scuturându-şi capul şi privindu-mă şocat. 

- Nu spun că e cea mai bună alegere, dar dacă o placi... 

- Mulţumesc! şi mă luă în braţe. 

- De când sunteţi împreună? 


- De aproape o săptămână. 

- Şi cum de nu mi-am dat seama? l-am întrebat dându-i un 
pumn în joacă. 

- Voiam să fiu eu cel care îţi spune şi încă nu vrem să fim 
foarte „publici”. 

- Mă bucur că macar ţie îţi merge mai bine, i-am spus 
uitându-mă în jur. 

- Natalia, credeam că... 

- Nu contează, i-am zis întrerupându-l. Mai bine hai să 
vedem cum scăpăm de aici. 

Atunci am observat că profesorul se întorsese. Eu şi 
Armand am fugit spre ceilalţi sperând că o să auzim veşti bune. 

- Nu am reuşit să găsesc nicio pensiune, dar un domn s-a 
oferit să ne găzduiască. Casa nu e departe, ne-a spus şi ne-a 
făcut semn să-l urmăm. 

- Nu vă supăraţi, dar cine este acel domn? a întrebat 
Armand. 

- Un localnic care stă într-o casă destul de mare. M-a 
asigurat că are suficient spaţiu să ne primească. 

Aşadar mergeam în casa unui necunoscut şi urma să ne 
petrecem noaptea acolo. Destul de ciudat, dar eram într-o 
situaţie disperată şi nu puteam să dormim sub cerul liber. L-am 
urmat pe profesor până la intrarea în localitate, unde ne-am 
oprit şi am luat-o pe o cărare prin pădure. Afara era înnorat şi 
destul de frig. Cărarea era îngustă, fiind mărginită de copaci. 
Am ridicat privirea spre cer, dar nu am reuşit să văd nimic. Am 
coborât-o spre pământ şi am văzut că frunzele umede mi se 
lipeau de adidaşi. M-am uitat în spate după Lorena, dar nu am 
văzut-o. Nu ştiam unde dispăruse cu Andrei. 

După ce am străbătut cărarea, am ajuns în faţa unei case 
mari, albe. Avea două etaje şi se afla într-un fel de poiană. In 
spatele ei, în depărtare, se vedeau copacii şi dealurile. In faţa 
casei erau mai multe bănci negre şi o masă din piatră. Deşi 
părea foarte îngrijită, casa îmi dădea fiori. In faţa uşilor mari din 
lemn stătea un domn îmbrăcat în negru. Era un bărbat înalt, de 
vreo 50 de ani. Părul lui cărunt era dat pe spate şi îi dezvelea 
faţa mare şi palidă. 

- Bună ziua! spuse cu o voce primitoare. 


În momentul în care l-am auzit vorbind, am simţit un 
junghi în dreptul inimii. Mi-am dus mâna în dreptul ei, încercând 
să-l fac să dispară. 

Şi a dispărut, lăsând în urmă o stare de disconfort şi 
agitaţie. Abia am observat că Lorena era lângă mine. 

- Unde ai fost? am întrebat-o privind-o cu teamă. 

- Am avut ceva de rezolvat, îmi spuse cu o voce serioasă 
în timp ce se uita speriată în jur. 

- Ce s-a întâmplat? 

Ochii ei nu mai arătau veselia din autocar. Acum arătau 
teamă, ură şi furie. Vedeam cât de încordată era. Andrei venise 
în faţa noastră, dar nici el nu era mai calm. Şi ochii lui negri 
trădau aceeaşi ură şi furie pe care o regăseam şi în privirea ei. 
Erau momente în care puteam să jur că el şi Lorena discută prin 
priviri. Se uitau foarte fix unul la altul, mărindu-şi furia şi teama. 

- Totul e în regulă, îmi răspunse în timp ce se uita la 
bărbatul din dreptul uşilor. 

Când bărbatul o văzu, îşi înălţă capul şi făcu ochii mari. Se 
dădu câţiva paşi în spate şi îşi încleştă degetele în pumn. Se uită 
cu teamă şi furie la ea, apoi la Andrei. _ 

Lorena începuse să tremure şi scoase un mârâit tăcut. In 
momentul acela, Andrei apăru în faţa mea şi mă împinse un pic 
mai în spate. 

- Lorena, calmează-te! Nu avem altă alternativă, îi spuse 
cu o voce dură. 

Lorena, după câteva secunde, îşi mută privirea în ochii lui 
Andrei şi îl privi cu tristeţe. Apoi îşi îndreptă ochii pe mine şi se 
duse spre bănci. 

Nu mai înţelegeam nimic şi aveam nevoie de explicaţii. 

- Ce-a fost asta? l-am întrebat pe Andrei, obligându-l să se 
întoarcă cu faţa la mine. 

- Ce-ar fi să nu te mai bagi în problemele altora? ţipă la 
mine, mă privi cu ură şi dispăru. 

Lorena se uita la mine cu o privire tristă care îmi rupea 
sufletul în două. Lacrimile deja îmi invadaseră ochii şi o vedeam 
pe Lorena în ceaţă. Am rămas blocată acolo, uitându-mă la ea şi 
încercând să înţeleg ce se întâmplase, de ce mă minţise, de ce 
nu avea încredere în mine. Continuând să mă uit la ea, mi-am 
amintit coşmarul de noaptea trecuta. Mi-am amintit rochia albă 
pătată de sânge, furia din privirea ei şi a lui Andrei. Inima începu 


să-mi bată mai tare şi teama mă cuprindea la amintirea acelui 
moment. Instinctul îmi spunea că ceva nu era bine, că trebuia 
să fug şi să nu am încredere în Lorena. 

- Natalia, haide! mă strigă Armand venind spre mine. 

Îşi puse mâna pe umărul meu şi mă îndemnă să plec, dar 
nu puteam. Eram înţepenită şi mă uitam cu ochii în lacrimi la 
Lorena. Mă durea atitudinea ei. Mă durea că nu puteam să o 
ajut, că mă ţinea departe de problemele ei. 

Am reuşit să mă conving să plec de acolo şi l-am urmat pe 
Armand. 

- S-a întâmplat ceva? mă întrebă uitându-se în spate la 
Lorena. 

- Nimic. Nu s-a întâmplat nimic, am spus mai mult pentru 
mine. 

Când am ajuns în dreptul uşii, m-am uitat în spate şi am 
văzut că Andrei stătea de vorbă cu Lorena. Părea că purtau o 
discuţie foarte intensă. Mi-am întors privirea şi am intrat în casă. 
Interiorul casei era minunat şi în acelaşi timp misterios. Ne 
aflam într-o cameră mare cu mobilier vechi. Pereţii erau albi şi 
acoperiţi cu tot felul de tablouri. Nu păreau a fi opere de artă 
cunoscute. În centrul camerei se afla o masă mare şi rotundă, 
dintr-un material lucios. Pe ea se afla o vază albă în care erau 
puşi mulţi trandafiri roşii. Scaunele erau puse de-a lungul mesei 
şi erau de un maro foarte închis. Lângă fereastră se afla o 
canapea neagră din piele pe care erau puse mai multe hârtii. In 
spatele meu se afla un dulap cu uşi de sticlă, în spatele cărora 
se ascundeau multe cărţi. Dulapul era înalt şi se potrivea la 
culoare cu restul mobilierului. 

- Vă rog urmaţi-mă, ne spuse domnul din faţa uşilor. 

- Dumneavoastră sunteţi proprietarul casei? îl întrebă 
profesorul. 

- Da, îi răspunse cu o voce dură. 

Am străbătut încăperea şi am ajuns într-un hol. Pe peretele 
cel mai lung se afla un ceas mare. Semăna cu cele din filmele 
mai vechi. Era alcătuit dintr-un lemn lucios şi culoarea era de un 
maro foarte închis. Acele erau create cu foarte mult stil. La fel 
erau desenate şi cifrele. 

În capătul holului se aflau scările albe. Erau acoperite pe 
mijloc de un covor roşu cu negru. Balustrada era din acelaşi 


lemn ca cel al pendulului. Lângă scări se afla o uşă albă cu o 
clanţă aurie. 

- Camerele se află la etaj, ne spuse proprietarul. 

Începu să urce scările şi l-am urmat cu toţii. La etaj se afla 
un hol lung, prejmuit de-o parte şi de alta cu uşi albe. În capătul 
culoarului se afla o fereastră mare, iar la baza ei era o canapea 
mică şi roşie. 

Amanda şi prietenele ei au intrat în prima cameră. 
Armand, Vlad, Alexandru şi Andrei au intrat în a doua încăpere, 
iar eu, Rebeca, Silvia şi Lorena am intrat în cea de-a treia. 
Camera era foarte mare şi luminoasă. Pereţii erau albi ca şi 
ceilalţi din casă, dar aveau desenate într-un mod foarte discret 
multe semilune. Fereastra era situată pe peretele din faţa uşii. 
Draperiile aurii erau strânse, lăsând astfel lumina să intre în 
cameră. Pe partea cu uşa se afla un pat mare acoperit cu o 
lenjerie aurie care avea acelaşi model precum pereţii. Pe tăblia 
patului era desenată o semilună aurie. Pe podea se afla un 
covor roşu ce avea un model foarte ciudat, desenat cu negru. 
Lângă peretele din dreapta se afla o canapea neagră din piele 
pe care se aflau multe perne aurii. Lângă ea se afla o măsuţă 
maro pe care era pus un ceas mai mic, alb. In faţa ferestrei se 
afla un pat mai mic. Lenjeria care-l acoperea era albă cu desene 
aurii. 

- Minunat, spuse Rebeca. 

- Incredibil! am zis eu analizând camera. 

- Fantastic! vorbi Silvia. 

- Da, mă rog. Cum ziceţi voi, spuse Lorena îndreptându-se 
spre fereastră. 

Am vrut să o întreb ce nu-i plăcea, dar m-am gândit că ar fi 
mai bine să tac. Deja începeam să mă satur de atâtea mistere. 

- Şi cum o să dormim la noapte? am întrebat schimbând 
subiectul. 

- Nu ştiu. Patul pare destul de mare şi cred că ar încăpea 
două persoane în el, spuse Rebeca unindu-şi sprâncenele. 

- Eu aş vrea patul de la fereastră, le-am zis îndreptându- 
mă spre el. Daca nu vă deranjează, am spus zâmbind. 

Am putut să observ că acum Lorena se uita la mine cuo 
privire tristă. 

- Pe mine nu mă deranjează, spuse Rebeca. 

- Nici pe mine, continuă Silvia. 


- Mi-e indiferent, spuse Lorena întorcându-şi privirea spre 
fereastră. 

- Atunci s-a hotărât. Eu iau patul de la fereastră, le-am 
spus învingătoare, aşezându-mă pe pat. 

- Lorena, tu te-ai hotărât? o întrebă Rebeca. 

- Cred că o să dorm pe canapea, îi răspunse cu o voce 
rece. 

- Silvia, se pare că noi am primit patul, îi spuse Rebeca 
zâmbind. 

După ce ne-am acomodat, am observat că abia era ora 
13:30. 

- Ce-am putea să facem până mâine dimineaţă? întrebă 
Rebeca punându-şi capul pe pernă. 

În acel moment se auzi o bătaie în uşă. 

- Intră, am spus eu. 

Uşa se deschise şi intrară Vlad şi Alexandru. Au rămas 
câteva secunde în dreptul ei, minunâdu-se de ceea ce vedeau. 

- Ce-aţi înţepenit acolo? am întrebat eu. 

- Ciudat, dar camera voastră seamănă cu camera noastră. 
De fapt, e identică, spuse Vlad uitându-se în jur. 

- Şi pereţii de la noi din cameră au acelaşi model. Oare ce- 
o fi cu semiluna asta? murmură Alexandru. 

- Poate proprietarul o fi fanul otomanilor, spuse Vlad 
întorcându-se cu faţa la noi. 

- Foarte amuzant, îi spuse Lorena cu o voce serioasă. 

- Unde e Armand? am întrebat uitându-mă la Lorena. 

- A ramas în cameră să vorbească la telefon. A spus că 
vine imediat, vorbi Vlad în timp ce se arunca pe patul mare. 

- Şi ce propuneri aveţi pentru pierderea timpului? întrebă 
Rebeca. 

- Dacă tot suntem blocaţi aici, eu propun o excursie prin 
împrejurimi, sugeră Vlad. 

- Mi se pare o idee bună, am spus eu. 

- Îmi convine, răspunseră Rebeca şi Silvia în acelaşi timp. 

- Dacă voi vreţi, murmură Lorena. 

- Ce ziceţi dacă plecăm peste 10 minute? întrebă 
Alexandru. 

- Ne întâlnim în faţa casei, spuse Vlad în timp ce ieşea din 
cameră. 


Când am ieşit din casă, toţi colegii noştri ne aşteptau la 
bănci. Andrei stătea de vorbă cu Vlad şi Alexandru, în timp ce 
Armand discuta cu Amanda. Asta mi-a amintit să am o discuţie 
cu ea. 

- Sunteţi gata? ne întrebă Vlad. 

- Şi pe unde propui să mergem? întrebă Lorena, 
apropiindu-se de Andrei. 

- Să ne plimbăm un pic prin pădure. Vă garantez că nu o 
să ne pierdem. 

- Vlad, e cam riscant, se plânse Rebeca. 

- Promit că nu o să ne îndepărtăm prea mult de casă, 
spuse Vlad. 

- Dacă spui tu. 

Şi am plecat. Ne-am dus în pădurea din faţa noastră. 
Copacii erau destul de deşi şi nu prea aveam loc. Ceaţa care se 
depusese pe vârfurile dealurilor adusese cu ea multă umezeală 
în jur. Era destul de frig încât puteam să ne vedem respiraţia. 
Frunzele de pe jos se lipeau de vârfurile adidaşilor mei negri şi 
mă făceau să alunec. Am mers aşa câteva minute, până când 
am ajuns la o cărare. Oriunde mă uitam, vedeam doar copaci şi 
frunze pe jos. 

- Eu zic să mergem în direcţia aia, spuse Vlad arătând cu 
mâna un drum care ducea spre dealuri. 

Băieţii s-au dus lângă el şi se uitau în jur. Lorena şi 
celelalte fete stăteau pe vine şi vorbeau. Am văzut că Amanda 
nu era cu grupul ei de prietene şi stătea singură lângă un copac. 
Am hotărât că asta era şansa mea să discut şi m-am apropiat de 
ea. 

- Putem să vorbim? am întrebat-o încercând să nu o sperii. 

- Ce vrei? mă întrebă uitându-se urât la mine. 

- Ştiu că nu e treaba mea, dar ţin la Armand şi nu vreau să 
sufere, i-am spus dând cărţile pe faţă. 

- Şi ce legătură am eu cu asta? 

- Am observat că e ceva între voi doi şi nu pot să spun că 
sunt foarte încântată. 

- Ai observat prost, îmi spuse întorcându-şi privirea spre 
pădure. 

- Nu te mai chinui să minţi, pentru că Armand mi-a spus 
tot. 

Practic începeam să ţip la ea. 


- Şi dacă suntem împreună, ce? mă întrebă dând din 
mâini. 

- Până acum câteva zile erai îndrăgostită de fratele Adei. 
Şi acum ce? Te-ai îndrăgostit de Armand? Deja l-ai uitat pe 
Marius? 

- Bineînţeles că nu l-am uitat pe Marius, ţipă la mine cu 
ochii în lacrimi. 

Se uită după umărul meu să vadă dacă a atras atenţia şi 
am întors şi eu capul. Se părea că nimeni nu observase nimic. 
Încă. 

- Explică-mi atunci, i-am spus în şoaptă, întorcându-mi 
privirea la ea. 

- Nu e nimic de explicat, îmi răspunse pe un ton dur. 

- Ascultă aici, Amanda. Vorbim de prietenul meu şi am 
nevoie de toate explicaţiile! 

- Vrei adevărul? mă întrebă strângându-şi pumnii. 

- Da, dacă se poate. 

- E foarte simplu. Sunt cu Armand pentru că vreau să-l fac 
gelos pe Marius. Mulțumită? 

În acel moment m-am simţit ca şi cum cineva m-ar fi 
înjunghiat pe la spate. Îşi bătea joc de el! Îmi venea să o iau la 
bătaie. Cât de nemernică putea să fie! 

- Sper că nu vorbeşti serios, i-am spus cât de dur am 
putut. 

- Nu mă crezi? Ai vrut adevărul, ai primit adevărul. 

Vru să plece, dar am prins-o de mână. 

- Îi vei spune adevărul lui Armand chiar acum. Ai înţeles? 

- Şi dacă nu vreau? g 

Şi îşi eliberă mâna din strânsoarea mea şi plecă. Imi venea 
să urlu. Dacă Armand ar putea să-şi dea seama înainte de a fi 
prea târziu. Îmi aminteam sclipirea din ochii lui când vorbea 
despre ea. 

- S-a întâmplat ceva? întrebă Lorena apropiindu-se. 

- Nimic, nu s-a întâmplat nimic, i-am spus întorcându-mă 
cu faţa la ea. 

Era foarte supărată şi voiam să fac ceva ca să se simtă 
mai bine, dar am renunţat la acel plan. Dacă prefera să mă 
mintă, nu mai vedeam rostul prieteniei. 

- Cred că eşti supărată pe mine, îmi spuse punându-și 
mâinile în buzunare în timp ce se juca cu frunzele de pe jos. 


- Corect, am spus în şoaptă. 

- Îmi pare rău! Chiar îmi pare rău! 

Ochii ei începeau să se umple de lacrimi. 

- Credeam că suntem prietene, i-am spus cu ochii în 
lacrimi. 

- Suntem! 

- Atunci de ce nu-mi spui adevărul? De ce nu ai încredere 
în mine? am întrebat-o plângând. 

- Nu e vorba de neîncredere, ci de jurăminte. 

- Nu înţeleg, i-am spus ştergându-mi lacrimile. 

- Am jurat că nu voi spune nimănui secretul meu. ŞI 
trebuie să-mi îndeplinesc jurământul. 

- După ce-am văzut astăzi, încep să mă îndoiesc că eşti un 
om normal, i-am spus regretând încă de la început cuvintele. 

Când m-a auzit, a devenit şi mai palidă decât era. Işi trecu 
mâinile prin păr şi începu să respire greu. 

- Dacă ai ştii că nu te înşeli, îmi spuse cu multă durere în 
voce. 

Durere care mă făcea să mă urăsc pentru tot ce gândeam 
despre ea. 

- Şi ce-ar trebui să înţeleg din asta? Că nu eşti ca toţi 
ceilalţi? 

- Natalia, Lorena, haideţi! ţipă Vlad din depărtare. 

- Cred că ar trebui să mergem, am spus în şoaptă. 

Când am trecut pe lângă Lorena, m-a prins de mână şi s-a 
pus în faţa mea. 

- Doar pentru că nu pot să-ţi spun cel mai mare secret al 
meu, nu înseamnă că nu am încredere în tine. Eu chiar te 
consider prietena mea şi îmi pare rău dacă atitudinea mea te-a 
supărat. 

- Mai mult decât crezi, i-am spus uitându-mă în altă parte. 

- O să poţi să mă ierţi? mă întrebă cu o voce joasă. 

- Nu sunt supărată pe tine, dar trebuie să mă gandesc la 
tot ce s-a întâmplat. Îmi pare rău! 

Mi-am eliberat mâna şi am mers spre ceilalţi. Am văzut că 
Amanda mă privea cu ură şi stătea lângă Armand. Mi-am 
stăpânit lacrimile şi am afişat un zâmbet fals. 

- Propun să mergem pe cărarea asta până acolo sus, îmi 
spuse Vlad în timp ce-mi arăta locul. 

- Sunt de acord, i-am spus privindu-l. 


Am pornit cu toţii pe cărare. Era destul de abruptă şi am 
alunecat de vreo trei ori. La a treia alunecare m-am oprit într-o 
bucată de lemn înfiptă în pământ. După mult efort, am reuşit să 
ajung în vârf, unde ceilalţi mă aşteptau. Acolo sus nu se mai 
aflau atâţia copaci, pădurea începând la câţiva metri în faţa 
noastră. În poieniţă se aflau câţiva butuci şi o fântână. 

Lângă fântână se afla o cruce. Pe ea era scris numele 
Dragoş, dar anul mortii nu se mai vedea. Poza era încadrată 
într-un cerc mic şi era alb-negru. Nu puteam să desluşesc prea 
multe, dar ceva îmi spunea că mai văzusem poza undeva. Totul 
părea foarte vechi, crucea nemaifiind întreagă. 

- Foarte misterioasă zona, îmi spuse Armand punându-şi 
mâna pe umerii mei. 

- Ne aflăm într-o pădure, i-am spus încercând să zâmbesc. 

Totul începea să devină prea ciudat şi nu-mi plăcea. Era ca 
şi cum toată zona ne arăta că eram în pericol. Mă simţeam ca şi 
cum cel mai mare coşmar al meu devenea realitate. Peisajul, 
casa, totul era înfricoşător. Gândurile mi-au fost întrerupte de un 
tunet puternic. 

- Haideţi să plecăm de aici până nu începe ploaia, ţipă 
Andrei cu autoritate. 

Am început să fugim şi am alunecat cu toţii. Am avut noroc 
cu un copac care se afla în faţa mea şi care mi-a oprit 
alunecarea la mijlocul drumului. Coliziunea a fost destul de 
puternică, dar a meritat într-un fel. M-am ridicat şi m-am ţinut 
strâns de copac, încercând să-mi recapăt echilibrul. 

Pe când mă pregăteam să merg spre un alt copac, am 
alunecat din cauza unui alt tunet. Printre alunecări şi sprijiniri 
am reuşit să ajungem în faţa casei. 

Acolo ne-am întâlnit cu profesorul care a fugit spre noi. 

- Pe unde umblaţi? ne-a întrebat supărat. 

- Ne plictiseam în casă şi ne-am gândit să facem o 
excursie, vorbi Andrei. 

- Pe vremea asta? Într-un loc în care puteaţi să vă rătăciţi? 

- Ne pare rău, am spus cu toţii. 

După ce scuzele ne-au fost acceptate, ne-am dus în casă. 
Am intrat în cameră şi am căutat haine curate. Am aşteptat 
până când baia s-a eliberat şi am intrat, trântind uşa în urma 
mea. Aş fi vrut să fac un duş cald, dar am renunţat. Casa mă 


speria prea rău, aşa că am hotărât să ating cât mai puţine 
lucruri din ea. 

Luasem cu mine un trening negru şi un maiou roşu. Am 
ieşit din baie doar în maiou şi pantalonii de trening. Era destul 
de decoltat maioul, dar mi-era cald şi nu voiam să-mi pun încă 
hanoracul. M-am aşezat pe pat şi mi-am căutat adidaşii albi. 

Am auzit ceva spărgându-se şi am ridicat repede privirea. 
Lorena scăpase paharul cu apă. 

- Ce s-a întâmplat? o întrebă Rebeca. 

Nu eram sigură că observase cât de încordată era Lorena. 
Mă privea cu nişte ochi mari, speriaţi, de parcă văzuse o 
fantomă. 

- Lorena, eşti bine? am întrebat-o ridicându-mă de pe pat 
şi mergând spre ea. 

- Neatenţie, spuse începând să-şi revină. 

Cu mâinile tremurânde începu să strângă cioburile. M-am 
dus în baie şi am luat mătura şi foraşul şi am ajutat-o. Aveam 
noroc că Rebeca şi Silvia plecaseră şi ne lăsaseră singure. 

- Asta a fost încă o reacţie ciudată despre care nu-mi vei 
spune nimic? am întrebat-o în timp ce adunam cioburile. 

- Poţi să-i spui şi aşa, spuse în şoaptă. 

- Cum vrei tu. 

- Pot să te întreb ceva? şi se puse în faţa mea. 

- Da, i-am răspuns cu o voce calmă. 

- Pe ce dată eşti născută? 

- 30 noiembrie. De ce? am întrebat-o, aruncând cioburile la 
gunoi. 

- Şi de unde ai cicatricea? vorbi în timp ce-şi freca mâinile. 

La început nu înţelegeam despre ce cicatrice vorbea, dar 
apoi am priceput. Pentru că maioul era decoltat probabil o 
observase. 

Aproape de umărul stang aveam o cicatrice în formă de 
semilună. Mama îmi spusese că o căpătasem când eram mai 
mică, în urma unui accident. Nu îmi dădea prea multe detalii, 
dar ăsta era răspunsul pe care-l primeam de fiecare dată când o 
întrebam. 

- Din copilarie, i-am spus aşezându-mă pe jos în faţa ei. Nu 
ştiu foarte multe despre modul în care am căpătat-o, decât că a 
fost un accident. 

- Ce fel de accident? mă întrebă uitându-se la mine şocată. 


- Nu ştiu, i-am răspuns sincer. 

- E imposibil. Nu se poate, şoptea în timp ce se legăna 
înainte şi înapoi. 

- Lorena, ce se întâmplă? 

- Nu poate fi adevărat, îmi spunea cu ochii în lacrimi. Nu 
poţi să fii tu. 

- Ce? am întrebat-o ridicând tonul. 

Mă pregăteam să o iau de umeri şi să o fac să-şi revină 
când afară a tunat din nou şi a zguduit geamul. 

- Ce furtună a început afară, spuse Rebeca în timp ce intra 
în cameră. 

M-am ridicat şi m-am dus în patul meu. M-am urcat în el şi 
am început să mă uit pe fereastră. Am auzit o uşă deschizându- 
se şi închizându-se brusc, dar nu m-am uitat să văd cine a fost. 
Bănuiam că era Lorena. 

- Ce-a păţit? mă întrebă Silvia. 

- Poftim? am întrebat-o întorcându-mă cu faţa la ea. 

- Lorena. Toată ziua s-a comportat ciudat. 

- Nu ştiu, am răspuns mişcându-mi capul. 

Restul zilei l-am petrecut cu Rebeca, Silvia, Vlad şi 
Alexandru. Am jucat cărţi, adevar şi provocare, am ascultat 
muzică. Timpul părea să treacă foarte încet, mai ales că afară 
ploua foarte tare. 

- Unde e Armand? am întrebat după ce am terminat de 
jucat şeptică. 

- A zis că rămâne în cameră să citească, răspune Vlad. 

Puteam să bănuiesc că era cu Amanda. Poate că în sfârşit 
avea să-i spună adevărul. Să-i spună că de fapt îl foloseşte. 
După ce am discutat cu ea, tot drumul a stat numai lângă 
Armand, aruncându-mi priviri urâte. 

- Voi credeţi că între Armand şi Amanda e ceva? l-am 
văzut foarte apropiaţi astăyi. 

- Vlad, ai dreptate. Şi eu am observat acelaşi lucru, spuse 
Rebeca. 

- Natalia, ştii ceva? mă întrebă Vlad. 

- Nu, dar mă duc să aflu, am minţit eu. 

M-am ridicat şi am ieşit din cameră. Am putut să-l aud pe 
Vlad când îmi ura „noroc”. Am bătut la uşă, dar nu mi-a răspuns 
nimeni. Am deschis-o şi am văzut că Armand nu era acolo. 


- Dacă îl cauţi pe Armand, să ştii că e afară, îmi spuse 
Amanda. 

Am tresărit când am auzit-o. După ce am închis uşa, m-am 
întors cu faţa la ea, dar nu mai era. Am ieşit afară şi l-am văzut 
pe Armand stând pe bancă. Mi-a zâmbit şi mi-a făcut semn să 
mă apropii. Părea că ploaia mai încetase puţin. 

M-am aşezat lângă el, căutând cuvintele potrivite. 

- Îmi place cum miroase aerul după ploaie, spuse cu o 
voce liniştită. 

Mă durea că trebuia să-i fac asta, dar trebuia să-l aduc cu 
picioarele pe pământ. 

- Da, şi mie. Uite, Armand, ştiu că nu e treaba mea, dar... 

- Ce e? şi se întoarse cu faţa la mine. 

Mă uitam în ochii lui şi vedeam monstrul din mine. 

- Înainte de toate vreau să ştii că ţin foarte mult la tine şi 
tocmai de-asta fac ce fac. Am vorbit cu Amanda azi, mi-am 
recunoscut fapta. 

Respirația lui s-a auzit ca un şuierat în timp ce-şi trecea 
mâinile prin părul lui negru. 

- Şi nu e aşa cum crezi tu, am spus cu tristeţe. 

- La ce te referi? 

- Acum câteva săptămâni, Amanda era îndrăgostită de 
fratele Adei. 

- Şi crezi că încă îl mai iubeşte? vocea lui era foarte calmă. 

- Amanda mi-a zis că...da. Încă îl mai place, am spus 
punându-mi mâna pe umărul lui. 

S-a uitat la mine cu o privire tristă. Timp de câteva minute 
a fost linişte. Ştiam că-l rănisem, dar trebuia să-i deschid ochii 
înainte de a suferi mai mult. 

- Armand, spune ceva. Te rog! 

Îmi îndepărtă mâna de pe umărul lui cu răceală şi se ridică 
în picioare. 

- Armand... 

- Lasă-mă în pace! Care e problema ta până la urmă? mă 
întrebă întorcându-se la mine. 

- Ai înţeles prost, Armand. N-am... 

- Doar pentru că tu eşti nefericită, asta nu înseamnă că 
toţi cei din jurul tău trebuie să fie la fel! 


Vocea lui era dură. Ochii lui mă priveau cu furie şi tristeţe. 
ÎI rănisem şi acum priveam consecinţele. Dar cuvintele lui mă 
răneau şi mă loveau precum săgețile cu otravă. 

- Ai înţeles complet greşit, am spus în şoaptă. 

- De ce nu poţi să te bucuri de fericirea prietenului tău? De 
ce trebuie să i-o distrugi? 

- Am crezut că va fi mai bine dacă îţi spun adevărul înainte 
de a fi prea târziu, i-am mărturisit privindu-l fix în ochi. 

- Nu crezi că persoana care ar fi trebuit să-mi spună asta 
era Amanda? 

- Dar ea nu are de gând să-ţi spună. Ea e cu tine doar ca 
să-l facă gelos pe Marius! 

- Nu pot să cred că îmi faci asta. Abia reuşisem să fiu şi eu 
fericit şi tu distrugi totul, îmi spuse cu ochii în lacrimi. 

M-am apropiat de el şi am vrut să-l iau în braţe, dar m-a 
oprit. 

- Nu vreau să vorbesc cu tine acum. Lasă-mă singur. 

Se îndepărtă de mine şi se aşeză pe bancă. Lacrimile îmi 
invadară ochii şi îmi înceţoşară privirea. Îl rănisem deşi nu 
merita asta. Avea dreptate, era o problemă între el şi Amanda, 
iar eu nu trebuia să mă amestec. _ 

Am reuşit să mă mişc şi să merg spre uşă. In faţa ei am 
întors capul şi l-am văzut plângând. Mă durea să-l văd atât de 
trist şi să nu-l pot ajuta. Şi durea şi mai rău să ştiu că eu eram 
vinovată pentru tristeţea lui. Am intrat în casă şi m-am întâlnit 
cu Amanda. 

- Am auzit fără să vreau discuţia şi trebuie să te felicit, îmi 
zâmbi în timp ce mă aplaudă. Un gest demn de o prietenă. Şi 
mai spuneai de mine că vreau să-l rănesc. 

- Ştii foarte bine că nu asta a fost intenţia mea, i-am spus 
cu o voce dură. 

- O fi fost, n-o fi fost, nu mai contează. Acum dacă mă laşi, 
mă duc să-mi consolez iubitul, îmi spuse făcându-mi cu ochiul. 

Cu siguranţă eram ultimul om de pe planetă, cea mai 
josnică fiinţă care a existat vreodată. In loc să-l salvez, l-am 
rănit. Şi acum motivul discuţiei noastre îl consola. 

Am mers târşâindu-mi picioarele spre cameră şi am trântit 
uşa când am intrat. 

- Ce s-a întâmplat? mă întrebă Vlad ridicându-se de pe jos. 


În acelaşi moment, Lorena îşi ridică ochii din carte şi mă 
privi speriată. 

- M-am certat un pic mai rău cu Armand, am spus în timp 
ce mă îndreptam spre pat. 

- De ce? mă întrebă Rebeca. 

- Pentru liniştea voastra, el şi Amanda sunt împreună, am 
spus întorcându-mă cu spatele la ei. 

- Asta da răsturnare de situaţie, spuse Vlad. 

- Vlad! ţipă Lorena. 

- Bine, bine. 

- Şi tu eşti bine? mă întrebă Lorena. 

- Da, am răspuns în timp ce o lacrimă mi se prelingea pe 
obraz. 

Mi-am adâncit capul în pernă şi am lăsat lacrimile să 
curgă. În minte îmi aminteam vorbele lui: 


~ a~ 


Doar pentru că tu eşti nefericită, asta nu Înseamnă că toți 
cei din jurul tău trebuie să fie la fel! 
* 


Abia reuşisem să fiu şi eu fericit şi tu distrugi totul. 

Vorbele lui mi se întipăriseră în memorie precum un tatuaj 
şi îmi nimiceau sufletul. Nu eram demnă de încrederea lui. Nu 
eram demnă de încrederea nimănui, pentru că îi răneam pe toţi 
cei din jurul meu. 

Nici nu ştiam de cât timp stăteam aşa, cu capul băgat în 
pernă, dar nu-mi păsa. Îmi pusesem căştile de la MP3 în urechi 
şi mă izolasem de toţi. Când m-am uitat la ceas, am văzut că 
era aproape 21:00. Mi-am întors faţa la ei şi am văzut că Rebeca 
lumina încăperea cu lanterna. 

- Ce s-a întâmplat? am întrebat-o scoţându-mi căştile din 
urechi. 

- Din cauza ploii s-a luat curentul. 

- Ca în poveştile de groază, continuă Vlad. 

- Tu poţi să fii serios măcar o dată în viaţă? îl întrebă 
Rebeca dându-i una după ceafă. 

- Au! scânci el. 

- Te simţi mai bine? mă întrebă Lorena. 


- Da, am minţit eu. 

- Nu vreau să vă părăsesc, dar mie mi-e foame, spuse 
Vlad. 

- Şi mie, continuă Rebeca. 

- Ne vedem mai tarziu, strigă Vlad de la uşă, trăgându-l 
după el pe Alexandru. 

După ce am rămas singure, am căutat prin rucsac ceva 
comestibil. Am luat un corn cu ciocolată şi l-am mâncat, 
gândindu-mă la tot ce s-a întâmplat. După ce am terminat de 
mâncat, ne-am pregătit de culcare. Cum nu aveam curent, nu 
puteam să facem altceva. Am rămas îmbrăcată în trening şi m- 
am ghemuit sub pătură. Vlad a mai venit în vizită, dar a plecat 
când a văzut că ne lua somnul. 

- Noapte bună! spuse Rebeca mergând încet spre pat. 

- Noapte bună! am spus toate. 

Mi-am adus genunchii aproape de faţă şi i-am cuprins cu 
mâinile. Am închis ochii, sperând că o să am parte de o noapte 
liniştită. 

Visul semăna cu cel din noaptea trecută. Eram tot în 
pădure şi vremea era la fel de urâtă. Numai că ceva era diferit, 
dar nu-mi dădeam seama ce. Mergeam singură prin pădure, 
căutând pe cineva. Mi-era teamă şi nu ştiam de ce. Nu mă 
urmărea nimeni. Am continuat să merg câţiva metri până când 
am ajuns în poiana pe care o descoperisem azi. În faţa fântânii 
se afla un om îmbrăcat în negru. M-am dat în spate, dar am 
călcat pe o creangă care s-a distrus sub talpa mea. Omul s-a 
întors şi l-am recunoscut pe Armand. Avea o privire tristă şi 
ţinea în mână o rochie albă. 

- Ai venit, spuse în şoaptă. 

S-a dat din faţa fântânii şi mi-a făcut semn să mă apropii. 
Când am ajuns lângă el, am văzut că pe cruce scria numele lui şi 
data de azi. M-am uitat speriată la el, cu inima bătându-mi 
nebuneşte. 

- Din cauza ta am ajuns aici, spuse cu tristeţe şi apoi 
dispăru. 

M-am uitat după el şi am încercat să-l prind din urmă, dar 
ceva mă prinse de talie şi mă aruncă la pământ. Când am întors 
privirea, nu am văzut pe nimeni, dar puteam să aud ţipete în 
depărtare. Am încercat să mă ridic şi să plec, dar am simţit pe 
cineva lângă mine. 


- Bau! spuse o voce dură şi am simţit cum o durere 
groaznică pune stăpânire pe mine şi mă lasă fără aer. 

Tresărind am deschis ochii în întuneric. Respiram greu şi 
capul mă durea. Am aşteptat câteva momente până când am 
reuşit să disting urme slabe. Eram în cameră şi afară tuna şi 
fulgera. M-am trântit pe perne şi mi-am îndreptat ochii spre 
geam. În timpul unui fulger am văzut cum un liliac zbura pe 
lângă fereastră. Instinctiv mi-am pus pătura peste faţă şi am 
aşteptat tunetul. A fost atât de puternic încât a zguduit geamul 
precum un cutremur. 

Mi-am închis ochii şi când i-am deschis din nou, era 
dimineaţă. Ploaia încetase, dar cerul tot înnorat era. M-am 
ridicat şi am văzut că ceilalţi dormeau. Am luat telefonul şi m- 
am uitat la ceas. Era 7:15 dimineaţa. M-am dat jos din pat şi m- 
am dus la baie. După ce am urmat ritualul de dimineaţă, mi-am 
pus adidaşii şi am ieşit afara în linişte. Aerul rece al dimineţii mă 
întâmpină în timp ce mă uitam prin jur. Era linişte şi pustiu. 
Băncile şi masa erau ude, aşadar nu puteam să stau pe ele. M- 
am gândit că o plimbare mi-ar prinde bine şi am urmat acelaşi 
traseu ca cel de ieri. Am mers cu mai multa grijă, încercând să 
nu mai alunec de data asta. Am ajuns în poiană şi am avut un 
sentiment de déjà vu. 

În faţa fântânii se afla un om îmbrăcat în negru, la fel ca 
cel din visul meu. Când am vrut să plec, el s-a întors şi m-a privit 
şocat. Era un om înalt, cu pielea palidă. Părul lui negru era dat 
pe spate, afişându-i chipul fioros. Era îmbrăcat cu un costum 
negru, iar la gât se vedea gulerul unei cămăsşi albe. Peste 
costum purta o pelerină neagră care avea gulerul roşu. 

A făcut câţiva paşi în faţă şi şi-a ridicat mâinile în aer. 

- Maria... 


VI. Înfricoşător, dar adevărat 


- Nu poţi să fii tu. E imposibil. Tu eşti moartă! îmi spuse 
apropiindu-se cu paşi înceţi. 

Nu înţelegeam la ce se referea, de ce îmi spunea că eram 
moartă. Totul era foarte ciudat. Mă uitam la el speriată, 
nereuşind să plec, să mă salvez. Stăteam acolo ca o laşă şi 
aşteptam deznodământul situaţiei. 


Când a ajuns în faţa mea mi-a ridicat bărbia şi a început să 
mă privească cu seriozitate. 

- Semeni atât de mult cu ea, dar nu poţi să fii ea. 

Durerea din ochii lui negri era copleşitoare. Tonul vocii lui 
îmi trimitea fiori pe şira spinării şi mă făcea să înnebunesc de 
teamă. 

Îşi strânse ochii cu putere în timp ce repeta că era 
imposibil. A tăcut un moment, după care i-a deschis. Acum 
deveniseră roşii ca sângele şi mă priveau cu ură şi furie. 

Şi-a luat mâna de pe bărbia mea şi a coborât-o încet pe 
gâtul meu. Eram convinsă că putea să simtă bătăile inimii mele 
în timp ce materialul mânuşilor îmi atingea pielea, trimițând fiori 
în tot corpul. Şi-a coborât degetele la baza gâtului meu şi le-a 
ţinut acolo câteva momente. 

- Interesant, spuse în timp ce mă privea insistent. 

- Dă-i drumul, Dragoş! ordonă Andrei apărând din spatele 
lui. 

- Şi dacă nu vreau? întrebă el cu o voce rece, neluându-şi 
privirea din ochii mei. 

- Nu se va termina bine, continuă Lorena punând mâna pe 
mâna lui Dragoş. 

Mă uitam la Lorena cu spaimă, neînţelegând ce se 
întâmpla. Ce legătură avea cu Dragoş şi de ce îi vorbea cu atâta 
ură? 

Mă uitam la ei, sperând că totul era un coşmar. Că mă voi 
trezi şi totul va dispărea. 

Dragoş îşi retrase mâna şi o îndepărtă şi pe cea a Lorenei 
şi începu să râdă. M-am dus lângă Lorena când am auzit cât de 
malefic râdea. Ca şi când era un personaj dintr-un film de 
groază. Lorena şi-a pus braţul în jurul taliei mele în timp ce îl 
ţintuia cu privirea pe Dragoş. 

Andrei se dădu din calea lui şi veni lângă noi. 

- Ce naivi sunteţi, spuse Dragoş printre râsetele malefice 
care mă înspăimântau şi mai rău. Aţi uitat că în prezenţa mea 
nu puteţi face nimic? 

- Las-o să plece. Ea nu are nicio legătură! ţipă Lorena. 

- Ştie? întrebă Dragoş întorcându-şi privirea spre mine. 

- Să nu... mârâi Andrei. 

- Cred că este dreptul ei să ştie pe cine are alături, vorbi 
bărbatul apropiindu-se de noi. 


Lorena s-a pus în faţa mea şi a început să mă împingă în 
spate. Vedeam cât de nervoasă şi încordată era. Dragoş s-a pus 
în faţa ei zâmbind şi şi-a pus mâna pe umărul ei. În secunda 
următoare a azvârlit-o câţiva metri în spate cu o viteză 
uimitoare. Lorena s-a izbit de un copac mare şi a căzut la baza 
lui. Mă uitam la ea speriată şi voiam să mă duc s-o ajut, dar 
Andrei m-a prins de mână şi m-a tras în spate. L-am privit şi am 
văzut că purta o cămaşă albă, la fel ca în visul meu. Groaza m-a 
izbit când am realizat că ceva rău urma să se întâmple, că 
prezentul nu era normal. 

Mă uitam la Dragoş cum îi zâmbea lui Andrei, arătându-şi 
colții albi şi ascuţiţi. A început să-şi scoată mânuşa de la mâna 
dreaptă şi s-a apropiat de Andrei. 

- Omul vrea să ştie, a spus zâmbind înainte de a-şi pune 
mâna pe faţa lui Andrei. 

Imediat el a ţipat şi a căzut jos tremurând. Acum mai 
rămăsesem doar eu în picioare. Eu, singură împotriva unui 
ciudat. 

- Uită-te bine la ei, pentru că s-ar putea să fie ultima oară 
când îi mai vezi. 

Aşadar aveam să mor. Până aici fusese viaţa mea. Deşi 
eram în pragul morţii, un val de curaj m-a cuprins şi am hotărât 
să-mi joc ultima carte. Dacă exista o şansă să aflu explicaţia 
minciunilor şi misterelor, fie ea şi înainte de moarte, aveam să 
profit de ocazie până în ultima secundă. 

- Ce se întâmplă? am întrebat încercând să-mi calmez 
bătăile inimii. 

- Vrei să ştii adevărul? mă întrebă surprins. Indiferent de 
cât de crud va fi? 

- Vreau să înţeleg, am răspuns simplu. 

Se uită la mine surprins şi a începu să râdă, dar imediat se 
opri şi-mi aruncă o privire înfiorătoare. Lorena reuşise să se 
pună pe picioare şi încerca să se apropie. 

- Nu cred că prietenii tăi vor fi foarte încântați dacă le voi 
dezvălui secretul, îmi spuse dând din cap în semn de nu. Dar 
deja ai văzut prea multe. 

- Dragoş, taci! ţipă Lorena din dreptul fântânii. 

În câteva secunde Andrei era lângă ea şi o ajuta să-şi 
menţină echilibrul. Au ajuns amândoi lângă Dragoş şi Lorena mă 
privea cu tristeţe. 


- Cine eşti tu să-mi dai mie ordine? întrebă Dragoş 
enervat. 

Se duse lângă ei şi începu să se învârtă în jurul lor. După 
două rotiri se poziţionă în spatele Lorenei şi o împinse în faţă. 

- Cum ai putut să ai încredere în ea? întrebă uitându-se la 
Lorena cu scârbă. 

- Las-o în pace! am ţipat eu. 

- Incredibil cum se îngrijorează pentru tine, îi spuse Dragoş 
Lorenei la ureche. Sunt curios dacă va mai simţi la fel când va 
afla cine eşti. 

Duritatea din vocea lui mă făcea să-mi pierd şi gramul de 
curaj pe care îl mai aveam, dar trebuia să fiu puternică. Trebuia 
să înfrunt moartea cu capul sus şi să reuşesc să aflu cine erau 
Lorena şi Andrei. 

- Pentru că mă impresionează empatia de care dai dovadă, 
îţi voi spune adevărul, îmi spuse zâmbind. 

- Nenorocitule! ţipă Lorena. 

- Nu mai nenorocit decât voi, strigoilor! 

Credeam că nu am auzit bine, speram că era o minciună. 
Dintre toate explicaţiile posibile, asta era imposibilă. Am simţit 
cum pământul îmi fuge de sub picioare când m-am uitat la 
Lorena şi totul a început să aibă sens. Pielea ei palidă, 
atitudinea de pe stradă, conversaţia din faţa liceului, 
agresivitatea de ieri. Toate se potriveau, dar în acelaşi timp 
păreau imposibile. Strigoii erau un mit, o legendă, nu erau reali. 

Cu lacrimi în ochi m-am apropiat de ea şi m-am uitat 
adânc în ochii ei. 

- E adevărat? am întrebat în şoaptă, dorind cu disperare 
să-mi spună că totul era o invenţie. 

Am aşteptat în tăcere câteva momente, dar ea nu mi-a 
răspuns. Cuprinsă de furie, am luat-o de umeri şi am început s-o 
zgudui. 

- E adevărat sau nu? ţipam cu lacrimile curgându-mi 
şiroaie pe obraji. Pentru numele lui Dumnezeu, Lorena, 
vorbeşte! 

- Îmi pare rău, Natalia, îmi spuse cu lacrimi în ochi. 

- Deci e adevărat, am spus în şoaptă, dându-mă în spate. 
În tot acest timp m-ai minţit, te-ai dat drept prietena mea. 


- Trebuia să te mint. Nu aveam de ales! Dar te consider 
prietena mea cea mai bună, chiar dacă nu mă crezi, vorbi în 
timp ce se apropie de mine. 

Îşi puse o mână pe umărul meu, dar am îndepărtat-o cu 
răceală. Cu aceeaşi răceală şi indiferenţă cu care Armand mă 
gonise ieri. 

- Nu mă atinge! 

- Fericită? mă întrebă Dragoş apărând lângă Lorena. 

- Du-te... începu ea. 

- Ai vrea tu, o întrerupse el cu zâmbetul pe buze. 

- Dragoş, cred că ţi-ai îndeplinit misiunea. Ce-ar fi să pleci 
acum? vorbi Andrei străfulgerându-l cu privirea pe bărbat. 

- Şi să pierd un asemenea spectacol? Nu prea cred, vorbi 
începând să râdă. Totuşi, nu înţeleg un lucru. De ce o protejaţi 
atât de mult? Este doar un om. 

- Este mai mult de-atât. Este cel mai mare coşmar al tău, 
vorbi Andrei cu zâmbetul pe buze. 

- Eu am încetat să mai am coşmaruri de mult timp, 
răspunse zâmbind. 

Ascultam şocată tot ce spunea. Nu mai înţelegeam nimic. 
Mă simţeam de parcă eram pierdută în întuneric şi nu vedeam 
luminiţa de la capătul tunelului. 

- Natalia e cea...aleasă, şopti Lorena într-un final. 

- Strigoi naivi. Aşa ceva nu există! 

- Uită-te pe umărul ei stâng şi vei fi surprins, spuse Lorena 
uitându-se la mine cu tristeţe. 

Dragoş o privi şocat pe Lorena, după care începu să se 
apropie de mine. Temătoare, m-am dat mai în spate şi mi-am 
strâns hanoracul în jurul umerilor. 

- Lasă-mă în pace, am spus cu picioarele tremurându-mi. 

- Te pot obliga, vorbi Dragoş în timp ce îşi scotea mânuşa. 

- Natalia, ascultă-mă, înainte de a fi prea târziu! ţipă 
Lorena. 

Mă uitam la el cum îşi dezvelea mâna palidă şi nu puteam 
să mă mişc. S-a apropiat încet de mine şi şi-a pus mâna pe faţa 
mea. Mă uitam în ochii lui roşii când am înţeles la ce se referea 
Lorena. Un curent puternic mi-a străbătut tot corpul şi mi-a 
străpuns inima. Vedeam negru în faţa ochilor în timp ce 
simţeam că rămâneam fără aer. Inima mă durea îngrozitor, iar 
bătăile ei scădeau. 


- Natalia! am auzit-o pe Lorena ţipând, dar nu am putut să 
reacţionez. 

Durerea punea stăpânire pe mine şi simţeam cum încep să 
mor. Am ţipat când am căzut jos, dar n-am reuşit să scap de 
durere. Mi-am strâns ochii şi am văzut o lumină în depărtare. 
Din acea clipă am simţit că pierd controlul. Simţeam cum o forţă 
începe să pună stăpânire pe mine şi îndepărtează durerea. 
Încetul cu încetul durerea s-a mai diminuat şi am început să îmi 
controlez respiraţiile. Simţeam cum respingeam durerea şi mă 
eliberam din dominaţia ei. 

Am continuat să mă las condusă de forţă până când l-am 
auzit pe Dragoş ţipând. Şi-a luat mâna de pe mine, iar faţa mea 
s-a izbit de pământul rece. Respiram greu şi încercam să 
deschid ochii. Lorena era lângă mine şi se chinuia să mă ridice. 

Am deschis ochii şi l-am văzut pe Dragoş uitându-se 
speriat la mine. Avea ochii măriţi şi mâinile încleştate în pumn. 
Tremura de furie. 

- Ce glumă mai e şi asta? întrebă nervos. 

- Acum mă crezi? îi răspunse Andrei zâmbind. 

- Povestea alesei este o legendă! ţipă Dragoş turbat. 

- Şi atunci cum îţi explici ce ai simţit? Cum explici faptul că 
ai gustat un pic din propria ta putere? îl întrebă Lorena. 

- Şi chiar dacă ar fi adevărată legenda, ea este o 
muritoare! răspunse Dragoş arătând spre mine. 

În spatele lui apăru un băiat înalt, blond, cu ochii roşii. 
Purta o pelerină neagră şi o cămaşă rosie. Cu o viteză uimitoare 
veni lângă Dragoş şi îşi întinse mâinile pe lângă corp. 

- Aveţi nevoie de ajutor, stăpâne? întrebă tânărul cu o 
voce rece. 

- Mă descurc şi singur, Vladimir, vorbi Dragoş în timp ce se 
apropia de mine. Pentru binele tău, ai face bine să nu-mi mai 
apari în cale! îmi spuse pe un ton dur, după care mărăi. 

Se ridică şi se îndreptă spre fântână. Işi mai întoarse capul 
încă o dată şi o fixă cu privirea pe Lorena. 

- Nu vreau să-i găsesc aici când mă întorc, spuse Dragoş 
înainte de a dispărea în pădure. 

Vladimir îl luă pe Andrei de mână şi îl împinse spre pădure. 
Lorena mă ridică de pe jos şi îşi puse mâna în jurul taliei mele. 
Am continuat să mergem prin pădure până când am ajuns în 
faţa casei. Când m-am uitat în spate, Vladimir dispăruse. 


M-am eliberat din strânsoarea Lorenei şi mi-am încrucişat 
mâinile la piept. După tot ce văzusem, nu mai eram în stare de 
nimic, dar aveam nevoie de răspunsuri. 

- Poţi să-mi explici ce-a însemnat asta? Vreau adevărul! 
am tipat bătând din picioare. 

Lorena se uită la mine cu tristeţe, după care întoarse 
privirea spre Andrei. El o privi şi dădu din cap. 

- Mai bine ai sta jos, îmi spuse arătându-mi un copac 
căzut. 

M-am aşezat pe el şi am aşteptat explicaţiile. 

- Ceea ce tocmai ai văzut reprezintă o parte din lumea 
mea. Din lumea nemuritorilor. 

- Deci e adevărat, am spus în şoaptă. Sunteţi... 

- Strigoi, continuă Andrei cu o voce indiferentă. 

- Îmi pare rău că a trebuit să asişti la aşa ceva, dar nu 
puteam să-l las pe Dragoş să-ţi facă rău, spuse Lorena 
aşezându-se lângă mine. 

instinctiv, m-am îndepărtat de ea în timp ce rememoram 
tot ce s-a întâmplat şi brusc mi-am amintit de felul în care mă 
numiseră. Aleasa. 

- De ce aţi spus că sunt...aleasa? am întrebat uitându-mă 
speriată la Lorena. 

- Pentru că asta eşti, spuse Lorena în şoaptă. Eşti stăpâna 
nemuritorilor. Singura care poate pune capăt situaţiei... 

Ascultam tot ce spunea şi nu-mi venea să cred. De ce aş fi 
eu stăpâna nemuritorilor? Eram un om normal care nu avea 
nicio legatură cu asta. 

Nervoasă, m-am ridicat şi mi-am pus mâinile în cap. 

- Gata! Cred că voi nu sunteţi întregi la minte, am spus 
dând din cap. Eu nu pot să fiu cine spui tu că sunt. E imposibil! 
am ţipat disperată. 

- Ştiu că pare imposibil, dar aşa este, continuă ea. 
Cicatricea ta spune totul. 

- Cicatricea o am din copilărie! am spus păşind în spate. 

- Natalia, ascultă-mă. Trebuie să mă crezi! Sunt prietena 
ta şi vreau să te ajut. 

- Nu! Tu nu eşti prietena mea, am spus izbucnind în plâns. 
Dacă ai fi prietena mea, mi-ai spune adevărul. 

- Ăsta este adevărul, Natalia. Asta sunt eu, spuse cu 
tristeţe. 


- Asta numeşti tu adevăr? Aberaţiile astea? Ştii ce, Lorena? 
Vreau să stai departe de mine! 

- Natalia.... 

- Dacă ţii la mine, vreau să mă laşi în pace, am spus cu 
duritate. Vreau să mă laşi să trăiesc în linişte. Nu vreau să fiu 
implicată în lumea ta bolnavă şi nebună. _ 

Lorena s-a ridicat de pe trunchi şi m-a privit şocată. Incepu 
să vină spre mine, dar i-am făcut semn să se opreascaă. Mi-am 
şters lacrimile şi am adoptat o privire dură. Tremuram de furie, 
dar încercam să ascund acest lucru. Mă uitam cu durere la 
Lorena şi nu-mi venea să cred ce se întâmplase. 

Ea nu era om. Ea era o ciudăţenie a sorții atât de diferită 
de cei vii. 

- Nu pot să cred că... 

- Adio, Lorena! am spus luând-o la fugă spre casă. 

Am fugit ca o nebună fără să mă uit în spate. Am urcat 
scările în grabă şi am trântit uşa în urma mea. 

- Natalia, unde ai fost? mă întrebă Rebeca speriată. 

- Afară, să mă plimb, am spus cu o voce indiferentă 
îndreptându-mă spre pat. 

- Şi ai găsit ceva neobişnuit? mă întrebă Vlad ironic. 

Nu cred că m-ar crede dacă i-aş spune tot ce-am văzut. 
Nimeni nu m-ar crede dacă aş povesti toată bătălia. 

Enervată, am ţipat la el şi mi-am ascuns capul în perne. Nu 
mai eram capabilă de nimic. Voiam cu disperare să plâng, dar 
nu reuşeam. Mă simţeam atât de goală, de abandonată. Una 
dintre persoanele la care ţineam cel mai mult mă trădase. Imi 
ascunsese adevăruri atât de importante, cum ar fi identitatea ei. 

Lorena era un strigoi, un mit, o legendă. Un monstru al 
nemuririi care îi bântuia pe cei vii. Cum de nu mi-am dat seama? 
Citisem atâtea despre vampiri şi strigoi, dar n-am fost în stare 
să văd că Lorena era una dintre ei. 

Mi-am scos capul din perne şi mi-am fixat privirea pe 
geam, la cerul gri. Am auzit cum o uşă s-a deschis uşor şi s-a 
închis la fel de uşor. l-am auzit vorbind cu Lorena, dar nu am 
întors capul. Ea abia dacă le răspundea sşi puteam să jur că mă 
fixa cu privirea. 

Oftând m-am întors cu spatele la ei şi am închis ochii. Mi- 
am adus genunchii la piept şi i-am cuprins cu mâinile. Incercam 
să-mi golesc mintea, să nu mă mai gândesc la nimic. Voiam să 


pot să-mi controlez memoria şi să şterg din ea dimineaţa asta. 
Să şterg din ea toată discuţia, toate vorbele. Voiam să uit ce-am 
simţit când Dragoş m-a atins. Când aproape m-a omorât. Ceea 
ce simţisem nu putea fi descris în cuvinte. Durerea fusese atât 
de mare încât puteam să-mi simt inima împărţită în două. Era ca 
şi cum se mărea şi nu mai avea loc în piept. 

Nu înţelegeam însă cum de mai eram în viaţă, cum de nu 
murisem. Îmi amintesc că am văzut un fel de luminiţă şi am fost 
cuprinsă de o forţă care nu-mi aparţineaţ ca şi când altcineva 
pusese stăpânire pe mine. 

Indiferent ce-o fi fost acea forţă, datorită ei am 
supravieţuit. 

Nu ştiu de cât timp stăteam aşa, dar nu-mi păsa. Corpul 
îmi era amorţit şi cu greu am reuşit să mă întind când am simţit 
că cineva s-a aşezat pe pat. 

- Natalia, şopti o voce caldă în timp ce îşi punea mâna pe 
umărul meu. 

Simţeam furnicături în picioare şi abia puteam să le mişc. 
Nu eram în stare să vorbesc, aşa că am gemut în semn de 
răspuns. 

- Trezeşte-te. Autocarul o să sosească în curând. 

La început nu am realizat ce zicea. Eram atât de ameţită 
încât nu ştiam nici în ce zi eram. Cu greu m-am întors şi am 
văzut-o pe Rebeca stând lângă mine. 

- Lasă-mă, am spus încercând să-mi dezmorţesc corpul. 

- O să plecăm în curând, spuse zâmbind. 

După câteva secunde am înţeles şi am deschis brusc ochii. 
În sfârşit plecam din acest loc de coşmar. Deşi stătusem doar o 
noapte, aveam impresia că stătusem o eternitate. 

M-am ridicat brusc de pe pat şi am ameţit. După câteva 
secunde mi-am revenit şi am văzut-o pe Lorena stând pe 
canapea, uitându-se la mine cu regret. Amintirile m-au lovit ca 
un junghi şi tristeţea şi-a făcut din nou loc în inima mea. 

Lorena nu era cine crezusem eu că era. Nu era prietena 
mea. Nici măcar nu era om. 

M-am aşezat încet pe pat încercând să-mi opresc lacrimile. 
Nu voiam ca restul să mă vadă plângând pentru că nu aş fi ştiut 
ce explicaţie să dau. Ce puteam să spun? Că totul era o 
minciună? Că printre noi se aflau si monștrii nemuririi şi eu 


tocmai mă întâlnisem cu ei? Nimeni nu m-ar fi crezut şi m-ar fi 
trimis la psihiatru urgent. 

Am deschis ochii şi am fixat podeaua cu privirea. Mă durea 
tot ce se întâmplase. Mă durea pentru că îmi pierdusem 
prietena, un sprijin important în aceste momente. 


~ ~ 


- Îmi pare rău, Natalia, îmi spuse cu lacrimi in ochi. 

- Deci e adevărat, am spus în şoaptă dându-mă în spate. 
În tot acest timp m-ai minţit, te-ai dat drept prietena mea. 

- Trebuia să te mint. Nu aveam de ales! Dar te consider 
prietena mea cea mai bună, chiar dacă nu mă crezi, vorbi în 
timp ce se apropia de mine. 

* 


- De ce aţi spus că sunt...aleasa? am întrebat uitându-mă 
speriată la Lorena. 

- Pentru că asta eşti, spuse Lorena în şoaptă. Eşti stăpâna 
nemuritorilor. Singura care poate pune capăt situației.. . 


~ ~ 


Cuvintele ei îmi răsunau în minte ca o bandă stricată. 
Încercam din răsputeri să nu mă gândesc la asta, dar nu 
reuşeam. Erau atâtea întrebări la care aveam nevoie de 
răspuns, dar nu voiam să o întreb pe ea. Nu acum. Eram prea 
rănită ca să pot să mai vorbesc cu ea. 

M-am ridicat de pe pat şi am început să-mi pregătesc 
bagajul în linişte. Rebeca şi Silvia vorbeau în şoaptă, în timp ce 
eu şi Lorena nu ziceam nimic. Mă simţeam ca un robot, lipsită 
de sentimente. Eram goală pe dinăuntru şi nu ştiam ce să fac. 
Să tac sau să spun adevărul? Să vorbesc cu ea sau să las 
curiozitatea să mă omoare pe dinăuntru? 

După ce am terminat de strâns, am hotărât să mă duc să 
văd ce face Armand. Speram ca el să nu mai fie supărat pe 
mine, pentru că acum aveam nevoie de un prieten. Am ieşit în 
linişte din cameră, evitând privirile tuturor şi am bătut la uşa 
camerei lui. Am aşteptat câteva momente, după care am bătut 
din nou. Inima îmi bătea nebuneşte şi fiorii îmi străbăteau şira 
spinării. 


Într-un târziu uşa se deschise, iar în faţa mea apăru Vlad. 
Era îmbrăcat cu un trening gri, iar câteva şuviţe intrau în ochii 
lui căprui. Mi-a zâmbit larg înainte să mă poftească înăuntru. 

- Natalia! îmi spuse numele ca şi când nu mă mai văzuse 
demult. 

Am zâmbit slab în timp ce intram în cameră. Am fost 
surprinsă să-l văd pe Armand tolănit în pat, uitându-se la mine 
cu tristeţe. l-am sugerat lui Vlad să meargă la fete şi să mă lase 
puţin singură cu Armand. 

După ce el a plecat, m-am aşezat uşor pe pat. Armand s-a 
ridicat şi s-a îndepărtat de mine. 

- Îmi pare rău, am şoptit cu ochii în pământ. 

- Pentru ce îţi pare rău? mă întrebă uitându-se pe geam. 

- Pentru că m-am amestecat în viaţa ta, am spus 
stăpânindu-mi cu greu lacrimile. Dar am crezut că fac ce 
trebuie... 

- Ai crezut prost, îmi răspunse cu o voce dură. 

- Armand... 

- În caz că te interesează, nu mai sunt cu Amanda. A 
terminat spunându-mi adevărul, povestindu-mi cum s-a folosit 
de mine, continuă el cu o voce tristă. 

- Nu am vrut să se ajungă aici... 

- Crezi că mi-a fost uşor? mă întrebă întorcându-se brusc 
spre mine. Cum crezi că m-am simţit când am auzit cum şi-a 
bătut joc de mine? 

Era atât de furios şi ţipa la mine, iar lacrimile alunecau pe 
obrajii lui fini, făcându-mi inima să se chircească de durere. 

- Poate dacă nu ai fi fost tu, aş fi reuşit să o fac să mă 
placă măcar puţin, îmi spuse apropiindu-se de mine. Dar graţie 
ţie, am aflat acest adevăr „minunat”! şi începu să aplaude 
ironic. 

Deja era prea mult, se aduna prea multă durere şi nu 
ştiam cât mai puteam suporta. 

- Armand, trebuie să mă crezi. Nu mi-am închipuit 
niciodată că se va ajunge aici. 

- Te consideram prietena mea, dar m-am înşelat amarnic, 
spuse ultimul cuvânt printre dinţi. Prietenii nu fac asta. 

- Tocmai de-asta, pentru că îţi sunt prietenă, am făcut ce- 
am făcut. Şi ştii ce? Nu mă deranjează că am spus adevărul, 


pentru că nu aş fi suportat să te văd suferind în timp ce 
nenorocita aia de Amanda... 

- Nu o insulta! 

- De ce îi iei apărarea? Până la urmă ea a fost cea care s-a 
jucat cu tine, nu eu. 

Nu ştiu ce mă apucase, dar nu mai suportam. Mă 
săturasem ca toată lumea să mă mintă şi să mă considere 
vinovată de tot. Voiam doar un prieten, cineva în care să am 
încredere şi uite ce primeam în schimb. Reproşuri, insulte, 
acuzaţii şi minciuni. 

- Hei, trebuie să plecăm, ne-a întrerupt Vlad. 

M-am uitat cu tristeţe la Armand şi am ieşit din cameră 
fugind. În faţa uşii m-am oprit încercând să mă calmez. Trebuia 
să continui cu minciuna, să par că sunt bine. Am deschis uşa 
încet şi am văzut că în cameră rămăsese doar Lorena. Am 
ignorat-o şi mi-am luat geanta şi rucsacul. 

- Îmi pare rău! şopti cu o voce tristă. 

Am inspirat adânc înainte să mă întorc cu faţa la ea. Mă 
privea cu tristeţe şi se apropia încet de mine. 

- Ştii cum e să afli că totul este o minciună, că persoanele 
în care aveai încredere neondiţionată nu sunt ceea ce para fi? 
am întrebat-o cu durere. 

- Mă crezi sau nu, ştiu cum e. Te simţi trădat, folosit, 
abandonat, răspunse cu o voce tristă uitându-se la podea. 

- Într-adevăr, te simţi ca ultimul om de pe planetă. Crede- 
mă că nu mi-e uşor, aşa că nu mă forţa să am din nou încredere 
în tine, pentru că nu pot. Nu acum. 

Am spus ultimele cuvinte cu greu, evitându-i privirea. Nu 
puteam să-i spun adevărul şi să văd cât de mult o răneam. Am 
ieşit din cameră şi m-am sprijinit de uşă. Lacrimile voiau să iasă, 
dar nu era momentul. 

În timp ce încercam să mă calmez, l-am văzut pe Andrei 
apropiindu-se de mine. Speriată, m-am dat din calea lui şi am 
dat să plec, dar el m-a prins de mână forţându-mă să mă uit la 
el. Ochii lui negri arătau tristeţe, durere şi ură. Pentru un 
moment m-am pierdut în tristeţea din ochii lui care semăna 
foarte mult cu cea din sufletul meu. 

- Nu cred că a fost corect din partea ta să spui tot ce i-ai 
spus Lorenei, mi-a spus cu o voce dură. Suferă foarte mult. 


- Şi eu, am răspuns cu o voce dură mutându-mi privirea 
din ochii lui. 

- Sunt lucruri pe care încă nu le ştii şi ar trebui să le afli. 

- Nu mă interesează să mai aud alte minciuni, am spus un 
pic cam tare. 

- Nu sunt minciuni, vorbi strângându-mi mâna prea tare. 

- Au! am spus eliberându-mă din strânsoarea lui. 

M-am dat în spate privindu-l cu groază. Picioarele îmi 
tremurau de frică şi inima îmi bătea cu putere. 

Cum am ajuns eu să am legătură cu creaturi atât de 
periculoase? 

- Ascultă-mă bine, i-am spus pe un ton dur. Nu vreau să 
mai am de-a face cu voi niciodată! Ai auzit? Niciodată! 

Am trecut pe lângă el cu paşi zgomotoşi şi m-am îndreptat 
spre ieşire. Erau strânşi cu toţii în faţa casei, aşteptându-i pe cei 
mai leneşi. Rebeca, Silvia şi Vlad stăteau pe bănci şi mi-au făcut 
semn să mă alătur lor. Vlad era foarte nerăbdător şi bătea cu 
piciorul în pământ. 

- Lorena ce tot face? mă întrebă trecându-şi mâinile prin 
păr. 

- Stă de vorbă cu Andrei, am minţit eu. 

- Poate vă mişcaţi şi voi mai cu talent! ţipă uitându-se în 
spate. 

M-am întors şi eu şi i-am văzut ieşind pe Lorena şi Andrei. 
Părea că se certau pentru că Lorena l-a dat de lângă ea pe 
Andrei şi a luat-o singură pe cărare. Andrei a urmat-o 
aruncându-mi o privire amenințătoare. Durerea iar se stabilea în 
sufletul meu, dar am încercat să o ignor. Mi-am întors privirea la 
grupul din faţa mea şi am încercat să fiu atentă la ce vorbeau. 

Într-un final am pornit spre autocar. În timp ce mergeam, 
am întors capul să mă uit la casă pentru ultima dată. Acum mi 
se părea şi mai înfricoşătoare decât prima oară când am văzut- 
o. La geamul de la mansardă puteam să jur că am văzut pe 
cineva îmbrăcat în negru uitându-se la noi. Am alungat din 
minte amintirile cu Dragoş şi mi-am văzut de drum. Am urcat 
repede în autocar şi am ocupat un loc în spate, sperând că voi fi 
lăsată în pace. Nu eram în stare să socializez. Mi-am pus capul 
pe geam şi am aşteptat să pornim. Nu eram conştientă de ce se 
întâmpla în jurul meu. Mă izolasem în balonul meu de plastic şi 
aşteptam o minune. O minune care nu avea să sosească 


niciodată. Fuseseră atâtea lovituri în ultima perioadă şi nu mai 
ştiam cât mai puteam să fac faţă. Tot corpul mă durea, iar 
amintirile mă chinuiam în orice moment. De când cu moartea 
bunicului nu am mai avut parte de linişte sau fericire. Când am 
crezut că am găsit în sfârşit liniştea, totul a trebuit să se 
distrugă. A trebuit să aflu acel adevăr cumplit care acum îmi 
bântuia sufletul şi mintea. Dacă nu ar fi fost Lorena implicată în 
asta! De ce trebuia ea să fie o fiinţă destinată nemuririi? De ce? 
Şi cum de nu mi-am dat seama până acum că ea nu era om? 
Cum am putut să fiu atât de oarbă încât să nu văd adevărul? Mă 
durea că pierdusem prietenia ei, dar nu mă simţeam pregătită 
să mă comport ca şi cum nimic nu se schimbase. Totul se 
schimbase. Acum, dacă mă uitam la ea, vedeam acel monstru 
care bântuie liniştea oamenilor, care le curmă viaţa în moduri 
dureros de înspăimântătoare. Nu mai puteam să văd în ea acea 
prietenă care crezusem că era. Era imposibil. 

Eram la jumătatea drumului când telefonul îmi vibră în 
buzunar. L-am scos încet şi am văzut că mama mă suna. Mi-am 
amintit că îi promisesem că o voi suna de îndată ce voi ajunge, 
dar nu am avut semnal. 

Am răspuns cu o voce răguşită. 

- Alo? 

- Natalia! În sfârşit răspunzi. Ştii câte griji mi-am făcut 
pentru tine? mă întrebă cu o voce plină de îngrijorare. 

- Ştiu că am promis că o să te sun, dar nu am avut semnal 
şi mi-a fost imposibil. Îmi pare rău! am spus cât de sincer am 
putut. 

- Scuze acceptate. Unde eşti acum? 

- În drum spre casă. Nu pot să-ţi explic acum, dar o să 
sosesc cât de curând, am spus uitându-mă la ceas. 

- Bine, vorbim când ajungi. Drum bun! 

- Pa! 

Am pus telefonul în buzunar şi m-am reîntors la gândurile 
mele. Mi-am închis ochii şi am continuat să aştept un lucru 
imposibil. Când aveam să mă învăţ minte că pentru mine 
minunile nu mai există? Că sunt doar un ideal, un ţel interzis 
mie. 

- Te simţi bine? mă întrebă Vlad aşezându-se lângă mine. 

- Nu chiar. Nu am dormit bine noaptea trecută, asta e tot. 


- Atunci te las să te odihneşti, îmi spuse zâmbind şi 
punându-şi mâna pe umărul meu. 

După ce a plecat, un sentiment de vină a pus stăpânire 
peste sufletul meu. Răneam oamenii buni ca el care voiau să fie 
alături de mine, prin indiferența mea. Eram atât de dominată de 
amintiri încât nu mai vedeam partea bună a lucrurilor. Eu nu 
eram aşa! Eu nu obişnuiam să fiu o fiinţă care îşi pierde 
speranţa şi cade pradă durerii şi agoniei. 

Dar ce şanse mai aveam să fiu din nou eu, când totul în 
jurul meu era plin de tristeţe si minciuni? Cum puteam să trăiesc 
într-o minciună şi să pretind că adevărul nu există? 

Când am ajuns, am coborât din autocar fără pic de vlagă şi 
nu m-am chinuit să-mi iau la revedere de la toţi. Am mers pe 
stradă cu mintea pierdută în întrebări făra răspuns şi cu sufletul 
plin de durere. Când am ajuns acasă, i-am explicat mamei tot ce 
s-a întâmplat şi m-am închis în camera mea. Am stat toată ziua 
în pat gândindu-mă la tot ce se întâmplase şi încercând să 
găsesc răspunsurile de care aveam nevoie, reuşind într-un final 
să cad într-un somn adânc, plin de vise ciudate, lipsite de sens. 


KKK 


Trecuse aproape o săptămână de la excursie, iar Armand 
nu mai dădea niciun semn de viață. Pe la şcoală nu mai venise 
şi nimeni nu ştia nimic de el. Vlad l-a sunat de câteva ori, dar nu 
i-a răspuns nimeni. Astăzi era ultima zi de şcoală din săptămână 
şi plâănuiam să mă duc la el acasă. Trebuia să vorbesc cu el, 
indiferent dacă el voia sau nu! Inţelegeam că era supărat, dar 
comportamentul lui nu avea logică. De ce ar lipsi de la şcoală 
atât de mult, fără să anunţe pe nimeni? Încă o serie de întrebări 
făra răspuns îmi acaparau mintea cu scopul de a mă deruta şi 
mai mult. 

Începeam să mă obişnuiesc cu adevărul, dar încă 
întâmpinam dificultăţi. Era greu să mă obişnuiesc cu gândul că 
Lorena era un strigoi, că nu era ca toţi ceilalţi. 

M-am uitat în spatele clasei la locurile libere pe care de 
obicei le ocupau Lorena şi Armand. Era ciudat şi modul în care 
Lorena dispăruse. La fel de misterioasă ca şi Armand, fără să 
anunţe pe nimeni. 

Am alungat gândurile negre şi am încercat să fiu atentă la 


v 


ora. 


- Week-end plăcut, elevi! ne ură profesorul înainte de a 
ieşi din clasă. 

M-am îmbrăcat foarte repede şi am ieşit cu Rebeca, Silvia 
şi Vlad. Toţi erau foarte bucuroşi pentru că încă o săptămână 
plină de teste şi ascultări luase sfârşit. i 

- Atât de mult am aşteptat acest week-end! In sfârşit o să 
rămân singur acasă! ne spuse Vlad cu entuziasm. 

- Şi nu dai nicio mega-petrecere, nimic? întrebă Rebeca 
zâmbind. 

- Doar dacă vii tu a doua zi şi faci casa să arate lună, îi 
răspunse făcându-i cu ochiul. 

- Poate dacă oferi un bacşiş bun. 

- O gogoaşă cu ciocolată, răspunse Vlad simplu. 

- Prea multe grăsimi, se plânse Rebeca. 

- Tema la matematică pentru o zi, continuă Vlad. 

- Poftim? întrebă Rebeca. 

- Tema la mate pentru... 

- Ce-ai spus? N-am auzit bine, vorbi Rebeca ducându-şi 
mâna la ureche, prefăcându-se că nu aude. 

- Bine, ai câştigat. Tema la mate pentru o săptămână. 
Mulțumită? întrebă Vlad învins. 

- Foarte, spuse începând să ţopăie de fericire. 

- Sper să merite... se plânse el cu o voce joasă. 

Am ieşit din liceu şi ne-am oprit în faţa porţii să ne luăm la 
revedere. 

- Week-end plăcut tuturor, le-am spus făcându-le cu mâna. 

- Vezi că te aştept la petrecere, ai auzit? ţipă Vlad din 
depărtare, fluturându-şi mâinile în aer. 

Am râs în sinea mea în timp ce mă îndreptam spre staţia 
de autobuz. Nu am aşteptat foarte mult şi am ajuns destul de 
repede la casa lui Armand. Afară începuse ploaia, dar pe mine 
nu mă deranja. 

Am coborât şi m-am oprit în faţa casei lui. Era o casă cu 
două etaje, destul de modern construită. Culorile erau pale şi 
calme, iar în faţa uşii se aflau mai multe flori viu colorate. Am 
păşit încet pe scările de lemn şi am ezitat câteva momente 
înainte de a suna la uşă. Am aşteptat şi sunat, dar nu a răspuns 
nimeni. Am început să bat în uşă cu pumnii, sperând că mă va 
auzi cineva. 

- Armand! am tipat cât de tare am putut. 


Am stat aşa câteva minute, dar fără rezultat. M-am dat în 
spate şi am observat că nu trecea nimeni pe stradă, aşa că mi- 
am permis să sar gardul. M-am uitat prin geamurile de la parter, 
dar nu am reuşit să văd nimic concret. Doar camere mari şi 
frumos mobilate. Am înconjurat casa de câteva ori şi într-un 
final m-am convins că nu aveam nicio şansă să vorbesc cu el 
astăzi. 

Dacă i se întâmplase ceva rău? Dacă era în pericol şi nu 
putea să se salveze? Dacă avea nevoie de ajutor, iar eu nu 
puteam să-l ajut? Gândindu-mă la aceste scenarii inima mi-a 
stat în loc şi am început să respir greu. Ce fel de prietenă eram, 
dacă îl rănisem atât de rău? Cu siguranţă nu meritam atenţia 
nimănui. Eram demnă de dispreţ şi ignoranță. 

Cu picăturile dese de ploaie atingându-mi faţa şi părul şi 
cu sufletul lipsit de speranţă m-am lăsat în jos şi am închis ochii. 
Voiam să pot să dau timpul înapoi şi să schimb replicile 
conversaţiei mele cu Armand. Dacă aş putea să schimb trecutul, 
acum prezentul ar fi mai puţin dureros pentru el. Ar fi un pic mai 
fericit şi plin de speranţă şi linişte. 

Am cuprins gazonul artificial în mâini şi l-am strâns cu 
putere, în timp ce am lăsat lacrimile să alunece pe obraji. Din 
nou aşteptam miracolul, minunea. 

- Natalia! mă strigă o voce familiară. 


VII. Poţi să crezi? 


Cunoşteam foarte bine vocea, dar nu voiam să răspund. 
Nu voiam să întorc capul şi să abandonez poziţia în care 
stăteam. Agonia mă domina şi nu mă lăsa să mă eliberez din 
ghearele ei. 


- Natalia, ce faci aici? continuă să vorbescă acea voce 
caldă, bună. 


Stropii reci de ploaie îmi atingeau mâinile, trimițând fiori 
reci în tot corpul. Când două braţe m-au cuprins într-o 
îmbrăţişare puternică, am cedat. Am căzut jos şi am început să 
tremur, ţinându-mă cu putere de braţul din jurul gâtului meu. 


- Natalia, şopti acea voce frumoasă în timp ce îmi freca 
braţele încercând să mă încălzească. 


- A plecat, am spus printre suspine. 
- Ştiu. 


- Lorena, e numai vina mea, am spus ascunzându-mi faţa 
în umărul ei. 


- Nu e adevărat. Tu nu eşti vinovată. 


- Ba da. Tu nu ştii cât de rău ne-am certat ultima oară, am 
spus tremurând când un alt fior rece mi-a străbătut corpul. 


- Natalia, tremuri. Hai să plecăm de aici. 
- Nu, nu vreau! am protestat. 


Dar nu am câştigat. Lorena m-a cuprins de talie şi a 
început să mă ridice, dar eu nu depuneam niciun efort să o ajut. 
Voiam să fiu lăsată în pace şi să sufăr în linişte. 


- E bine? întrebă o voce de băiat plină de îngrijorare. 


- Nu prea. Ajută-mă să o scot de aici, vorbi Lorena 
chinuindu-se să mă ridice. 


Imediat am fost luată pe sus şi dusă la adăpost. Eram într- 
un loc cald, iar pe fundal era o melodie cântată la pian. Era 
calmă şi plină de tristeţe şi se potrivea atât de bine cu ceea ce 
era în sufletul meu. Lângă mine s-a aşezat Lorena şi mi-a pus 
capul pe umărul ei, mângâindu-mi uşor braţul drept. M-am uitat 
cu atenţie în jur şi am văzut că mă aflam într-o maşină destul de 
spațioasă. Scaunele erau dintr-o piele neagră, lucioasă, iar 
geamurile din spate erau fumurii. Pe bordul mare şi negru se 
afla un căţeluş mic şi alb care dădea din cap continuu. Nu 
reuşeam să văd cine conducea maşina, dar presupuneam că era 
băiatul care o ajutase pe Lorena. 


Am închis ochii şi am încercat să mă calmez. Lacrimile s-au 
oprit într-un final, iar în locul lor a rămas durerea, vina. Armand 
dispăruse şi eu eram vinovată. Doamne, dacă i se întâmplă 
ceva, nu o să mi-o iert niciodată! Niciodată! 

Am stat aşa, cu ochii închişi, meditând, fără să-mi dau 
seama că maşina se oprise. Lorena a deschis uşa şi a aşteptat 
să reacţionez. 

- Am ajuns, şopti ajutându-mă să mă ridic. 


Am coborât din maşină în faţa unei case mari şi frumoase. 
Avea două etaje şi era din piatră. La intrare se aflau două uşi din 
lemn şi lângă ele erau două ferestre mari. La parter, adăpostită 
de balconul de la etaj, se afla o masă din lemn cu patru scaune . 
M-am apropiat de casă cu paşi înceţi, admirând construcţia din 
faţa mea. Curtea era mare şi plină de plante. Undeva în 
depărtare se vedeau un leagăn şi o cascadă mică. Lorena a 
deschis uşile maro din lemn şi am intrat în casă. În spatele 
acestora se afla un hol nu foarte lung, cu pereţii de un bej 
deschis. Scările se aflau în partea dreaptă, lângă perete şi erau 
de aceeaşi culoare cu acesta. Lângă scări se aflau două măsuţe 
cu picioarele negre, iar pe una dintre ele era pusă o vază 
albastră cu două flori albe. Pe unul dintre pereţi se afla un 
tablou cu multe modele şi culori. În faţa uşii era pus un covor 
mic, gri, cu multe pătrăţele desenate. 

Lorena a mers până în capătul holului şi mi-a făcut semn 
să mă apropii. Am mers spre ea şi am intrat într-o bucătărie 
spațioasă. Mobila era pusă pe peretele din dreapta şi avea 
aceeaşi culoare cu pereţii. Chiuveta era pusă pe un corp lung şi 
alb. Pe peretele din stânga era aşezat un mini bar, iar pe tavan 
se afla un bec sub formă de soare. 


- Se pare că nu e aici, spuse Lorena uitându-se la mine. 
Urmează-mă. 


Am ieşit din bucătărie şi am urcat scările. La etaj se aflau 
multe uşi albe şi în capătul holului era o mică încăpere cu o 
canapea mov şi o măsuţă din lemn. 

Am intrat într-o cameră mare şi frumoasă unde se afla un 
pat mare. Lenjeria patului era de un verde închis şi pernele erau 
roşii. Lângă pat se afla o noptieră cu o veioză mare. În faţa 


patului erau o uşă transparentă şi trei cuburi puse unele peste 
altele formând un model interesant. Dulapul era mare, cu multe 
uşi glisante şi era pus pe peretele cel mai lung. In faţa lui era un 
scaun cu un model din plasă şi lângă era pusă o veioză mică. 
Pereţii erau vopsiți într-un mov foarte pal şi lumina era slabă, 
dând un aer misterios încăperii. 

Lorena s-a dus la dulap şi a scos de acolo o bluză albă, 
largă şi o pereche de blugi largi, gri. A deschis uşa transparentă 
din faţa patului şi a intrat într-o baie mare şi frumos decorată. A 
luat de acolo un prosop şi l-a pus pe pat. 

- Presupun că eşti îngheţată şi ai nevoie de haine uscate. 
Ai şi un prosop să-ţi usuci părul, mi-a spus zâmbind. 


- Lorena, mulţumesc, i-am spus când am văzut că voia să 
plece. 


- N-ai pentru ce. Te aştept jos, a spus zâmbind şi a închis 
uşa. 


Am luat hainele şi m-am dus în baie să mă schimb. Culorile 
care predominau erau movul închis şi rozul pal. Pe partea cu uşa 
era pusă cada mare şi albă. In jurul ei erau puse multe lumânări 
mov, parfumate. 

M-am schimbat repede şi am pus hainele ude pe uscătorul 
de lângă dulăpior. Mi-am înfăşurat părul în prosop şi am încercat 
să-l usuc. După ce mi-am uscat părul, m-am uitat în oglindă. 
Eram foarte palidă şi ochii îmi erau roşii de la plâns. Mi-am dat 
cu puţină apă pe faţă şi mi-am trecut degetele prin părul rece, 
care acum era un pic creţ. 

Am ieşit din cameră şi am coborât scările cu paşi înceţi. La 
parter se auzeau multe voci şi râsete. Pe fundal era melodia 
„ Man i feel like a woman” de la Shania Twain. 

Am coborât ultima treaptă şi m-am îndreptat spre 
bucătărie. 

- Suntem aici, am auzit-o pe Lorena spunând. 


Mi-am întors capul şi am văzut-o stând pe un fotoliu mic, 
bej. Am coborât cele trei trepte din gresie şi am intrat într-o 
încăpere mare, din piatră. În centru se afla o măsuţă din sticlă 
pe care erau puse multe reviste şi o plantă mică într-o vază 


maro. În jurul mesei erau puse fotoliile şi scaunele din lemn cu 
model clasic. Lângă scări era un şemineu mare din piatră, iar 
deasupra lui era un tablou alb-negru. Lângă geamurile mari era 
pusă o masă lungă, neagră, din lemn şi sticlă, iar în jurul ei erau 
puse multe scaune care aveau aceeaşi culoare cu masa. 

Lângă Lorena, pe fotoliu, stătea o tânără frumoasă, 
blondă, cu părul aranjat în mute bucle. Se uita la mine cu 
bunătate şi îmi zâmbea cu naturaleţe. Pe scaunul de lângă ea 
stătea un tânăr cu pielea palidă şi părul ca mierea. Ochii lui mari 
şi negri mă priveau cu curiozitate în timp ce încerca să-şi 
ascundă zâmbetul. Era îmbrăcat cu o cămaşă albă, iar pe 
dedesubt avea un tricou negru. 

Lorena s-a ridicat şi a venit lângă mine. Şi-a pus mâna pe 
umerii mei şi m-a împins în faţă. 

- Cred că trebuie să facem prezentările, spuse zâmbind. 
Natalia, ea este Bianca, vorbi arătând spre fata blondă şi 
frumoasă. 


- În sfârşit te cunosc, spuse Bianca zâmbind. 
- lar el este Tudor, continuă Lorena. 


Băiatul se ridică şi mă studie din cap până-n picioare. Pe 
chipul lui se citea uimirea, curiozitatea şi fericirea. 

- Nu pot să cred. Ştii că eşti o legendă printre noi, spuse 
zâmbind. 


- Tudor, nu e momentul, vorbi Andrei cu o voce joasă. 
- Nu ştie? întrebă supărat Tudor. 


- Nu crede, răspunse Andrei uitându-se la mine cu ură. 

Vina mă cuprinse din nou. Mi-am lăsat privirea în jos şi am 
încercat să opresc lacrimile. Dacă până la urmă ce spusese 
Lorena în acea zi era adevărat? Dacă eu chiar eram cine spunea 
ea că eram? Aleasa? 

- Îmi pare rău, am şoptit cu regret. 


- la un loc, mă îndemnă Lorena. 


M-am aşezat pe locul ei şi mi-am pus mâinile pe genunchi. 
Mă uitam în jur, incapabilă să-i privesc în ochi. Mă purtasem ca o 
nebună cu Lorena şi uite-mă acum, în casa ei, aşteptând 
minunea. 


- Lorena, ştiu că nu a fost corect cum te-am tratat, dar au 
fost prea multe pentru mine, am spus uitându-mă la ea într-un 
final. 


- Nu te mai gândi la asta. A trecut deja, răspunse zâmbind. 


- Vreau să înţeleg. Am nevoie să înţeleg, am spus cu o 
voce joasă. 


- Bănuiesc că va fi o conversaţie lungă, vorbi Andrei 
ridicându-se de pe scaun. 


- Ce vrei să ştii? mă întrebă Bianca. 
- Totul, am răspuns simplu. 


Cu toţii au devenit serioşi şi se uitau unii la alţii. Andrei le-a 
întors spatele şi şi-a fixat privirea pe focul din şemineu. Bianca 
şi Tudor au aprobat, iar Lorena şi-a tras un scaun în faţa mea. A 
inspirat adânc şi a început să vorbească. 

- Vezi tu, cu multe secole în urmă, vampirii şi strigoii trăiau 
în pace şi linişte. Fiecare avea câte un conducător şi respecta 
regulile impuse de acesta. Noi am fost sub conducerea lui 
Alexander, unul dintre cei mai puternici strigoi. Echilibrul dintre 
nemuritori era menţinut de Alexander şi Lida, conducătoarea 
vampirilor. 


- Dar echilibrul nu a mai putut fi ţinut sub control când... a 
început Tudor să vorbească. 


- Dragoş a apărut, l-a întrerupt Bianca. 
- Printre vampiri exista un grup, Vampirii Întunericului, 


care nu prea intra în contact cu nemuritorii. Îndeplineau regulile 
Lidei, dar erau mai retraşi, continuă Lorena. 


- Şi puternici, adăugă Tudor. 


- Acum câteva secole, unul dintre Vampirii Întunericului, 
Sarys, l-a transformat pe Dragoş în vampir şi l-a introdus în 
grupul său. Ana şi Dymas nu au fost de acord cu această 
transformare, dar au terminat acceptându-l pe Dragoş ca unul 
dintre ei, vorbi Lorena cu multă durere în voce. 


- Şi de ce spuneţi că echilibrul a fost distrus? am întrebat 
curioasă. 


- Pentru că din momentul în care Dragoş a fost 
transformat, a căutat cât mai multă putere. Voia supremaţia, 
conducerea, vorbi Tudor. Tocmai din această cauză l-a omorât 
pe Sarys. 


- Se pare că Sarys îi reproşa dorinţa pentru putere, iar 
Dragoş a vrut să-i arate cât de puternic este. Au început să se 
lupte, dar Sarys a pierdut, iar din acea noapte Ana şi Dymas l-au 
gonit pe Dragoş din grupul lor şi nu au mai apărut printre noi, 
adăugă Bianca. 


- În dorinţa lui de putere, Dragoş i-a făcut o vizită lui 
Alexander şi i-a cerut un loc printre strigoi. Alexander nu i-a 
putut îndeplini dorinţa pentru că era imposibil. Ca echilibrul să 
fie menţinut, strigoii şi vampirii nu trebuiau să se amestece 
niciodată, vorbi Tudor. 


- Dragoş s-a enervat şi l-a provocat pe Alexander la luptă, 
iar cine câştiga urma să conducă strigoii. S-au luptat, dar 
puterea lui Dragoş creştea cu fiecare secundă, făcându-l pe 
Alexander să piardă în faţa lui. La finalul luptei, Alexander s-a 
predat, dar Dragoş l-a omorât în faţa tuturor strigoilor, arătând 
cât de puternic poate fi, vorbi Lorena cu ură. 


- Şi atunci pacea a încetat să mai existe. Deşi Lida a venit 
imediat şi a încercat să repare lucrurile, strigoii i-au declarat 
război şi au jurat că-l vor răzbuna pe Alexander, vorbi Andrei 
pentru prima dată cu ochii fixaţi în foc. 


- Dragoş a dispărut, lăsându-i pe ceilalţi vampiri să se 
lupte cu noi. Nimeni n-a ştiut nimic de el secole întregi, până 
când s-a întors în România. Cu întoarcerea lui lucrurile au luat o 
altă întorsătură, vorbi Bianca cu tristeţe. 


- Ce vrei să spui cu asta? am întrebat în şoaptă. 


- Dragoş s-a îndrăgostit de o muritoare de 16 ani, dar 
povestea s-a terminat prost. S-au despărţit, el fiind convins că 
ea nu l-a iubit niciodată. Lovit de durere şi ură a jurat răzbunare, 
a jurat că omenirea va plăti pentru trădarea ei. De atunci, noi 
am uitat de răzbunarea noastră şi încercăm să oprim planurile 
lui Dragoş de a distruge omenirea, continuă Bianca. 


- Şi ce legătură am eu cu toate astea? am întrebat cu frică. 


- Printre nemuritori există o legendă, cea a alesei, vorbi 
Lorena. Se spune că Aleasa este Stăpâna tuturor nemuritorilor şi 
că este singura care poate readuce pacea printre noi. Sufletul ei 
este lipsit de păcat şi ură şi plin de iubire şi compasiune. Ea este 
născută cu semnul nemuririi şi este cea mai puternică dintre 
nemuritori. 


- Semnul nemuririi? am întrebat şocată. 

- Semiluna de pe umărul tău stâng este dovada că tu eşti 
cea pe care o căutăm. lţi mai aminteşti de incidentul de la ora 
de chimie? mă întrebă Lorena zâmbind. 

La început nu înţelegeam la ce se referea, dar după am 
priceput. Când făceam experimentul, Armand şi restul au fost 
răniţi. Singurele care au scăpat am fost eu şi Lorena. 

- Da, am răspuns ezitând. 


- Nu-ţi aminteşti la ce te gândeai ora aia? 


- Mă gândeam la.... şi nu am mai putut să continui când 
am realizat şocată că eram responsabilă de incident. 


- La...? continuă Lorena. 


- Ce s-ar întâmpla dacă lichidul din eprubetă ar intra în 
contact cu pielea, am spus învinsă. Dar e imposibil! 


- Nu şi dacă eşti Stăpâna nemuritorilor, vorbi Tudor 
zâmbind. 


- Cred că ai dreptate, am spus în şoaptă. 
- Mereu am dreptate, se lăudă Tudor. 


- Nu pot să cred, am spus uimită. Eu, o simplă fată de nici 
16 ani, sunt Stăpâna nemuritorilor. Cineva să mă ciupească! 


- Te asigur că nu visezi. Totul este real, noi suntem reali, 
spuse Lorena îmbrăţişându-mă. 


După ce Lorena mă eliberă, toţi mă îmbrăţişară, mai puţin 
Andrei. El se uită la mine cu mirare şi dispăru. Incă mai avea 
ceva cu mine, dar nu ştiam ce. 


- Lasă-l, aşa se comportă cu toţi, vorbi Tudor luându-mă în 
braţe din nou. 


Am mers cu toţii în bucătărie şi am fost serviţi cu salată de 
fructe. Era foarte bună şi cu siguranţă Bianca era o bună 
bucătareasă. 

- Cum de voi mâncaţi? am întrebat mirată. 

: - Cei ca noi, strigoii, pot mânca fructe şi legume. 
Indepărtăm din dietă usturoiul şi carnea. Nu au un efect foarte 
bun asupra noastră, îmi explică Bianca. 


- Eu mă duc să-i duc o porţie lui Andrei, vorbi Tudor 
plecând cu două boluri cu salată. 


- Poate ne mai laşi şi nouă ceva! ţipă Bianca. 


Deşi înţelesem totul în mare parte, erau încă întrebări fără 
răspuns. Am profitat de faptul că Bianca plecase după Tudor şi 
am întrebat-o pe Lorena ceva ce mă rodea pe dinăuntru. 


- Cum ai ştiut unde să mă găseşti? 


- Te-am urmărit toată ziua, mi-a răspuns simplu. Acum că 
Dragoş ştie cine eşti, trebuie să te protejăm. Nu ştim de ce este 
în stare, acum că a aflat că există cineva mai puternic decât el. 


- Ştii ceva de Armand? am întrebat cu speranţă. 


M-a privit cu tristeţe, după care şi-a coborât privirea în 
pământ. Au urmat secunde de tăcere, momente în care inima 
mea înnebunea de îngrijorare. 


- Înainte de toate, vreau să ştii că nu ai nicio vină, vorbi în 
şoaptă, cu privirea spre podea. 

- La ce te referi? am întrebat cu inima mică de îngrijorare. 

- Avem motive să credem că Dragoş l-a transformat pe 
Armand în vampir, spuse ridicându-şi privirea. 


Am crezut că ameţesc când mi-a spus presupunerea ei. 
Armand vampir din cauza mea? Imagini din coşmarurile mele 
mi-au acaparat mintea şi totul a început să aibă sens. In 
coşmarurile mele, Armand era vampir şi mă acuza pe mine de 
ceea ce i se întâmplase. Am văzut negru în faţa ochilor şi am 
auzit-o pe Lorena ţipând. 

Simţeam ceva rece pe frunte. Nu ştiam ce mi se 
întâmplase sau unde eram. Îmi aminteam doar cuvintele 
Lorenei: Armand vampir. Se perindau prin mintea mea făcându- 
mă să sufăr de vină. Eu eram vinovată de situaţia lui Armand. 
Eu şi statutul meu nenorocit! 

Am încercat să-mi ridic capul, dar am fost lovită de o 
ameţeală puternică. Am deschis ochii cu grijă şi am văzut-o pe 
Lorena în ceaţă. Am cilipit de câteva ori până când privirea mi s- 
a limpezit. Eram în camera Lorenei, pe patul ei şi în jurul meu 
erau şi Bianca şi Tudor. 

- Ce mi s-a întâmplat? am întrebat cu o voce răguşită. 


- Ai leşinat. Te simţi mai bine acum? mă întrebă Bianca 
punând o mână pe genunchiul meu. 

- Cred că da, am răspuns încet. 

După ce am scăpat de ameţeală, mi-am ridicat capul şi am 
încercat să-mi găsesc cuvintele. 

- E adevărat? am întrebat cu ochii în lacrimi. 

- Da, a răspuns cu o voce gravă Lorena. 

- l-ai spus? se miră Tudor. 

- Trebuia să-i spun adevărul, vorbi Lorena şi mă luă în 
braţe. 

- Totul are sens, am şoptit uimită de constatarea făcută. 

- La ce te referi? 

- De câteva săptămâni îl visez pe Armand, dar este foarte 
schimbat. 

- Adică? întrebă Tudor curios. 

- Are ochii roşii, pielea palidă şi mă acuză că eu sunt 
vinovată pentru ce s-a întâmplat, am spus punându-mi capul pe 
umărul Lorenei. 

- Tu...tu poţi să vezi viitorul! ţipă Tudor sărind în sus. 

- Ce? Eu văd ce? am întrebat nervoasă. 

- Tudor, e imposibil, spuse Bianca. 

- De ce ar fi imposibil? E Stăpână şi asta e una dintre 
puterile ei, continuă el mândru de descoperirea făcută. 

- Mi-a făcut plăcere să vă cunosc, dar trebuie să mă duc 
acasă, am spus îndreptându-mă spre baie. 

M-am schimbat foarte repede şi am ieşit din baie hotărâtă 
să plec. Doar Lorena mai rămăsese în cameră şi se uita la mine 
cu amuzament. 

- Ce ţi se pare amuzant? am întrebat îngâmfată. 

- Atitudinea ta, spuse zâmbind. E impresionant cum refuzi 
să crezi ce ţi se spune. 

- Cum ai vrea să cred că eu chiar văd viitorul? am întrebat 
enervată. 

- Pentru că eşti ceea ce eşti şi ai puterile pe care le ai. Ştiu 
că e greu la început, dar noi avem nevoie de tine. 

- Dă-mi un timp să mă obişnuiesc cu situaţia. Nu spun că 
nu vă cred, ci mi se pare imposibil totul. 

- Aşa este şi normal. O să te obişnuieşti, sunt sigură, îmi 
spuse făcându-mi cu ochiul. 


Am coborât în linişte scările şi mi-am luat la revedere de la 
Bianca şi Tudor. 

- Sper 
îmbrăţişându-m 

- Şi eu. 

- De mine nu scapi aşa uşor, spuse Tudor. Te duc acasă. 

- Nu e nevoie, pe bune, am spus surprinsă. 

- Eu şi Lorena venim cu tine. Subiect încheiat, spuse 
deschizând uşa. 

Am acceptat situaţia şi am pornit spre maşină. Drumul a 
fost rapid şi relaxant. l-am promis Lorenei că voi veni la ea a 
doua zi şi Tudor a fost foarte încântat. Am ajuns acasă şi am 
aflat că mama nu putea să ajungă în seara asta, aşadar aveam 
să fiu singură. Am deschis calculatorul şi am dat muzica la 
maxim. Aveam chef să ascult melodii de la Shania Twain, aşa că 
am pus albumul pe care îl aveam cu ea. Prima melodie care a 
început a fost „ That don't impress me much”. Răpită de ritmul 
muzicii, am început să dansez prin casă ignorând bătăile în 
ţeavă din partea vecinilor. 

Telefonul a sunat şi a trebuit să dau muzica mai încet. 

- Alo? am răspuns dansând. 

- Bună, Natalia. Sunt eu, Vlad. 

- Bună. Vlad. Cum e să fii singur acasă? am întrebat 
zâmbind. 

- Super! Să ştii că tot o să dau petrecerea aia... 

- Distracţie plăcută, am spus aprinzând lumina în 
bucătărie. 

- Şi voiam să te invit şi pe tine. Vor veni doar colegii noştri 
şi o să fie distractiv. 

- Nu ştiu ce să zic, Vlad. Am planuri pentru mâine, am spus 
amintindu-mi de promisiunea făcută Lorenei. 

- Păcat, pentru că mi-ar fi plăcut să te avem printre noi. 

- Pe Lorena ai întrebat-o? 

- Încă nu am sunat-o. Crezi că o să vrea să vină? 

- Cu siguranţă. Vine şi Amanda şi grupul ei de „prietene”? 

- Nu, doar n-am înnebunit. Eu cu ea nu am ce vorbi, spuse 
scurt. 

- Te sun mâine şi-ţi spun dacă pot să vin sau nu, bine? 

- Da. Tu ştii ce s-a întâmplat cu Armand? Mă gândeam să-l 
invit şi pe el, dar nu răspunde. 


să ne vedem curând, îmi spuse Bianca 
ă. 


- Îmi pare rău, nu ştiu nimic despre el, am minţit eu. 

- Şi tu acum ce făceai? mă întrebă schimbând subiectul. 

- Dansam. Sunt singură acasă în seara asta şi îmi fac de 
cap, am spus zâmbind. 

Dintr-o dată nu am mai ştiut ce zicea Vlad, pentru că am 
auzit cum s-a spart un geam. M-am apropiat încet de camera 
mea şi am luat mătura din baie. Am observat că muzica era 
oprită şi prin camera mea se vedeau tot felul de umbre. 

- Vlad, trebuie să închid. Vorbim mâine, am spus în şoaptă 
şi am închis. 

M-am apropiat încet de uşă şi am izbit-o de pat. Am intrat 
cu grijă în cameră şi am rămas uimită când l-am văzut stând în 
mijlocul încăperii, uitându-se la mine ca la o nebună. 

- Să ştii că nu mă sperii cu o mătură, îmi spuse cu o voce 
superioară. 

După ce mi-am calmat bătăile inimii, am lăsat mătura şi i- 
am aruncat o privire furioasă. 

- Pot să ştiu şi eu ce cauţi în camera mea? am întrebat 
furioasă. 

- Lorena m-a trimis. A spus că ai nevoie de protecţie, mi-a 
răspuns indiferent. 

- Protecţie, eu? 

- Cunoşti o altă Natalia care stă în acest apartament? mă 
întrebă uitându-se la CD-uri. 

- Da, sora mea geamănă, am răspuns înşfăcându-i CD-urile 
din mână. 

- Foarte amuzant, n-am ce zice. 

- Andrei, unde este Lorena acum? am întrebat inspirând 
adânc. 

- Are treabă. De fapt, toţi au treabă. 

- Toţi, mai puţin tu. 

- Corect, îmi spuse zâmbind superficial. 

Enervată, am luat telefonul şi am format numărul Lorenei. 
Trebuia să-mi explice de ce-l trimisese fix pe el la mine în casă. 

- Alo? răspunse o voce caldă. 

- Lorena, ai înnebunit sau ce? am tipat nervoasă. 

- Nu, n-am înnebunit. De ce? 

- Poţi să-mi explici ce caută Andrei la mine în dormitor? 

- Ah, asta. Ei bine, ai nevoie de apărare şi m-am gândit 


- Lorena! 

- Ce vrei să fac? Trebuie să fii în siguranţă, mai ales că nu 
ştim unde a dispărut Dragoş. 

- Dragoş a dispărut? am întrebat temătoare. 

- Da. Noi acum îl căutăm şi l-am lăsat pe Andrei să aibă 
grijă de tine pentru că am considerat că aşa este cel mai bine. 

- Cât o să stea aici? 

- Până mâine dimineaţă. Promit că o să mă revanşez. 

- Bine, am spus învinsă. Succes la vânătoare! 

- Mulţumesc. Noapte bună! 

Am închis telefonul şi m-am uitat nervoasă la creatura 
îngâmfată de pe patul meu. Cu siguranţă avea să fie o noapte 
lungă! 

- Şi ce face un strigoi când apără pe cineva? am întrebat 
încercând să fac conversaţie. 

- Nimic interesant, decât că o urmăreşte pe persoana 
respectivă peste tot. 

Am inspirat adânc încercând să mă calmez. M-am aşezat 
pe scaun şi mi-am stors creierii în speranţa găsirii unui subiect 
de discuţie interesant. Aş fi vrut să-l întreb despre viaţa lui, dar 
nu cred că mi-ar fi răspuns, aşa că am hotărât să aflu cât mai 
multe despre răzbunarea lui Dragoş. 

- Ce trebuie să fac eu ca Stăpână a nemuritorilor? 

Se uită la mine surprins, după care îşi masă fruntea. După 
câteva secunde de linişte îşi fixă ochii negrii pe perete, privindu- 
| cu indiferenţă. 

- Să aperi omenirea, răspunse simplu. Vezi tu, puterea lui 
Dragoş creşte cu cât simte mai multă ură în jur, dezvoltându-i 
alte abilităţi. În momentul de faţă, el este cel mai puternic 
nemuritor, iar tu, ca Stăpănă, eşti la fel de puternică ca şi el. 
Sau ar trebui să fii. 

- Pentru că sunt Stăpână, o să mă transform în strigoi sau 
vampir? am întrebat cu teamă. 

- Depinde. Dacă ştii cum să acţionezi, vei rămâne umană. 
Dacă greşeşti, nu ştiu ce se va întâmpla. 

- Şi ce trebuie să fac ca să acţionez bine? 

- Să poţi să te salvezi din ghearele urii şi răzbunării, îmi 
spuse cu lacrimi în ochi. 

Teama m-a izbit la auzul cuvintelor lui. Încă nu realizam în 
ce mă implicasem şi mi-era teamă că în urma greşelilor mele 


lumea ar avea de suferit. Am închis ochii şi am încercat să fiu 
optimistă, dar nu am reuşit. l-am deschis când l-am auzit pe 
Andrei ridicându-se de pe pat. M-am aşezat pe pat şi mi-am 
cuprins genunchii cu mâinile. 

- O să fie bine, şopti Andrei aşezându-se pe scaun. 

- Nici tu nu crezi asta, am spus cu ochii închişi. 

- Dacă ai fost aleasă să fii Stăpâna nemuritorilor, nu ai fost 
aleasă fără un motiv. 

Seara a trecut uşor, fără ca unul dintre noi să mai spună 
ceva. După ce m-am pregătit de culcare, l-am trimis pe Andrei 
în sufragerie şi am închis uşa de la cameră. Nu mi-era somn, dar 
voiam să fiu singură. Mi-am pus capul pe perne şi m-am gândit 
la Armand. Acum el era vampir şi eu nu puteam să fac nimic ca 
să-l ajut. Nici măcar nu apucasem să-l conving că îmi părea rău 
pentru ce făcusem. Vina mă cuprindea din nou şi nu ştiam ce să 
fac ca să scap din dominaţia ei. Acum eram implicată în lumea 
nemuritorilor şi trebuia să-mi apăr familia. Dar cum puteam să-l 
apăr pe tatăl meu, când eu nu mai ştiam nimic de el? De când 
hotărâseră să divorţeze, el nu a mai dat niciun semn de viaţă. 
Imi era atât de dor de el şi voiam să-l am lângă mine, să-l ştiu în 
siguranţă, dar asta era imposibil. Nu-mi mai răspundea la 
telefon, e-mail, practic rupsese toate legăturile cu mine. Plină de 
tristeţe am căzut într-un somn firav, plin de coşmaruri. 
Coşmaruri care reprezentau acelaşi lucru: durere, agonie, vină. 

Când razele soarelui au pătruns în cameră şi mi-au încălzit 
pielea, visam că eram cu părinţii mei, că toţi eram fericiţi şi 
încântați de viaţă. Dar brusc întunericul a apărut şi tatăl meu a 
plecat de lângă mine. Inainte de a mă trezi, am auzit râsetele 
malefice ale lui Dragoş. Am tresărit şi am dat ochii cu o 
dimineaţă însorită. Ceasul arăta ora 10:30, iar eu m-am dat jos 
din pat. Am deschis uşa de la cameră şi am auzit-o pe mama în 
bucătărie. Se pare că Andrei plecase. 

După ce am urmat ritualul de dimineaţă, am mers în 
bucătărie şi am văzut-o pe mama îmbrăcată într-un trening gri 
şi peste avea un halat de bucătarie albastru. Părul ei lung şi 
şaten era prins într-o coadă la spate, iar privirea îi era 
concentrată pe o carte de bucate. 

M-am apropiat încet de ea, nevrând să o sperii. 

- Bună dimineaţa, am spus zâmbind. 

- Bună, Natalia, îmi spuse ducându-se la aragaz. 


- Ce e cu toată nebunia asta? am întrebat răsfoind cartea. 

- Bunica ta a hotărât să se mute cu noi şi trebuie să gătesc 
ceva bun. 

- Aha, am spus indiferentă. 

- Cum ai dormit? mă întrebă tăind o ceapă în bucăţi mici. 

- Bine. Am avut câteva vise ciudate, dar am reuşit să mă 
odihnesc. 

M-am dus la frigider şi am căutat ceva comestibil. Am luat 
cutia cu lapte, punga cu cereale şi am început să mănânc. După 
ce am terminat, am mers în cameră şi m-am schimbat. Mi-am 
amintit de promisiunea făcută Lorenei şi invitaţia lui Vlad, aşa că 
m-am dus în bucătărie şi am cerut voie. 

- Mam, crezi că aş putea să mă duc la Lorena astăzi? 

- Nu ai văzut-o ieri destul? mă întrebă punând ceva în 
cuptor. 

- leri s-a simţit rău şi nu a putut să vină la ore şi trebuie să 
facem un proiect la geografie şi vrea să o ajut, am minţit eu. 

- Bine, dacă trebuie să o ajuţi. 

- Şi Vlad m-a întrebat dacă nu pot să merg la petrecerea 
pe care o dă astăzi. 

- La ce oră? 

Ups...nu ştiam la ce oră. 

- Nu mi-a spus ora exactă, dar m-a asigurat că nu va fi 
foarte târzie. 

Se uită la mine cu o privire şmecheră şi pentru un moment 
am crezut că nu o să mă lase, dar a fost de acord într-un final. 

- Bine, poţi să mergi, spuse învinsă. 

M-am dus în cameră să mă pregătesc şi am sunat-o pe 
Lorena. 

- Lorena, bună, sunt eu , Natalia, am spus grăbită. 

- Natalia, bună. Cum a fost noaptea trecută? 

- Tăcută, i-am răspuns sincer. Dar nu de-asta te-am sunat. 

- A, nu? Atunci de ce? 

- Poţi să vii să mă iei? Pentru că nu ştiu exact unde stai 
şi... 

- Sigur. Chiar acum îl trimit pe Tudor după tine. Vorbim 
când ajungi. 

- Bine. Pa! 


După ce am închis, mi-am luat la revedere de la mama şi 
am ieşit pe uşă. Nu ştiu de ce eram atât de încântată, dar aşa 
mă simţeam şi nu puteam să-mi schimb dispoziţia. 

După câteva minute, Tudor a ajuns şi mi-a facut semn să 
mă apropii. Am intrat în maşină şi m-am aşezat pe locul 
pasagerului. La radio erau ştiri sportive, dar Tudor mă întâmpină 
cu un mare zâmbet. 

- Bună dimineaţa! 

- La fel şi ţie, am spus un pic nesigură. Cum a fost la 
vânătoare? 

- Plictisitor, spuse cu o voce dezamăgită. N-am găsit niciun 
vampir cu care să ne luăm la ceartă. 

- Şi Dragoş... 

- Nu ştim nimic despre el. De când cu excursia ta, a 
dispărut. 

- Armand? am întrebat deznadăjduită. 

- Dacă presupunerile noastre sunt adevărate, atunci unde 
este Dragoş este şi Armand. 

M-au îngrozit cuvintele lui, dar ştiam că nu puteam să stau 
cu mâinile în sân, trebuia să fac ceva. Şi singurul lucru pe care 
puteam să-l fac era să-mi accept destinul, statutul şi să nu fac 
nicio greşeală. Să pot să-l înving pe Dragoş şi să-mi recâştig 
prietenul. Aveam să fiu Stăpâna nemuritorilor, indiferent ce 
implica acest lucru. 


VIII. Inimi frânte... 


Tot restul drumului m-am uitat pe geam şi nu am spus 
nimic. Ce puteam să spun? Că mi-era frică şi că încercam să mă 
autoconving că totul va fi bine? N-avea niciun rost să mă mint, 
ştiam că încă nu eram pregătită, dar voiam să fiu. Voiam să pot 
să-i ajut şi să pot să-mi apăr familia. 

Când am ajuns la destinaţie, Tudor mi-a deschis uşa şi m-a 
ajutat să cobor. Lorena mă aştepta în dreptul uşilor şi mă 
întâmpină cu zâmbetul pe buze. Am intrat în casă şi am văzut-o 
pe Bianca cărând o cutie mare cu multe pahare. 

- Ce faci cu alea? am întrebat zâmbind. 

- Le duc în pod. Zero vrea să spargă ceva şi îmi apăr 
„prietenii”. 

- Zero? am întrebat surprinsă. 


- O să afli imediat, vorbi Lorena cu o voce serioasă. 

M-a condus în sufragerie şi m-a pus să aştept. Incăperea 
era mare şi modernă. Avea o canapea roşie din piele, iar în 
mijloc se afla o măsuţă mică din sticlă pe care erau puse câteva 
pahare de cristal. Pe peretele opus canapelei se afla o plasmă 
mare şi lângă era un mic bambus. Draperiile de la geamuri erau 
dintr-o mătase de culoarea piersicii şi erau strânse, lăsând 
lumina soarelui să intre în cameră. M-am aşezat pe canapea şi 
am aşteptat. Din bucătărie se auzea o voce tandră care ţipa şi 
Lorena încerca să o calmeze. După câteva secunde s-au auzit 
paşi zgomotoşi apropiindu-se de sufragerie. M-am ridicat de pe 
canapea şi am văzut-o pe Lorena făcându-mi semn să mă 
apropii. 

- Înainte de a pleca, ar trebui să cunoşti pe cineva, spuse 
Lorena apucându-mă de mână şi trăgându-mă. 

- Lorena, nu am timp acum. 

Dintr-o dată am fost izbită de corpul unui băiat înalt, 
frumos. Ochii lui de un gri închis mă priveau cu surprindere, iar 
mâinile lui mă prinseseră de talie. Părul lui negru ca noaptea îi 
evidenția pielea palidă şi fină. Buzele lui roşii s-au curbat într-un 
zâmbet când începu să mă îndepărteze încet. 

- Ea este Natalia, vorbi Lorena accentuându-mi numele. 

- Vorbeşti serios? spuse tânărul cu uimire în timp ce mă 
îndepărta de el. 

- Da, răspunse Lorena zâmbind. 

- Încântat, Alteța voastră, îmi spuse luându-mi mâna şi 
sărutând-o. Eu sunt Mihai, dar toată lumea îmi spune Zero. 

- De la nimic, continuă Andrei cu o voce indiferentă intrând 
pe uşă. 

- Aici erai, ticălosule, vorbi Zero apropiindu-se de Andrei. 

- Unde credeai că sunt? întrebă Andrei cu superficialitate. 

- Trebuie să vorbim, îi spuse Zero pe un ton grav. 

- Nu am chef. 

- Acum, ordonă Zero. 

Mă uitam şocată şi într-un fel amuzată cum Zero îl trăgea 
după el pe Andrei. M-am uitat surprinsă la Lorena, dar ea 
încerca cu greu să se abţină să nu izbucnească în hohote de râs. 
Abia acum am observat că era îmbrăcată cu o bluză de mătase 
portocalie, prinsă la mijloc cu o curea albă şi purta o fustă de 
blugi albastră. Era încălţată cu o pereche de pantofi cu toc 


albaştri cu modele portocalii şi albe. Părul îi era îndreptat cu 
placa şi prins cu multe agrafe albastre. Arăta foarte bine, foarte 
tânără. 

Bianca cobori scările şi se uită amuzată la Lorena. 

- L-a găsit? întrebă surprinsă. 

- Da şi nu cred că o să se termine bine. 

- Soarta, spuse Bianca venind lângă mine. 

- Traducerea, vă rog? am întrebat nedumerită. 

- Zero şi Andrei nu se înţeleg foarte bine, iar în momentul 
de faţă există o mică ceartă între ei, îmi explică Lorena râzând. 

- Vrei să spui o mică „mare” ceartă, o completă Tudor. 

- Fie, spuse Lorena fluturându-şi mâinile în aer. 

Am mers în bucătărie şi am ajutat-o pe Bianca să 
pregătească un „cocktail” din fructe. Ea şi-a văzut de treabă în 
timp ce noi vorbeam. Discutam despre subiecte normale, 
adolescentine, nicidecum despre salvarea lumii. 

- Ai auzit de petrecerea lui Vlad? mă întrebă Lorena după 
ce s-a oprit din râs în urma bancului spus de Tudor. 

- Da, m-a sunat aseară să mă invite, am spus amintindu- 
mi de conversaţie şi de Andrei. 

- Şi ai de gând să mergi? 

- Nu ştiu. Aş avea nevoie de relaxare, dar nu vreau să mă 
duc singură, am recunoscut nevinovată. 

- Atunci mergem, Îmi spuse zâmbind. Sunt curioasă ce 
petrecere o să iasă. 

- Cred că mă duc să-l sun şi să-i spun că venim, am spus 
căutându-mi telefonul prin buzunarele de la blugi. 

- L-am sunat eu deja, recunoscu Lorena. 

- Pe bune? am întrebat şocată. 

- Am presupus că nu îl vei refuza... 

- Eşti genială, i-am spus luând-o în braţe. 

- Toţi în living, acum, ne întrerupse Zero. 

- Nu-i a bună, se plânse Tudor îndreptându-se spre living. 

L-am urmat şi ne-am aşezat pe scaune, fotolii. Tudor nu 
mai avea loc şi s-a aşezat pe jos, turceşte, lângă fotoliul meu. 
Zero era lângă şemineu şi mă studia cu curiozitate şi 
surprindere. Corpul lui bine lucrat era acoperit de un tricou alb, 
mulat pe corp. Blugii decoloraţi şi rupţi în genunchi îi ofereau un 
aer rebel. A aşteptat să ne adunăm cu toţii şi a început să 
vorbească. 


- Avem probleme, spuse cu o voce dură. 

- Ştim asta, îl întrerupse Tudor. 

- Natalia, cât de multe ştii despre situaţia de faţă? mă 
întrebă uitându-se la Lorena. 

- Esenţialul, am răspuns simplu. 

- Ştii despre povestea de dragoste dintre Dragoş şi 
muritoare? 

- Da, cât de cât, am răspuns ezitând. 

- O să-ţi explic mai târziu, dacă vrei, îmi spuse zâmbind. 

- Sigur, când vrei tu. 

- Să revenim la motivul pentru care v-am chemat aici. De 
câteva zile l-am pierdut pe Dragoş, nu ştim unde este şi ce 
plănuieşte. Deşi am însărcinat pe cineva să-l urmărească, şi îl 
străfulgeră cu privirea pe Andrei, se pare că a fost în zadar, 
vorbi cu duritate. 

- Am încercat să-l urmăresc, dar am fost distras de ea, 
vorbi Andrei cu durere. 

- Ai găsit-o? se înspăimântă Tudor. 

- Nu, din păcate. Când am realizat că nu am nicio şansă, 
m-am reîntors la misiunea mea, dar pierdusem deja urma lui 
Dragoş. Îmi pare rău. 

- Asta nu mai contează acum. Important este să ne 
pregătim pentru reîntoarcerea lui Dragoş, mai ales că acum ştie 
că există o fiinţă la fel de puternică ca şi el, şi arătă spre mine. 

- Şi ce propui? întrebă Lorena. 

- Mai întâi să descoperim puterile Nataliei şi apoi să 
încercăm să vorbim cu Lida. Trebuie să facem pace cu vampirii 
dacă vrem să-l învingem pe Dragoş, vorbi Zero foarte serios. 

Pe feţele tuturor se aşternu groaza, frica şi surprinderea. 
Din povestirile Lorenei, strigoii nu mai vorbiseră cu Lida de când 
juraseră răzbunare pentru moartea lui Alexander. 

- Şi răzbunarea noastră? întrebă Andrei într-un final. 

- Va trece pe locul doi. Acum important este să salvăm 
oamenii, continuă Zero uitându-se la podea. Natalia, Lorena, 
puteţi veni puţin? 

Imediat eu şi Lorena am fost în picioare şi l-am urmat pe 
Zero la etaj, oprindu-ne în faţa unei uşi mari, albe. A deschis-o 
încet şi ne-a poftit înăuntru. În dreptul uşii se aflau trei ferestre 
mari, separate de draperiile galbene. In faţa uşilor se afla un 
birou negru, din lemn, cu un scaun din piele, negru, iar pe birou 


era pusă o veioză cu două braţe. În partea dreaptă a uşii se afla 
o canapea mare, din piele întoarsă, cu două perne puse la 
capete. Lângă aceasta se afla o măsuţă mică, cu o veioză 
neagră. Pe peretele din faţa canapelei era pus un dulap negru, 
din lemn lucios. Era ornamentat cu diferite obiecte de artă, iar în 
partea de sus se afla un tablou frumos pictat. În partea de jos a 
dulapului erau multe sertare şi un cufăr maro. În faţa dulapului 
era pus un scaun alb şi un obiect foarte ciudat, maro şi lucios. 

Zero s-a aşezat pe scaunul din piele de la birou, iar eu şi 
Lorena pe canapea. 

- Natalia, am auzit că deja ai avut o altercaţie cu Dragoş, 
spuse zâmbind. Poţi să-mi spui cum a fost? 

Oare Lorena nu-i spusese ce se întâmplase? Am încercat 
să mă calmez şi să-mi amintesc întâlnirea cu Dragoş. Am 
inspirat adânc înainte de a începe să vorbesc. 

- Păi... m-am bâlbâit eu. Mă plimbam prin pădure când am 
ajuns într-o poiană şi l-am văzut pe Dragoş stând în faţa unui 
mormânt. Când mi-a simţit prezenţa, m-a privit cu ură, furie, 
uimire. Spunea într-una că este imposibil, că sunt moartă, că nu 
pot să fiu ea, am spus în şoaptă amintindu-mi de acele clipe. 

Zero şi Lorena mă priveau uimiţi şi mi-au făcut semn să 
continui când au văzut că m-am oprit. 

- Prima oară când m-a văzut m-a confundat cu cineva şi 
mi-a spus Maria. 

- Crezi că...? începu Lorena. 

- Nu ştiu, trebuie să mă gândesc, vorbi serios Zero. 
Continuă, te rog! 

- Şi după au ajuns Lorena şi Andrei şi bănuiesc că ştii 
continuarea, am spus timidă. 

- Lorena mi-a povestit. Poţi să-mi spui ce-ai simţit mai 
exact când Dragoş te-a atins? 

M-am uitat şocată la el şi pentru o secundă am resimţit 
acea durere în dreptul inimii. Teama pe care am simţit-o când 
Dragoş aproape m-a omorât a reapărut şi o dată cu ea şi 
amintirile. Am inspirat adânc şi mi-am pus mâinile pe genunchi. 

- Păi, la început am simţit cum un curent îmi străbate tot 
corpul şi îmi străpunge inima. Simţeam cum rămâneam fără aer, 
cum durerea prelua controlul şi vedeam negru în faţa ochilor, 
am spus cu lacrimi în ochi. Când am crezut că totul este pierdut, 
mi-am strâns cu putere ochii închişi şi am văzut un fel de 


luminiţă şi din acel moment o forţă a preluat controlul şi m-a 
salvat. 

- Impresionant, şopti Zero cu privirea pierdută în podea. 

- Doar atât poţi să spui? Impresionant? am ţipat nervoasă 
la el. 

- Crede-mă că sunt la fel de surprins ca şi tine, dar poate 
îmi dai şansa să-ţi explic, vorbi cu o voce calmă, blândă. 

Când i-am auzit vocea, mi-a părut rău pentru cum îi 
vorbisem, dar aveam nevoie disperată să înţeleg şi el nu mă 
ajuta deloc. 

- Scuze, am mormăit eu. Dar sunt multe lucururi pe care 
nu le înţeleg şi mi-e foarte greu să ţin pasul cu voi. 

- În curând vei înţelege totul, crede-mă, îmi spuse Zero 
zâmbind. Acum important este să vedem ce abilităţi ai. Din câte 
mi-aţi povestit tu şi Lorena, se pare că te-ai jucat un pic cu 
puterea lui Dragoş. 

- Nu înţeleg, am spus încercând să pricep. 

- Una dintre abilităţile lui Dragoş este ceea ce ai simţit. 
Când el ne atinge, ne obligă să simţim acea durere îngrozitoare 
care aproape ne omoară. E ca şi cum ne-am întâlni cu propria 
noastră moarte. lar tu, Natalia, eşti prima care l-a făcut să se 
îndepărteze, să simtă un pic din propria lui putere. 

De-asta a ţipat Dragoş când mi-a dat drumul şi de-aia mă 
privea cu ură şi furie. Impresionant! 

- Dragoş nu suportă să ştie că există cineva mai puternic 
decât el. De când a fost transformat în vampir, caută putere, 
supremație şi până acum nu i s-a putut opune nimeni, dar cu 
tine este altfel. Tu poţi să i te opui, îmi spuse Lorena serioasă. 

- Tocmai de-asta trebuie să ştim ce puteri ai şi să te 
învăţăm să le controlezi. Crezi că poţi să vii şi mâine aici? mă 
întrebă Zero zâmbind. 

- Ca să te ajutăm să-ţi descoperi puterile, continuă Lorena. 

- Cred că da, am răspuns nesigură. 

- Perfect. Atunci eu mă duc în seara asta la ceilalţi şi le 
spun că nu-i mai pot ajuta, îi spuse Zero Lorenei. 

- Tot nu şi-au revenit? întrebă Lorena serioasă. 

- De când Vladimir şi gaşca lui au trecut pe-acolo, ei au 
rămas traumatizaţi. Atmosfera este deplorabilă, mai ales că 
Mynis nu vrea să-i ajute. 


Mă uitam la ei şi nu înţelegeam despre ce vorbeau. 
Curiozitatea apăruse şi voiam să ştiu şi eu subiectul discuţiei lor, 
voiam să ştiu cât mai multe despre ei, despre vampiri. 

- Şi te întorci mâine dimineaţă? întrebă Lorena zâmbind. 

- Aşa sper, deşi cred că nu vor fi probleme. 

O uşoară bătaie în uşă întrerupse conversaţia şi Tudor îşi 
făcu apariţia cu o faţă de căţeluş nevinovat. 

- Scuze, şefu', nu vreau să deranjez, dar cineva o caută pe 
Lorena la telefon, spuse zâmbind încet. 

- Vin acum, spuse ridicându-se de pe canapea. 

După ce a închis uşa, Zero s-a aşezat lângă mine şi mi-a 
zâmbit prieteneşte. Pentru un moment am uitat ce voiam să-l 
întreb, dar am încercat să-mi recapăt concentrarea. Zâmbea 
atât de frumos încât mă făcea să mă pierd. 

- Am câteva întrebări, am spus cu o voce joasă. 

- Sunt numai ochi şi urechi. Dă-i drumul! 

Nu ştiam cu ce să încep pentru că erau atâtea întrebări 
care aveau nevoie de răspuns, dar am hotărât să încep cu cea 
mai esenţială. 

- Cum ajunge un om strigoi? 

- Se presupune că strigoi ajung oamenii care sunt omorâţi, 
care mor înainte de vreme, mi-a răspuns cu durere în voce. 
Contează foarte mult cum este acea persoană. Dacă este 
răzbunătoare, are toate şansele să ajungă strigoi, dar dacă este 
o persoană bună, iubitoare, scapă de această soartă. 

- Dar cum puteţi să arătaţi aşa, dacă sunteţi morţi? 

- Strigoii sunt de fapt sufletele celor care nu au trecut 
dincolo, care nu şi-au găsit liniştea. Noi suntem fiinţe destinate 
urii, răzbunării. Pentru că nu trecem dincolo, luăm forma umană 
dinainte de moarte şi îi căutăm pe cei care ne-au omorât. 

- Şi când îi găsiţi ce se întâmplă? am întrebat cu teamă. 

- Lucruri groaznice. Îi bântuim, îi torturăm în feluri 
înspăimântătoare, provocându-i să-şi dorească moartea, numai 
ca să scape de noi. 

- Şi după ce vă răzbunaţi ce se întâmplă cu voi? 

- Cei mai norocoşi dintre noi reuşesc să treacă dincolo, să- 
şi găsească liniştea. Restul rămân condamnaţi să trăiască 
pentru totdeauna retraşi într-un sat din munţi, pierzându-şi 
forma umană. Pe înţelesul tău, rămân ca nişte fantome, 


transparenţi şi uneori invizibili. Te-am speriat nu? mă întrebă cu 
durere. 

- Asta nu mai contează acum pentru că sunt destul de 
implicată în viaţa voastră ca să mă mai puteţi îndepărta, am 
spus cât de sincer am putut. 

- Nu-ţi închipui cât de importantă eşti pentru noi. 

Pentru câteva secunde, inima mi-a bătut mai repede şi m- 
am pierdut în privirea lui frumoasă şi blândă. 

- Alte întrebări? vorbi răpindu-mă din gândurile mele 
nebuneşti. 

- Da, multe. De ce ţi se spune Zero? 

- Zero este denumirea pe care o primesc strigoii care şi-au 
pierdut răzbunarea. 

- Nu înţeleg. 

- Sunt cazuri în care persoana care ne-a omorât moare din 
alte cauze, noi neapucând să ne răzbunăm. De cele mai multe 
ori, când o găsim, ea este deja moartă şi noi ne pierdem 
misiunea. Când asta se întâmplă, strigoii primesc denumirea de 
Zero. 

- Şi tu eşti unul dintre ei? am întrebat în şoaptă. 

- Da, poate cel mai nefericit, vorbi cu durere. 

- De ce? 

- Pentru că am ajuns prea târziu. Când am găsit-o, ea deja 
se omorâse şi eu am pierdut şansa. Atâta timp cât persoana 
respectivă este în viaţă şi noi suntem. Suntem mult mai activi, 
puternici, răzbunători. Când ea moare, energia noastră se 
stinge. Ne pierdem acea activitate, dorinţă şi ajungem ca o 
epavă. Chiar dacă nu o găsim, ştim când a murit pentru că 
simţim asta. Destul de complicat, nu? mă întrebă zâmbind. 

- Complicat şi impresionant. Niciodată nu mi-aş fi închipuit 
că voi, strigoii, sunteţi aşa, am recunoscut mirată. 

- Ţi se pare impresionant pentru că nu ai simţit niciodată 
lucrurile astea, dar nu e chiar aşa. Să ştii că trebuie să te 
răzbuni pe persoanele pe care le-ai iubit cel mai mult nu e uşor. 
E un chin, o tortură dulce şi în acelaşi timp amară, îmi spuse cu 
lacrimi în ochi. 

Vedeam cât rău îi făcea această discuţie şi deşi mai aveam 
întrebări, am decis să schimb subiectul. Mă durea să-l văd atât 
de trist. 

- Cine este Mynis? 


- Cel care ar trebui să ne conducă, dar nu o face, spuse cu 
furie. După ce Alexander a fost omorât, noi aveam nevoie de 
cineva care să ne menţină uniţi si cea mai bună alegere la acel 
moment a fost Mynis, verişorul lui Alexander. Dar a fost o 
alegere proastă, pentru că s-a dovedit a fi un laş care nu poate 
să ne menţină uniţi. 

- Când ai pomenit de Vladimir şi gaşca lui, te-ai referit la 
Vladimir, ajutorul lui Dragoş? 

- ÎI cunoşti? mă întrebă uimit. 

- L-am văzut când am avut întâlnirea cu Dragoş şi am 
văzut că îi zăcea stăpâne. 

- Aşa se comportă toţi cei care sunt de partea lui, din 
păcate. Situaţia nu este foarte plăcută. 

- Cum era Alexander? am întrebat curioasă. 

- Era o persoană bună, corectă. A fost singurul dintre noi 
care a renunţat la răzbunare, a spus cu mândrie. 

- Puteţi să faceţi asta? Puteţi să renunţaţi la ceea ce vă 
menţine în viaţă? 

- Pentru asta ai nevoie de foarte mult autocontrol şi 
determinare de sine. Nu ştiu de unde a făcut el rost de asta, dar 
a reuşit. Oricum era nevoit să o facă, dacă voia să menţină 
echilibrul dintre nemuritori. 

- De ce spui asta? 

- Pentru că trebuia să se răzbune pe un vampir, iar regulile 
existente opreau acest lucru. Şi se şi îndrăgostise de ea, aşa că 
îi era imposibil să se răzbune. 

- S-a îndrăgostit de un vampir? am întrebat şocată. 

- Da, şi din dragoste pentru ea, a renunţat la răzbunare. 
Un gest nobil care l-a făcut să fie respectat de ceilalţi, dar 
invidiat de unii. 

- Şi ea a ştiut că el a iubit-o? 

- Da. Din câte îmi amintesc, şi ea s-a îndrăgostit de el, dar 
relaţia a fost imposibilă, a spus cu tristeţe. 

- De ce? 

- Pentru că Lida niciodată nu a fost de acord cu această 
iubire, mai ales că Crystal era sora ei. 

- Stai un pic. Crystal este vampirul de care Alexander s-a 
îndrăgostit? Şi ea era sora Lidei? 


- Da. Lida nu a acceptat niciodată că Alexander se 
îndrăgostise de sora ei şi din acest motiv a făcut până şi 
imposibilul să-i despartă. 

- Dar cu ce o deranja pe ea că Alexander o iubea Crystal? 

Deja erau prea multe informaţii şi nu mai înţelegeam, dar 
voiam să ştiu. Eram atât de prinsă în poveste şi nu voiam să se 
termine aici. Nu încă. 

- Când Alexander a fost ales conducătorul strigoilor, Lida 
deja era la conducerea vampirilor. S-au întâlnit şi ea s-a 
îndrăgostit de el. Mereu a încercat să-l cucerească, dar nu a 
reuşit. Alexander o considera doar o prietenă, nimic mai mult. 
Când a văzut că nu are nicio şansă, a încetat să-l mai seducă. 
Era mulţumită doar cu faptul că îl vedea în fiecare zi. Asta până 
când.... 

- El s-a îndrăgostit de Crystal, l-am completat eu. 

- Corect. Crystal era foarte diferită de sora ei, mereu 
ajutându-i pe nemuritori, mereu fiindu-le alături. Şi Lida era 
alături de noi, dar era mai rece, mai distantă. 

- Dar ai spus că Alexander trebuia să se răzbune pe 
Crystal. Ea l-a omorât? 

- A fost un accident. Crystal era la vânătoare când l-a 
omorât pe Alexander. Se pare că el îşi căuta fratele mai mic 
când a fost atacat cu bestialitate de Crystal. Când a realizat ce a 
făcut, s-a simţit oribil şi a încercat să-şi îndrepte fapta, dar nu a 
reuşit. 

- Săraca, nu vreau să-mi imaginez cum s-a simţit! 

Deşi nu o cunoşteam, îmi părea rău pentru ea. Şi pentru 
Alexander. 

- A fost un şoc pentru ea tot accidentul. După mulţi ani, 
când Alexander a fost ales conducător, a reîntâlnit-o pe Crystal. 
Intâlnirea a fost îngrozitoare, el cu greu stăpânindu-se să nu o 
omoare. 

- Şi ce s-a întâmplat după acea întâlnire? 

- Crystal mereu îl vizita pe Alexander, cerându-şi scuze 
pentru fapta ei. El nu putea să o ierte, dar nici nu mai simţea 
acea dorinţă de a se răzbuna. Când a realizat că o iubeşte, a 
fugit la casa ei şi i-a spus totul. Şi ea i-a mărturisit sentimentele 
ei şi au avut o relaţie în secret. Totul a fost frumos până când 
Lida i-a descoperit. A ieşit un scandal monstru, iar ei au fost 
nevoiţi să se despartă. Când Crystal s-a revoltat şi a fugit de- 


acasă, s-a dus direct la Alexander. Erau pregătiţi să lupte pentru 
dragostea lor, dar nu au mai apucat pentru că Dragoş a apărut 
şi l-a provocat pe Alexander la luptă. 

- Ce trist! am spus cu lacrimi în ochi. 

- Ştiu. Dragoş l-a omorât cu cruzime pe Alexander în faţa 
tuturor, provocând-o pe Crystal să-l înfrunte. Cu o secundă 
înainte ca Dragoş să o distrugă, a apărut Lida şi l-a oprit. Ela 
dispărut, lăsând-o pe Lida să se înfrunte cu strigoii. Când au 
ajuns înapoi la castel, Crystal era distrusă şi a plecat de-acolo. 
Niciodată nu a putut să o ierte pe Lida pentru că a despărţit-o 
de Alexander. 

- Şi Crystal acum unde e? 

- Nimeni nu ştie. A dispărut undeva în lume, cu inima 
frântă. Am sperat că poate va răzbuna moartea lui Alexander şi 
îl va ataca pe Dragoş, dar se pare că m-am înşelat. 

- Şi Vampirii Întunericului? Cu ei ce s-a întâmplat? 

- Ştii de Sarys şi de moartea lui? mă întrebă ridicându-se şi 
îndreptându-se spre dulap. 

- Foarte puţin, am recunoscut eu. 

A luat de acolo un album vechi de fotografii şi l-a deschis. 
A scos de acolo câteva poze vechi şi mi le-a înmânat. Prima 
poză era a unui tânăr cu pielea palidă şi ochii roşii ca sângele. 
Avea părul alb, lung până la urechi şi o privire înfricoşătoare. La 
gât se vedea gulerul unei pelerine negre, am presupus eu. În 
colţul din dreapta jos al pozei era scris cu negru Dymas. 

- El este Dymas, unul din membrii grupului. A fost 
transformat acum 650 de ani şi s-a alăturat foarte repede 
clanului. Era un tip cu o personalitate foarte puternică şi deşi îi 
era loial lui Sarys, mereu a ajutat în secret nemuritorii. 
Considera că îi era dator Lidei pentru că îl transformase. 

M-am uitat la a doua poză şi am rămas şocată. Fata de 
acolo era poate printre cele mai frumoase de pe planetă. Avea 
părul scurt, drept şi negru ca noaptea şi era aranjat în aşa fel 
încât să-i acopere faţa. Ochii roşii îi ofereau un aer înfricoşător, 
iar buzele de un roşu puternic se contrastau cu pielea palidă. 
Era foarte frumoasă şi înfricoşătoare în acelaşi timp. Mă uitam 
cu ochii măriţi la frumuseţea ei. Nu cred că avea mai mult de 20 
de ani. 

- Ea este Ana, incredibil de frumoasă şi periculoasă, spuse 
zâmbind. A fost transformată la vârsta de 19 ani de către Sarys, 


care avea nevoie de o parteneră. Nu au fost niciodată împreună, 
ca un cuplu, dar erau cea mai de temut pereche. Ea mereu îl 
completa pe el sau invers. Sarys mereu i-a fost loial şi a 
respectat-o ca şi când ar fi fost iubita lui. 

Mi-a luat poza din mână şi m-a îndemnat să mă uit la 
următoarea. Era poza unui tânăr cu părul ca de ciocolată. 
Câteva şuviţe ciocolatii îi intrau în ochii roşii, iar buzele îi erau 
curbate într-un zâmbet malefic. Avea o zgârietură în formă de 
semilună pe obrazul stâng, sub ochi. 

- El este Sarys, un vampir de vreo 745 de ani. Nimeni nu 
ştie cu exactitate cine l-a transformat, dar se pare că a fost 
înzestrat cu o putere impresionantă. El a fost cel care l-a 
transformat pe Dragoş în vampir acum 680 de ani. 

- Şi dacă era atât de puternic, cum a reuşit să piardă în 
faţa lui Dragoş? am întrebat uitându-mă la trăsăturile fine ale 
feţei lui Sarys. 

- Dragoş încă de la transformare a dorit putere şi a făcut 
orice pentru obţinerea ei. Reuşea să fure din puterea lui Sarys şi 
să devină şi mai puternic. Când Sarys şi-a dat seama de ceea ce 
se întâmpla, i-a cerut explicaţii lui Dragoş, dar nu a reuşit decât 
să-l înfurie mai rău. S-au confruntat, dar puterea lui Sarys 
începea să scadă şi aşa el a pierdut şi a fost omorât. Ana şi 
Dymas nu au reuşit să împiedice această tragedie, iar când l-au 
găsit pe Sarys mort, l-au gonit pe Dragoş din grupul lor. De 
atunci, Dragoş caută putere şi mai nou răzbunare. 

- Şi povestea de dragoste dintre el şi muritoare? am 
întrebat oferindu-i lui Zero poza cu Sarys. 

- După ce l-a omorât pe Alexander, s-a retras câteva sute 
de ani într-un castel din Anglia. S-a reîntors în România în 
secolul XX, într-un sat din Transilvania. Acolo a cunoscut-o pe 
această fată de 16 ani, al cărei nume nimeni nu-l cunoaşte. El s- 
a îndrăgostit nebuneşte de ea şi când i-a cerut să plece cu el, ea 
a refuzat. Din câte îmi amintesc, el a plecat din sat şi s-a întors 
după două săptămâni, dar ea deja se măritase cu altcineva. A 
fost cuprins de ură şi dezamăgire şi a jurat că omenirea va plăti 
pentru trădarea ei şi de-atunci noi am uitat de planurile noastre 
şi încercăm să oprim răzbunarea lui Dragoş, dar ne este foarte 
greu. 

- Şi Vampirii Întunericului sau Lida nu vă ajută? Adică ei 
sunt de acord cu acţiunile lui Dragoş? am întrebat îngrozită. 


- Vampirii Întunericului au dispărut după moartea lui Sarys 
şi nimeni nu mai ştie nimic de ei, iar relaţiile cu Lida s-au distrus 
de când noi am jurat răzbunarea morţii lui Alexander. De aceea 
trebuie să vorbesc cu Lida şi să încercăm să facem pace. Poate 
doar aşa îl vom opri pe nebunul ăla! spuse deznădăjduit. 

- Nu uita că acum mă aveţi şi pe mine şi vreau să vă ajut 
cu tot ce pot, am spus punându-mi mâna pe mâna lui şi 
zâmbindu-i uşor. 

El mi-a răspuns cu cel mai frumos zâmbet şi mi-a mângâiat 
obrazul stâng oftând uşor, dar am fost întrerupţi de Andrei. 

- Zero, trebuie să vorbim, zise Andrei privindu-mă cu furie. 

M-am ridicat de pe canapea şi am plecat, dar m-am oprit în 
dreptul uşii. M-am uitat indiferentă la Andrei şi i-am mulţumit lui 
Zero pentru explicaţiile date. Am închis uşa în urma mea şi l-am 
văzut pe Tudor uitându-se la mine cu un zâmbet mare cât casa. 

- Se pare că i-ai cucerit deja, îmi spuse dându-mi în joacă 
un pumn în umăr. 

- La ce te referi? am întrebat cu o voce nevinovată. 

- Nu te face că nu ştii. Tu şi Zero deja....? 

- Nu, nici nu m-am gândit la asta, am spus agitată. 

- Bine, calmează-te. Glumeam doar! 

- Oricum nu am timp acum de relaţii, am spus supărată, 
amintindu-mi de povestea de dragoste dintre Crystal şi 
Alexander. 

- Dacă zici tu. Apropo, Lorena te aşteaptă în camera ei. A 
zis că e important. 

- Mersi, am spus îndreptându-mă spre camera ei. 

Am bătut la uşă şi am deschis-o încet. Lorena era pe pat 
uitându-se la câteva haine lucioase. 

- S-a întâmplat ceva? am întrebat înaintând cu grijă. 

- E timpul să mergem la Vlad şi nu ştiu ce să-mi iau pe 
mine, spuse nervoasă. 

- Eu aş opta pentru ceva comod. 

- Cred că ştiu. Eşti un geniu! îmi spuse fugind către dulap. 

După câteva minute apăru cu un tricou roşu, lung şi o 
pereche de blugi albaştri, largi. Tricoul avea un decolteu sub 
formă de V, decorat cu câteva pietricele albastre. 

- Ce crezi? mă întrebă zâmbind. 

- E perfect, i-am spus cât de sincer am putut. 


S-a dus în baie să se schimbe şi când a ieşit, arăta 
fenomenal. O prindeau foarte bine culorile astea, arăta naturală. 
Şi-a ondulat puţin părul, oferindu-i volum şi a ales un machiaj 
natural, nu foarte strident. 

- Fenomenal, a spus uitându-se în oglinda din baie. Cred 
că am ceva şi pentru tine, spuse zâmbind. 

Pentru mine a ales o pereche de blugi negri, strâmţi şi o 
bluză mov. După ce m-am schimbat, mi-am pus o curea neagră 
în dreptul stomacului, făcând bluza să se muleze pe corp. Mi-am 
mai îndreptat puţin părul cu placa şi am folosit tuşul şi rimelul. 
Când m-am uitat în oglindă, am văzut că arătam destul de 
normală şi îmi plăcea alegerea făcută de Lorena. Mă făcea să 
par mai puternică, mai sigură pe mine. 

- Excelent, spuse din spatele meu. Nu vreau să crezi că 
sunt vreo obsedată de modă, numai că îmi plac schimbările. Și 
tu arăţi fenomenal, îmi spuse zâmbind. 

- Adevărul e că s-au întâmplat multe şi am cam uitat să 
mai am grijă de mine, dar cred că a venit vremea să schimb 
asta. 

- Mă bucur. Acum hai să mergem! 

Am ieşit din cameră şi după ce am coborât scările, ne-am 
dus să ne luăm la revedere de la ceilalţi. Cu toţii au rămas cu 
gura căscată când ne-au văzut. 

- Aveţi nevoie de partener în seara asta? ne întrebă Tudor 
făcându-ne cu ochiul şi fluierându-ne continuu. 

- Tudor, e doar o petrecere cu colegii, nu o ieşire într-un 
club, îi spuse Lorena cu un ton de „evident”. 

L-am văzut pe Andrei uitându-se la mine cu ochii măriţi de 
surprindere. Mă studia din cap până-n picioare, ca şi când nu-i 
venea să creadă ce vedea. 

- Oameni buni, reveniţi-vă. Astea sunt doar haine comode, 
normale, nu haine de club, le spuse Lorena nervoasă. 

- Asta să i-o spui lui bunica, comentă Tudor. Arătaţi bestial. 

- Tudor, cred că Lorena are dreptate. Ai uitat cum arătam 
când am mers ultima dată la petrecere? îl întrebă Bianca 
zâmbind. 

- Cred că în seara aia am fost aproape de un infarct. 
Apropo, mai ai rochia aia neagră, mulată, care îţi venea superb? 
o întrebă oftând. 

- Da, e în dulap, îi răspunse Bianca zâmbind triumfător. 


- Bine, aţi câştigat. Îmi păstrez comentariile pentru mine, 
spuse Tudor aşezându-se pe scaun. 

- Atunci noi plecăm înainte să provocăm accidente 
mortale. Nu o să întârziem foarte mult, le spuse Lorena 
întorcându-se spre mine. 

- Stai liniştită, presimt că nu se va întâmpla nimic 
interesant nici în noaptea asta, spuse Tudor dezamăgit. 

- Tudor! ţipă Zero la el. 

- Ce vrei dacă am chef să snopesc în bătaie un vampir? 
Poţi să mă opreşti? 

- Da, pot. Vrei să încerc? îl întrebă Zero zâmbind malefic. 

- Nu, nu e nevoie. Te cred pe cuvânt. 

- Hai să plecăm, mă îndemnă Lorena zâmbind. 

Când am ajuns în dreptul uşii, Lorena se opri şi îmi făcu 
semn să tac. 

- La revedere! ţipă ea înainte de a ieşi pe uşă. 

- Lorena, stai! spuse Zero. Pot să vă duc eu? 

- Dacă insişti, îi răspunse zâmbind. 

Am mers spre maşină, iar eu m-am aşezat pe bancheta din 
spate. După ce maşina a pornit, am început să vorbesc. 

- Pot să vă întreb ceva? 

- Sigur, orice, mă asigură Zero. 

- Câţi ani aveţi? 

- Câţi pretindem că avem sau câţi avem în realitate? mă 
întrebă Lorena zâmbind. 

- Amândouă, am răspuns simplu. 

- Eu am fost născută în 1954 şi am ajuns strigoi la vârsta 
de 16 ani. În faţa oamenilor am 16 ani, dar de fapt am 55, spuse 
zâmbind. 

- Eşti tânără, i-am spus râzând. 

- Ştiu. Sunt printre nou-veniţi. 

- Dar tu, Zero? 

- Eu am fost născut în 1875 şi transformat în 1900. Pentru 
oameni am 27 de ani, dar în realitate am 134. 

- Arăţi destul de rebel pentru vârsta ta, îi spuse Lorena 
făcându-i cu ochiul. 

- Şi restul? Câţi ani au? am întrebat curioasă. 

- Tudor are 84 de ani, dar printre oameni are doar 25, 
spuse Lorena zâmbind. Destul de nebun pentru vârsta lui. 


- Andrei are 119, dar pretinde că are doar 19, explică 
Zero. 

- Şi Bianca? am continuat eu discuţia. 

- Este cea mai nouă membră. Pretinde că are 23, dar în 
realitate are 45. 

- Destul de tineri pentru câţi ani avem, comentă Lorena. 

Nu am mai putut continua discuţia pentru că ajunseserăm 
la Vlad acasă. Ne-am dat jos din maşină şi ne-am luat la 
revedere de la Zero. După ce Vlad ne-a deschis uşa blocului, ne- 
am îndreptat spre apartament. Presimţeam că avea să fie o 
noapte lungă şi interesantă. 


IX. Eşec total... sau nu? 


Lorena nici nu a apucat să atingă soneria pentru că Vlad 
deja ne deschisese uşa. Se uita la noi şocat, de parcă am fi fost 
personajele unui film horror. Era îmbrăcat cu un tricou negru şi o 
pereche de blugi albaştri. Părul îi era împrăştiat în toate 
direcţiile şi câteva şuviţe îi intrau în ochi. 

- Cine sunteţi şi ce-aţi făcut cu Lorena şi Natalia? ne 
întrebă studiindu-ne din cap până-n picioare. 

- Ce amuzant eşti, îi spuse Lorena ciupindu-l de obraz. Aşa 
te dai tu la o fată? 

- Încă n-ai văzut nimic, îi spuse el zâmbindu-i seducător. 

- Putem să intrăm sau dezbatem teoria chibritului aici, pe 
hol? îl întrebă Lorena deranjată. 

- Sigur, intraţi. 

Am intrat într-un hol mic şi modern. Ne-am pus hainele în 
cuier şi am mers în sufragerie. Acolo i-am văzut pe Rebeca şi 
Alexandru jucând cărţi şi undeva lângă geam stăteau Silvia şi 
Amanda, discutând. Când Lorena a văzut-o, l-a luat pe Vlad de 
mână şi l-a dus în bucătărie şi m-a chemat şi pe mine. 

- Parcă ai spus că ea nu o să vină! ţipă Lorena furioasă la 
el. 

- Ştiu şi nu eu am chemat-o. Se pare că a aflat de 
petrecere şi a venit neinvitată. Nu puteam să o dau afară! se 
plânse el. 

- Nenorocita! spuse Lorena cu furie. 


- Las-o, dacă a venit, asta e. O s-o ignorăm, am spus eu 
zâmbind strâmb. Stai liniştit, Vlad, nu eşti tu vinovat. 

Ne-am întors în sufragerie şi am încercat să nu mă uit la 
Amanda. Mă uitam la cameră şi îmi plăcea cum arăta. Era mare, 
spațioasă şi modernă. Colţarul din piele, negru, era pus lângă 
peretele dintre sufragerie şi bucătărie şi deasupra lui erau puse 
multe rafturi cu cărţi şi DVD-uri. Pe alt perete era pusă o plasmă 
mare şi un sistem home cinema. 

- Uitaţi pe cine avem aici! 

Când l-au auzit pe Vlad, toate privirile au căzut pe noi, şi 
nu a fost foarte plăcut. Alexandru a început să zâmbească şi îi 
tot făcea cu ochiul Lorenei. Silvia şi Rebeca au venit şi ne-au 
îmbrăţişat, iar Amanda se uita la noi cu ură. S-a ridicat şi a ieşit 
pe balcon. 

- Ce minunat arătaţi, mai ales tu Lorena. Natalia, şi tu eşti 
extraordinară, ne spuse Alexandru zâmbind. 

- Mulţumesc, am spus zâmbind încet. 

- Şi ce făceaţi? întrebă Lorena schimbând subiectul. 

- O învăţam pe Rebeca să joace poker, spuse Alexandru 
mândru. 

- Ar fi minunat dacă aş şi înţelege, se plânse Rebeca. 

- Eu m-am oferit, spuse el apărându-se. 

Ne-am aşezat pe covor şi am început să râdem. Amanda ni 
s-a alăturat, dar a fost mai retrasă, tăcută. Purta o bluză albă cu 
cerculeţe mov şi o fustă mov. Părul ei blond era îndreptat cu 
placa şi dat pe spate. Mă uitam la ea şi amintirile din excursie 
reveneau, înfuriindu-mă. Şi asta nu era bine, pentru că era 
petrecerea lui Vlad şi nu voiam să i-o stric. 

După câteva minute au ajuns şi Ada cu Marius. Amanda a 
roşit când l-a văzut, dar a întors capul repede, uitându-se în 
podea. 

Ada era îmbrăcată cu o rochie mov, până la genunchi, ce 
avea prinsă o curea albă la mijloc. Părul ei blond închis era prins 
la spate cu o agrafă mov. Ne-a pupat pe toţi şi s-a aşezat lângă 
mine. Marius ne-a salutat şi s-a aşezat pe canapea. Purta un 
tricou bej cu tot felul de modele şi o pereche de blugi negri. 
Părul lui era dat cu gel şi îşi făcuse câţiva ţepi. Era frumos, dar 
nu mă atrăgea. 

După ce au ajuns şi ei, Vlad a adus câteva sticle de suc și a 
dat muzica la maxim. În timp ce dansam, am văzut cum Marius 


încerca să se dea la Lorena, dar n-a avut succes. Ea l-a 
îndepărtat repede şi a venit lângă mine. 

Am început să râdem, uitându-ne cum el s-a dus lângă 
Amanda şi a dansat cu ea. 

- Hai să jucăm ceva, strigă Vlad după minute bune de 
dans. 

Ne-am aşezat în cerc pe jos şi am hotărât să jucăm 
„Adevăr sau provocare”. Alexandru a pus pe podea o sticlă 
goală şi l-a pus pe Vlad să înceapă jocul. A învârtit sticla şi a 
ajuns la Rebeca. 

- Ce alegi? o întrebă zâmbind. 

- Adevăr. 

- E adevărat că mă placi? 

- Nu, ţipă ea luând sticla şi învârtind-o. 

- Eh, încercam şi eu, spuse el în şoaptă. 

Primul care a ales provocarea a fost Marius. Din păcate, 
Ada era cea care trebuia să i-o dea şi după momente de 
gândire, a început să zâmbească. 

- Te provoc să îi spui Amandei că o iubeşti. 

- Surioara mea, nu e corect, protestă el. 

- Încă nu ai auzit toată provocarea, spuse ea zâmbind. Te 
duci în faţa blocului şi strigi de-acolo „Amanda, te iubesc!”. 

Deşi a protestat la început, a acceptat. Noi ne-am dus la 
geam şi am aşteptat ca el să apară. Când a ieşit din bloc, s-a 
dus lângă o maşină şi s-a uitat în sus. După ce ne-a văzut la 
geam, a început să strige. 

- Amanda, te iubesc! 

Noi am început să râdem şi să aplaudăm, dar Amanda a 
început să plângă şi a fugit spre baie. Ne-am uitat şocaţi la ea şi 
Ada a urmat-o. 

Între timp, Marius a început să ţipe, cerându-ne ajutorul. 
Un câine mare şi negru nu-i dădea pace şi a început să fugă 
după el. Ne-am uitat după el, dar deja dispăruse. 

Întorşi în sufragerie, eu şi restul fetelor ne-am dus la 
Amanda. Ea era în baie şi vorbea cu Ada. 

- Îmi pare rău, dar trebuia să-l fac să plătească într-un fel, 
se scuză Ada. 

- Folosindu-te de mine, nu? întrebă Amanda din baie. 

- Amanda! 

- Lasă-mă-n pace. 


- Ce s-a întâmplat? vorbi Rebeca curioasă. 

Ne-am dus într-o cameră mică, cu pereţii albaştri şi ne-am 
aşezat pe patul mare de lângă perete, iar Ada a închis uşa în 
urma noastră. 

- Există o mică problemă între Amanda şi Marius. După ce 
a aflat că Marius este fratele meu, ea m-a înnebunit să-i dau 
numărul de telefon şi i l-am dat, pentru că mă săturasem de ea. 
Au vorbit şi Amanda i-a spus că îl place, numai că minunatul 
meu frăţior i-a spus că el niciodată nu s-ar uita la o fată ca ea. 

- Ce prost! izbucni Rebeca. Săraca Amanda! 

- Ada, tu ştii la ce a dus toată situaţia asta? am întrebat eu 
furioasă. Ea şi Armand au fost împreună, deşi ea nu l-a plăcut. 

- Ea a fost cu el în speranţa că îl va face gelos pe Marius, 
dar nu a reuşit, mărturisi Ada tristă. 

- A reuşit doar să-l facă pe Armand să mă urască. 

- Îmi pare rău pentru ce s-a întâmplat, spuse Ada. 

Conversaţia nu a mai continuat pentru că Vlad ne-a 
întrerupt, chemându-ne la dans. Când am ajuns în sufragerie, 
Alexandru şi Marius râdeau şi goleau sticlele de bere. Vlad a 
stins luminile şi am început cu toţii să dansăm. Cum Marius deja 
era beat, a început să se dea la mine. Nu ştiam cum să-l 
îndepărtez, fără să stric petrecerea. 

- Bună, frumoaso! mă salută cu faţa mult prea aproape de- 
a mea. 

- Salut, am spus eu cu indiferenţă. 

- Tu eşti Natalia, nu? 

- Da, am răspuns eu enervată un pic. 

- Frumos nume. Ca şi tine. 

Şi m-a luat în braţe. L-am îndepărtat uşor, uitându-mă 
după Lorena, dar nu reuşeam să o văd. 

- Te laşi greu, nu? Nicio problemă, îmi plac fetele dificile. 

După această mărturisire mi-a cuprins talia, m-a tras lângă 
el şi a început să mă sărute. Nervoasă, l-am împins şi i-am dat 
un pumn în faţă, dar nu am reuşit decât să-l lovesc de Amanda 
şi amândoi au ajuns pe jos, ţipând. 

Dintr-o dată s-a luminat camera şi am auzit o voce 
necunoscută, furioasă. 

- Vlad, ce se întâmplă aici? întrebă femeia oprind muzica. 

- Mama, şopti Vlad îngrozit, ridicându-se de pe jos. 


Toată camera era acum un dezastru, sticlele de bere 
apărând peste tot. 

- Toată lumea afară, acum! 

Am ieşit cu toţii în linişte, iar Ada şi Alexandru se chinuiau 
să-l ţină pe Marius în picioare. Lorena a vorbit la telefon, 
lăsându-mă să stau cu Rebeca şi Silvia. 

- Frumoasă lovitură, mă felicită Rebeca zâmbind. 

- Ştii că îmi placi? mă întrebă Marius apărând lângă mine. 

- Vrei încă un pumn în faţă? l-am întrebat furioasă. 

- Nu fi violentă, iubire, îmi spuse luându-mă de mână. 

Mi-am tras cu putere mâna din mâna lui şi m-am dus lângă 
Lorena. 

- Mie nu-mi spui „iubire”, i-am zis cu furie. Ai înţeles? 

Se pare că asta i-a închis gura, slavă Domnului! După ce- 
am ieşit din bloc, ne-am luat la revedere şi am rămas singură cu 
Lorena. Se uita la mine şi zâmbea. 

- Ce? am întrebat un pic deranjată de atitudinea ei. 

- Nu aş fi crezut că poţi să fii atât de violentă. 

- Ai uitat că am luat lecţii de autoapărare în trecut? am 
întrebat-o zâmbind. Plus că m-a sărutat! 

- Bine i-ai făcut. E un prost! mă felicită Lorena luându-mă 
în braţe. 

În faţa noastră a ajuns o maşină neagră, lucioasă şi din ea 
a coborât Tudor zâmbind. 

- Sunteţi în viaţă! ne spuse deschizându-ne uşile. 

- Datorită Nataliei, spuse Lorena zâmbind. 

Am intrat în maşină şi Tudor mă privea zâmbind, pornind 
maşina. 

- Ce-ai făcut? mă întrebă curios. 

- Nimic important, decât că i-a dat unui prost un frumos 
pumn în faţă, povesti Lorena cu mândrie isprava mea. 

- Nu pot să cred! Ai făcut tu asta? mă întrebă şocat. 

- A fost legitimă apărare. Tipul mă sărutase! am protestat 
eu. 

- Oh, deja ai frânt ceva inimi. Bravo! mă felicită el 
zâmbind. 

- Nu am frânt nicio inimă. Şi oricum, tipul era beat. 

- Chiar vrei să te cred? La cum arăţi, cred că minim o 
inimă ai frânt. Ca să nu mai vorbim de reacţiile lui Andrei şi Zero 
când te-au văzut, spuse el zâmbind. 


Într-adevăr, Andrei fusese şocat de-a dreptul când m-a 
văzut. Ochii îi străluceau şi abia putea să-şi ascundă zâmbetul. 
lar Zero, cu zâmbetul lui cuceritor, nu mă ajuta deloc. 

Chiar atât de mult mă schimbase ţinuta asta încât să le 
provoc un atac de cord? 

- Am ajuns, anunţă Tudor răpindu-mă din gândurile mele 
profunde. 

Mi-am scuturat capul înainte să cobor din maşină şi să-mi 
iau la revedere de la prietenii mei. 

- Ne vedem mâine, îmi spuse Lorena zâmbind. 

- Noapte bună şi calmează-te până mâine. Nu vreau să mă 
iei la bătaie, mă anunţă Tudor zâmbind. 

- Tudor! îl certă Lorena dându-i una după ceafă. 

Am râs la situaţia de faţă şi i-am promis că voi fi foarte 
calmă mâine. Intrată în casă, am văzut-o pe bunica mea 
privindu-mă surprinsă. 

- Ce bine arăţi! mă felicită pupându-mă pe obraz. 

- Mulţumesc, am spus timidă. 

Mă uitam la ea şi am rămas surprinsă. Până acum nu 
observasem o oarecare asemănare între noi, dar acum mi-era 
imposibil să nu o văd. Deşi avea o vârstă destul de înaintată, 
încă păstra ceva tineresc, frumos. Ochii ei verzi aveau o 
strălucire impresionantă, de parcă ar fi fost îndrăgostită. Părul ei 
negru şi drept până la umeri era prins la spate într-un coc 
simplu. Era cât mine de înaltă şi avea o siluetă de invidiat 
pentru femeile de vârsta ei. 

- Natalia, ai venit! mă întâmpină iubita mea mamă cu 
zâmbetul pe buze. 

După ce am scăpat de hainele „buclucaşe” de la Lorena, 
am mers în bucătărie să iau cina. Atmosfera a fost detaşată, 
mama şi bunica mea plănuind ziua de mâine. Eu am avut 
suficientă libertate să mă gândesc la toată ziua de azi, la tot ce 
se întâmplase, în mintea apărând povestea tragică de dragoste 
dintre Crystal şi Alexander. Îmi părea rău că nu reușiseră să fie 
împreună, deşi trecuseră prin multe. Păcat că Dragoş a avut 
decizia finală cu privire la iubirea lor. Menţionarea numelui său 
m-a dus cu gândul la povestea dintre el şi muritoare. Cine era 
acea tânără care l-a făcut să urască oamenii atât de mult şi de 
ce numele ei era un secret, erau o parte din întrebările care îmi 
străbăteau mintea şi nu-mi dădeau pace. 


Mi-era teamă şi de ziua de mâine, de cum voi reacţiona 
sau ce îmi vor face, dar nu puteam să dau înapoi. Eram 
implicată în această luptă şi nu puteam să reunţ. Trebuia să-mi 
protejez familia de acel nebun şi dacă dădeam înapoi, nu 
rezolvam nimic. 

M-am ridicat în linişte de la masă şi m-am dus în camera 
mea. Deşi era micuță, mie îmi plăcea pentru că era decorată 
după bunul meu plac. Pereţii erau de un albastru ca apa mării şi 
deasupra patului aveam desenaţi câţiva delfini care îmi aduceau 
aminte de mare, de apă. Pe birou aveam puse cele mai reuşite 
poze făcute de mine, majoritatea în natură. Patul era pus într-un 
colţ al camerei, lângă fereastră şi avea aşternuturile de un 
albastru foarte deschis. Nu era foarte mare, dar era perfect 
pentru mine. 

Mi-am pus pijamalele albe şi subţiri şi m-am pregătit de 
culcare. M-am uitat pe fereastră la stelele de pe cer până am 
adormit. Somnul a fost liniştit până când visele au început să 
apară. Toate erau la fel, ciudate, lipsite de sens. 

Intr-un final, după multe vise obscure, am ajuns într-o casă 
veche şi abandonată. Peste tot erau fotografii şi tablouri vechi. 
M-am apropiat de unul dintre ele şi l-am văzut pe Dragoş 
zâmbind şi uitându-se cu dragoste la o tânără frumoasă, cu 
părul negru ca noaptea şi ochii verzi. După câteva secunde am 
realizat că ea semăna cu mine. Era leită mie şi totuşi era ceva 
diferit la ea. 

În spatele meu am auzit ceva spărgându-se şi m-am întors 
repede. Lângă geam stătea Dragoş, uitându-se la mine cu ură, 
tristeţe şi...dragoste. S-a apropiat cu paşi lenți şi înfricoşători. 
Mi-a atins obrazul şi mi-a cuprins bărbia, forţându-mă să mă uit 
în ochii lui roşii. 

- De ce ai fost aşa cu mine? Rece, frivolă, indiferentă, când 
eu nu ştiam cum să-ţi dovedesc că te ador în cele mai 
necunoscute feluri, îmi spuse cu durere, uitându-se la tabloul 
din spatele meu. 

M-a luat de mână şi m-a întors cu faţa la tablou, obligându- 
mă să mă uit la el. 

- Vezi cu câtă dragoste te priveam? Inima mea moartă 
bătea doar pentru tine, dar tu ai decis să-ți baţi joc de ea. 

- Eu, am încercat să spun, dar n-am reuşit. 


- Te-am iubit, e adevărat, te-am iubit cum n-am crezut că 
o să iubesc vreodată, dar acum te urăsc. Te urăsc, Maria! 

La auzul numelui m-am trezit respirând greu. 

- Maria, am spus în şoaptă uitându-mă la ceas. 

Era 9 dimineaţa, iar eu aveam vise ciudate cu Dragoş. Mi- 
am pus capul pe pernă şi m-am uitat la cerul gri de afară. 
Soarele de ieri dispăruse, în locul lui apărând ploaia, tristeţea. 
M-am dat jos din pat şi am ieşit din cameră cu mintea pierdută, 
încercând să înţeleg visul. 

Ă In toată casa era linişte, nicio urmă de mama sau bunica. 
In bucătărie, pe masă, era pus un bilet verde. 


„Avem ceva treabă în oraş şi nu ştiu cât o să întârziem, dar 
te descurci tu. 
Mama” 


Am pus hârtia pe masă şi m-am dus la baie. Am făcut un 
duş cald, încercând să scap de toată tensiunea. Încercam să mă 
automotivez şi să nu dau înapoi, dar mi-era greu. După câteva 
minute, apa caldă şi-a făcut efectul, calmându-mi muşchii şi 
făcându-mă să par mai relaxată. Am mâncat celebrele cereale 
cu lapte în sufragerie, butonând televizorul. Am găsit într-un 
final un film pe care-l mai văzusem înainte, dar era singura 
alegere normală. Am luat telefonul din cameră şi am văzut că 
aveam un mesaj nou. 


„Neaţa, bătăuşo. Sper că eşti mai calmă astăzi. Oricum, te 
aştept în faţa blocului tău la 11:15. Să nu întârzii mult. 
Tudor” 


Am zâmbit când am citit mesajul şi am început să mă 
pregătesc. Am ales un trening roşu, comod, un tricou alb şi o 
pereche de adidaşi albi. Mi-am strâns părul la spate cu o agrafă, 
lăsând şuviţele mai scurte să-mi atingă faţa. Deşi mi-era teamă 
de ce avea să se întâmple, eram într-un fel entuziasmată şi abia 
aşteptam să ajung la ei acasă. 

Intr-un final, ceasul a arătat ora 11:10 şi eu am zbughit-o 
din casă, nu înainte de a-i lăsa mamei un bilet în care îi 
spuneam că sunt la bibliotecă şi că nu ştiam cât voi întârzia. 


Când am ieşit din bloc, l-am văzut pe Tudor rezemat de 
uşa maşinii, uitându-se la ceas. 

- Vezi că n-am întârziat, l-am tachinat eu. 

- Mă bucur. Eşti mai calmă astăzi? mă întrebă în timp ce- 
mi deschidea uşa unei maşini sport, negre, cu două locuri. 

- Da. Ce s-a întâmplat cu cealaltă maşină? 

- A luat-o Zero, îmi spuse oftând. 

- Ce-ai păţit? l-am întrebat preocupată. 

- O să afli curând. 

A condus ca un nebun şi astfel am ajuns în timp record. 
Când am intrat în casă, l-am văzut pe Andrei întins pe canapea, 
uitându-se la televizor plictisit. M-am apropiat de el şi imediat a 
schimbat canalul. 

- Zero te aşteaptă în living, îmi spuse cu o voce plicitisită. 

- Mulţumesc, am murmurat eu indiferentă. 

Care era problema lui până la urmă? 

Am intrat în living şi i-am văzut pe toţi aşezaţi în jurul 
mesei, uitându-se la o hartă. Lorena era îmbrăcată la fel ca la 
petrecere şi avea o faţă tristă, furioasă. Când m-a văzut, i-a dat 
un cot lui Zero, iar el imediat a fost în picioare. 

- Ce s-a întâmplat? am întrebat uitându-mă la toţi. 

- Armand a apărut, şopti Lorena. 

- Pe bune? Unde e? am întrebat entuziasmată, dar nimeni 
nu mi-a răspuns. Cu toţii mă priveau cu tristeţe, milă. 

- Stai jos, mă îndemnă Zero. 

l-am urmat sfatul şi am aşteptat să vorbească. Zero s-a 
apropiat de mine şi şi-a pus mâinile peste ale mele, zâmbindu- 
mi uşor. 

- Aseară a avut loc un incendiu la casa lui Armand, vorbi 
rar. 

Am înghiţit cu greu, încercând să-mi stăpânesc lacrimile 
care deja îşi croiau drum prin ochii mei. l-am făcut semn să 
continue, pregătindu-mă psihic pentru partea groaznică. 

- Casa a fost distrusă, iar cel care i-a dat foc a fost el. 

- Armand? am întrebat nevenindu-mi să cred. 

- Se pare că el şi cu Vladimir au pus la cale totul. 

- Asta vrea să însemne că Armand e vampir? am întrebat 
cu întreruperi din cauza suspinelor. 

- Imi pare rău că afli asta aşa, dar da. A fost transformat în 
vampir. 


- E imposibil, am spus înainte să încep să plâng. 

Zero m-a luat în braţe şi a încercat să mă calmeze, 
mângâindu-mi încet părul şi spatele. Lorena a venit şi ea lângă 
noi şi a încercat să mă consoleze. După multe suspine şi vorbe 
blânde, am reuşit să mă calmez. Mi-am şters lacrimile şi i-am 
cerut scuze lui Zero pentru că îi udasem cămaşa neagră. Mi-a 
zâmbit şi m-a pupat pe frunte. 

- Ce este asta? am întrebat uitându-mă la harta de pe 
masă. 

- Făceam planuri, spuse Bianca luând-o de pe masă. 

- Planuri pentru ce? am întrebat, un pic deranjată de 
gestul ei. 

- Incendiul de seara trecută a fost plănuit de Dragoş, mă 
informă Zero cu seriozitate. El încă nu a apărut, dar se pare că 
stabileşte totul, punându-l pe Vladimir să execute ordinele. 

- Şi mai nou şi Armand, vorbi Tudor. 

- Corect, de aceea trebuie să facem planuri de rezervă. 

- Şi ce idei ai? l-am întrebat pe Zero cu o voce serioasă. 

- Crezi că putem încerca astăzi să vedem ce puteri ai? 

- Tu chiar speri că o să reuşeşti? întrerupse Andrei discuţia 
cu o voce dură. 

- Ce opţiuni avem, Andrei? îl întrebă Zero enervat. Eşti 
conştient de cât de riscantă este situaţia şi doar ea ne-a mai 
rămas. 

- Ei bine, eu nu cred că ea ne poate ajuta. La urma urmei, 
este doar o adolescentă. Ce ştie ea despre luptele cu vampirii şi 
strigoii? Chiar crezi că ar putea să aducă pacea printre 
nemuritori? Fii serios, Zero. Şansele sunt de unu la un milion, 
vorbi Andrei cu ură, uitându-se la mine cu o privire urâtă. 

- O subestimezi, te asigur de asta, sări Lorena în apărarea 
mea. Dacă eşti convins că nu mai avem nicio şansă, atunci ce 
cauţi aici? Du-te şi răzbună-te şi lasă-ne pe noi să salvăm 
lumea! ţipă Lorena furioasă la el. 

- Ştii că fără mine nu aţi reuşi nimic, vorbi Andrei cu 
răceală. Dar pot să-ţi îndeplinesc dorinţa şi să plec, dacă asta 
vrei. 

- Ea n-a vrut să spună asta, interveni Tudor punându-se 
între Lorena şi Andrei. 

- Hai să votăm, propuse Zero. Cine crede că Natalia ne 
poate ajuta să ridice mâna sus. 


Toţi au ridicat-o, mai puţin Andrei care mă fixa cu privirea. 

Situaţia începea să devină foarte neplăcută pentru mine. 

- Majoritatea a câştigat, îi spuse Zero. Suntem o echipă şi 
am promis că ne vom ajuta unii pe alţii. Dacă tu vrei să te 
revolţi, ţi-ai ales cel mai nepotrivit moment. Vei rămâne cu noi 
până când situaţia se va mai îmbunătăţi un pic. Dacă şi atunci 
insişti să pleci, noi nu te vom mai opri. 

- Dar, Zero, nu poţi... interveni Tudor şocat. 

- Shh, Tudor. Noi acum avem nevoie de tine şi dacă nu 
vrei să te gândeşti la noi, gândeşte-te la miliardele de oameni 
care contează pe tine. Gândeşte-te la ei măcar o dată, pentru că 
nu toţi sunt o apă şi-un pământ! 

Discursul lui Zero se pare că l-a lăsat pe Andrei fără 
cuvinte, el acceptând într-un final să participe la încercări. Ne- 
am dus cu toţii în bucătărie şi am aşteptat instrucţiunile lui Zero. 

- Noi nu ştim foarte multe despre abilităţile pe care ar 
trebui să le ai, dar în principiu ar trebui să poţi controla cele 
patru elemente: apă, foc, pământ şi aer. O să-ţi dau un pahar cu 
apă şi vreau să încerci să îngheţi apa, îmi spuse Zero umplând 
un pahar. 

L-a pus pe masă şi a trecut în spatele meu. Şi-a pus 
mâinile pe umerii mei şi mi-a şoptit să mă relaxez. După ce s-a 
dus lângă ceilalţi, mi-a spus să încep când sunt gata. Priveam 
paharul din faţa mea, neştiind ce să fac mai exact. Am inspirat 
adânc şi am întins mâna dreaptă în faţa mea. Mi-am unit 
degetele şi am aşteptat. 

Nimic. 

Am închis ochii şi am mai încercat. 

Tot nimic. 

- Nu pot, am spus deznădăjduită. 

- Mai încearcă, mă sfătui Lorena. 

Am fixat cu privirea apa din pahar şi am încercat să mă 
gândesc la gheaţă, dar nu am reuşit. In mintea mea au apărut 
imagini din visul meu şi mi-am pierdut şi puţina concentrare pe 
care o mai aveam. Am dat cu pumnii în masă şi am auzit o 
spărtură. 

- Luăm o pauză, vorbi Zero venind lângă mine. Cred că ai 
nevoie. 

- Îmi pare rău, am spus închizând ochii. 


Ne-am dus în living, dar nimeni nu a vorbit. Pe feţele 
tuturor era supărarea, eşecul. 

- Spuneţi ceva, i-am implorat cu disperare. 

- O să fie bine, eşti abia la început, îmi spuse Tudor 
zâmbind. 

- Am încercat, dar n-am putut, am spus furioasă. E numai 
vina mea. 

- Nu, Natalia, nu e vina ta. 

- Şi atunci cum explici faptul că nu pot să vă ajut? l-am 
întrebat pe Zero nervoasă. 

- Nimeni nu a spus asta, mi-a răspuns cu o voce blândă. 

- Andrei a fost destul de clar, am vorbit săgetându-l cu 
privirea. 

- El nu crede asta, comentă Tudor uitându-se cu subînţeles 
la Andrei. 

- Poţi să-mi citeşti mintea şi eu nu ştiu? întrebă Andrei 
deranjat. Mi-am spus părerea şi se pare că am avut dreptate. 
Cred că ar fi trebuit să ne gândim de două ori înainte de a ne fi 
dezvăluit secretul. 

- Mai taci o dată! ţipă Zero nervos. Ce e cu toată 
atitudinea asta? i-ar conveni dacă acum ne-am duce cu toţii şi 
ne-am preda lui Dragoş? Ţi-ar conveni dacă tu ţi-ai pierde şansa 
de a vorbi cu ea? 

- Aici nu vorbim despre acea persoană, aşa că nu-mi 
aminti. Nu, nu mi-ar plăcea dacă ne-am preda, dar nici nu-mi 
convine să ne pierdem timpul degeaba, când poate adevărata 
Stăpână aşteaptă să fie descoperită! 

- Ştii foarte bine că undeva, în adâncul sufletului tău, crezi 
că ea este Stăpâna, dar eşti prea egoist ca să recunoşti, îl 
mustră Lorena. Doar pentru că este un om, asta nu înseamnă că 
nu poate fi aleasa. 

- Nu mă lua pe mine cu suflet şi cu credinţă pentru că îţi 
pierzi timpul! ţipă Andrei la ea. 

- Opriţi-vă! am intervenit ridicându-mă în picioare şi 
punându-mă între ei. Uite „Andrei, nu ştiu ce problemă ai cu 
mine şi puţin îmi pasă, dar dacă sunt aici, sunt pentru că vreau 
să vă ajut. Şi dacă voi credeţi că sunt Stăpână, purtaţi-vă ca 
atare, i-am spus fixându-l cu privirea. 

Decizie proastă, pentru că dacă privirile ar putea ucide, 
atunci eu eram deja moartă şi îngropată adânc în pământ. M-a 


privit cu atâta ură şi dezgust încât mi-a oprit inima. A trecut pe 
lângă noi cu indiferenţă şi a urcat scările cu paşi zgomotoşi. 
Lacrimile voiau să iasă, dar le-am oprit, oftând cu greu. 

De ce totul trebuia să fie atât de complicat? 

Liniştea a cuprins camera pentru câteva minute, până 
când Zero a decis să schimbe situaţia. 

- Îmi cer scuze pentru comportamentul lui, dar a trecut 
prin multe lucruri care i-au schimbat personalitatea, dar este o 
persoană bună. 

- Încep să mă îndoiesc de acest lucru, comentă Tudor cu 
seriozitate. Înţeleg că a suferit, dar şi noi am suferit şi nu ne 
comportăm ca nişte idioţi! 

- Ai fost vreodată îndrăgostit? îl întrebă Zero cu durere. 

- Nu, răspunse el cu o voce joasă. 

- Se vede, pentru că dacă ai fi iubit aşa cum a iubit el, 
altfel ai vedea lucrurile. 

- Dar tot nu justifică atitudinea lui! Ne face pe toţi să ne 
pierdem speranţa şi asta nu e bine, comentă Lorena punând 
mâna pe umărul lui Zero. 

- Ştiu, dar ar trebui să-l înţelegem şi pe el. Este o persoană 
mai dificilă, dar nu trebuie să uităm că este prietenul nostru şi 
am jurat cu toţii că ne vom proteja, indiferent de circumstanţe. 
Şi eu vreau să-mi ţin jurământul! 

- Despre ce vorbiţi? am întrebat curioasă. 

- Noi cinci facem parte din Garda de protecţie a strigoilor. 
Suntem cei mai puternici dintre cei ca noi şi am fost aleşi să 
formăm Garda. Am jurat că vom aveam grijă unii de ceilalţi şi ne 
vom respecta, îmi explică Zero zâmbind. 

- Suntem ca un fel de familie, Zero fiind conducătorul 
nostru, completă Lorena aşezându-se lângă mine. 

- Interesant, am spus gândindu-mă la comportamentul lui 
Andrei. 

Era atât de ciudat. Din câte spuseseră ei, suferise din 
dragoste, dar să-l fi adus iubirea la atitudinea asta 
respingătoare? Se pare că toată lumea avea probleme cu 
dragostea, încă un motiv în plus ca să fug din calea ei. Viaţa 
mea era deja destul de complicată şi nu mai voiam încă o 
problemă în plus. 

Şi iar mi-am amintit de Dragoş şi visul meu. 


- Ştiţi cumva dacă în viaţa lui Dragoş a existat vreo 
persoană numită Maria? am întrebat amintindu-mi vorbele din 
visul meu. 

- Nu, de ce? mă întrebă Zero curios. 

- Pentru că azi-noapte l-am visat. Se făcea că eram într-o 
cameră plină de poze şi tablouri vechi. 

- Şi? mă îndemnă Tudor să continui. 

- Pe unul dintre pereţi era un tablou mare cu Dragoş şi o 
tânără de vreo 16-17 ani. El o privea cu multă dragoste, iar ea... 

- Ea ce? se impacientă Lorena. 

- Ea...semăna cu mine, arăta exact ca mine, am spus cu 
greu. 

- Şi ce s-a mai întâmplat? 

- După, l-am văzut pe Dragoş, dar el îmi reproşa că nu l- 
am iubit niciodată, că eu am vrut doar să mă joc cu el, iar la 
final mi-a spus Maria. 

- Crezi că ar putea să fie Maria cea pe care o căutăm? îl 
întrebă Lorena pe Zero în şoaptă. 

- Nu ştiu. La urma urmei a fost doar un vis, dar 
asemănarea...e prea ciudat, încercă Zero să înţeleagă. 

- Zero, e ceva ce nu ştii, începu Tudor. Natalia a avut 
câteva vise cu Armand vampir, vise care s-au îndeplinit. 

- E adevărat? mă întrebă Zero surprins. 

- Da, am spus temătoare. Dar e imposibil ca eu să pot să... 

- Ţinând cont de statutul tău, nu e chiar imposibil, îmi 
spuse Zero meditând. Pentru nemuritori eşti un mister şi de-asta 
nimeni nu ştie ce puteri ai, dar orice e posibil. 

- Cred că pot să vă ajut cu asta, vorbi Andrei din dreptul 
uşii. 

A venit lângă Zero, dar mi-a evitat privirea surprinsă. Era 
la fel de furios, dar într-un fel un pic mai calm. l-a spus ceva lui 
Zero la ureche, dar imediat l-a îndepărtat nervos. 

- Cred că ai înnebunit de tot! îi spuse furios. Nu faci decât 
s-o pui în pericol! 

- E unica noastră şansă. Nu erai tu cel care voia ca eu să 
vă ajut şi să fiu alături de voi? Ei, uite că sunt! 

- Dar e prea riscant, înţelege! 

- Zero, ce e? întrebă Lorena panicată. 


- Andrei crede că ar putea să-şi folosească puterea şi să 
vadă dacă Natalia are vreo abilitate, îi spuse neluându-şi 
privirea de pe Andrei. 

- Ai înnebunit? sări Tudor. O vei omori, nebunule! 

- Andrei, e o nebunie ce vrei să faci, comentă Bianca 
speriată. 

- Îmi explică şi mie cineva? am întrebat furioasă. 

- Abilitatea lui Andrei este de a se juca cu puterea 
inamicului. O preia şi o foloseşte împotriva posesorului acesteia, 
îmi explică Zero. 

- Şi ce mai aştepţi? E ocazia perfectă să vedeţi dacă am 
vreo putere sau nu! 

- E riscant, Natalia, pentru că te punem în pericol, 
interveni Lorena. 

- Nu-mi pasă, deja sunt în pericol! 

- Am putea să facem asta, comentă Zero zâmbind uşor. 

- Ai înnebunit şi tu? îl întrebă Tudor îngrozit. 

- Andrei, crezi că ai putea să te concentrezi suficient încât 
să vezi dacă simţi vreo putere din partea ei, fără să o foloseşti? 
Doar să o simţi şi-atât. 

- Cred că pot, îi răspunse Andrei lui Zero. 

- Eşti sigură că vrei să faci asta? mă întrebă Zero venind 
lângă mine. Nu te obligăm. 

- Da, sunt sigură, am răspuns ascunzându-mi teama. 

- Andrei, eşti gata? întrebă Zero plecând de lângă mine. 

- Da. 

M-am ridicat de pe fotoliu şi m-am pus în faţa lui Andrei şi 
nu am ratat privirile lui urâte. Inima îmi bătea nebuneşte, dar 
încercam să ascund acest lucru şi să mă calmez. Asta era şansa 
mea să descopăr dacă am vreo abilitate sau nu şi dacă puteam 
să continui să-i ajut. Am inspirat adânc şi mi-am impus curaj. 

- Poţi să începi, i-am spus lui Andrei înfingându-mi 
degetele în piele. 

- Tu ai vrut-o, mă avertiză el înainte să-şi închidă ochii. 

A inspirat adânc şi şi-a încrucişat mâinile la piept. Ceilalţi 
se uitau cu teamă la noi doi, rugându-se ca totul să iasă bine. La 
început nu am simţit nimic şi am crezut că nu am nicio putere, 
dar când Andrei a deschis ochii brusc, am fost împinsă în masa 
de lângă mine, lovindu-mă cu capul de sticlă, scaunul căzând 
peste mine. 


- Natalia! ţipă cineva, dar nu am putut să-i recunosc 
vocea. 

Durerea era prea mare şi întunericul mă chema la el. Tot 
corpul mă durea şi capul îmi exploda de atâta presiune. Am 
simţit o greutate mare pe piciorul meu stâng, nereuşind să-l 
mişc. Vocile lor se auzeau din ce în ce mai încet, până când au 
dispărut, iar eu am căzut pradă inconştienţei. 


X. Imposibil 


Întunericul începea să dispară încetul cu încetul şi am 
reuşit să aud câteva voci pe care nu le recunoşteam. Cu cât 
secundele treceau, cu atât deveneam mai conştientă de prezent 
şi de durerea care pulsa în capul meu. 

- Săraca de ea! Ce-a fost în capul lui până la urmă? vorbi o 
voce de băiat, îngrijorată. 

- Asta aş vrea şi eu să ştiu, oftă o voce blândă. 

- Cred că mă duc să-i bag minţile în cap! ameninţă băiatul. 

- Asta dacă nu l-a omorât Zero deja, glumi fata. 

ă După această conversaţie, liniştea a apărut din nou. 
Incercam să-mi revin, dar capul mă durea îngrozitor. Am simţit 
un miros puternic de...alcool medicinal şi am încercat să-mi mişc 
mâna. 

- Shh, îşi revine, vorbi băiatul. 

Mi-am dus mâna la cap şi am simţit ceva rece. 

Gheaţă. 

Am încercat să-mi deschid ochii şi am văzut două perechi 
de ochi privindu-mă curioşi. 

- Ce s-a întâmplat? Unde sunt? am reuşit să spun. 

- Natalia, te simţi bine? mă întrebă Lorena punându-şi 
mâna pe fruntea mea. 

- Da, Lorena, sunt bine. Unde sunt? 

M-am uitat prin camera spațioasă şi m-am speriat: totul 
era alb, ca într-o cameră de spital. 

- Sunt la spital? am întrebat speriată. 

Atât mai lipsea: să ajung la spital! 

- Nu, prostuţo. Eşti în camera lui Zero, zâmbi Lorena. 

Aşadar aşa arăta camera lui Zero. Acum că teama 
dispăruse, am putut să văd lucrurile mai bine, iar camera era 
drăguță. Mobila era modernă, de un bej foarte deschis, iar în 


centrul camerei se afla o canapea mare, albă. Patul era mare şi 
acoperit cu o cuvertură albă. 

Lorena mi-a ridicat pernele şi mi-a pus capul pe ele. 

- Cum am ajuns aici? am întrebat strângând ochii când un 
nou val de durere m-a lovit. 

- Andrei e vinovatul, vorbi Tudor cu furie. 

Într-adevăr, în încercarea de a-mi descoperi puterile, 
Andrei s-a oferit să mă ajute, dar se pare că nu a reuşit, pentru 
că am fost împinsă în masă, primind o frumoasă durere de cap 
drept rezultat. Dar nu era vina lui pentru că încercarea eşuase. 
Eu eram de vină pentru că am sperat că aş putea să fiu ajutorul 
lor. 

- Unde e Andrei acum? am întrebat dorind să-i mulţumesc 
pentru timpul acordat. 

- Cu Zero, vorbesc, deşi eu nu cred asta. 

- Tudor! îl mustră Lorena. 

- Ce? Merită să primească un pumn în faţă pentru că de 
ani de zile ne face viaţa imposibilă! 

- Natalia, ţi-ai revenit! vorbi Zero intrând în cameră. 

- Aşa se pare, am spus eu ironică. 

- Te simţi mai bine? mă întrebă aşezându-se lângă mine. 

- Capul mă doare foarte rău, atâta tot. 

- Lorena a încercat să te vindece, dar se pare că nu te-a 
scăpat şi de durere, spuse zâmbindu-i Lorenei. 

- La ce te referi? am întrebat nedumerită. 

- Abilitatea mea este să vindec rănile celorlalţi, îmi explică 
Lorena. Pot să vindec rănile nu foarte grave şi să opresc 
sângerările. 

- Mulţumesc, i-am spus luând-o de mână. 

- Şi Andrei? întrebă Tudor cu furie. 

- A plecat, îi răspunse cu indiferenţă Zero. 

- Fără să-şi ceară scuze? răbufni Tudor. L-ai lăsat să scape 
aşa uşor? 

- Da, răspunse simplu Zero. 

- Nu pot să cred că ai făcut asta. De ce? se văită Tudor. 

- Pentru că avea nevoie. Natalia, trebuie să-ţi spun ceva, 
mă anunţă Zero serios. 

- Ştiu ce vrei să-mi spui, i-am spus cu durere. Mi-am dat şi 
eu seama de faptul că nu am nicio putere. 

- Te înşeli, mă contrazise el fericit. 


- Dar...am încercat eu să spun. 

- Andrei este foarte stăpân pe puterea lui şi ştie să se 
oprească, tocmai de-asta i-am şi dat voie să încerce. 

- Şi a eşuat, comentă Tudor. 

Zero i-a aruncat o privire urâtă lui Tudor, acesta ridicându- 
şi mâinile în aer în semn de nevinovăție. 

- Continuă, l-am îndemnat curioasă pe Zero. 

- Dar când a încercat să-ţi simtă puterea, şi-a pierdut 
controlul, pentru că tu emanai o forţă incredibilă, vorbi Zero cu 
mândrie. 

- Adică...am puteri? am întrebat nesigură. 

- Da, numai că încă nu ştii cum să le foloseşti. 

- Nu pot să cred! am spus sărind din pat de fericire. Am 
puteri! 

Am început să ţopăi ca un copil de 5 ani, dar am ametit şi 
am căzut pe canapea. Au venit într-o secundă lângă mine şi au 
început să râdă când le-am spus că sunt bine. Vestea lui Zero 
îmi adusese o mare uşurare, dar şi o uriaşă teamă. Acum că 
ştiam că am abilităţi, cum aveam eu să lupt împotriva unor 
fiinţe demonice? Cum, când eu muream de frică numai 
gândindu-mă? 

- Şi Armand? am întrebat amintindu-mi de el. 

- A dispărut iar. După ce au dat foc casei, au dispărut. 
Andrei a încercat să-i urmărească, dar s-au urcat într-o maşină 
neagră şi au fugit, îmi spuse Zero ezitând. 

- Cum a putut să facă asta? am întrebat nevenindu-mi să 
cred. 

- Se pare că Dragoş le controlează mintea şi îi obligă să 
facă numai ce vrea el. 

- Dar Armand nu era aşa, am spus oftând. 

- Stiu, dar atâta timp cât Dragoş le controlează gândirea, 
nu putem să facem nimic. 

- Şi unde este Dragoş acum? 

- Nu ştiu, parcă l-a înghiţit pământul. Şi nu-mi place că nu 
ştim nimic despre el. 

O uşoară bătaie în uşă a întrerup concentrarea lui Zero. 
Lorena a intrat grăbită, cu telefonul în mână, uitându-se speriată 
la Zero. El a venit lângă ea şi a încercat să o calmeze. 

- L-au văzut pe Dragoş, şopti îngrozită. 

Într-o secundă am fost în picioare şi am aşteptat detaliile. 


- Elena a spus că l-a văzut acum două zile în Sighişoara. 
Se pare că se îndreaptă spre locul unde a cunoscut-o pe 
muritoare. 

- Sună-l pe Andrei şi spune-i că-l aştept la aeroport, vorbi 
Zero fugind din cameră. 

Eu şi Lorena l-am urmat prin toată casa, până când s-a 
pregătit de plecare. L-a luat şi pe Tudor cu el, lăsându-le pe 
Bianca şi Lorena să aibă grijă de mine până la întoarcerea lor. 

- În sfârşit puţină acţiune, vorbi Tudor foarte entuziasmat. 

- Tu nu te schimbi niciodată, nu? îl întrebă Zero zâmbind. 

- Dacă şi eu aş fi ca voi, gaşca noastră nu ar mai avea 
niciun farmec, spuse Tudor mândru. 

- Asta aşa e, aprobă Bianca râzând. 

- Bine, glumeţule, hai să mergem! La revedere! salută 
Zero ieşind pe uşă. 

- Să nu vă distraţi foarte mult, ne spuse Tudor făcându-ne 
cu ochiul. 

- Tudor! ţipă Zero după el. 

- La revedere! şi fugi spre maşină. 

- Vor fi bine? am întrebat-o pe Lorena îngrijorată. 

- Nu-l vor ataca pe Dragoş. Doar îl vor urmări, mă asigură 
ea. 

Am mers în linişte în sufragerie şi ne-am uitat la televizor. 
Deşi îmi spusese că vor fi bine, Lorena era destul de îngrijorată. 
Butona telecomanda fără să lase pe vreun post. Bianca era la 
fel, jucându-se cu draperiile de la geam. Atmosfera era prea 
tensionantă, aşa că am hotărât să plec acasă. Şi-aşa era destul 
de târziu şi nu ştiam ce scuze aş fi putut să mai inventez pentru 
mama. 

- Cred că cel mai bine ar fi să plec. Lorena, vorbim mâine 
la liceu. 

Nici măcar nu s-au chinuit să mă convingă să rămân, atât 
de îngrijorate erau. Lorena m-a condus până la uşă şi m-a 
îmbrăţişat înainte de a pleca. Învăţasem drumul spre casa lor şi 
am ajuns destul de repede acasă. Când am intrat în casă, mama 
vorbea la telefon şi mi-a făcut cu mâna când m-a văzut. După ce 
m-am schimbat şi m-am dus la baie, am văzut-o pe bunica mea 
stând pe pat, uitându-se la un caiet vechi. M-am apropiat încet 
de ea şi m-am uitat şi eu. 

Când m-a simţit, a pus caietul într-o cutie lângă mai multe 


poze şi şi-a dus mâna la ochi. 

- Bună, Natalia! mă salută zâmbind strâmb. 

A închis cutia şi a pus-o pe dulap. 

- S-a întâmplat ceva? am întrebat mirată de 
comportamentul ei. 

- Nimic, nu s-a întâmplat nimic, îmi răspunse cu regret. 

- Ştii, niciodată nu mi-ai povestit despre copilăria, 
tinereţea ta. Cum a fost? 

- Nu e nimic de povestit, îmi răspunse deranjată. 

- Nu te cred, i-am răspuns dorind să ştiu mai multe. _ 

- Natalia, nu vreau să-mi amintesc acum despre asta. Imi 
pare rău! 

A ieşit din cameră, lăsându-mă fără răspunsuri. Ce se 
întâmplase de era aşa de misterioasă? Am vrut să iau cutia de 
pe dulap, dar mama m-a chemat şi a trebuit să abandonez 
planul. După ce am mâncat, m-am dus în cameră şi am încercat 
să mă pregătesc pentru ziua de mâine. Deşi fusese doar un 
week-end, aveam impresia că trecuseră doi ani de când nu mai 
fusesem la şcoală. M-am uitat peste notițe şi am încercat să ţin 
minte câteva informaţii. Deşi încercam din răsputeri să mă 
concentrez, mă găndeam numai la faptul că Zero, Andrei şi 
Tudor erau pe urmele lui Dragoş şi la cât de nebun era Tudor, 
orice era posibil. 

Când am văzut că nu reuşeam să fiu atentă, am aruncat 
caietele în ghiozdan şi m-am pregătit de culcare. Am stat vreo 
30 minute sub stropii de apă caldă, dar tot nu am reuşit să mă 
calmez. Am ieşit din baie şi le-am spus noapte bună mamei şi 
bunicii mele, observând tristeţea din ochii bunicii. M-am stăpânit 
cu greu să n-o întreb ceva şi am mers în cameră. De îndată ce 
am închis uşa, neliniştea a pus stăpânire pe mine. Voiam să-i 
sun şi să văd ce fac, dar am ştiut că doar i-aş înnebuni şi mai 
mult. Cu siguranţă Lorena şi Bianca i-au sunat de nenumărate 
ori. 

M-am întins pe pat şi am încercat să pun informaţiile cap la 
cap. Ce căuta Dragoş în locul unde o cunoscuse pe acea fată, 
dacă el o ura? De ce s-ar duce fix acolo şi de ce l-ar pune pe 
Armand să îşi incendieze propria casă? 

- Of, Armand... 

Erau multe lucruri ciudate la mijloc, lucruri pe care nu le 
înţelegeam şi care mă aduceau în pragul disperării. Armand era 


vampir şi nu voia să vorbească cu mine, el slujindu-l pe Dragoş. 
Începeam să devin conştientă de faptul că dacă urma să mă lupt 
cu Dragoş, Armand va fi acolo protejându-l. 

Cum puteam să înving vampirul şi în acelaşi timp să-mi 
salvez prietenul? 

Prinsă în gândurile şi întrebările fără răspuns, am căzut 
într-un somn liniştit, fără coşmaruri. Aveam impresia că 
dormeam doar de câteva minute când alarma a sunat. M-am 
rostogolit nervoasă şi am ajuns pe jos, contactul cu podeaua 
fiind destul de dureros. 

- Au, m-am plâns în timp ce mă ridicam. 

După ce mi-am revenit, m-am îndreptat spre baie, încă 
dormind. Noroc că apa rece pe care mi-am dat-o pe faţă m-a 
mai trezit. Mama plecase la serviciu şi bunica încă nu se trezise, 
aşa că am savurat micul dejun singură. După ce am terminat de 
mâncat şi spălat vasele, m-am dus în cameră. Am ales o bluză 
mov, largă şi o pereche de blugi negri. Mi-am dat părul pe spate 
şi am plecat. 

Nu ştiu cine mă blestemase, dar se pare că reuşise, pentru 
că întârziasem. 

Din nou. 

Când am deschis uşa, profesorul de matematică, un domn 
de vreo 40-50 de ani, de statură medie şi slab, stătea la catedră 
şi mă privea curios. 

- Domnişoară Ichim, ştiţi de câte ori mi-aţi întrerupt ora 
până acum? Ar trebui să-ţi pun absenţă şi să nu te las să dai 
testul. 

Test? La naiba, eu nu ştiam nimic! 

- Îmi pare rău, nu se va mai repeta, am murmurat 
îndreptându-mă spre bancă. 

Cu o viteză impresionabilă am rupt o foaie din caiet şi am 
început să mă uit peste subiecte. Trecuse aproape o jumătate 
de oră şi eu încă nu rezolvasem nici jumătate din test. Acum 
eram mai convinsă ca niciodată că vectorii nu erau marea mea 
iubire. Acum îi uram. 

Când ora s-a terminat, am predat foaia, scăpând un oftat 
puternic. 

- Hei, ce-ai făcut? mă întrebă Lorena când m-am aşezat 
lângă ea. 

- Groaznic, am spus oftând. Ai vorbit cu ei? 


Acum nu-mi păsa de niciun test. Voiam să ştiu dacă ei erau 
în siguranţă, dacă Dragoş nu le-a făcut nimic. 

Lorena mă privi cu amuzament, dar îmi răspunse serioasă. 

- Când am vorbit cu ei, erau în drum spre casă. Zeronua 
vrut să-mi dea mai multe detalii, a spus că vorbim când ajunge. 

- Dar ei sunt bine, nu? am întrebat temătoare. 

- Da, îmi răspunse zâmbind. 

Am oftat uşurată când i-am auzit răspunsul şi am închis 
ochii. Era bine să ştiu că ei erau în siguranţă, că nu păţiseră 
nimic. 

- Natalia, ştiai că nu vor păţi nimic, mă tachină Lorena. 

- Nici nu vreau să mă gândesc ce s-ar fi întâmplat dacă 
Dragoş... 

- Salut, ne întrerupse Vlad supărat. 

- Mai trăieşti? îl întrebă Lorena ridicându-se în picioare. 

- Pedepsit pe viaţă, fără internet, telefon şi bani de 
buzunar până la terminarea semestrului, mărturisi supărat. 

- Nu e chiar atât de rău, am încercat să-l îmbunez. 

- Mai pune la socoteală şi o morală de două ore plus o 
interdicţie de a mai ieşi afară timp de o lună. Cred că o să ajung 
să iubesc şcoala! 

- Şi eu am rămas fără tema la mate, se plânse Rebeca. 

- Nu mai am nevoie de încă o pedeapsă. Nu acum! 

- Bună dimineaţa, copii! 

Ne întrerupse profesoara de engleză, o tânără înaltă şi 
drăguță, cu părul cafeniu până la umeri şi ochii verzi. Era foarte 
drăguță şi înţelegătoare cu noi şi nu ne dădea teste neanunţate. 
Astăzi era îmbrăcată cu o bluză albă cu nasturi şi o pereche de 
pantaloni negri. 

Acum că Lorena îmi dăduse o veste bună, am reuşit să fiu 
cât de cât atentă la ore, deşi uneori gândurile îmi zburau la tot 
ce se întâmplase şi la tot ce trebuia să fac, dar le îndepărtam 
repede, nevrând să disper în timpul orelor. 

Pauza de douăzeci de minute trecu destul de repede şi 
acum mă îndreptam spre clasă pentru ora de muzică, când o 
voce destul de enervantă mă opri. 

- Ce mai faci? mă întrebă apropiindu-se de mine, dar eu nu 
m-am oprit. 

Nu înţelegea că nu mă interesa? Credeam că fusesem 
destul de clară cu el la petrecere, dar se pare că mă înşelasem. 


- Te-am întrebat ceva, vorbi prinzându-mă de mână, 
forţându-mă să mă uit la el. 

Ofensată până la cer mi-am eliberat mâna şi i-am aruncat 
cea mai urâtă privire pe care o aveam. 

- Ce vrei? am întrebat deranjată. 

- Să vorbesc cu tine. 

- Dar eu nu vreau, am tipat captând atenţia tuturor. 

Am continuat să merg spre clasă, dar el s-a pus în faţa 
mea, prinzându-mă de umeri. 

- Vreau să-mi cer scuze pentru ce-am făcut la petrecere, 
dar nu eram în apele mele. 

Îşi cerea scuze? De când un mitocan ştie să-şi ceară 
scuze? 

- Ai terminat? am întrebat, încercând să-i arăt pentru a 
mia oară că nu mă interesa. 

- Nu te las să pleci până când nu-mi accepţi scuzele. 

Nevrând să mai vorbesc cu el l-am ocolit, dar nefericitul 
mă prinse de talie şi mă trase lângă el, faţa lui fiind la câţiva 
centimetri de a mea. 

- Cred că mai vrei încă un pumn în faţă, am spus 
pregătindu-mă să-l lovesc din nou. 

- Dă-i drumul! vorbi Andrei oprindu-mi atacul. Acum! 

Duritatea vocii lui l-a făcut pe Marius să-mi dea drumul şi 
să plece spre clasa lui. Când a dispărut din raza mea vizuală, m- 
am uitat surprinsă la Andrei. 

- Mă descurcam şi singură, i-am spus aranjându-mi bluza. 

- Da, sigur! 

- Ce cauţi aici? am întrebat încercând să evit încă un 
scandal. 

- Am fost chemat de director, îmi răspunse cu o voce dură. 

- De ce? 

- Profesorul tău de istorie a fost găsit mort în dimineaţa 
asta. 

Am îngheţat când l-am auzit, pentru că refuzam să cred că 
era adevărat. Era imposibil ca el să fie mort. 

- E imposibil, am spus îngrozită. Cum s-a întâmplat asta? 

- Nu a fost o moarte obişnuită, mă anunţă sugestiv. 

După câteva secunde am înţeles la ce se referea şi mi-am 
dus mâna la frunte când am priceput. 

- Crezi că Dragoş..a... 


- Nu cred, sunt sigur. 

Aş fi vrut să mai discut cu el, dar diriginta mea se apropia 
cu profesorul de muzică şi eu am fugit în clasă. M-am aşezat în 
bancă în momentul în care ei au intrat în clasă. 

Profesoara ne-a făcut semn să facem linişte şi a trecut în 
mijlocul clasei. ` 

- Am o veste groaznică, ne spuse cu lacrimi în ochi. In 
urma unui incendiu, colegul vostru Armand Georgescu a 
decedat. 

- Ce? s-au auzit vocile şocate ale celorlalţi. 

M-am uitat cu groază la Lorena, dar şi ea avea aceeaşi 
expresie ca a mea. Totul era o minciună, pentru că Armand era 
vampir, era în viaţă într-un fel şi deşi ştiam asta, fiorii tot m-au 
trecut când am auzit vestea. Nu puteam să uit că din cauza mea 
se ajunsese la toată tragedia asta şi Armand avusese de suferit. 

Pe feţele tuturor se aşternu tristeţea, ochii lor fiind invadaţi 
de lacrimi. După câteva secunde, şi pe obrajii mei şiroiau lacrimi 
amare, care usturau. 

- Mă iertaţi, se scuză profesoara plecând. 

Toată ora s-a desfăşurat printre lacrimi şi suspine, niciunul 
dintre noi acordând atenţie profesorului. Cu toţii se gândeau la 
ce aflaseră, la faptul că Armand nu mai era printre noi. Până şi 
Amanda începuse să plângă şi să sufere, ca şi când i-ar fi păsat. 
Nu îi păsa, cum nu i-a păsat nici când s-a jucat cu el. 

Când ora s-a terminat, am dus-o pe Lorena într-un loc 
restrâns, asaltând-o cu întrebările. 

- Cred că asta este ideea lui Dragoş de a-l retrage pe 
Armand, îmi spuse Lorena concentrându-se. 

- Nu înţeleg, am spus în şoaptă. 

- Gândeşte-te un pic. Lui Armand îi este destul de greu să 
vină la şcoală arătând ca un vampir şi atâta timp cât el este 
aşteptat aici, nu-l poate ajuta pe Dragoş. 

- Şi atunci cel mai bine a fost să-l scoată din peisaj, am 
spus înțelegând la ce se referea. 

- Da! Cu Armand mort, povestea este încheiată şi nimeni 
nu va bănui că el de fapt trăieşte. 

- Nu pot să cred la ce s-a ajuns, am spus dezamăgită, 
amintindu-mi de profesorul de istorie. Ai auzit de profesorul de 
istorie? 

- Da, mi-a spus Andrei. Păcat! 


- Şi tu crezi că Dragoş l-a omorât? 

- Ar avea motive. Aminteşte-ţi că datorită excursiei lui ai 
ajuns să-l cunoşti pe Dragoş. 

- Şi am luat parte la toată nebunia asta, am spus zâmbind 
slab. 

- Imi pare rău, crede-mă! 

Aceste ultime cuvinte fiind spuse, ne-am dus lângă ceilalţi 
şi am vorbit numai despre Armand. Le părea rău că nu-l vor mai 
vedea niciodată şi că în ultima săptămână dispăruse atât de 
misterios. 

La finalul zilei ne-am despărţit în linişte, Lorena urmând să 
mă sune după ce vorbea cu ceilalţi. Când am ajuns acasă, am 
văzut că eram singură şi am putut să ţip. Am ţipat şi disperat 
până când m-am calmat, uitându-mă în oglindă la semnul care 
cauzase toate astea. O semilună cicatrizată a dus la implicarea 
într-o luptă despre care nu ştiam foarte multe. Luptă pe care 
trebuia să o câştig, sau aveam să mor încercând. 

După ce am scăpat puţin de frustrarea şi disperarea pe 
care o acumulasem, am început să mă plimb prin casă, agitată. 
Când am ajuns în micuța cameră a bunicii, plină de tablouri şi 
lucruri vechi, am văzut o cutie albă pe patul ei mic, cu cuvertura 
albastră. M-am aşezat pe pat şi am văzut că în cutie se aflau 
mai multe poze, plicuri şi un caiet vechi care semăna cu un 
jurnal. L-am deschis şi am început să-l răsfoiesc, oprindu-mă la 
pagina la care era pus semnul. In colţul din dreapta sus scria 13 
ianuarie 1969. M-am aşezat turceşte pe pat şi am început să 
citesc. 


„ Astăzi se împlinesc nouă ani de când tortura mea a 
început. Nouă ani de când nefericirea s-a aşternut în inima mea, 
împiedicându-mă să văd şi părţile frumoase ale vieţii. Aş da 
orice să uit privirea ta şi să pot să o iubesc pe a lui, dar nu pot. 
Mi-e imposibil, pentru că ai pătruns în inima mea şi ai uitat să 
mai ieşi de-acolo, ai uitat să mă laşi să-mi trăiesc viaţa. De cea 
trebuit să apari şi să-mi schimbi destinul atât de mult? Poate că 
dacă nu ai fi apărut, aş fi putut să fiu fericită şi să-mi văd de 
viaţă ca un om normal şi aş fi putut să răspund iubirii lui. 

Deşi încerc să te acuz pe tine de nefericirea mea, ştiu că 
singura vinovată sunt eu, pentru că mă încăpătânez şi acum să 
sper că vei apărea şi mă vei salva din acest calvar.” 


La ce se referea când spunea asta? Pe cine voia să uite şi 
pe cine voia să iubească? Am dat curioasă pagina, dar am găsit 
numai foi albe, goale, doar cu data scrisă în colţ. Am dat în urmă 
şi am oprit la prima pagină pe care am găsit-o. Ea nu mai avea 
nicio dată scrisă. 


„ Mai ţii minte când m-ai văzut prima dată? Purtai un 
costum negru care îţi venea superb şi te uitai la mine cu o 
privire care mi-a oprit inima în loc. Mereu apăreai în mod 
misterios, făcându-mi inima să sară din piept şi înmuindu-mi 
genunchii. Ştiu că după ce te-am văzut prima oară, am încercat 
să uit zâmbetul tău, dar oricât de mult încercam, nu reuşeam. Ai 
ştiut cum să mă cucereşti şi să nu mă laşi să mai iubesc pe 
nimeni. Ştiu că tu acum eşti departe şi probabil ai şi uitat de 
mine, dar eu încă te mai iubesc ca o nebună şi aştept să reapari 
în viaţa mea. 

Nu o să înţeleg niciodată ce te-a făcut să pleci fără să mă 
aştepţi, deşi îţi promisesem că te voi urma până la capătul lumii. 
Nu-mi păsa că erai diferit, că nu erai ca toţi ceilalţi. Ştiam că te 
adoram în cele mai îngrozitoare feluri şi că nu puteam trăi fără 
tine. Şi uite-mă acum, prinsă în ghearele unei căsnicii nebune, 
care nu mă face deloc fericită. O căsnicie care răneşte şi 
distruge şi cel mai îngrozitor lucru este acela că nu sufăr numai 
eu, suferă şi el, victimă a indiferenţei mele. indiferenţă datorată 
ţie, pentru că mi-ai luat minţile şi nu mi-ai dat o cale de mijloc. 

Of, Dragoş, ce mi-ai făcut?” 


Şocul a pus stăpânire pe mine când am citit ultima 
propoziţie. Nu putea să fie vorba despre acelaşi Dragoş, dar 
ceva îmi spunea că aşa era. Am început să răsfoiesc caietul 
până când am găsit două poze care mi-au aprobat presimţirea. 

- Imposibil, am spus îngrozită uitându-mă la cele două 
poze. 


XI. lubire ascunsă 
Ţineam în mână două fotografii care păreau imposibile şi 


totuşi erau adevărate. Prima era fotografia unei fete de 16 ani 
care arăta exact ca mine. Părul ei negru era strâns la spate într- 


un coc simplu, iar ochii verzi îi erau plini de iubire. Era ea, 
bunica mea şi arăta exact ca mine. Cealaltă poză era a lui 
Dragoş, dar era diferit de cum îl cunoscusem eu. Era la fel de 
palid şi ochii lui erau roşii ca sângele, dar ceva era schimbat la 
el. Privirea lui era mai bună, mai iubitoare. Am unit pozele şi 
arătau exact ca imaginea din visul meu. 

Lacrimile au început să-mi atingă obrajii, înceţoşându-mi 
privirea, dar nu-mi păsa. Femeia de la care porniseră toate 
astea era bunica mea. 

Cum de am fost atât de oarbă încât să nu văd adevărul? 
Cum? 

- Cum de nu mi-am dat seama? am şoptit strângându-mi 
genunchii la piept. 

Am plâns fără oprire câteva minute, uitându-mă la jurnalul 
de lângă mine. Mi-am închis ochii şi mi-am pus capul pe 
genunchi, respirând greu. 

Când lacrimile au încetat, am luat telefonul şi am sunat-o 
pe Lorena. După câteva bip-uri mi-a răspuns. 

- Alo? 

- Lorena, am găsit-o, am spus în şoaptă. 

- Pe cine?mă întrebă curioasă. 

- Pe iubita lui Dragoş, i-am spus cu durere şi un alt val de 
lacrimi mi-a înceţoşat privirea. 

- Unde ai găsit-o? mă întrebă serioasă. 

- E bunica mea. Îți vine să crezi? 

- Uh-oh, vorbi după câteva momente de tăcere. 

- Puteţi să veniţi aici, pentru că nu ştiu ce să fac? i-am 
spus plângând. 

- Venim cât de repede putem. Natalia, calmează-te, te rog! 
mă sfătui înainte de a închide. 

Speram să ajungă foarte repede, pentru că toată situaţia 
durea prea rău. 

M-am aşezat pe patul ei şi am deschis jurnalul la prima 
pagină şi am început să citesc. 


„ Nu ştiu cum ar trebui să încep. Tot ce ştiu este că inima 
mea a întâlnit cel mai frumos sentiment posibil: iubirea. Chiar 
dacă a fost o iubire imposibilă, am avut parte de cele mai bune 
luni din viaţa mea. La numai 16 ani, am învăţat ce înseamnă să 
iubeşti din tot sufletul şi m-am simţit ca-n al nouălea cer. 


Totodată am învăţat şi ce înseamnă disperarea, durerea, 
tristeţea, pentru că visul meu s-a transformat într-un coşmar. Un 
coşmar care mă bântuie în fiecare zi şi nu mă lasă să trăiesc 
liniştită. De când ai plecat, nu mai am pic de linişte. Mintea mă 
îndeamnă să accept realitatea, iar inima îmi spune să sper. Pe 
cine ar trebui să ascult? Să aştept salvarea sau să mă 
mulţumesc cu ce mi se oferă? 

lubirea nu-ţi dă o a doua şansă- cel puţin aşa a fost pentru 
mine. TU nu mi-ai dat o a doua şansă şi m-ai condamnat să 
trăiesc într-o lume ciudată, tristă, nebună. Scăparea din acest 
coşmar are un preţ enorm, pe care nu ar trebui să-l plătesc. ŞI 
totuşi, uneori îmi doresc să-l plătesc şi să scap. 

Dacă aş ştii unde eşti să pot să te caut... 

Aş da orice să te mai văd măcar o dată, să pot să mă simt 
în siguranţă în prezenţa ta. Mi-e dor de acele timpuri în care mă 
gândeam numai la momentul în care te voi revedea, în care voi 
putea să mă bucur de sentimentele mele pentru tine şi să uit de 
lumea din jur.” 


Am fost întreruptă de soneria de la uşă. M-am repezit să le 
deschid şi când am văzut-o pe Lorena, am sărit în braţele ei. Mi- 
am pus capul pe umărul ei şi am început să plâng. 

- Natalia, shh, încercă Lorena să mă calmeze. 

- Te rog, spune-mi că nu este adevărat, că este un 
coşmar! 

- Aş vrea să pot face asta, interveni Tudor punând mâna 
pe capul meu. 

După ce mi-am revenit cât de cât, i-am poftit înăuntru şi 
le-am arătat jurnalul şi pozele. S-au aşezat pe covorul din 
sufragerie şi au început să se uite. Lorena şi Zero citeau jurnalul 
şi au rămas șocați când au citit ultimele pagini. 

- Incredibil, spuse Lorena surprinsă. Atâta timp am căutat- 
o şi ea era sub nasul nostru. 

- Mie-mi spui! am comentat supărată, ştergându-mi 
lacrimile. 

- Unde e bunica ta acum? mă întrebă Zero serios. 

- Nu ştiu unde a plecat, dar trebuie să se întoarcă repede. 

Când am terminat propoziţia, am auzit cheile şi am văzut-o 
pe bunica intrând pe uşă. M-a privit cu tristeţe şi a împietrit 
când i-a văzut pe strigoi scotocindu-i printre lucruri. 


- Natalia Andreea Ichim, poţi să-mi explici ce înseamnă 
asta? mă întrebă cu o voce dură în timp ce-şi strângea lucrurile. 
Am luat pozele şi m-am pus în faţa ei, oprindu-mi lacrimile. 

- Tu să-mi explici ce înseamnă asta, i-am cerut cu o voce 
dură. 

S-a uitat la mine surprinsă şi a privit pozele cu durere. 
Lacrimile i-au apărut în ochii verzi, dar asta nu m-a impresionat. 

- Te-am rugat să nu umbli în lucrurile mele, dar se pare că 
nu am fost suficient de clară, spuse în şoaptă. 

- Când aveai de gând să-mi spui că ai fost îndrăgostită de 
un vampir? 

- Nu ştiu ce tot aberezi acolo, îmi spuse venind lângă 
mine. 

- Ştii foarte bine despre ce vorbesc, i-am spus cu duritate. 
Întâmplator l-am cunoscut pe acest Dragoş şi aproape m-a 
omorât. 

M-a privit cu durere când mi-a auzit propoziţia şi s-a aşezat 
uşor pe fotoliul negru din piele. 

- L-ai văzut pe Dragoş? mă întrebă cu durere. Când? Unde? 

- Când am fost în excursie, i-am spus cu tristeţe. Este 
destul de periculos. 

- Îmi pare rău că intervin, dar sunt multe lucruri pe care 
trebuie să le ştiţi despre Dragoş şi Natalia, vorbi Zero cu 
diplomaţie. 

- Nu vreau să ştiu nimic despre el, vorbi bunica mea 
ridicându-se de pe fotoliu. 

- Din cauza ta, Dragoş vrea să distrugă lumea! am ţipat 
nervoasă. 

S-a oprit în faţa uşii şi s-a întors încet, privindu-mă cu 
groază. Lacrimile au început să-i alunece pe obraji, făcându-mi 
inima să se distrugă în bucățele. 

- El caută răzbunare pentru ce s-a întâmplat între voi doi şi 
vrea să distrugă omenirea, am continuat cu privirea în pământ. 
Crede că tu l-ai trădat, că nu l-ai iubit niciodată. 

- De unde ştii toate lucrurile astea? mă întrebă într-un 
final. 

- Pentru că eu trebuie să mă lupt cu el şi să salvez lumea, 
i-am spus zâmbind amar. 

- Natalia este Stăpâna nemuritorilor, cea care poate aduce 
pacea printre noi, interveni Zero. 


Ea se uită la noi cu groază şi mirare, nevenindu-i să 
creadă. După ce ne-a studiat pe toţi, a venit lângă mine şi mi-a 
atins obrajii. 

- Ce vreţi de la mine? întrebă fixându-mă cu privirea. 

- Adevărul, i-am spus cu o voce răguşită. 

- Este o poveste lungă, aşa că faceţi-vă comozi, ne spuse 
zâmbind. 

Eu şi Lorena ne-am aşezat pe canapea, restul rămânând 
pe jos. Bunica s-a aşezat pe fotoliu şi a început să-şi frece 
mâinile, făcându-şi curaj. 

- Totul a început acum 49 de ani, când eu aveam 16. Tatăl 
meu era preotul satului în care mă născusem şi era foarte 
respectat de ceilalţi. La acea vreme fetele se măritau foarte 
repede, unele dintre ele având copii la 16 ani, dar pe mine nu 
mă interesa acest lucru. Nu mă puteam imagina căsătorită la o 
vârstă atât de fragedă. 

A făcut o pauză scurtă, după care a continuat. 

- Lângă pădurea din apropierea satului nostru exista o 
cabană înaltă, frumoasă, dar nimeni nu era interesat de ea. În 
apropierea vacanței de vară a fost vândută unui domn din 
centrul Transilvaniei care plănuia să se mute acolo. Toată lumea 
a fost foarte bucuroasă la auzul acestei veşti şi în ziua în care el 
a sosit în sat, toţi oamenii s-au adunat pentru a-l întâmpina. 
Tatăl meu s-a ocupat de această primire împreună cu prietenul 
lui cel mai bun, generalul Ichim. 

- Străbunicul meu? am întrebat curioasă la auzul numelui 
Ichim. 

- Da, mi-a răspuns zâmbind. Când Dragoş a ajuns în sat, a 
fost întâmpinat de toţi localnicii, stârnind simpatia tuturor. Îmi 
amintesc că îl priveam fascinată cum cobora din trăsură, cum îi 
saluta pe ceilalţi. Era atât de frumos, atât de încântător, încât n- 
am putut să-mi iau privirea de pe el. A observat cu câtă 
intensitate îl priveam şi a început să-mi zâmbească. Când i-am 
spus cine sunt, a zâmbit amuzat şi mi-a pupat mâna. În acel 
moment, inima mi s-a oprit pentru câteva secunde. 

- Când ţi-ai dat seama că eşti îndrăgostită? am întrebat-o 
dornică să aflu cât mai multe. 

- O să ajung şi acolo, îmi răspunse amuzată. După 
întâmpinarea de care avusese parte, s-a retras în casa lui şi nu a 
mai apărut câteva zile. Nimeni nu se preocupa de absenţa lui, 


pentru că tatăl meu lua legătura cu el zilnic şi le spunea 
celorlalţi că Dragoş este bine. Într-o zi, am mers la plimbare cu 
prietenii mei şi ne-a prins ploaia în pădure. Am fugit spre 
adăpost, dar am nimerit în curtea lui. El stătea pe scaun şi citea 
o carte veche când noi am apărut. S-a speriat la început, dar 
când m-a văzut pe mine, a început să-mi zâmbească. Ne-a poftit 
pe toţi în casă şi ne-a lăsat să ne ascundem de ploaie. Cât am 
stat acolo, a fost foarte comunicativ, făcându-ne să râdem, vorbi 
zâmbind nostalgic. 

- Şi ce s-a mai întâmplat? întrebă Lorena zâmbind. 

- Zilele au trecut fără ca eu să-mi dau seama că Dragoş 
intra în inima mea. Când am realizat că eram îndrăgostită de el, 
era prea târziu ca să dau înapoi. Mă plimbam călare prin sat 
când l-am întâlnit. Mi-a zâmbit şi mi-a propus să-l însoțesc la o 
plimbare. Am ajuns până la râu şi ne-am aşezat pe iarbă. După 
ce am vorbit despre lucruri nesemnificative, mi-a spus că simte 
ceva foarte special pentru mine şi că este mai mult ca sigur că 
mă iubeşte. De-atunci am început să fim împreună, fără ca 
nimeni să observe acest lucru. Lunile au trecut şi eu eram pe zi 
ce trece mai fericită şi îndrăgostită. Când toamna se apropia, 
Dragoş şi-a anunţat plecarea şi mi-a spus că i-ar plăcea dacă aş 
veni cu el. Nu ştiam dacă să accept sau nu, asta până când am 
primit o veste groaznică. 

- Ce veste? am întrebat-o curioasă. 

- În ziua în care Dragoş mi-a zis despre plecarea lui, tatăl 
meu mi-a spus că urma să mă căsătoresc cu fiul generalului. 

- Bunicul meu? 

- Da. Eu nu voiam o căsătorie cu o persoană pe care n-o 
iubeam şi când i-am povestit lui Dragoş despre asta, mi-a 
propus să fug cu el şi astfel să scap de căsătorie. Eram indecisă, 
dar într-un final am acceptat. 

- Şi de ce nu ai mai plecat cu el? am întrebat-o, amintindu- 
mi de cuvintele scrise în jurnal. 

- Pentru că în noaptea în care trebuia să plecăm, fratele 
meu s-a îmbolnăvit. Eu eram singură acasă şi nu puteam să-l las 
singur. Am chemat disperată doctorul şi între timp a sosit şi 
mama mea acasă. Am reuşit să plec de-acolo şi am fugit la casa 
lui Dragoş, dar el dispăruse deja. Fără mine, vorbi cu durere şi 
lacrimi în ochi. 


O ascultam şi puteam să simt tristeţea din inima ei. M-am 
ridicat de pe canapea şi m-am aşezat lângă ea, vrând să o 
sprijin. 

- Dragoş s-a mai întors vreodată? întrebă Zero serios. 

- Nu. De-atunci nu mai ştiu nimic despre el. 

- Şi ce s-a întâmplat în continuare? am întrebat cu durere. 

- A trebuit să respect dorinţa părinţilor şi m-am căsătorit 
cu cel ales de ei, chiar dacă nu l-am iubit niciodată aşa cum l-am 
iubit pe Dragoş. Am avut parte de o căsnicie fără iubire, cel 
puţin din partea mea. Ştiu că Adrian m-a iubit mereu, dar eu n- 
am putut să-i răspund. Singurul lucru care m-a menţinut la 
suprafaţă au fost copiii mei. 

- Ce poveste tristă, şopti Lorena cu lacrimi în ochi. 

Privirea mi-a fugit în mod accidental pe Andrei şi am văzut 
că şi el avea lacrimi în ochi. Când a observat că mă uit la el şi le- 
a şters şi mi-a aruncat o privire urâtă. l-am răspuns şi eu la 
privire, dar nu cât de urât aş fi vrut. 

- Până la urmă cine sunteţi voi? îi întrebă bunica mea pe 
strigoi. 

- Nu cred că o să fiţi surprinsă din moment ce sunteţi 
obişnuită cu personajele fantastice, glumi Tudor. 

- Bunico, ei sunt Garda strigoilor, am spus eu mândră de 
prietenii mei. 

S-a uitat la mine şocată şi a început să vorbească. 

- De când umbli tu cu strigoii? 

- De când lumea este în pericol, i-am răspuns serioasă. Ştii 
cicatricea mea în formă de semilună? 

- Da, o ai dintr-un accident. De ce? 

- Nu a fost un accident, i-am spus serioasă. 

- La ce te referi? mă întrebă surprinsă. 

- Acea cicatrice arată că eu sunt Stăpâna nemuritorilor. 

- Ce invenţie absurdă mai este şi asta? ne întrebă furioasă. 

- Nu este nicio invenţie, interveni Zero serios. Printre 
nemuritori există legenda alesei. Această legendă este speranţa 
noastră că vom putea trăi în pace. Aleasa este o fiinţă puternică, 
cu sufletul pur, care poate să unească nemuritorii şi să aducă 
pacea. 

- Şi vrei să spui că nepoata mea este acea aleasă despre 
care vorbeşti tu? întrebă bunica mea nervoasă. Cred că eşti 
nebun! 


- Nu, nu sunt. Şi vă rog să-mi daţi şansa să vă explic. 

După ce Zero i-a povestit despre lupta dintre nemuritori şi 
distrugerea echilibrului, bunica mea a rămas tăcută minute 
bune. Privirea îi era plină de şoc, surprindere şi groază. 

- Incredibil, vorbi cu surprindere. Niciodată nu aş fi crezut 
că Dragoş poate fi atât de doritor de putere. Cu mine mereu era 
tandru, vesel. Cât de mult m-am înşelat! vorbi cu durere. 

- Îmi pare rău că te-am obligat să-ţi aduci aminte de 
trecut, dar trebuia să ştim tot ce s-a întâmplat, i-am spus cu 
regret. 

- Oricum îmi amintesc de trecut în fiecare zi, aşa că nu mi- 
ai făcut niciun rău, îmi spuse zâmbind amar. 

Seara a venit foarte repede şi am rămas singură cu bunica 
mea. Am vorbit despre tot ce s-a întâmplat şi i-am povestit 
despre accidentul pe care l-am suferit în casa strigoilor. 

- Cum ai aflat că Dragoş este vampir? am întrebat-o cu o 
voce joasă. ` 

- Ceva nu se potrivea cu comportamentul lui. In zilele 
însorite nu ieşea afară, se ferea de mâncarea umană, era foarte 
palid. Am pus informațiile cap la cap, dar nu am reuşit să 
înţeleg, aşa că l-am întrebat. 

- Şi cum a reacţionat? 

- La început a inventat tot felul de motive, dar când a 
văzut că nu-l credeam, mi-a spus adevărul. 

- Şi nu ţi-a fost frică? 

- Ba da, dar îl iubeam prea mult ca să-l părăsesc. Ştiam că 
eram în pericol mereu, dar am riscat. 

- De ce crezi că nu s-a mai întors? 

- Mereu m-am întrebat asta şi am ajuns la concluzia că el 
nu m-a iubit niciodată. Că am fost doar o distracţie pentru el, îmi 
răspunse cu durere. Şi după ce am auzit toate planurile lui, sunt 
şi mai convinsă că nu a simţit iubire pentru mine. Deşi mă 
doare, trebuie să recunosc că el a iubit doar puterea şi asta şi-a 
dorit mereu. Trebuie să mă obişnuiesc cu ideea, chiar dacă 
doare, vorbi cu tristeţe. 


KKK 


A trecut o lună de când am aflat că bunica mea este cea 
pe care o caută Dragoş şi motivul pentru care lumea este în 


pericol. Acum că îi ştiam secretul, mă înţelegeam mult mai bine 
cu bunica mea şi îmi părea rău că nu a putut să fie fericită. Era o 
persoană minunată, numai că se pare că iubirea nu fusese 
făcută pentru ea. 

Dragoş şi slujitorii lui nu au mai dat niciun semn de viaţă, 
din nou. Eu şi Garda eram mereu în alertă, dar acum atmosfera 
era liniştită. Mult prea liniştită şi eram convinsă că acest calm 
prevedea ceva rău. 

Armand fusese înmormântat aşa cum trebuia, chiar dacă 
nimeni nu ştia că el de fapt trăia, dar era un vampir în slujba lui 
Dragoş. 

Am încercat în ultimele săptămâni să-mi descopăr puterile, 
dar este destul de greu. La ultima întâlnire am spart câteva 
pahare de cristal, stârnind furia Biancăi - noroc că i-a trecut 
repede! Cel mai minunat rezultat din ultimele săptămâni a fost 
să-i închid gura îngâmfatului de Andrei aruncându-l în piscină. 
De-atunci nu mai vorbeşte cu mine, dar şi eu îl ignor total şi 
sunt mândră de acest lucru. 

Mai sunt câteva zile până la ziua mea şi mama deja a 
devenit foarte misterioasă cu privire la cadoul meu. Îmi tot 
spune că o dată-n viaţă împlinesc 16 ani şi trebuie să facă 
lucrurile ca la carte - lucru ce mă cam sperie. Lorena este la fel 
de secretoasă, spunând că trebuie să fiu calmă în aceste zile. 
Uneori am impresia că ar trebui să-mi fie soră, pentru că 
seamănă foarte mult cu mama. Zero speră ca de îndată ce voi 
împlini 16 ani să pot să-mi folosesc puterile cum trebuie. 
Exersez şi acasă - când mama este plecată. Noroc cu bunica 
mea care ascunde distrugerile pe care le cauzez. 

Acum mă îndreptam spre ora de istorie, ultima oră pe ziua 
de azi. De când cu moartea profesorului, am avut o grămadă de 
înlocuitori care au renunţat de la prima oră. Ce surpriză! 

- Pe cine credeţi că au adus astăzi? întrebă Vlad zâmbind. 

- Sper să nu fie la fel de „influenţabil” ca ceilalţi, vorbi 
Rebeca. 

Am intrat în clasă şi am început să râdem. Vlad ne 
povestea ultimul film pe care-l văzuse - un film de groază, cu 
vampiri. Pe mine şi pe Lorena ne pufnea râsul, pentru că ştiam 
că vampirii adevăraţi erau foarte diferiţi de cei pe care-i văzuse 
el în film. 


Uşa s-a deschis şi în clasă a intrat directorul, urmat 
de...Andrei. Avea un zâmbet superficial pe faţă şi mă privea cu 
superioritate. M-am uitat la Lorena, dar nici ea nu înţelegea. 

- Pentru că ceilalţi înlocuitori au renunţat, am apelat la 
unul dintre asistenții fostului vostru profesor, ne explică 
directorul. Sper ca el să nu mai plece, îi spuse zâmbind. 

- Staţi liniştit, domnule. Nu mă tem de câţiva adolescenţi, 
îi răspunse Andrei foarte sigur pe el. 

- Atunci vă las în compania lui şi sper să vă înţelegeţi bine, 
ne spuse directorul îndreptându-se spre uşă. 

Ce putea să fie mai frumos de atât? Unul dintre cei mai 
îngâmfaţi oameni de pe planetă urma să-mi fie profesor. O să fie 
o experienţă de neuitat! 

A început să citească catalogul şi când a ajuns la mine, a 
zâmbit ca un pămpălău. Atât de mult îmi doream să mă ridic şi 
să-i dau cu catalogul în cap! 

Calmează-te, Natalia! interveni conştiinţa mea. 

- O să fie o experienţă minunată să vă fiu profesor, îşi 
începu discursul cu superficialitate. Vă spun de pe-acum că n-o 
să scăpaţi uşor de mine, aşa că aţi putea să renunţaţi la toate 
ideile stupide. 

- Ce să spun, am bolborosit sătulă de prezenţa lui. 

Cred că m-a auzit pentru că m-a fixat cu privirea, darnu a 
făcut niciun comentariu. Ciudat! 

Cât îşi continuă discursul, mi-am permis să mă uit la felul 
cum era îmbrăcat. Purta o geacă de piele, neagră, până la talie 
şi o pereche de blugi negri, strâmţi, iar părul îi era împrăştiat în 
toate direcţiile. Cred că până acum nu observasem că era 
drăguţ, într-un fel ciudat. Eram curioasă de ce era atât de 
grosolan, când putea să fie de treabă ( iar mi-am amintit de 
lacrimile pe care le avea când a auzit povestea dintre Maria şi 
Dragoş). 

Prinsă în gândurile mele, nu am observat că Andrei era în 
faţa mea şi aştepta un răspuns din partea mea. 

- Poţi să repeţi întrebarea? 

Doar nu se aştepta să-i vorbesc cu dumneavoastră! 

- Nu ştiu cât de aeriană eşti în viaţa de zi cu zi, dar la ora 
mea vreau să fii atentă, mă avertiză cu o voce dură. 

- Nu o să se mai repete, i-am zis enervată. 

- Bine ar fi! 


Ora a continuat destul de greu şi nu înţelegeam de ce erau 
atât de interesaţi ceilalţi. Fetele îl măsurau pe Andrei din priviri 
şi unele dintre ele îi mai şi zâmbeau, dar el părea să le ignore 
complet. Ne-a spus ce vom face anul acesta şi ce aşteptări are 
din partea noastră, dar eu făceam tot posibilul să nu-l ascult. 
Am rupt o foaie de la mijlocul caietului şi am început s-o 
mâzgălesc, sperând că ora va trece mai repede. Nu puteam să-l 
suport şi el ştia asta. Deşi vedea că încercam din răsputeri să-mi 
descopăr puterile, mereu făcea comentarii care-mi tăiau tot 
elanul. Era atât de enervant! 

Când ora s-a terminat, mi-am strâns cărţile în grabă, 
bucuroasă că tortura luase sfârşit. Sau aşa credeam eu! 

- Trebuie să vorbim, o anunţă Andrei pe Lorena când 
ieşeam din clasă. 

- Ce s-a întâmplat? îl întrebă Lorena îngrijorată. 

- O să-ţi spună Zero, îi răspunse zâmbind. 

In faţa porţii ne aştepta Zero cu o faţă serioasă. Am intrat 
cu toţii în maşină şi el i-a înmânat un bilet Lorenei. 

- Ce e asta? îl întrebă Lorena temătoare. 

- Citeşte şi vei afla, o sfătui Zero cu seriozitate. 

Lângă mine s-a aşezat Andrei, dar şi-a fixat privirea pe 
geam. Furioasă pe el şi eu mi-am fixat privirea pe Lorena. 

După ce a terminat de citit biletul, s-a uitat cu groază la 
Zero şi la mine. 

- De unde au aflat? întrebă cu o voce dură. 

- Se pare că cineva le-a spus despre Natalia şi acum vor să 
o vadă. 

- Ce s-a întâmplat? i-am întrebat curioasă la auzul numelui 
meu. 

- Mâine vei fi prezentată strigoilor ca Stăpâna 
nemuritorilor, îmi răspunse Lorena serioasă. 


XII. Strygorra 


- Ce? am întrebat şocată. Nu sunt pregătită pentru aşa 
ceva! Nici măcar nu pot să... 

- Natalia, o să fie bine. Mynis te va vedea şi vom hotărî ce 
vom face în continuare, mă linişti Zero. 


Aveam dreptate în legătură cu liniştea de dinaintea furtunii 
- pentru că momentele de linişte urmau să dispară. Cum puteam 
să fiu liniştită când urma să fiu prezentată ca Stăpână? Când o 
mulţime de strigoi cu tot felul de puteri aveau să mă cunoască. 

Numai liniştită nu puteam să fiu! 

- Să fim sinceri, eu nu ştiu nimic despre voi, m-am plâns 
când maşina a pornit. Cum puteţi să fiţi siguri că n-o s-o dau în 
bară? 

- Pentru că tu eşti aleasa, de-aia, mă tachină Lorena. 

- Lorena, eu vorbeam serios! 

- Şi eu. Trebuie să ai mai multă încredere în tine, Natalia! 
Ştiu că o să te descurci de minune mâine. Şi Zero crede asta. 
Până şi Andrei crede în tine. 

- S-o crezi tu, comentă el deranjat. 

- Poate Andrei nu e chiar atât de încrezător, şopti Lorena 
încheind discuţia. 

Când am ajuns în faţa blocului meu, Lorena m-a reasigurat 
că totul va fi bine şi că vom vorbi la telefon pentru a stabili 
detaliile. 

Am coborât din maşină gândindu-mă la ziua care urma. 
Deşi mă obişnuisem cu statutul pe care-l aveam, încă nu mă 
simţeam pregătită să-l recunosc în faţa celorlalţi. Simţeam că nu 
era momentul potrivit, că ar trebui să mai aşteptăm, dar dacă 
aşa erau ordinele, trebuia să mă supun. 

Am intrat în casă şi am văzut-o pe bunica mea uitându-se 
la poze. Cred că încă o durea tot ce se întâmplase între ea şi 
Dragoş, iar eu nu puteam să-i alin durerea. 

- Bună, i-am spus cu o voce blândă. 

- Natalia, mă salută zâmbitoare. 

Obosită, m-am aşezat pe canapea şi am închis ochii. 
Aveam nevoie urgentă de relaxare! 

- O zi grea, nu? mă întrebă aşezându-se lângă mine. 

- Nu la fel de grea precum ziua de mâine. 

- De ce? Ce se întâmplă mâine? 

- Nu ştiu cum, dar strigoii au aflat că eu sunt aleasa şi 
mâine o să fiu prezentată în mod oficial, am spus scăpând un 
oftat uşor. 

- O să te descurci, sunt sigură. 

- Cum se face că numai eu nu sunt atât de convinsă că 
totul va fi bine? am întrebat enervată. 


- Poate pentru că încă nu ai aflat de ce eşti în stare, îmi 
explică bunica zâmbind. Eşti o persoană curajoasă, ambițioasă, 
dar tu nu vezi asta. Şi tu nu ratezi niciodată o provocare, nu? 

- Cred că ai dreptate, dar mi-e frică. Mi-e teamă pentru că 
de acţiunile mele depinde viaţa a miliarde de oameni şi la prima 
mea greşeală, fie ea cât de minoră, ei plătesc. Şi numai 
gândindu-mă la ce-o să se întâmple dacă eu greşesc... 

- Shh, îmi spuse luându-mă în braţe. N-o să greşeşti, sunt 
sigură. 

- Aş vrea să fiu atât de optimistă, am şoptit, o lacrimă 
prelingându-se pe obrazul meu drept. 

Restul zilei l-am petrecut făcându-mi temele. Nu prea mă 
încânta acest lucru, dar măcar pentru câteva ore nu mă mai 
gândeam la problemele pe care le aveam. 

Cât de simplă era viaţa mea acum câteva luni, când 
Lorena şi Armand încă nu apăruseră. Atunci eram fericită cu 
părinţii mei, crezând că viaţa mea este perfectă. 

Şi uite-mă acum, la aproape 16 ani, pregătindu-mă să 
înfrunt un vampir nebun şi să salvez lumea. 

Viaţa e plină de surprize! 

Toată concentrarea mi-a fost înteruptă de ţărâitul 
telefonului. 

- Alo? am răspuns plictisită. 

- Termină pentru că nu eşti amuzant! ţipă Lorena cu o 
voce enervată. Natalia, ce mai faci? 

- Încerc să mă calmez, i-am răspuns zâmbind strâmb. 

- Am vorbit cu ceilalţi şi am hotărât să ne întâlnim la 
12:30. Ca de obicei, Tudor te va aştepta în faţa blocului tău. 

- O să încerc să nu întârzii. 

- Natalia, o să fie totul bine. Încearcă să te calmezi în 
noaptea asta. Te rog! 

- O să încerc. Altceva? 

- Asta e tot. Aş vrea să mai pot vorbi cu tine, dar am 
treabă. Andrei, las-o jos! vorbi furioasă înainte de a închide. 

Mi-am pus capul pe birou şi am încercat să fiu optimistă, 
să mă gândesc că totul va fi bine şi că strigoii nu mă vor mânca 
la cină. Am stat aşa, meditând, până când mama a ajuns acasă. 

La cină am încercat să fiu veselă de dragul mamei şi 
bunica m-a ajutat să scap fără întrebări. Acum că ştia adevărul, 


mi-era mult mai uşor şi nu ştiam cum să-i mulţumesc pentru 
ajutor. 

Noaptea a trecut repede şi am avut parte de un somn 
liniştit, fără vise. 

Ciudat! 

Oricât de mult încercam să-mi amintesc ce visasem, nu 
reuşeam. Mintea mea era în ceaţă la acest capitol şi nu puteam 
să schimb acest lucru. 

Din păcate. 

Mama nu era acasă când am plecat şi am rugat-o pe 
bunica să găsească o scuză plauzibilă pentru absenţa mea. M-a 
ajutat să mă calmez şi mi-a urat succes înainte de a pleca. In 
parcare mă aştepta Tudor, binedispus ca de obicei. Nu ştiu cum 
reuşea să fie mereu vesel, glumet. 

- Bună dimineaţa, l-am salutat intrând în maşină. 

- "Neaţa. Pregătită pentru puţină acţiune? 

- Cred. Unde mergem până la urmă? am întrebat curioasă. 

- Strygorra, oraşul nostru, îmi răspunse mândru. 

- Strygorra? N-am auzit de el, am spus confuză. Oare de 
ce? 

- Poate pentru că oamenii nu ştiu de el? Este un oraş 
ascuns în munţi şi până acum niciun om nu a dat de urma lui. 
Peisajul este foarte frumos şi paşnic, dar nu pot să spun acelaşi 
lucru şi despre locuitori. Ei sunt mai războinici, îmi spuse râzând. 

- Şi cum ajungeţi acolo? 

- O să afli imediat, mă anunţă accelerând. 

Am ajuns repede la casa Lorenei şi l-am văzut pe Andrei în 
curte, vorbind la telefon. L-am ignorat şi am intrat în casă, dar 
am rămas surprinsă de ce-am văzut. În casă era mare agitaţie, 
fiecare coborând sau urcând scările în grabă. Cu greu şi-au dat 
seama că am sosit. 

- Natalia, bună! mă salută Lorena din capul scărilor. 

- Arătaţi de parcă vă pregătiţi de luptă, am spus serioasă. 

- Zero şi planurile lui, comentă Tudor fugind pe scări. 

- Natalia, bine ai venit! mă salută Zero zâmbind. 

- Când plecăm? i-am întrebat aşezându-mă pe canapea. 

- Peste câteva minute. Mai are Andrei ceva de rezolvat şi 
după putem pleca. 

Andrei s-a întors repede şi am pornit la drum într-un Jeep 
negru. Oricât de încăpătoare era acea maşină, eu am fost cea 


mai chinuită dintre toţi. Lorena a ocupat locul pasagerului, iar eu 
am rămas în spate, înghesuită între Andrei şi Tudor. 

Slavă Domnului că drumul până la aeroport a fost scurt, 
pentru că nu cred că mai suportam mult să stau aşa! 

Când am ajuns, am fost întâmpinați de un domn de la 
pază, care ne-a condus până la un elicopter. 

- Mulţumesc! l-am auzit pe Zero spunându-i agentului. 

După ce a plecat, Zero şi Andrei s-au oferit să piloteze 
elicopterul. 

- Aţi înnebunit?! i-am întrebat speriată. 

- Ai puţină încredere în noi, Natalia. Ştim ce facem, mă 
asigură Zero foarte calm. 

- Eu nu mă urc într-un elicopter pilotat de voi. Nici nu mă 
gândesc! 

- Asta e ultimul tău cuvânt? mă întrebă Andrei plictisit. 

- Da, i-am răspuns sigură pe mine. 

S-a apropiat de mine, m-a apucat de talie şi m-a pus pe 
umărul lui. Am început să ţip şi să dau din picioare cerându-i să 
mă lase jos, dar nu m-a ascultat. 

- Călătorie plăcută! îmi spuse zâmbind, urcându-mă în 
elicoter şi închizând uşa. 

Am protestat nervoasă, cerându-i să-mi deschidă, dar nu 
am reuşit decât să stârnesc amuzamentul celorlalţi. Când 
elicopterul a decolat, mi-am fixat privirea pe geam, rugându-mă 
să ajungem cu bine. Ce-a fost în capul meu să accept să măurc 
într-un elicopter pilotat de un arogant? Nu cred că mai eram în 
toate minţile. 

- Unde mergem mai exact? am întrebat după câteva 
minute de la decolare. 

- La noi acasă, răspunse Tudor zâmbind. O să-ţi placă, sunt 
sigur. 

- Sper, am şoptit uitându-mă pe geam. 

Cu cât ne apropiam de destinaţie, cu atât inima începea 
să-mi bată mai tare, anticipând pericolul. 

Eşti paranoică! interveni vocea din capul meu. Priveşte 
excursia ca pe o nouă aventură. 

Deşi încercam să fiu calmă, nu reuşeam. Blestemată fie 
teama din sufletul meu! 

- Ne apropiem, mă anunţă Tudor întrerupându-mi 
gândurile. 


Am aruncat o privire pe fereastră şi am văzut că în faţa 
noastră se afla o ceaţă densă. Temerile mele au crescut la 
vederea ei şi puţina relaxare pe care o mai aveam s-a dus pe 
apa sâmbetei. 

- Oh, nu! am tipat speriată, închipuindu-mi un grav 
accident. 

- Calmează-te! mă tachină Lorena. 

- Cum vrei să mă calmez când urmează să mor? am 
întrebat furioasă. 

- Să mori? De ce? 

- Ceaţa din faţa noastră nu-ţi spune nimic? i-am răspuns 
strângând mânerul scaunului. 

- Ha-ha-ha, începu Tudor să râdă. 

- Ce ţi se pare amuzant? 

- Tu! Ceaţa pe care o vezi este modul nostru de a menţine 
identitatea oraşului ascunsă. Când oamenii se apropie de acest 
loc, sunt întâmpinați de o ceaţă puternică, care le împiedică 
planurile, îmi explică Tudor amuzat. 

- Adică n-o să mor? am întrebat în şoaptă. 

- Doar oamenii văd ceața, strigoii nu. 

- Aha, am spus neîncrezătoare. 


După ce am străbătut ceața, nu mi-am mai putut lua ochii 
de pe geam, pentru că peisajul era impresionant. Crestele 
munţilor erau pline de verdeață, păsările ocolind elicopterul. Cu 
cât acesta cobora, puteam să văd mai bine locul. La baza 
muntelui trecea un râu micuţ, cu apa cristalină, razele soarelui 
oglindindu-se în ea. Câteva căprioare îşi potoleau setea cu apa 
râului şi au ridicat capul când au văzut elicopterul apropiindu-se. 

Totul părea atât de minunat şi paşnic! 

- Bun venit în Strygorra! anunţă Tudor cu mândrie. 

La coborârea din elicopter am fost primiţi de trei tineri ce 
purtau pelerine gri. Privirile lor erau indiferente, studiindu-ne pe 
fiecare. Tustrei arătau la fel, cu părul negru şi pielea palidă. Au 
schiţat un zâmbet forţat când Zero i-a salutat. 

- Bine aţi venit! vorbiră tustrei în acelaşi timp. 

Lorena scotocea prin rucsac şi-mi făcu semn să mă apropii. 
Îmi întinse o pelerină gri, identică cu cea a celor trei tineri şi-mi 
făcu semn să o îmbrac. Mi-am aruncat o privire în jur şi am 
văzut că şi ceilalţi făceau acelaşi lucru. 


După ce mi-am pus pelerina, am plecat de lângă Lorena, 
vrând să descopăr locul în care mă aflam. Elicopterul aterizase 
pe un deal şi susurul râului se auzea din depărtare. O briză 
caldă îmi mângâie obrajii, aducând cu ea o mireasmă plăcută. 
Un porumbel alb îmi poposi pe mână, gâdilându-mi palma. 

- Te place, vorbi Lorena venind lângă mine. 

- E foarte frumos aici, am spus cu adoraţie. 

Locul era nemaipomenit şi era imposibil să nu te 
îndrăgosteşti de el. 

- Într-adevăr, e minunat să trăieşti aici. 

- Trebuie să mergem, ne anunţă Tudor apărând lângă noi. 

Am mers spre ceilalţi şi am fost conduşi până la poalele 
dealului, unde ne aşteptau câţiva cai albi. Cu toţii am încălecat 
şi i-am urmat pe cei trei. Cât am mers, am admirat peisajul, 
minunâdu-mă de frumuseţea pe care o înfăţişa natura. Am 
trecut printr-o poieniţă aflată lângă râu, câţiva stropi udându-mi 
pelerina când am traversat râul. Ne-am continuat traseul, 
trecând peste un pod de piatră şi străbătând un defileu îngust. 
După ce ne-am îndepărtat de defileu, am ajuns în faţa unor porți 
măreţe din piatră. Unul dintre însoțitori s-a dat jos de pe cal, s-a 
apropiat de poartă şi a bătut. Într-o clipă porţile s-au deschis, în 
faţa noastră afişându-se un sat mic şi paşnic. L-am străbătut 
repede, locuitorii înclinându-se la vederea noastră. 

Într-un final am ajuns la castel şi am fost primiţi cu 
zâmbetele pe buze. Am descălecat şi am mers în curte, 
aşteptând ordine. Zero vorbea cu unul dintre cavaleri în timp ce 
eu admiram locul în care mă aflam. Castelul era vechi, dar 
îngrijit, în mijlocul curţii aflându-se o mică fântână arteziană în 
care se scăldau câţiva porumbei albi. M-am apropiat încet de ei 
şi m-am aşezat pe marginea de marmură a fântânii, bucurându- 
mă de razele calde ale soarelui. 

Zero a venit lângă noi şi a zâmbit când a văzut că eram 
mai calmă. 

- Mă bucur că-ţi place locul ăsta. 

- E minunat! Nu-mi vine să cred că o asemenea minunăţie 
este ascunsă de ochii oamenilor, am spus uitându-mă la 
porumbei. 

- Într-adevăr, e incredibil, spuse zâmbind uşor. 

- Când mergem la Mynis? întrebă Tudor entuziasmat. 


- Este ocupat acum, dar eu şi Lorena vom merge să 
vorbim cu el. Voi rămâneţi aici până ne întoarcem, clar? anunţă 
Zero străfulgerându-l cu privirea pe Andrei. 

- Vorbeşti de parc-am fi copii mici. Ştim să ne purtăm de 
grijă, comentă Tudor deranjat. 

- Dacă spui tu. 

După ce Zero şi Lorena au plecat, Tudor s-a aşezat lângă 
mine şi a luat unul dintre porumbei în mână. 

- Vezi că până la urmă tot eu am câştigat? mă întrebă 
Andrei cu un zâmbet de învingător pe faţă. 

- Poftim? l-am întrebat neînţelegând aluzia. 

- Te-am făcut să te urci într-un elicopter pilotat de mine. 


- Pentru că m-ai luat pe sus! am tipat nervoasă. Ştii bine 
că dacă nu trişai nu mă urcam nici moartă! 

- Chiar vrei să te cred? 

- la uite pe cine avem aici, ne întrerupse o voce răguşită. 

Către noi se apropia un grup de zece persoane. In fruntea 
lor se afla un tip înalt, solid, cu părul castaniu şi pielea palidă. 
Ceilalţi stăteau în spatele lui şi mă priveau cu curiozitate. 

- Micuța Gardă s-a întors, comentă ironic. 

- Baltazar, vorbi Andrei cu o voce gravă. 

- Andrei, răspunse imitând tonul său. Ce faceţi pe-aici, 
copilaşi? 

- Ce coincidenţă, am venit să te vedem pe tine, vorbi 
Tudor enervat. 

- Vai, sunt flatat! Ce gest minunat, nu? vorbi întorcându-se 
spre cei din spatele lui. 

Ceilalţi au aprobat dând din cap şi Baltazar a înaintat. Şi-a 
fixat privirea pe mine şi a părut deranjat de un lucru. 

- Cine e ea? întrebă cu ură. 

- Natalia, Stăp...începu Tudor. 

- E un om! ţipă enervat. 

Furios, se apropie de mine, dar Andrei se poziţionă în faţa 
mea, punând mâna pe umărul lui Baltazar. 

- În locul tău m-aş opri, îl avertiză cu o voce rece. 

Baltazar s-a uitat şocat la el şi s-a oprit, făcându-le semn 
celorlalţi să se apropie. 

- Ştii foarte bine care sunt regulile şi tu tocmai le-ai 
încălcat, vorbi Baltazar uitându-se la mine cu furie. 


- Baltazar, Andrei, calmaţi-vă. Putem să discutăm despre 
asta, interveni Bianca speriată. 

- Băieți! strigă Baltazar privindu-mă fix. 

Imediat ceilalţi s-au apropiat de noi şi au început să ne 
atace. Neştiind ce să fac, am luat-o la fugă, dar unul dintre acele 
animale m-a prins de talie şi m-a ridicat în sus. 

- Dă-mi drumul! am început să tip speriată. 

- Ai vrea tu, îmi spuse înainte să mă izbească de pământ. 

Nervoasă, m-am ridicat şi am început să folosesc mişcările 
pe care le învăţasem când eram mică. l-am dat un pumn în faţă 
şi câteva şuturi în stomac. S-a îndepărtat un pic şi m-a privit 
furios, după care m-a luat de gât, îngreunându-mi respiraţia. 
Vederea începuse să mi se înceţoşeze când Andrei s-a izbit de 
el, doborându-l. Mi-a eliberat gâtul şi am putut să respir. 

- Pentru numele lui Dumnezeu, foloseşte-ţi puterile! ţipă 
Andrei doborând încă un strigoi mastodont. 

- Nu pot! i-am spus cu furie. 

- Şi ce propui, să te apăr eu? mă întrebă enervat, venind 
lângă mine. Deja îţi îndur destule! 

- Ajunge! am ţipat nervoasă. Nu ştiu cum mi-ai ajuns 
profesor de istorie şi sincer, chiar nu-mi pasă, dar ascultă-mă 
bine, idiotule. M-am săturat să te iei mereu de mine şi să te 
comporţi ca un animal fără creier! 

- lar eu m-am săturat să-mi pierd timpul cu o răsfăţată 
mică! 

- Ca să nu ne mai pierdem timpul, propun un lucru. Eu te 
ignor, tu mă ignori! 

- În sfârşit ai spus şi tu ceva inteligent! 

- Avem de căsăpit nişte cretini, aşa că vă puteţi omori mai 
târziu? întrebă Tudor punându-se între noi. 

- Fie! am răspuns amândoi în acelaşi timp, întorcându-ne 
cu spatele unul la celălalt. 

Furioasă la culme, mi-am fixat privirea pe apa din fântână 
şi i-am aruncat-o în faţă unuia dintre strigoi. După ce l-am udat, 
m-am gândit la gheaţă şi am îngheţat chipul enervant pe care-l 
avea, imaginându-mi că-i făceam asta lui Andrei. Din spate m-a 
prins un alt luptător şi a început să mă strângă de talie, lăsându- 
mă din nou fără aer. M-am uitat la ghivecele de la geamul din 
faţa mea şi imediat ele au aterizat în capul lui. Obosită, m-am 
ascuns după fântână, urmărind lupta dintre Gardă şi strigoi. Cu 


toţii se descurcau mult mai bine decât mine şi asta m-a 
deranjat. 

Am văzut că Baltazar se apropia de mine, pe chipul lui 
citindu-se ura şi furia. M-am dat în spate, dar m-am împiedicat 
de corpul inconştient al unuia dintre ajutoarele lui, căzând pe 
jos. S-a aşezat lângă mine şi mi-a cuprins gâtul, ridicându-mă. 
Se uita la mine cu furie şi mârâieli urâte i-au ieşit din piept. 

- Cine eşti? mă întrebă, accentuând strânsoarea. 

- Eu...sunt, m-am bâlbâit datorită puţinului aer pe care-l 
respiram. 
` Nu reuşeam să vorbesc, iar el nu uşura strânsoarea. 
Incepeam să văd negru în faţa ochilor, o amețeală groaznică 
cuprinzându-mă. 

- Baltazar! ţipă o voce autoritară. 

La auzul ei, cu toţii au făcut linişte, dar Baltazar continua 
să mă lase fără aer. 

- Dă-i drumul! vorbi aceeaşi voce. 

Intr-un final Baltazar m-a eliberat, lăsându-mă să cad pe 
pietrele dure. M-am ridicat cu greu şi am simţit-o pe Lorena 
lângă mine. 

- Eşti bine? mă întrebă îngrijorată. 

Nefiind în stare să vorbesc încă, am dat din cap afirmativ, 
atingându-mi gâtul. Baltazar se uita cu părere de rău la trupurile 
întinse pe jos şi pocni din degete. Intr-o secundă, luptătorii lui au 
fost în picioare şi s-au aşezat în spatele său. 

- Ne mai vedem noi, anunţă cu ură şi dispăru. 

- Îmi pare rău pentru ce s-a întâmplat, îmi vorbi un tânăr 
cu părul alb. Te simţi bine? 

- Da, am bălmăjit eu, nevenindu-mi să cred ce s-a 
întâmplat. 

- De când voiam să-i dau o bătaie lui Baltazar, vorbi Tudor 
zâmbind. 

- Vă aştept în birou. Grăbiţi-vă, vorbi tânărul şi plecă. 

- Ce-a fost în capul vostru? întrebă Zero enervat. Aţi spus 
că nu o să intraţi în probleme. 

- Scuză-mă, dar eu n-am spus asta, interveni Tudor cu o 
faţă de nevinovat. 

- Te credeam mai matur, îi vorbi Zero cu regret lui Andrei. 


- Baltazar a venit la noi şi a început să ne amenințe, 
comentă Tudor furios. Ce voiai să facem, să-l lăsăm să ne bată? 
Îmi pare rău dacă te-am dezamăgit, dar eu nu sunt prost! 

- Tudor, n-am zis asta, se scuză Zero. Dar de fiecare dată 
voi intraţi în probleme. 

- Zero, lasă-l. Şi eu dacă aş fi fost în locul lui l-aş fi 
înfruntat pe îngâmfatul ăla, comentă Lorena cu o voce calmă. 

- V-aţi aliat împotriva mea sau ce? întrebă Zero şocat. 

- Nu, dar nu putem să ne comportăm ca nişte îngeraşi de 
fiecare dată, vorbi Lorena zâmbind. 

- Cum văd că nu pot să mă înţeleg cu voi, mai bine am 
merge să vorbim cu Mynis. Ne aşteaptă. 

Zero a plecat primul, lăsându-ne pe noi în urmă. Pe 
chipurile tuturor se citea surprinderea şi regretul. Am pornit în 
linişte, eu ţinându-mă de braţul Lorenei. 

- O să-i treacă? am întrebat-o în şoaptă. 

- Nu e prima oară când ne ceartă, dar el nu ţine supărarea. 
O să vezi că peste câteva ore o să-şi revină. 

Am zâmbit încet când am deschis uşile de sticlă şi am 
intrat în castel. Am mers pe un hol lung până am ajuns în 
dreptul unei uşi maro, de lemn, pe care era gravată o semilună. 

Lorena a deschis uşa şi am intrat inspirând adânc. 

XIII. Ameninţări 


Am intrat într-un birou spaţios şi sobru. Lumina era slabă, 
intrând printre crăpăturile draperiilor roşii. În dreptul şemineului 
maro, din lemn, stătea tânărul care mă ajutase. Era înalt, 
robust, cu părul alb până la umeri. Pe partea dreaptă avea 
câteva şuviţe negre ca noaptea şi pielea îi era străvezie. Avea o 
pelerină gri, un pic mai diferită decât cea pe care o primisem eu. 
Ne-a făcut semn să ne apropiem şi ne-a zâmbit călduros. 

- Intraţi, prietenii mei! ne vorbi cu blândeţe. Îmi pare rău 
pentru incidentul de mai devreme, dar Baltazar este un pic mai 
impulsiv şi se enervează repede! îmi spuse cu sinceritate. 

M-am aşezat pe o canapea neagră, de piele, uitându-mă la 
camera în care mă aflam. Pereţii erau acoperiţi de rafturi pline 
cu cărţi vechi, dar îngrijite. 

Zero se afla lângă fereastră şi avea o privire serioasă, 
gravă. Ceilalţi s-au aşezat pe canapea şi pe scaune, dar nu 
îndrăzneau să vorbească. 


- Începuseşi să-mi povesteşti despre această copilă, Zero, 
vorbi tânărul arătând spre mine. 

- Aşa cum ţi-am spus, ea este adevărata Stăpână a 
nemuritorilor, continuă Zero cu seriozitate. 

- Incredibil! Un om să reprezinte salvarea noastră, vorbi 
tânărul cu privirea pierdută. Scuză-mă că nu m-am prezentat, 
sunt Mynis, îmi spuse apropiindu-se de mine. 

Mi-a întins mâna şi i-am strâns-o uşor. 

Aşadar el era Mynis, conducătorul strigoilor. 

La prima vedere nu părea atât de laş cum spunea Zero, 
dar el ştia mai multe decât mine. 

- Aş vrea să văd dovada, vorbi, uitându-se la Zero. 

- Natalia, ai putea să-i arăţi lui Mynis cicatricea? îmi spuse 
Zero cu blândeţe. 

Am dat uşor din cap şi mi-am deschis nasturii cămâăşii, 
până când am putut să-i arăt cu uşurinţă cicatricea. A atins-o 
uşor şi a închis ochii. Când i-a deschis, m-a privit cu surprindere 
şi mi-a zâmbit uşor. 

- Impresionant! Ce abilităţi are? îl întrebă entuziasmat pe 
Zero. 

Zero s-a uitat la mine şi a zâmbit uşor. Ştia că la capitolul 
„putere” stăteam destul de rău - foarte rău aş putea spune. 
Încercam să excelez, dar nu reuşeam! : 

- Păi, ştii...a început Zero să şovăie. Incă nu se descurcă 
foarte bine. E abia la început! 

- Arată-mi ce poţi să faci, îmi spuse Mynis zâmbind. 
Trebuie să ştii să faci ceva. 

- Nu prea, am spus ruşinată. 

- Ştii că dacă vrei să-ţi capeţi statutul, trebuie să-ți 
folosesti puterile, îmi spuse cu seriozitate. 

- Ştiu, dar încă nu am reuşit, am spus în şoaptă. 

- Până când vei reuşi, eu nu te voi putea ajuta. 

- Mynis! ţipă Zero îngrozit. _ 

- Ştii regulile, Zero, aşa că nu mă face să ţi le repet. In 
primul rând, ea este un om şi se află în Strygorra. Ai văzut ce s- 
a întâmplat cu Baltazar. Dacă mai află cineva de prezenţa ei 
aici, s-ar putea să avem surprize. În al doilea rând, dacă ar fi 
putut să-şi folosească puterile, aş fi numit-o chiar acum 
conducătoarea strigoilor, îi spuse cu duritate. 

- Ar trebui să-i dai o şansă, interveni Lorena. 


- Cine îmi garantează mie că ea nu este un spion? Este 
ciudat că nu-şi poate folosi puterea, vorbi Mynis cu duritate. 

- Cu toţii garantăm, îi răspunse Lorena nervoasă. 

- Eu nu, vorbi Andrei pentru prima dată. Îmi pare rău, dar 
mi se pare foarte ciudat tot ceea ce se întâmplă! 

- Cum poţi să spui asta?! îl întrebă Lorena nervoasă. 
Credeam că eşti mai rezonabil. E 

- Vreau dovezi clare, nu vorbe aruncate-n vânt! In clipa în 
care îşi va folosi puterile, asta dacă se va întâmpla vreodată, voi 
avea încredere în ea şi o voi ajuta. Până atunci, nu vă bazaţi pe 
mine, pentru că nu pot să vă ajut. 

- Vorbim noi despre asta la întoarcere, te asigur! îl avertiză 
Zero străfulgerându-l cu privirea. Mynis, tot ce cer este o şansă! 
O şansă prin care Natalia să-ţi poată dovedi că este cine 
spunem noi că este. 

- Nu ştiu ce să zic, vorbi Mynis ducându-şi mâna la bărbie. 

- Ştii că nu mi-aş trăda poporul niciodată şi dacă te stresez 
cu acest lucru, o fac pentru că eu cred în ea şi în abilităţile ei şi 
sunt convins că ne va putea ajuta, vorbi Zero uitându-se la mine 
şi zâmbindu-mi. 

Era liniştitor să ştiu că el credea în mine, dar enervant că 
din cauza mea, avea probleme cu Mynis. Şi era şi mai frustrant 
să ştiu că prostul de Andrei era împotriva mea. Atât de mult îmi 
doream să-i dovedesc că se înşela, că nu eram atât de 
incapabilă cum el credea, dar nu puteam. De ce? Pentru că 
minunatele mele puteri nu voiau să coopereze cu mine, lăsându- 
mă să-mi storcesc neuronii în speranţa găsirii unei soluţii. 

După minute de tăcere, timp în care Mynis mă privea fix, 
s-a uitat la Zero şi i-a făcut semn să se apropie. l-a spus ceva la 
ureche şi apoi a venit lângă mine. 

- Două săptămâni! Dacă în două săptămâni nu văd niciun 
rezultat, Garda se va schimba. Clar? 

Cu toţii au zâmbit şi m-au luat în braţe, Andrei fiind 
singurul care a păstrat distanţa. 

- Mulţumesc! i-am spus recunoscătoare. 

- Nu-mi mulţumi mie. Mulţumeşte-i lui Zero, îmi spuse 
zâmbind. Condiţia este următoarea: te vei antrena aici, sub ochii 
mei. 

- Dar nu pot să lipsesc de-acasă în fiecare zi! m-am plâns 
eu. 


- Îmi pare rău, dar doar aşa vă ofer şansa! îmi spuse Mynis 
cu regret. 

- Stai liniştită, vom găsi noi o soluţie, îmi spuse Lorena 
mângâindu-mă pe spate. 

- Acum că lucrurile au fost lămurite, vă poftesc la masă! 
ne spuse Mynis, indicându-ne uşa. 

Am ieşit din birou şi am străbătut aripa de est a castelului, 
până când am ajuns într-un salon mare, cu o masă de lemn în 
centru. În jurul mesei erau mai multe scaune cu spătar, dintr-un 
lemn lucios, de culoarea mahonului. Ne-am aşezat la masă şi 
am aşteptat să fim serviţi. Mâncarea a fost delicioasă, deşi 
produsele din carne lipseau cu desăvârşire. Probabil magia 
locului era de vină sau bucătăreasa era mai pricepută decât 
mama mea, dar preparatele aveau un gust diferit, magic. 

După ce masa a fost strânsă, Mynis şi Garda au început să- 
şi amintească tot felul de întâmplări, lucruri care îi amuzau. Deşi 
nu înţelegeam foarte bine despre ce vorbeau, râdeam la unele 
lucruri amuzante pe care le înţelegeam. 

- Vai, ar trebui să ne întâlnim mai des, vorbi Mynis după ce 
îşi potoli criza de râs. 

- Ai dreptate, îl aprobă Tudor zâmbind. 

- Îmi pare rău că întrerup discuţia, dar s-a făcut destul de 
târziu şi trebuie să o ducem pe Natalia acasă, vorbi Zero 
uitându-se la mine. 

- Într-adevăr. Ne vedem mâine, vorbi Mynis ridicându-se 
de la masă, ieşind pe uşă în grabă. 

Am ieşit din castel şi am fost întâmpinați de cei trei 
însoțitori. Am încălecat caii şi am pornit la drum. Abia acum 
observasem că afară se întunecase şi nu-mi plăcea. Oricât de 
frumoasă era Strygorra ziua, noaptea îţi dădea fiori. Peste case 
domnea o linişte care aproape îţi spărgea timpanele şi cu greu 
puteai să distingi ceva prin bezna pătrunzătoare. Undeva în 
depărtare se auzea urletul unui lup, care, în toată liniştea din 
oraş, era înspăimântător. 

Când am ajuns la elicopter, însoțitorii au dispărut, lăsându- 
ne singuri. Am decolat repede, simţindu-mă în siguranţă în aer. 
Tot drumul am fost tăcută, gândindu-mă la toate şi în acelaşi 
timp la nimic. 

În două săptămâni trebuia să-mi descopăr şi folosesc 
puterile cu inteligenţă, sau prietenii mei aveau de suferit. 


Trebuia să găsesc un motiv care să justifice absenţa mea de- 
acasă în următoarele zile, fără să trezesc suspiciuni. Şi mai 
trebuia să mă pregătesc pentru înfruntarea cu nebunul de 
Dragoş, care stătea ascuns şi-şi plănuia răzbunarea, folosindu- 
se de prietenul meu Armand. 

Nemaipomenit! 

Cu toţii m-au condus până acasă şi mi-au spus să mă 
relaxez, pentru că totul urma să fie bine. Cel mai sceptic dintre 
toţi era Andrei, care încerca să-i convingă pe ceilalţi să nu-şi mai 
bată capul cu mine, pentru că o făceau degeaba. Enervată de 
comentariile lui am coborât din maşină şi mi-am luat la 
revedere. 

- Noapte bună! Ne vedem mâine, le-am spus zâmbind 
Uşor. 

- Oh, nu, trebuie să te suport şi mâine, se plânse Andrei 
enervat. 

- Tu vorbeşti! i-am spus enervată. 

Mi-a aruncat una dintre privirile lui urâte înainte de a ridica 
geamul şi a porni maşina. Am intrat în casă şi am respirat 
uşurată când am văzut că mama încă nu ajunsese. 

După ce mi-am schimbat hainele, i-am povestit bunicii 
mele tot ce s-a întâmplat. 

- Aşa că trebuie să găsesc o scuză bună, care să 
funcţioneze, i-am spus deznădăjduită. 

- Lasă-mă să mă gândesc la asta, îmi spuse bunica 
zâmbind diabolic. Important este ca tu să reuşeşti şi să poţi să-i 
ajuţi. 

- Nu ştiu ce m-aş face fără tine, i-am spus îmbrăţişând-o 
cu dragoste. 

Eram norocoasă că mă ajuta şi că era de partea mea. Era 
un sprijin important pentru mine în aceste clipe şi îi eram 
recunoscătoare. 3 

- Cred că ar trebui să te odihneşti. Intre timp, mă gândesc 
eu la o scuză pentru mama ta. 

l-am urmat sfatul şi m-am dus la culcare. Noaptea a fost 
liniştită şi îmi amintesc că am avut un singur vis, destul de 
ciudat. Totul era alb şi pe fundal se auzea urletul lupului din 
Strygorra şi vorbele lui Mynis. M-am trezit destul de obosită, 
dorindu-mi să dorm mai mult. 


Lorena şi ceilalţi mă aşteptau în faţa blocului şi am ajuns 
repede la aeroport - datorită şofatului nebunesc al lui Andrei. 
Când am sosit şi am văzut minunăţiile Strygorrei, am uitat cât 
de înfricoşătoare mi se păruse aseară. Acum era din nou 
minunată, paşnică şi plină de viaţă. Drumul până la castel a fost 
la fel ca cel de ieri, localnicii având aceeaşi atitudine la vederea 
celor din Gardă. Când am ajuns la castel, Mynis ne-a întâmpinat 
şi ne-a condus în birou, rugându-ne să ne facem comozi. Am 
observat că pe masă erau puse o plantă destul de ciudată, dar 
frumoasă şi viu colorată, un pahar cu apă şi o cutie de chibrituri. 

- M-am gândit că ţi-ar fi mai uşor dacă ai avea câteva 
elemente din natură lângă tine, îmi explică Mynis, observând 
faptul că mă holbam la obiectele de pe masă. 

- Da, sigur, am spus nedumerită. 

- Eu aş zice să-ncepem, spuse zâmbind. 

M-am ridicat în picioare şi m-am îndreptat spre masă. Am 
luat paharul cu apă în mână şi am încercat să îngheţ apa. 

Nimic. 

Am încercat să o evapor, dar nimic. 

Am oftat nervoasă şi am trântit paharul de masă şi mi-am 
fixat privirea pe plantă. Am încercat să o fac să se lungească, 
dar ca de obicei, acelaşi lucru: nimic. 

- Mai încearcă, mă sfătui Lorena. 

- N-are rost, nu merge, i-am spus nervoasă. 

- Eu nu înţeleg ceva, vorbi Tudor nedumerit. Când ne-am 
bătut cu Baltazar şi „gorilele” lui, tu ai reuşit să-ţi foloseşti 
puterile. Îmi amintesc perfect când i-ai îngheţat faţa acelui tip. 

- Chiar ai făcut asta? mă întrebă Zero mirat. 

- Da, am spus amintindu-mi bătălia. 

- Şi-atunci de ce nu merge să-ţi foloseşti puterile acum? 
întrebă el surprins. 

- Pentru că atunci eram nervoasă, furioasă, am 
recunoscut, rememorând cearta dintre mine şi Andrei. | 

- Ştiu! exclamă Tudor pocnind din degete. Asta e 
răspunsul! 

- Poftim? l-am întrebat curioasă. 

- Natalia a putut să-şi folosească puterile când a început 
să devină furioasă, explică Tudor zâmbind. 

- Şi ce vrei să spui cu asta? îl întrebă Zero, neînţelegându-i 
teoria. 


- Poate că dacă o înfuriem pe Natalia, o putem face să-şi 
foloească puterile din nou şi să vedem de ce este în stare. 

- Cred că glumeşti, i-am spus şocată de ideea lui. 

- Posibil, dar poate că acum asta este singura modalitate, 
îmi spuse serios. 

- Şi aplicându-ţi teoria, cum vrei să o enervăm? întrebă 
Lorena confuză. 

- Asta-i cea mai uşoară parte, spuse Tudor fericit. Andrei o 
va enerva pe Natalia. 

- Poftim?! am spus amândoi, şocaţi de ceea ce auziserăm. 

- Andrei a fost cel care a enervat-o şi în timpul luptei cu 
Baltazar, îşi continuă Tudor pledoaria, zâmbind. 

- Nu ştiam că ai idei atât de inteligente, îi spuse Zero 
bătându-l pe umăr. 


- Tudor, cred că ai înnebunit! izbucni furios Andrei. Oricât 
de enervantă şi răsfăţată ar fi Natalia, nu pot să o enervez la 
comandă! 

- Corect, oricât de arogant şi insipid ar fi acest strigoi fără 
creier, nu mă poate enerva atât de uşor! am spus cu vocea 
ridicată. 

- Încercaţi măcar, vorbi Tudor, retrăgându-se undeva la 
fereastră. 

Ceilalţi l-au urmat, lăsându-ne pe mine şi pe Andrei în 
picioare, ca în filmele western. Situaţia era ridicolă şi am văzut 
că Mynis chiar se amuza. 

- Pe bune, băieţi, e ridicol, am spus încercând să-i conving 
să înceteze. 

Văzând că ei nu aveau de gând să renunţe, Andrei a 
început să se apropie de mine, cu un zâmbet diabolic pe chipul 
lui palid şi fin. 

- Nu te apropia de mine, sau te tai şi te dau la porci! i-am 
spus dându-mă mai în spate. 

- Norocul meu, nu avem porci în Strygorra şi nu cred că 
mă vei transporta în elicopter până la cea mai apropiată 
crescătorie, îmi spuse zâmbind. 

- De fapt, dacă stau să mă gândesc mai bine, nu te-aş da 
la porci, pentru că săracele animale nu merită să se infecteze cu 
prostia ta! 


- Asta crezi tu despre mine? Of, îmi răneşti sentimentele, 
îmi spuse cu tristeţe. 

Chiar îşi închipuia că o să-l cred? La cum se purtase cu 
mine şi câte zisese, niciodată nu-şi ceruse scuze. Nici măcar 
pentru lovitura pe care mi-o provocase. 

Niciodată! 

- Sentimente? Tu? Nu mă face să râd, te rog! 

- N-am dreptul şi eu la sentimente bune şi nobile? 

- Cred că nici măcar nu ştii ce înseamnă compasiunea, 
darămite s-o şi simţi. Şi de iubire ce să spun, nu cred că ai putea 
să iubeşti niciodată, pentru că eşti un insensibil şi un nesimtit şi 
un om fără suflet! 

Auzindu-mi vorbele, faţa lui a început să se schimbe, să se 
întristeze. Pentru o secundă am văzut lacrimi în ochii lui şi mă 
pregăteam să-mi cer scuze, dar imediat privirea lui a devenit 
plină de ură, speriindu-mă. 

- Ce ştii tu despre iubire? mă întrebă enervat. 

- Suficient cât să-mi dau seama că tu nu eşti capabil să o 
simţi, i-am spus sigură pe mine. 

- Pe lângă faptul că eşti îngâmfată şi răsfăţată, eşti şi 
incredibil de proastă! 

Enervată, i-am dat o palmă care a răsunat în toată 
încăperea. Mi-am masat mâna şi m-am uitat cu ură la el. 

- Adevărul doare, îmi spuse în şoaptă, masându-şi obrazul. 
Şi se pare că adevărul meu te-a durut. 

- Ce ştii tu despre mine ca să poţi spune asta? Nimic, 
idiotule! 

- Şi nici nu vreau să ştiu, pentru că pur şi simplu nu mă 
interesezi! Ai auzit? 

- Ce coincidenţă, nici tu pe mine! i-am spus cu ură. 

- Mă bucur că suntem de acord cu ceva, îmi spuse 
zâmbind cu superficialitate. 

- Ah, şi încă ceva, i-am spus enervată de-a dreptul. Nici 
măcar nu am nevoie de ajutorul tău, aşa că poţi să nu te mai 
chinui! 

- Crezi că stau aici pentru tine? Nu, draga mea, sunt cu ei 
pentru că am ceva de rezolvat cu soarta. Şi din păcate, trebuie 
să te suport pe tine, deşi mi-aş dori să nu te mai văd niciodată! 
îmi spuse cu ură. 


- Te urăsc! am ţipat cât de tare am putut, punându-mi 
mâinile pe pieptul lui şi împingându-l. 

Cred că am folosit prea multă forţă, pentru că s-a izbit de 
rafturile cu cărţi, majoritatea căzând peste el. 

- Natalia, calmează-te, îmi şopti Lorena luându-mă în 
braţe. 

Am început să plâng şi să mă descarc, până când am 
început să mă simt obosită, sfârşită. Zero şi Tudor reuşiseră să-l 
scoată pe Andrei de sub mormanul de cărţi şi m-am îndreptat cu 
greu spre el. 

- Imi pare rău, n-am vrut să fac asta! i-am spus cu o voce 
obosită. 

M-a privit surprins şi a încercat să-mi spună ceva, dar nu 
am apucat să-l aud, pentru că am leşinat. 

Când m-am trezit, Lorena mă privea cu blândeţe şi îmi 
mângâia părul. Am clipit de câteva ori până când am fost în 
stare să mă ridic. 

- Ai fost cam dură cu el, îmi spuse cu blândeţe. 

- Nu-mi pasă, i-am răspuns supărată, amintindu-mi de tot 
ce se întâmplase. 

- Chiar dacă este foarte nesimţit uneori, a suferit foarte 
mult. 

- Şi eu n-am suferit? La mine nu se gândeşte nimeni? am 
întrebat nervoasă. 

- Şi tu ai suferit, dar într-un mod diferit. 

- Ce vrei să spui cu asta? am întrebat-o, un pic curioasă. 

- Ţi-aş povesti, dar asta este problema lui Andrei şi ne-a 
făcut să jurăm că nu vom spune nimănui nimic, îmi spuse cu o 
voce serioasă. 

- Putem intra? întrebă Zero, deschizând uşa. 

Au intrat cu toţii şi s-au asigurat că mă simt bine. Andrei 
mă fixa cu o privire de gheaţă, rece şi dură, care începea să mă 
enerveze. 

- Trebuie să recunosc că sunt surprins, îmi spuse Mynis, 
întrerupându-mi gândurile. 

- Pentru că am atentat la viaţa unuia dintre apărătorii 
dumneavoastră? l-am întrebat sceptică, dându-mi ochii peste 
cap. 

- Şi de-asta, dar m-a surprins puterea cu care l-ai atacat. 
Un lucru destul de ciudat pentru un om normal. 


- Poate că nu sunt atât de normală pe cât cred ceilalţi, am 
spus mai mult pentru mine. 

- Cred că după ce-am văzut toată scena, încep să cred în 
tine, îmi spuse zâmbind. 

- Şi asta cu ce-ar trebui să mă ajute, dacă eu nu-mi pot 
folosi puterile? am întrebat deranjată. 

- Este important să ai persoane care te sprijină, mai ales 
dacă ai de gând să te lupţi cu Dragoş. 

- Să nu credeţi că această luptă este un capriciu, am spus 
ridicându-mă de pe canapea. 

- Dar nici nu mă gândesc la acest lucru, îmi spuse surprins 
de declaraţia mea. 

- Mă bucur că ne-am lămurit, pentru că aşa cum voi aveţi 
ceva de rezolvat cu Dragoş, şi eu am. 

- Vezi tu, Natalia, noi, strigoii, îi suntem datori lui 
Alexander pentru toate lucrurile bune pe care ni le-a insuflat şi 
răzbunarea morţii lui este mai mult un lucru ce ţine de orgoliul, 
de mândria noastră. Nu cred că aceste lucruri te împing pe tine 
să ni te alături. 

- Poate că nu, dar Dragoş mi-a răpit o persoană la care 
tineam foarte mult, am spus amintindu-mi de Armand şi de 
transformarea lui. Plus că, dacă sunt Stăpână, este de datoria 
mea să vă ajut şi să vă protejez. Mă înşel? 

- Nu, dar încă nu am aprobat acest lucru, aşa că nu te 
mândri cu asta, mă avertiză cu o voce dură. Cel care conduce 
strigoii acum sunt eu, iar tu mă asculţi pe mine, asta dacă într- 
adevăr vrei să ne ajuţi. 

- Nu pentru mult timp, pentru că voi schimba acest lucru, 
fii sigur! am spus în gând. 

- Nu-ţi convine să te pui rău cu mine, pentru că pot să te 
fac să dispari într-o secundă. lar ei, continuă arătând spre 
strigoi, oricât de prieteni pretind că-ţi sunt, îndeplinesc ordinele 
mele, adică sunt de partea mea, şi-mi zâmbi malefic. 

M-am uitat în cameră şi am văzut dezaprobarea pe chipul 
tuturor, chiar şi pe chipul lui Andrei - ciudat! Parcă spusese că 
nu mă va ajuta şi uite-l acum, dezaprobând vorbele lui Mynis. 

Strigoii sunt ciudaţi! 

- Cred că înţeleg unde baţi, am spus nevrând să par o laşă. 
Ei pun datoria şi obligaţia mai presus de prietenie, nu? 


- Într-adevăr, aşa că acum eşti avertizată de ce ţi se poate 
întâmpla dacă îmi stai în cale. 

- Să-ţi stau în cale? am întrebat mirată. La ce te referi? 

- Nu mai contează, îmi spuse deranjat că făcuse o gafă. Vă 
rog să mă scuzaţi, spuse îndreptându-se spre uşă. 

- E vreo problemă dacă nu venim mâine? întrebă Lorena, 
venind lângă mine. 

- Deja daţi înapoi? întrebă Mynis mândru. 

- Nu, dar mâine este ziua Nataliei şi nu cred că ar fi corect 
să şi-o petreacă în preajma ta, îi răspunse Lorena cu duritate. 

- Fie, puteţi să nu veniţi mâine. O să-l trimit pe Gabriel să 
vă supravegheze. 

- Ce? întrebă Lorena nervoasă. Nu poţi să faci asta! 

- Uite că pot şi dacă vrei ca micuța ta prietenă să trăiască, 
joci după regulile mele, clar? Asta e valabil pentru toţi, ne spuse 
cu duritate şi părăsi încăperea. 

- Nu pot să cred, spuse Lorena tristă. Acum ne tratează ca 
pe nişte marionete! 

- Cred că ar trebui să plecăm, e târziu, vorbi Zero supărat. 

Am ieşit din castel, dar de această dată însoțitorii nu ne-au 
mai acompaniat până la elicopter. Soarele acum apunea, aşa că 
am scăpat de fiori. Şi la apus, Strygorra era minunată! Acum 
totul era schimbat la culoare şi avea nunaţe tomnatice. Câteva 
căprioare şi-au intersectat drumul cu al nostru, dar au fugit cât 
de repede au putut în pădure, ca şi când se ascundeau de noi. 
Deşi noaptea nu se instalase încă, casele erau pustii şi localnicii 
lipseau cu desăvârşire din oraş. 

Unde erau, nu ştiu! 

Am ajuns repede acasă şi am găsit-o pe mama pregătind 
totul pentru ziua de mâine. Nu m-am oferit să o ajut, pentru că 
mintea nu-mi stătea la aşa ceva. Eram pierdută în amenințările 
lui Mynis şi ura lui Andrei. Dacă aveam să-mi descopăr puterile 
şi să le folosesc, urma să-mi fie foarte greu să-l conving pe 
Mynis de acest lucru şi să-l las să-mi predea conducerea. Dar 
trebuia să încerc, pentru că asta era datoria mea şi nu puteam 
să dezamăgesc. Trebuia să reuşesc, oricare ar fi fost 
obstacolele. 

Trebuia! 


XIV. Cadoul 


Nu ştiu cât de adormită eram, dar încercam să mă trezesc, 
să distrug visul. Se făcea că eram într-o cameră obscură, 
stranie. Pe jos erau numai picături de sânge şi în colţul cel mai 
luminat se aflau trei trandafiri negri. Şoapte speriate se auzeau 
din depărtare, dar nu reuşeam să le desluşesc mesajul. Totul 
era ciudat, misterios şi incredibil de enervant. Am încercat să 
păşesc, dar nu desluşeam nimic prin întunericul pătrunzător. Mi- 
am fixat concentrarea pe vocile din depărtare şi la un moment 
dat am auzit parchetul scârţâind. Inima a început să-mi bată mai 
repede, teama obţinând controlul. Mi-am calmat respiraţia şi am 
ascultat paşii care se apropiau încet. La un moment dat s-au 
oprit şi un curent rece mi-a străbătut corpul. M-am întors încet şi 
am văzut doi ochi roşii privindu-mă cu ură. In acea secundă s-a 
auzit un pocnet şi m-am trezit. 

Ameţită cum eram, am văzut că geamul din cameră era 
deschis. M-am dat jos din pat şi m-am dus să-l închid. Am scos 
capul pe geam şi m-am uitat la luna plină care domina cerul. Nu 
ştiu cât era ceasul, dar oraşul era cufundat într-o linişte 
înspăimântătoare. Puţine maşini se auzeau pe şosea şi undeva 
în depărtare, un câine urla. 

Dintr-o dată aerul a devenit mai rece şi am început să mă 
retrag. 

- Distrugere, sfârşit, moarte, a şoptit cineva din întuneric. 

Cred că imaginaţia îmi juca feste, pentru că nu vedeam pe 
nimeni. Am mai aşteptat câteva minute, dar nu am mai auzit 
nimic. Am închis geamul într-un final şi şoaptele au reapărut, 
repetând acelaşi lucru. Speriată, m-am aruncat în pat şi mi-am 
pus pătura peste cap. Nu am reuşit să aflu cine era sau cum au 
dispărut şoaptele, pentru că am adormit. 

Am început să mă trezesc când mi-am simţit picioarele 
reci. Am deschis ochii şi am bombănit când am văzut pătura pe 
jos. 

- La mulţi ani! 

Am tresărit când am auzit-o pe mama. Stătea în dreptul 
uşii cu un zâmbet enorm întipărit pe chip. A venit lângă mine şi 
m-a îmbrăţişat cu drag. Şi eu mi-am pus capul pe umărul ei şi 
am zâmbit fericită. Era cea mai bună persoană din lume şi era 
mama mea. Nu cred că puteam să fiu mai norocoasă de-atât. 


- 16 ani, spuse oftând uşor. Când mă gândesc că acum 16 
ani abia te vedeam pentru prima oară... 

- Ce-ai simţit când m-ai văzut? 

- Voiam să opresc timpul şi să rămân aşa pentru 
totdeauna. Erai atât de mică încât mi-era teamă să nu te rănesc. 
În primele luni mereu te-am îmbrăţişat cu grijă, de teamă să nu 
păţeşti ceva. Erai atât de fragilă! 

- Şi tata? El cum a reacţonat? 

- De când îl cunoscusem, niciodată nu-l văzusem atât de 
fericit. 

Dacă a fost atât de fericit la naşterea mea, atunci de cea 
uitat de mine? De ce a dispărut fără să-şi ia adio? De ce? 

Era unul din lucrurile care mă chinuia şi îmi distrugea 
puţina linişte pe care-o mai aveam. Cum puteam să-l protejez 
de Dragoş, dacă nu ştiam unde se afla? 

- Gata cu melancolia, îmi spuse zâmbind. Azi trebuie să 
fim fericite. 

- Cred că ai dreptate, am spus cu o voce tăcută. 

A ieşit din cameră, lăsându-mă cu gândurile mele. Azi 
împlineam 16 ani, dar nu eram atât de fericită precum 
plănuisem. Din păcate, aveam probleme mult mai importante, 
mult mai urgente de rezolvat. Eram Stăpână şi nu ştiam să-mi 
folosesc puterile. 

- 16 ani, am spus ridicându-mă de pe pat. 

Am luat telefonul de pe masă şi am văzut că aveam câteva 
mesaje. 


„ Ştiu că poate dormi la ora asta, dar vrem să fim primii 
care îţi urează: La mulţi ani! Să fii sănătoasă, fericită şi toate 
dorinţele să ţi se îndeplinească! 

Lorena, Bianca, Zero, Tudor şi Andrei” 

„La mulţi ani, puştoaico! 


Alexandru” 


„ 16 ani fericiţi! Să ne trăieşti o eternitate, dacă se poate! 
La mulţi ani! 


Vlad” 


Citind mesajele, un val de curaj şi ambiţie m-a lovit. Pentru 
persoanele atât de bune din preajma mea trebuia săfiu 
curajoasă, puternică. Nu puteam să-l las pe Dragoş să-i 
rănească. Trebuia să fiu mai inteligentă decât el. 

Am ieşit din cameră şi am văzut-o pe mama agitându-se 
prin casă. Era amuzantă într-un fel. 

După ce mi-am servit micul dejun, am încercat să o ajut pe 
mama, dar nu m-a lăsat. A spus că azi eram sărbătorita şi 
trebuia să iau o pauză de la muncă. 

Trecuseră câteva ore de când stăteam în pat, citind o 
carte, când mama a intrat în cameră foarte grăbită. 

- E timpul să te pregăteşti, mi-a spus, deschizând uşile 
dulapului. 

- Să mă pregătesc? Pentru ce? am întrebat confuză. 

- Pentru petrecere! 

- Petrecere? 

- Lorena trebuie să sosească, mi-a spus arătându-mi o 
rochie roşie. 

A ieşit din cameră şi mi-a spus să mă grăbesc. Mă uitam 
surprinsă la rochia de pe pat. Avea un decolteu în formă de V şi 
era destul de scurtă şi mulată. 

Într-un final, m-am îmbrăcat cu ea şi m-am uitat în oglindă. 
Nu înţelegeam nimic şi asta mă enerva la culme. 

- Pot să intru? mă întrebă Lorena, bătând uşor în uşă. 

- Da, sigur. 

A deschis uşa şi a zâmbit când m-a văzut. Ea purta o 
rochie albastră, până la genunchi, cu un decolteu destul de 
generos. Avea părul prins într-un coc simplu şi elegant şi avea 
un machiaj natural. 

- Arăţi bine, i-am spus râzând. 

- Şi tu la fel. La mulţi ani! îmi spuse pupându-mă pe obraji. 

- Ce ştii tu despre petrecere? am întrebat-o serioasă. 

- Am jurat că nu voi spune nimic, aşa că încerci degeaba. 
Eu sunt aici ca să te ajut, îmi spuse zâmbind uşor. 

- Ai putea să mă ajuţi spunându-mi adevărul. 

- Neah, nu vreau, îmi spuse serioasă. 

- Lorena! am avertizat-o zâmbind. 


- Da? mă întrebă nonşalant. E destul de târziu şi ar trebui 
să te pregăteşti, îmi spuse indicându-mi scaunul. 

M-am aşezat oftând uşor şi am aşteptat pregătirile. Lorena 
mi-a ondulat părul şi l-a lăsat să-mi curgă liber pe umeri şi m-a 
machiat foarte simplu. 

La final arătam drăguţ. 

- Perfect, îmi spuse aplaudând. 


- Mulţumesc, i-am spus îmbrăţişând-o. 

- N-ai pentru ce! A fost plăcerea mea. 

- Lorena, crezi că Zero are dreptate? am întrebat-o 
ezitând. 

M-a privit serioasă şi a oftat încet. Şi-a pus mâinile pe 
umerii mei şi m-a privit în ochi. 

- Natalia, aş vrea să-ţi pot spune că are dreptate, dar nu 
pot. Numai de tine depinde cât de repede îţi vei putea folosi 
puterile. 

- Deci e posibil ca aniversarea mea să nu uşureze situaţia, 
am spus supărată. 

- Priveşte partea plină a paharului: poţi să-ţi foloseşti 
puterile, chiar dacă nu ai control asupra lor. 

- Dar ai văzut şi tu că le folosesc când mă aştept mai 
puţin! 

- Asta va fi misterul pe care va trebui să-l elucidăm şi îţi 
promit că vom reuşi. 

- Şi dacă nu? Ce se va întâmpla dacă nu voi putea câştiga 
lupta? 

- Omenirea va avea de suferit, îmi răspunse cu o voce 
gravă. 

Deşi ştiam şi eu că astea vor fi consecinţele, auzindu-le din 
partea ei au fost mai dureroase, mai năucitoare. Şansa ca eu să 
câştig era de unu la un milion şi momentan nu puteam să 
schimb acest lucru. 

- Azi e ziua ta şi ar trebui să uiţi de Dragoş. Pentru o zi, îmi 
spuse îngrijorată. 

- Nu pot. Oricât de mult aş încerca, mintea mea se 
încăpăţânează să-mi amintească. Nici nu ştiu ce să fac. Nu pot 
să dorm, nu pot să mă relaxez. Nu pot! am tipat exasperată. 

- Dacă vrei să ne salvezi, trebuie să te calmezi. Dacă te 
comporţi aşa, Dragoş are de câştigat, îmi spuse cu o voce dură. 


- Ştiu, dar nu pot să fiu calmă, am spus cu lacrimi în ochi. 
Nu când de mine depinde viaţa a atâtor persoane. 

- Natalia... 

- Îmi pare rău, dar este prea multă presiune. 

- O să fie bine, sunt sigură, îmi spuse zâmbind. Trebuie să 
crezi şi tu asta. 

- Dacă ar fi totul atât de simplu, am spus oftând uşor. 

- O să vezi că după ce se vor termina toate astea, vei râde 
când îţi vei aminti. 

Asta dacă o să mai trăiesc, am spus în sinea mea. 

- Acum avem o petrecere la care trebuie să mergem şi 
vreau să fii fericită. 

- O să fac tot ce pot, am spus zâmbind uşor. 

Am ieşit din cameră şi le-am găsit pe mama şi bunica mea 
pregătite de plecare. Am mers cu maşina mamei şi tot drumul 
nimeni nu a spus nimic de destinaţie. Nu ştiu ce puseseră la 
cale, dar erau foarte încântate. 

Am oprit în faţa unui restaurant modern, cu o temă 
naturală. La intrare erau multe ghivece cu flori şi câteva fântâni 
arteziene. Am străbătut o alee mică şi am intrat în local. Într-un 
colţ mai retras stăteau toţi prietenii mei. Am zâmbit când i-am 
văzut şi m-am uitat fericită la mama mea. 

- Mulţumesc, i-am spus îmbrăţişând-o. 

Am mers spre ceilalţi şi am început să-i îmbrăţişez. 

- Natalia, la mulţi ani! ţipă Vlad, luându-mă în braţe. 

- Mulţumesc, am spus zâmbind. 

- Să fii fericită, mi-a spus Rebeca, îmbrăţişându-mă şi ea. 

După ce le-am mulţumit prietenilor mei umani, a venit 
rândul strigoilor. Cu toţii au fost foarte drăguţi, mai puţin Andrei. 

- Poţi să nu te mai chinui, i-am spus cu indiferenţă. Puțin 
îmi pasă dacă îmi urezi ceva sau nu. 

- lar mie puţin îmi pasă dacă te deranjează pe tine, îmi 
răspunse cu duritate. Dar trebuie să fiu civilizat, aşa că: La mulţi 
ani! 

- Mulţumesc, i-am spus în şoaptă. 

Mi-a întins mâna şi i-am strâns-o enervată. Situaţia deja 
devenea ridicolă. Noi nu ne suportam, aşa că de ce trebuia să 
pretindem altceva? Nu ştiu ce căuta la petrecerea mea, dar 
eram hotărâtă să-l ignor complet, pentru că nu voiam să-l iau la 
bătaie în public. 


Am dansat şi am râs cu prietenii mei, uitând pentru câteva 
clipe de problemele mele. Vlad şi Tudor se înțelegeau foarte 
bine şi toată petrecerea au fost cei mai haioşi. lar noi am râs cu 
poftă la glumele lor. 

- Mă bucur că eşti fericită, îmi spuse Lorena când melodia 
s-a terminat. 

- Mi-a prins bine petrecerea. M-am mai relaxat puţin. 

- Ai văzut că am avut dreptate? Tot ce trebuie să faci este 
să te relaxezi, să uiţi de probleme. 

- Natalia, haide, trebuie să aducă tortul, îmi spuse Vlad 
luându-mă de pe ringul de dans. 

Am mers la masă şi am suflat cât de repede am putut în 
lumânări. Mi-am pus o dorinţă simplă şi speram să se 
îndeplinească cât de curând. Vlad a fost primul care a primit 
felia de tort şi a mâncat-o în doi timpi şi trei mişcări. 

Cu toţii terminaserăm de mâncat tortul de ciocolată şi 
acum stăteam de vorbă, când un chelner s-a apropiat de noi cu 
o cutie neagră în mâini. 

- Tu eşti sărbătorita? mă întrebă politicos. 

- Da, de ce? 

- Am primit acest pachet şi este pentru tine, îmi răspunse, 
înmânându-mi cutia. 

Lorena a venit imediat lângă mine şi m-a ajutat să deschis 
pachetul. Am rămas încremenită când am văzut că în cutie era 
un trandafir negru, ofilit şi un bileţel. Am luat bileţelul, cu grijă 
să nu dezvălui trandafirul. 

„ „Bucură-te de aceste momente, pentru că sunt ultimele 
pe care le mai trăieşti, Natalia. Cine se pune cu mine, nu 
termină viu. 


nmm 


Dragoş. 


Între timp.... 
- din perspectiva lui Dymas- 


- Nu pot să cred, am spus lovind încă o piatră. 
Am grăbit pasul şi am ajuns într-un final la castel. Am 
ignorat liniştea din casă şi am mers direct în camera mea. Am 


trântit uşa şi m-am uitat pe geam. Durerea era prea mare şi 

furia îmi pulsa în vene. Aveam nevoie de sânge proaspăt, dar nu 

puteam să mă duc la vânătoare. Nu în starea în care eram. 
Gândurile mi-au fost întrerupte de un țipăt puternic. Am 

realizat îngrozit că era vocea Anei şi am început să o caut. Am 

găsit-o în camera lui, stând lângă el şi ţipând furioasă. 

- Sarys! 


~ 


- Cât o să te mai chinui cu acea amintire? mă întrebă 
îngrijorată. 

Nu i-am răspuns şi am continuat să mă uit pe geam la norii 
gri. Ea nu putea să înțeleagă cât de mult regretam, cât de 
vinovat mă simțeam. Pentru un capriciu am sacrificat viața lui 
Sarys. 

- Dymas, vorbesc cu tine! 

- Ce vrei? am întrebat-o enervat de insistența ei. 

- Să mă asculţi. Nu are rost să te chinui cu un lucru care s- 
a întâmplat acum sute de ani. Şi eu sufăr, dar am trecut peste. 

- Ana, nu înţelegi şi nu cred că vei înţelege vreodată, i-am 
spus întorcându-mă cu faţa la ea. 

- Te ştiu de sute de ani şi am învăţat să te înţeleg. Tocmai 
de-asta îţi spun să renunti la atitudinea asta de molâu! 

- Nu sunt molâu, i-am spus enervat. Şi tu ştii foarte bine 
asta. 

- Dymas, cei ca noi nu pot iubi, înţelege asta. 

- De ce nu putem iubi şi noi? Doar pentru că suntem 
Vampirii Întunericului? 

- Pentru că nu suntem buni, îmi răspunse cu durere. 
Suntem reci şi duri, incapabili de sentimente nobile. Dacă tu 
crezi contrariul, atunci dă-mi voie să-ţi spun că ai înnebunit! 

- Posibil. Viaţa cu tine nu este uşoară. 

- O să iau asta ca pe un compliment, spuse râzând. 

- Pe bune, Ana. 700 de ani m-ai înnebunit cu ifosele tale şi 
de când Sarys a murit, trebuie să te suport zilnic. Nu crezi că 
merit şi eu o pauză? 

- Nu ştiu, pentru că şi eu a trebuit să suport melancolia şi 
statutul tău de „ Romeo” nefericit sute de ani! 

- Imi pare rău dacă te-am deranjat, dar în toţi aceşti ani ai 
ştiut unde este uşa, i-am spus râzând. 


- Chiar vrei să scapi de mine, nu? mă întrebă îndurerată. 

- Nu, nu mă păcăleşti cu aceşti ochi de căţeluş nevinovat! 

- Insensibilule, îmi spuse exasperată. 

A dat să plece şi m-am mirat că renunţa aşa de uşor. A pus 
mâna pe clanţă şi a ezitat. După câteva secunde s-a întors, 
zâmbind diabolic. 

- Ana? am întrebat precaut. 

A venit lângă mine şi m-a luat de braţ. M-a tras cu forţă 
până la uşă, fericită. 

- Ce faci? am întrebat-o oprindu-mă în dreptul uşii. 

- Mi-e foame, îmi răspunse cu o voce de copil. 

- Poftă bună atunci, i-am spus eliberându-mă din 
strânsoarea ei. 

- Neah, neah, Dymas. Tu vii cu mine! 

- S-o crezi tu, surioară. Nu mă duc la vânătoare cu tine. 

- N-ai mai vânat cu mine de trei săptămâni! 

- Ştiu, dar nu mi-e foame, i-am spus serios. 

- Mă crezi proastă? Crezi că nu ştiu că noaptea te furişezi 
pe geam şi te duci la vânătoare? mă întrebă ridicând o 
sprânceană. Ar fi destul de interesant să elimin acei cerbi, spuse 
gânditoare, ducându-şi mâna la bărbie. 

- Bine, ai câştigat, am spus enervat. Hai să-ţi potolim 
foamea. 

Tot drumul până la uşă a ţopăit şi a bătut din palme, ca un 
copil mic. Mereu reacţiona aşa când câştiga în faţa mea şi deşi 
mă încăpăţânam, mereu îi ofeream ce-şi dorea. 

Când am deschis uşa, am dat peste o tânără blondă, cu 
pielea palidă şi ochii roşii. Avea o pelerină roşie şi a zâmbit uşor 
când m-a văzut. 


- Crystal! am spus surprins de prezenţa ei aici. 


XV. Planuri 

- din perspectiva lui Dymas- 

“De-un semn în treacăt de la ea 
EI sufletul ţi-l leagă, 
Incât să n-o mai poţi uita 


Viaţa ta întreagă.” 


(Mihai Eminescu- Ce e amorul?) 


A zâmbit uşor şi a intrat în castel. Deşi nu o mai văzusem 
de sute de ani, rămăsese la fel de frumoasă cum mi-o 
aminteam. 

- M-am schimbat chiar atât de mult? întrebă chicotind 
încet, observând surprinderea cu care o priveam. 

- Nu, doar că nu te aşteptam, răspunse Ana cu o voce 
dură. 

- A trecut mult timp, şopti cu durere. 

- Mai exact 630 de ani, i-am răspuns cu seriozitate. 

- Atât de mult? întrebă cu melancolie. Probabil că am 
pierdut noţiunea timpului în ultima perioadă. 

- Şi cu ce ocazie pe la noi? o întrebă Ana enervată. 

Ce te-a apucat? am întrebat-o mintal. 

Incepea să mă enerveze atitudinea ei. 

În primul rând, mi-e sete şi vreau la vânătoare. Şi în al 
doilea rând, ştiu cât de mult te afectează prezenţa ei aici, îmi 
răspunse cu duritate. 

Şi mă durea să recunosc că avea dreptate. Deşi trecuseră 
şase secole, încă nu o uitasem. 

- Trebuie să vorbim, vorbi Crystal, fixându-mă cu privirea. 

- Cred că ne-am spus totul în trecut, îi vorbi Ana cu 
duritate. 

- Dymas, putem să vorbim? mă întrebă cu o oarecare 
ezitare. 

Sper că nu eşti de acord cu aşa ceva! ţipă vocea Anei în 
capul meu. 

Ştiam că urma să regret decizia, dar nu puteam să o refuz, 
aşa că am ignorat-o pe Ana şi i-am indicat lui Crystal biroul. 

Când am deschis uşa şi am poftit-o înăuntru, Ana m-a prins 
de mână şi m-a tras deoparte. 

- Ai înnebunit de tot? mă întrebă, strângându-mi mâna cu 
putere. 

- Nu, i-am răspuns exasperat de atitudinea ei. 

- Şi-atunci de ce-ai acceptat să vorbeşti cu ea? Ca să te 
răneşti şi mai mult? 


- E decizia mea şi dacă vreau să mă rănesc vorbind cu ea, 
o voi face, iar tu nu mă vei putea opri, i-am spus cu duritate şi 
am început să mă îndepărtez. 

- Prea bine, dar voi veni şi eu cu tine. 

Am intrat în birou şi am găsit-o pe Crystal uitându-se pe 
geam. S-a întors repede când ne-a auzit şi am observat tristeţe 
în ochii ei roşii, sentiment care acum se regăsea şi în sufletul 
meu. De ce comisesem cea mai mare greşeală posibilă? De ce 
mă lăsasem orbit de acel sentiment, când ştiam că nu aveam 
nicio şansă? 

M-am aşezat pe scaun şi mi-am fixat privirea pe tabloul din 
faţa mea, evitându-i privirea. 

Ce ciudat, până acum uram acel tablou, dar acum 
începeam să-l înţeleg. Toate acele forme şi contururi fără noimă 
se potriveau cu golul din sufletul meu. Chiar dacă încercam să 
ascund asta, eram gol pe dinăuntru şi nici măcar Crystal nu 
putea să schimbe acest lucru. 

- Dymas, îmi pare rău, începu ea cu tristeţe, apropiindu-se 
de mine. Regret nespus că te-am făcut să suferi. 

Auzeam tristeţea şi regretul din vocea ei, dar nu eram 
capabil să o privesc. Nu puteam să fac asta pentru că ştiam că 
aveam să-mi amintesc de ce comisesem acea greşeală, de ce 
uitasem de mine şi o alesesem pe ea. 

Grosolan din naştere, mi-am menţinut privirea pe tablou şi 
nu am zis nimic. 

- Ştiu că merit indiferența ta, dar am nevoie de ajutor, 
continuă cu aceeaşi tristeţe care îmi sfâşia sufletul. 

- De ce ne ceri nouă ajutorul? vorbi Ana pentru prima dată. 

- Pentru că ştiu că doar voi mă puteţi ajuta, îi răspunse 
Crystal, sigură pe ea. 

- Ce te face să crezi asta? întrebă Ana cu viclenie. 

- Dragoş, răspunse simplu. 

La auzul numelui, am fixat-o pe Crystal cu privirea şi am 
început să simt cum mă domina furia. M-am ridicat şi am dat cu 
pumnul în masă. 

- Ce vrei de la noi? am întrebat-o cu furie, accentuând 
fiecare cuvânt. 

- Să mă ajutaţi să mă răzbun, îmi răspunse cu seriozitate. 


Mă aşteptam la toate răspunsurile posibile, dar nu la ăsta. 
A durat ceva până am reuşit să asimilez informaţia. Ea voia să 
se răzbune pe Dragoş şi ne ruga pe noi s-o ajutăm? 

- Răzbunare? Scuză-mă, dar este foarte amuzantă gluma, 
îi spuse Ana, râzând cu poftă. 

Crystal o privea şocată şi a oftat uşor, zâmbind amar. 

- Înţeleg că ţi se pare o glumă, dar eu vorbesc serios. 
Vreau să răzbun moartea lui Alexander. 

Tristeţea a revenit în sufletul meu pustiu şi abandonat 
când am auzit numele celui care m-a învins, care m-a privat de 
o fericire pe care o meritam. Deşi fusese alegerea ei şi eu nu o 
obligasem, şi-acum mă enerva la culme că îl alesese pe el şi nu 
pe mine. Şi-acum mârâiam când îi auzeam numele, chiar dacă el 
nu mai trăia. 

- Şi de ce ai avea nevoie de ajutorul nostru? am întrebat-o 
ascunzându-mi furia şi repulsia. 

- Pentru că şi voi îl urâţi pe Dragoş la fel de mult ca mine, 
îmi răspunse cu furie. Chiar dacă nu avem aceleaşi motive, şi 
voi vreţi să-l vedeţi pe Dragoş mort. 

Auzi la ea! Ce ştie Crystal despre noi şi Dragoş? Ti-am zis 
eu că era o idee proastă să vorbeşti cu ea, îmi spuse Ana 
nervoasă. 

Trebuie să recunosc că are dreptate, i-am spus serios. Şi 
noi îl urâm pe Dragoş, iar eu aş vrea să-l văd distrus. 

Şi eu îl urăsc, dar nu cred că este o idee bună să ne aliem 
cu ea, mă contrazise cu duritate, impunându-şi părerea. Secole 
întregi ne-am ascuns de ochii lumii şi am reuşit să supravieţuim. 
Crezi că dacă acum apărem, va fi mai bine? Eu nu cred, îşi 
continuă pledoaria, convinsă că mă va face să-i dau dreptate. 

să-nţeleg că ţi-e frică? am tachinat-o puţin. 

Nu, dar tot ce spun este....începu să vorbească cu 
rapiditate. La naiba, ai dreptate! cedă ea într-un final. 

Am zâmbit în sinea mea şi am început să mă plimb prin 
cameră. Am luat o carte veche din bibliotecă şi am şters-o de 
praf. 

- Şi care ar fi planul tău de răzbunare? am întrebat-o, 
incapabil să o privesc în ochi. 

- Nu ştiu, îmi răspunse, oftând uşor. Momentan nu am 
niciunul. 

Ştiam eu! izbucni vocea Anei. 


Ana, am avertizat-o cu duritate. 

- Crystal, o să fiu sincer cu tine, i-am spus întorcându-mă 
cu faţa la ea, evitându-i chipul. 

- Nuo să mă ajuţi, nu? mă întrebă cu tristeţe. 

Am avut într-un final curajul să o privesc în ochi şi am 
văzut în ei motivul pentru care am greşit. Deşi soarta nu fusese 
bună cu mine, Crystal rămânea Crystal şi nu puteam să ignor 
sau să uit acest lucru. Oricât de mult încercam să mă conving că 
ea nu merita nimic bun din partea mea, în adâncul sufletului 
ştiam că mă înşelam. 

Am continuat să o privesc şi am resimţit o bucăţică din 
acel sentiment care mi-a luat minţile acum câteva secole şi m-a 
adus în nebunia din prezent. A fost suficientă o singură privire în 
profunzimea ochilor ei pentru a-mi schimba decizia. 

- Ba da, Crystal, eu te voi ajuta, i-am răspuns zâmbindu-i 
cu blândeţe. 

M-a privit şocată câteva secunde şi apoi a început să 
zâmbească, încântată de răspunsul pe care i-l dădusem. 
Zâmbetul care îi lumina acum chipul m-a înnebunit şi mai mult 
şi am avut nevoie de tot autocontrolul posibil pentru a-mi muta 
privirea. 

M-am aşezat pe scaun şi mi-am închis ochii, oftând uşor. 

Dymas, de ce nu recunoşti adevărul? mă întrebă Ana cu 
tristeţe. 

Ce adevăr? i-am răspuns cu o întrebare, încercând din 
răsputeri să-mi revin. 

Dymas, Dymas, continuă ea, încă o iubeşti, chiar dacă nu 
vrei să vezi asta. 

Ce tot îndrugi acolo? am întrebat-o enervat. 

Dac-ai fi putut să vezi cum o priveai acum câteva minute, 
cu câtă iubire...începu ea, dar am oprit-o imediat. 

Oricum nu mai contează. Ea a ales deja şi se pare că nu 
am fost destul de bun pentru ea, i-am spus cu tristeţe. 

Da, dar acum Alexander nu mai există şi poate... 

Ana, ajunge! i-am zis deschizându-mi ochii şi privind-o cu 
furie. 


- Presupun că şi eu te voi ajuta, vorbi Ana, fixându-mă cu 
privirea. 
Şi eu am treburi de rezolvat cu Dragoş, îmi spuse cu ură. 


- Nu ştiu ce ar trebui să spun, dar vă mulţumesc, vorbi 
Crystal cu o voce entuziasmată. Ajutorul vostru înseamnă foarte 
mult pentru mine. 

Mi-am eliberat privirea din ochii Anei şi m-am uitat la 
Crystal. Ochii îi sclipeau de fericire şi radia de frumuseţe. Încă 
era la fel de gingaşă şi minunată, aşa cum eu o cunoscusem şi o 
iubisem. Deşi acum căuta răzbunare, nu putea să se fi schimbat 
atât de mult în ultimele secole. 

- Mie nu trebuie să-mi mulţumeşti, pentru că nu fac asta 
pentru tine, vorbi Ana cu o voce rece. Te ajut doar pentru că şi 
eu am ceva de rezolvat cu Dragoş şi m-am săturat să stau 
închisă aici! 

După ce şi-a mărturisit intenţiile, a ieşit din cameră cu paşi 
zgomotoşi şi a trântit uşa după ea. 

Mă duc la vânătoare. Dacă ai nevoie de mine, ştii unde mă 
găseşti, îmi spuse înainte de a părăsi castelul. 

- Dymas, şopti Crystal cu teamă. Vreau să ştii că eu... 

- N-are rost, Crystal, aşa că nu te mai obosi degeaba, i-am 
spus cu indiferenţă. 

- Cum adică n-are rost? mă întrebă enervată. 

- Au trecut 600 de ani de când tu ai ales! Nu crezi că ar 
cam fi timpul să te uit? am întrebat-o cu durere. 

- Niciodată nu mi-am închipuit că am însemnat atât de 
mult pentru tine, îmi spuse cu durere. 

- Nici n-ai idee, i-am spus cu o voce tăcută. 

- Atunci, în numele acelei iubiri pe care-ai simţit-o pentru 
mine, te rog să mă ierţi, îmi spuse suspinând. 

Un micuţ gând mi-a străbătut mintea şi mă gândeam să o 
consolez, dar l-am îndepărtat repede, pentru că nu aş fi reuşit 
decât să mă rănesc şi mai mult şi dacă voiam să o uit, nu 
trebuia să o iau în braţe. 

- Putem să vorbim despre altceva? am întrebat-o, 
încercând să schimb subiectul. 

- Da, sigur, îmi răspunse dezamăgită. 

- Şi ce-ai mai făcut de când nu ne-am mai văzut? 

- Nimic interesant, vorbi aşezându-se pe scaunul din 
dreptul meu. Am stat ascunsă, gândindu-mă la tot ce s-a 
întâmplat. Torturându-mă, mai exact. 

- Şi-atunci de ce-ai venit aici? De ce te-ai hotărât să te 
răzbuni? am întrebat-o curios. 


- Pentru că nu pot să stau liniştită, ştiind că Dragoş este 
liber să facă ce vrea, fără să plătească pentru greşelile din 
trecut. 

- Şi nu crezi că strigoii vor avea grijă de el? Nu crezi că vor 
răzbuna moartea lui Alexander? 

Cu greu am putut să-i pronunţ numele, un val de furie 
străbătându-mi corpul. 

- M-am gândit la asta, dar se pare că ei nu fac nimic. Au 
trecut 630 de ani de când Alexander a murit şi niciun strigoi nu 
s-a atins de Dragoş, îmi răspunse cu furie. 

- Încă, i-am spus zâmbind. 

- Poate, dar nu suport să ştiu că Dragoş e încă în viaţă. 

- Şi cum crezi că am putea noi să-l oprim? Oi fi eu 
puternic, dar Dragoş este mult mai puternic şi viclean decât 
mine, i-am spus cu seriozitate. 

- Dacă nu m-aş fi certat cu Lida, aş fi putut să apelez la ea, 
vorbi cu tristeţe. 

- Te-ai certat cu ea? am întrebat-o surprins. 

- Da, imediat după moartea lui Alexander. l-am reproşat că 
m-a despărţit de el, că din cauza ei n-am putut să-l salvez. Ne- 
am spus lucruri foarte dure şi eu am plecat şi am bântuit prin 
lume, fără sens sau scop. 

- Ştii că nu ea l-a omorât pe Alexander, i-am spus cu 
blândeţe. 

- Da, dar n-am putut să mă bucur de puţinele momente 
alături de el, pentru că ea m-a ţinut închisă în castel! N-am 
putut să fiu alături de cel pe care-l iubeam, pentru că pentru ea 
orgoliul a fost mai important! 

Am închis ochii şi am inspirat uşor. Cât mi-am dorit ca ea 
să se îngrijoreze aşa pentru mine măcar o dată, o singură dată! 
Dar se pare că acest lucru a fost sortit eşecului, ca multe altele. 

- Îmi pare rău, spuse cu tristeţe, n-am vrut să spun asta. 

- Stai liniştită. La urma urmei, ăsta este adevărul şi trebuie 
să mă obişnuiesc cu el, asta dacă nu m-am obişnuit până acum. 

- Da, dar nu mi se pare corect să suferi din cauza mea. 
Dacă nu vrei să mă ajuţi, poţi să-mi spui şi-o să mă descurc 
singură. 

Aş fi vrut să-i spun că renunţ, dar eram dependent de ea şi 
acum că reapăruse în viaţa mea, voiam să mai stau cu ea 
câteva clipe înainte de final. 


- Ţi-am promis că te ajut şi ştii că-mi ţin promisiunile, i-am 
spus zâmbind încet. Acum propun să punem la cale un plan. 

Liniştea a acoperit încăperea câteva minute, timp în care 
m-am chinuit să nu o privesc pe ea şi doar pe ea. Efectul pe 
care-l avea asupra mea rămăsese şi-acum şi-mi era destul de 
greu să mă concentrez cu ea atât de aproape de mine. 

- Mi-am amintit ceva, spuse zâmbind uşor. 

Am privit-o curios şi i-am făcut semn să continue. 

- Odată, Alexander mi-a povestit despre o legendă a 
strigoilor. 

- Legenda alesei, am spus amândoi în acelaşi timp. 

- Ai auzit şi tu de ea? mă întrebă surprinsă. 

- Da, mai demult, dar nu am crezut niciodată în ea, deşi 
este valabilă şi pentru vampiri. 

- Aşadar, nu crezi că aleasa ar exista, spuse gânditoare. 

- Şi chiar dac-ar exista, sunt convins că Dragoş o va găsi 
înaintea noastră, i-am spus uitându-mă la mâinile mele palide şi 
reci. 

să fii vampir nu era uşor, cel puţin pentru mine. Deşi 
posedam o putere extraordinară, nu mă simţeam împlinit, 
complet şi asta mă deranja. În ultimele secole nu făcusem 
altceva decât să stau ascuns şi să-mi înăbuş sentimentul de vină 
pe care-l simţeam. Moartea lui Sarys m-a afectat foarte mult şi 
m-a afundat şi mai mult în pustiul din viaţa mea. 

- Crezi că dacă am vorbi cu strigoii am putea să-i 
convingem să ne-ajute? întrebă Crystal după un timp. 

- Nu cred că în ultimele secole relaţia lor cu vampirii s-a 
mai îmbunătăţit, i-am spus indiferent. Îţi aminteşti foarte bine 
conflictul iscat la moartea iubitului tău. 

- Îmi amintesc foarte bine acele momente, dar trebuie să 
recunoaştem că acum pe toţi ne uneşte aceeaşi dorinţă: 
răzbunarea. 

- Poate, dar suntem pe cont propriu acum, i-am spus 
ridicându-mă de pe scaun şi îndreptându-mă spre fereastră. 

- Pe cont propriu sau nu, eu m-am înţeles foarte bine cu 
strigoii şi nu cred că au ajuns să mă urască chiar atât de mult 
doar pentru că sunt vampir. 

- Şi ce propui cu asta? am întrebat-o privind apusul. 

- Să mă duc să vorbesc cu ei şi să încerc să-i conving. 

- Şi cum crezi că vei trece de cavaleri? Sau de Baltazar? 


- Dymas, uiţi că au trecut 600 de ani şi profeția s-a 
împlinit, îmi spuse zâmbind. 

M-am întors şi am privit-o cu mândrie. Ştia atâtea despre 
ei şi deşi relaţiile dintre strigoi şi vampiri erau tensionate, ea 
încă voia să-i ajute. Cu siguranţă mai rămăseseră câteva din 
calităţile pe care le avea. 

- Corect, am spus gândindu-mă la ideea ei. 

- În curând îşi vor alege un nou conducător şi poate 
reuşesc să mă strecor printre ei la Consiliu, îmi spuse zâmbind 
în continuare. 

- Ideea este bună, dar încă nu sunt sigur. 

- Dymas, nu o să păţesc nimic, îmi spuse cu tandreţe. 

- Nu-mi fac griji pentru tine, i-am spus cu o voce rece. 

- Dacă spui tu, şi-şi dădu ochii peste cap. 

O priveam surprins şi-mi venea să urlu de furie. Eu 
încercam să o ignor, să nu mă las vrăjit de prezenţa ei şi ea îmi 
tot amintea de sentimentele mele. 

- Nu fi atât de sigură, pentru că nu ştii ce este în sufletul 
meu, i-am spus cu duritate. 

- Dar vreau să ştiu. Vreau să te ajut! 

- Să mă ajuţi? am întrebat-o enervat. Dacă ai fi vrut să mă 
ajuţi, nu m-ai fi rănit în trecut. 

- Ştii că regret enorm toate acele vorbe şi fapte şi dac-aş 
putea să dau timpul înapoi, aş schimba totul, dar nu pot. 

- Nici eu nu pot să te tratez ca înainte, i-am spus cu 
tristeţe şi furie. Nu când uitându-mă la tine, mi te imaginez cu 
Alexander! 

- Încearcă măcar să mă înţelegi! îmi ceru disperată. 

- Şi tu de ce nu încerci să mă înţelegi pe mine? Doar 
pentru că tu ai putut să fii fericită şi eu nu? 

- Nu, ştii foarte bine că nu gândesc asta! Şi încerc să te 
înţeleg, dar nu mă laşi să văd în sufletul tău, îmi spuse cu 
durere şi-şi puse mâna în dreptul inimii mele. 

Atingerea ei a trimis un fior în tot corpul, usturându-mi 
gâtul şi ochii. Dacă nu aş fi fost atât de egoist şi nesimţit, i-aş fi 
lipit mâna de corpul meu şi aş fi ţinut-o lângă mine pentru 
totdeauna. Dar nu puteam să uit trădarea, minciuna şi falsele 
speranţe pe care mi le făcusem din cauza ei şi care se 
spulberaseră precum valurile lovindu-se de țărm. 


Am ridicat mâna dreaptă şi am pus-o peste mâna ei. Şi-a 
ridicat capul şi m-a privit cu drag, zâmbindu-mi cu căldură. Am 
ignorat senzațiile care îmi străbăteau corpul văzându-i zâmbetul 
şi i-am îndepărtat mâna, privind-o cu furie. 

- Ai idee cât de uşor se poate distruge o inimă? Sau cât de 
repede poţi spulbera un vis? am întrebat-o disperat. 

- Dymas... 

- Te asigur că nu ştii, i-am spus îndepărtându-mă de ea. 
Pentru că dacă ai ştii, nu ai mai fi aici acum. 

- Poate că inima mea nu a fost atât de distrusă ca a ta, dar 
şi pe mine m-au rănit şi ştiu cât de mult am suferit, îmi spuse cu 
o voce joasă, lipsită de speranţă. 

- Şi ştii care este cel mai tragic lucru dintre toate? am 
întrebat-o prinzând-o de mână şi obligând-o să se uite în ochii 
mei roşii ca sângele. 

Mă privea cu tristeţe şi furie şi puteam să văd în ochii ei 
monstrul din mine, dar deja mă obişnuisem cu asta. De când o 
cunoscusem şi o pierdusem, devenisem un monstru. 

Nu că fusesem vreodată mai bun! 

- Dacă aş putea să o iau de la zero, nu aş schimba nimic, i- 
am spus cu furie. Sunt atât de prost, încât dacă mi s-ar da oa 
doua şansă, tot m-aş îndrăgosti de tine şi aş accepta calvarul pe 
care-l trăiesc acum. 

Îşi lăsă capul în jos şi şopti ceva neinteligibil. l-am dat 
drumul şi am privit-o cu dezgust. 

- Te privesc acum şi nu înţeleg de ce nu pot să te uit, de 
ce încă mă gândesc la tine, i-am spus cu durere. 

Şi-a ridicat capul şi am încercat să desluşesc sentimentul 
din privirea ei, dar nu am reuşit. Era o combinaţie ordinară între 
ură, furie, repulsie şi milă. Şi mai era un sentiment pe care nu 
puteam să-l descifrez. Semăna cu iubirea, dar era macabru, 
sadic. 

Hotărât să mă descarc şi să termin o dată pentru 
totdeauna cu minciuna din sufletul meu, am recunoscut 
adevărul. 

- Ştiu de ce, am spus cu ironie. Pentru că te iubesc ca un 
vampir idiot, sadic şi tâmpit ce sunt! Pentru că sunt prea egoist 
să te uit şi prefer să mă omor cu zile, decât să scap. 

M-a privit şocată şi a încercat să spună ceva, dar i-am 
făcut semn să tacă şi am părăsit încăperea. Am ieşit din castel şi 


am luat-o la fugă prin pădure, dorind ca cerul să cadă peste 
mine şi să mă facă una cu pământul. Niciodată în cei 650 de ani 
ai mei nu mi-am dorit cu atâta ardoare să dispar, să fiu distrus. 

Pentru că recunoaşterea adevărului durea atât de mult, 
mai mult decât faptul în sine. O iubeam şi nu puteam să scap de 
acest sentiment care mă înlănţuia şi mă distrugea cu fiecare 
secundă. Nu aveam scăpare, eram un caz incurabil. Eram un 
îndrăgostit care a eşuase. 

Un vampir ratat şi îndrăgostit! 


XVI. Mai rău nici că se putea! 
Natalia 


Ce poţi să faci când un vampir răzbunător te ameninţă? 
Continui lupta sau fugi mâncând pământul? Rămâi să-ţi oferi 
sufletul pentru o luptă existenţială, sau îţi salvezi pielea? 

Milioane de gânduri îmi străbăteau mintea, din păcate fără 
succes. Nu reuşeam să găsesc o soluţie, o salvare. Mă temeam 
pentru viaţa mea şi a prietenilor mei şi nu ştiam ce puteam să 
fac. Mă gândeam să fug, să mă ascund, dar ar fi fost un gest 
plin de laşitate, iar eu voiam să fiu curajoasă. 

Ţineam în mână biletul de la Dragoş şi mă întrebam unde 
greşisem să merit toate astea. De ce trebuia să fiu eu aleasa şi 
nu o persoană mult mai demnă de acel statut decât mine? 

- Pot să intru? îmi întrerupse gândurile bunica, cu o bătaie 
uşoară în uşă. 

- Da, i-am răspuns cu o voce tăcută, ascunzând biletul. 

A intrat în cameră şi s-a aşezat pe pat. M-am întors cu faţa 
la ea şi am oftat uşor. 

- Nu înţeleg de ce nu vrei să-mi arăţi şi mie biletul, îmi 
spuse deranjată. 

- Pentru că nu e bine, i-am răspuns cu o voce serioasă, 
uitându-mă pe fereastră. 

- Lasă-mă pe mine să decid asta, îmi spuse ridicându-se 
de pe pat şi luând biletul de pe birou. 

Am încercat să o împiedic, dar mi-a făcut semn să renunţ. 
Am aşteptat cu sufletul la gură să-şi ridice privirea din bilet şi să 
spună ceva. 

- Nu pot să cred, şopti cu o voce îngrozită. 


- Ţi-am spus eu. 

- Nu-mi vine să cred că Dragoş este atât de rău, vorbi cu 
durere. Cum de nu mi-am dat seama? 

- Poate pentru că a ştiut să ascundă această latură a sa, 
am spus băgând biletul într-un caiet mai vechi. 

- Probabil. Sau eram eu foarte îndrăgostită şi nu i-am 
observat defectele, spuse zâmbind uşor. 

Am zâmbit şi eu în semn de răspuns şi m-am aşezat pe 
pat, punându-mi capul pe perne. 

- Şi ce-ai de gând să faci acum? mă întrebă aşezându-se 
lângă mine. 

- Nu ştiu, am răspuns deznădăjduită. Probabil că voi 
aştepta o minune, am continuat sarcastică. 

- Ai mai fost în Strygorra? 

- Mynis ne-a rugat să nu mergem zilele astea. Se pare că 
are ceva de rezolvat şi nu se poate ocupa de mine. 

Cu toţii am fost surprinşi de această veste, dar nimeni nu a 
comentat. Partea bună era că am avut şi eu parte de câteva zile 
de odihnă, putând să mă mai pregătesc pentru şcoală. Era 
destul de incomod să lipseşti în fiecare zi de-acasă şi să bântui 
într-un tărâm plin de creaturi răzbunătoare. 

- Şi cum e acolo? mă întrebă entuziasmată. 

- Foarte frumos! Totul este minunat, natural, paşnic, i-am 
spus cu încântare. 

- Un loc demn de o persoană ca tine, îmi spuse zâmbind. 

- Nu ştiu dacă voi putea să mă bucur vreodată de 
minunăţiile acelui loc, am spus cu o voce tăcută. 

- Natalia... 

- Ştiu că e o nebunie ce cred, dar mi-e teamă că nu voi 
putea duce lupta până la capăt, că voi eşua. Sau mai rău, că voi 
muri. 

M-a privit, îngrozită de cuvintele mele şi a încercat să 
spună ceva, dar nu a reuşit. Până la urmă, ce putea să spună 
când observa că nu aveam să-mi retrag cuvintele? Ştia foarte 
bine că asta era realitatea şi că poate astea erau ultimele 
momente pe care le mai trăiam. Că în curând Dragoş putea să 
termine cu mine şi cu restul lumii. 

- Întrerup? se auzi vocea blândă a mamei mele. 

l-am zâmbit, încercând să-mi ascund teama şi am poftit-o 
înăuntru. S-a aşezat lângă mine şi m-a luat în braţe. 


- Natalia, eşti bine? mă întrebă cu o voce serioasă. 

Observase schimbarea comportamentului meu de când cu 
petrecerea, dar nu puteam să-i spun adevărul. Nu puteam să-i 
spun că era în pericol şi că eu mă chinuiam să o protejez. 

- Da, mamă, sunt bine, am minţit cu neruşinare. 

- Ştii că poţi să ai încredere în mine şi să-mi spui tot ce ţi 
se întâmplă, nu? 

- Ştiu, i-am răspuns zâmbind. Dar te asigur că nu se 
întâmplă nimic. Sunt bine. 

- Şi-atunci de ce nu-mi spui ce s-a întâmplat la petrecere? 
mă întrebă supărată. 

- Nu am ce să-ţi spun, pentru că nu s-a întâmplat nimic. 

- Dacă spui tu.... 

- Mamă, ştii că eu nu te-am minţit niciodată, i-am spus cu 
sinceritate. 

- Da, ştiu, îmi răspunse serioasă. Dar nu pot să elimin 
gândul care îmi spune că se întâmplă ceva cu tine! Şi simt că 
înnebunesc pentru că nu înţeleg! 

Am îmbrăţişat-o cu putere, stăpânindu-mi lacrimile. Dacă 
ar şti câtă dreptate avea! Dar nu puteam să o implic în toată 
povestea asta, nu când Dragoş voia să mă omoare. 

- Să-nţeleg că totul e bine? mă întrebă chicotind. 

l-am dat drumul şi am zâmbit şi eu. Dacă ceva i s-ar 
întâmpla din vina mea, nu mi-aş ierta-o niciodată! 

- Da, am răspuns simplu. 

- Atunci te las să te odihneşti, îmi spuse pupându-mă pe 
frunte. 

Au ieşit din cameră şi m-au lăsat singură cu gândurile 
mele. Trecuse aproape o săptămână de când Dragoş mă 
ameninţase, iar eu nu reuşisem să găsesc o soluţie. Nu reuşeam 
să-mi controlez puterile, nu puteam să-mi apăr familia, eram un 
dezastru. 

Nu-mi rămânea decât să sper că totul va fi bine şi că 
Dragoş nu va câştiga. 

Am adormit repede şi după un timp am început să visez. 
Eram în pădure, singură, şi nu ştiam cum să scap. Simţeam că 
eram urmărită, dar nu vedeam pe nimeni în jur. Am început să 
fug şi m-am adâncit în pădure. La un moment dat am auzit 
urletul unui lup şi am îngheţat. Am încercat să fug, dar am 
alunecat şi am căzut. Când m-am ridicat, l-am văzut pe Dragoş 


în faţa mea. Îmi zâmbea malefic şi mi-a întins mâna. Fără să-mi 
dau seama, m-am trezit în camera mea şi am auzit-o pe mama 
ţipând. Am fugit prin toată casa şi am găsit-o inconştientă, în 
sufragerie. 

- Poate aşa o să-ţi înveţi lecţia, şopti cu o voce plină de 
răutate. 

Am întors capul, dar nu l-am mai văzut. Încercam să o 
trezesc pe mama, dar nu reuşeam. Simţeam cum mi se 
înceţoşează privirea şi într-un final nu am mai văzut nimic. 

Am deschis ochii şi am văzut că soarele deja răsărise. Am 
oftat uşor şi m-am uitat pe geam. 

- Încă un coşmar, am şoptit îngrozită. 

M-am dat jos din pat şi am deschis încet uşa. Din 
sufragerie se auzea televizorul şi m-am apropiat încet. 

- Misterul de la orfelinatul din capitală îngrijorează 
autorităţile. După o rundă de audieri, nu au reuşit să afle prea 
multe. Se pare că nimeni nu ştie nimic despre dispariţia celor 
doi fraţi din data de 30 noiembrie, nici măcar angajaţii care erau 
de serviciu în acea zi. După spusele directorului, se pare că cei 
doi copii ar fi evadat în timpul schimbului de tură, neputând fi 
observați de niciun angajat. Vom reveni cu informaţii. 

- lţi vine să crezi cât de inconştienţi sunt oamenii din ziua 
de azi? întrebă mama, schimbând postul. Cum au putut să 
piardă copiii? 

- Nu înţeleg de ce agiţi atât, când ştii şi tu cum este 
angajatul din zilele noastre, îi spuse bunica zâmbind. 

- Bună dimineaţa, le-am salutat eu zâmbind. 

- Bună dimineaţa, dragă, îmi spuse mama zâmbind. Ceva 
planuri pentru ziua de azi? 

- Cred că o să stau acasă, am răspuns zâmbind. O să mă 
duc doar până la librărie, am spus, îndreptându-mă spre baie. 

După ce mi-am servit micul dejun, m-am pregătit de 
plecare. Am ajuns la librărie destul de repede şi cât mă 
învârteam printre rafturile pline cu cărţi, o doamnă scundă şi 
slăbuţă, cu părul creţ, a început să vorbească, foarte panicată, 
cu vânzătoarea. M-am apropiat încet şi am ascultat conversaţia. 

- Nu vă supăraţi, aţi văzut aceşti copii? o întrebă arătându- 
i câteva poze. 

- Imi pare rău, dar nu, îi răspunse vânzătoarea. 

- Sunteţi sigură? 


- Da, doamnă, vă garantez că nu i-am văzut, îi răspunse 
un pic enervată de insinstenţa doamnei. 

- Dumnezeule! vorbi doamna, ducându-şi mâna la frunte. 
De o săptămână îi caut, dar degeaba. 

- Puteţi să-mi lăsaţi un număr de telefon, în cazul în care îi 
văd? întrebă vânzătoarea cu seriozitate. 

- Da, poftiţi! şi îi înmână o carte de vizită. Credeţi că puteţi 
să lipiţi afişul ăsta? 

Şi scoase din geantă un afiş mare, cu pozele celor doi 
copii. 

- Sigur, răspunse femeia, luând afişul. 

Doamna i-a zâmbit şi a plecat, oftând uşor. 

- Ce ţi-e şi cu copiii ăştia! îi spuse vânzătoarea colegei 
sale. Au zâmbit amândouă şi şi-au continuat munca. 

Eu am continuat să mă uit la cărţi, nehotărâtă. Dac-aş fi 
găsit un ghid pentru uciderea vampirilor, l-aş fi cumpărat cu 
siguranţă, dar aşa ceva nu exista. Am râs în sinea mea şi am 
căutat în continuare, până când am dat de cartea lui Bram 
Stocker „Dracula”. Deşi vampirii şi strigoii mă pasionau, nu 
apucasem să citesc cartea. 

Am stat câteva minute pe gânduri şi am hotărât să o 
cumpăr. 

Cine ştie, poate citind-o, puteam să găsesc o soluţie! 

M-am apropiat de tejghea şi când i-am înmânat 
vânzătoarei cartea, am auzit vocea doamnei din spatele meu. 

- Uite, dragule, „Dracula”. Nu vrei să o cumpărăm şi noi? 

- N-ai cumpărat destule? Plus că este doar o carte cu 
vampiri, îi răspunse bărbatul indiferent. 

Dac-aţi şti adevărul, nu aţi mai gândi aşa, am spus în 
mintea mea, dându-i banii vânzătoarei. 

Am ieşit din librărie şi am pornit spre casă. Pe drum, am 
văzut câţiva tineri lipind pe pereţii magazinelor afişul cu pozele 
celor doi copii. M-am oprit şi eu în faţa unui afiş şi am aruncat o 
privire. Băiatul era brunet, bucălat şi nu cred că avea mai mult 
de şapte ani, iar sora lui cred că avea numai trei ani. Cum ar fi 
putut ei să evadeze, fiind atât de mici? 

Era ceva ciudat în toată dispariţia, dar nu realizam ce. 

- Păzea! ţipă vocea unui copil. 


Am întors capul şi m-am ferit de mingea care s-a lovit de 
perete. Băieţelul a venit după ea şi mi-a zâmbit cu sinceritate, 
şoptind „scuze”. Am zâmbit şi mi-am continuat drumul. 


Când am intrat în casă, un fior mi-a străbătut şira spinării. 
Mi-am agăţat haina în cuier, surprinsă de liniştea din casă. Am 
strigat-o pe mama, dar nu mi-a răspuns. Am intrat în sufragerie 
şi am ţipat când am văzut-o întinsă pe jos, inconştientă. 

- Mama! 

Am încercat să o trezesc, dar nu reuşeam. 

- Incăpăţânarea costă, şopti o voce rece, dură. 

M-am ridicat încet şi l-am văzut pe Vladimir stând pe 
canapea, zâmbind triumfător. 

- Ce i-ai făcut? l-am întrebat furioasă. 

- Asta este nimic pe lângă ce te aşteaptă dacă nu ne laşi în 
pace, îmi spuse cu ură. 

- Ea nu are nicio vină! am spus furioasă. 

- Poate, dar este mama ta şi asta o implică în luptă. 

- Spune-i lui Dragoş că nu mă intimidează gesturile lui 
copilăreşti şi că nu o să renunţ aşa uşor. 

- Nu ai realizat că îi pui în pericol pe cei pe care-i iubeşti, 
doar pentru că te încăpăţânezi? 

Se ridică de pe canapea şi se apropie de mine cu paşi 
înceţi. Işi puse mâna pe capul meu şi îşi arătă colții. 

- Noi suntem cei puternici, îmi spuse cu ură, mâna lui 
începând să-mi strângă capul. 

- Opreşte-te! ţipă Tudor, aruncându-se pe Vladimir. 

Au căzut amândoi, iar eu am fost eliberată. Lorena şi 
Bianca au venit lângă mine, iar Andrei şi Zero au tăbărât pe 
Vladimir. 

- De când aşteptam să-ţi dau una, spuse Tudor furios. 

- Eşti doar un strigoi amărât, spuse Vladimir râzând. 

- Şi crezi că nu pot să te bat dacă vreau? întrebă Tudor, 
sărind la gâtul lui. 

- Tudor, doamnele sunt de faţă, spuse Zero, punându-i 
mâna pe umăr. 

- Ce cauţi aici? îl întrebă Lorena cu ură. 

- Dragoş vă transmite un mesaj, spuse el cu viclenie. 

- Ce mai vrea acum? întrebă Zero. 


- Să vă gândiţi de două ori înainte de a ataca, pentru că s- 
ar putea să fiţi surprinşi, spuse, fixându-mă cu privirea. Şi-acum 
dă-mi drumul! îi spuse lui Zero cu furie. 

M-am uitat la mama şi am văzut că începea să-şi mişte 
capul. Am fugit lângă ea şi l-am străfulgerat pe Vladimir cu 
privirea. El mi-a zâmbit, a pocnit din degete şi a dispărut. 

În aceeaşi secundă, bunica mea a deschis uşa. 

- Ce s-a întâmplat? vorbi ea, intrând în sufragerie. 

- Dragoş, am răspuns eu cu furie. 

- A fost aici? 

- Ajutorul lui, am spus trecându-mi mâna prin păr, lacrimile 
alunecându-mi pe obraji. 

Am ridicat-o pe mama şi am întins-o pe canapea. Lorena a 
adus un pahar cu apă şi am aşteptat să deschidă ochii. 

- Natalia, ţie ţi-a făcut ceva? mă întrebă bunica disperată. 

- Slavă Domnului, ei au ajuns la timp! am spus, zâmbindu- 
le uşor. Dar n-am putut s-o apăr pe ea. 

- Nu e vina ta, îmi spuse Lorena, aşezându-se lângă mine. 
Nu puteai să ştii intenţiile lui Dragoş. 

În acel moment mi-am amintit visul pe care-l avusesem şi 
care se potrivea de minune cu situaţia. Eu visasem ce urma să 
se întâmple şi nu împiedicasem asta! 

- Ba da, am spus cu furie. Am visat asta şi n-am putut să 
fac nimic! 

Am început să plâng şi să urlu, pentru că eram o proastă. 
O pusesem în pericol, deşi ştiam ce urma să se întâmple. 

- Natalia, calmează-te! îmi spuse Zero, atingându-mi 
creştetul capului. 

- Nu pot, Zero! Nu pot să mă calmez când ştiu că eu am 
pus-o în pericol. 

- Dar ai ajuns la timp şi nu s-a întâmplat ceva mai rău cu 
ea, îmi spuse cu blândeţe. Este doar inconştientă, o să-şi revină. 

- Ştiu, dar nu pot să mai las asta să se mai întâmple încă o 
dată, am spus cu durere. Sunt un pericol pentru ea acum. 

- Şi ce-ai de gând să faci? mă întrebă Lorena cu părere de 
rău. 

- Ar trebui să plec de lângă ea, dar nu ştiu unde să mă 
duc, am spus cu durere, un nou val de lacrimi asaltându-mi 
ochii. 


- Poţi să vii la noi, îmi spuse Zero. Aşa te-am putea apăra 
mai bine. 

- Ai înnebunit, Natalia? Nu poţi să pleci de-acasă! 
Gândeşte-te la mama ta! interveni bunica nervoasă. 

- Tocmai pentru că mă gândesc la ea iau decizia asta, i-am 
spus cu fermitate. Nu pot să o mai pun în pericol. Nici pe ea, nici 
pe tine. Doar voi mi-aţi mai rămas! 

- Şi ce-o să-i spui? mă întrebă cu duritate. 

- Nu ştiu, o să inventez ceva, am spus nedumerită. Nu pot 
să-i spun adevărul, dar nici nu pot să mai fiu în preajma ei. 

- Nu sunt de acord cu decizia asta, dar dacă tu eşti 
hotărâtă, îmi spuse cu tristeţe. 

- Şi pe mine mă doare, dar n-am încotro. Prefer să sufăr o 
perioadă de timp, decât să am remuşcări toată viaţa. Eu şi 
strigoii vă vom apăra de la distanţă, dar este mai bine ca eu să 
nu fiu aici. 

- Şi când ai de gând să pleci? 


- În seara asta? am întrebat, uitându-mă la Zero. 

El a zâmbit şi a dat din cap. Am privit-o pe mama încă o 
dată şi m-am dus să mă pregătesc. Lorena şi Bianca m-au ajutat 
să îndes hainele în valize şi m-au lăsat să plâng în linişte. Mi-am 
luat câteva cărţi, albumul foto, aparatul şi am ieşit din cameră. 

Mama începea să-şi revină şi m-am aşezat lângă ea. l-am 
zâmbit uşor şi am ajutat-o să se ridice. 

- Ce mi s-a întâmplat? mă întrebă confuză. 

- Ai leşinat, am spus cu tristeţe. 

- Nu-mi amintesc să mi se fi făcut rău, îmi spuse 
încreţindu-şi fruntea. 

Şi-a ridicat capul şi a îngheţat când a văzut bagajele. Mi- 
am lăsat privirea în jos şi am încercat să fiu puternică. 

- Pleci? m-a întrebat cu o voce joasă. 

- Da, am şoptit cu durere. 

- De ce? 

- Pentru că aşa e cel mai bine, am spus ridicându-mă. 

- Natalia, sunt mama ta şi merit o explicaţie. Ai 16 ani, 
pentru numele lui Dumnezeu! ţipă furioasă. 

- Poţi să ţipi cât vrei, eu tot plec, am spus cu indiferenţă. 

- Cum îndrăzneşti să-mi vorbeşti aşa, domnişoară? Sunt 
mama ta şi ştiu ce e mai bine pentru tine! 


- Crezi că le ştii pe toate? Ei, află că nu-i aşa, am spus cu 
furie. Plec, pentru că locul ăsta îmi trezeşte multe amintiri 
dureroase şi pentru că nu mai suport să văd cum te prefaci că 
eşti fericită de dragul meu. 

A tăcut, aşa că mi-am continuat discursul mizerabil. 

- Şi cum aş putea să rămân cu tine, când nu ai făcut nimic 
ca să-l opreşti pe tata? L-ai lăsat să plece, m-ai privat de 
prezenţa lui! 

Lacrimile îmi inundau privirea şi îmi ardeau pielea feţei 
precum cărbunele încins. Mă uram pentru toate minciunile pe 
care i le spuneam, dar ştiam că doar aşa puteam să plec, să o 
apăr. Dacă ăsta era preţul pe care trebuia să-l plătesc pentru 
siguranţa ei, îl plăteam. 

- Natalia...şopti cu durere. 

Am privit-o cu furie şi ură şi am luat bagajele. Am deschis 
uşa şi cu inima sfâşiată, am spus cel mai nenorocit cuvânt 
posibil. 

- Adio! 

Am închis uşa fără să mă uit în spate şi să-i văd suferinţa. 
Lorena m-a ajutat să duc bagajele la maşină, iar drumul până la 
casa lor a fost tăcut şi năucitor. Mă durea sufletul, dar ştiam că 
aşa era cel mai bine. Poate că după ce totul va lua sfârşit şi 
dacă voi supravieţui, mă va ierta. Dar acum trebuia să o evit, 
pentru siguranţa ei şi liniştea mea. 

Am ajuns într-un final la casa Lorenei, dar nu aveam niciun 
chef să cobor. Voiam să fiu singură cu tristeţea din sufletul meu, 
fără să vorbesc cu nimeni. 

- Natalia, ai făcut ce trebuia, îmi spuse Lorena cu tristeţe. 

- Şi-atunci de ce mă simt ca ultimul om de pe pământ? am 
întrebat-o cu furie, blestemându-mă. 

- Uneori trebuie să faci sacrificii pentru cei pe care-i 
iubeşti. 

- Sper doar că mă va ierta vreodată şi că va înţelege că 
am făcut-o pentru binele ei, am spus suspinând. 

- Ea te iubeşte şi va înţelege, te asigur. 

- Sper să ai dreptate, am spus coborând din maşină. 

Am intrat în casă şi Lorena m-a condus spre viitoarea mea 
cameră. Era spațioasă şi modernă. Pereţii erau de un albastru 
pal, la fel şi draperiile. Lângă geam era un pat mare, cu 
cuverturi albe cu multe desene. Lângă alt perete se afla o 


bibliotecă micuță şi lângă ea era un birou pe care era pus un 
laptop negru. 
M-am aşezat pe pat şi mi-am cuprins genunchii cu mâinile. 


- Dacă ai nevoie de ceva, să-mi spui. 

- Vreau să fiu singură acum, i-am spus, oftând uşor. 

A ieşit din cameră şi a închis uşa. Mi-am pus capul pe o 
pernă şi am început să plâng. 

- Mamă, iartă-mă! am şoptit printre suspine. 


XVII. Pentru tine 


Eram pe jumătate adormită, dar puteam să simt 
îngrozitoarea durere de cap pe care o aveam. Voiam să mai 
dorm un pic şi mi-am adâncit faţa în perne, dar nu am reuşit. 
Enervată, mi-am deschis ochii şi am studiat încăperea în care 
mă aflam. La început m-am speriat, pentru că era diferită de 
camera mea, dar mintea mea a avut grijă să-mi amintească 
motivul pentru care mă aflam acum aici. Am văzut tristeţea din 
ochii mamei mele când am plecat, am văzut furia cu care mă 
privea Vladimir şi mi-am amintit frica pe care am simţit-o când 
am văzut-o pe mama inconştientă. 

Tocmai de-asta am părăsit-o, am rănit-o. Mă simţeam 
oribil, dar trebuia să îndur. Nu-i puteam permite lui Dragoş sau 
oricui altcuiva să-i facă rău, pentru că nu mi-aş ierta-o niciodată. 

Am dat draperiile la o parte şi am văzut că afară începuse 
să ningă. Pe jos deja se depusese un strat gros de zăpadă şi 
copiii ieşiseră la joacă. Cât de mult mă bucuram de prima 
zăpadă când eram mai mică! Dar acum, oricât de mult aş fi 
încercat, nu aş fi reuşit, pentru că remuşcările nu mă lăsau. Nu 
mai puteam să mă bucur de toate lucrurile vieţii, pentru că 
amintirile erau prea crude şi nu mă lăsau să trec peste. 

Cu greu m-am dat jos din pat şi am ieşit din cameră. Am 
coborât scările încet, fără vlagă, întâmpinând o nouă dimineaţă. 
Din bucătărie se auzeau vocile celorlalţi şi m-am apropiat şi eu. 

- Haide, Lorena, de ce nu vrei? întrebă Tudor nerăbdător. 

- Pentru că te cunosc şi ştiu de ce eşti în stare, îl tachină 
Lorena. 


- Puţină zăpadă nu-ți va face rău, îi spuse el serios. Ah, 
bună dimineaţa, Natalia, îmi spuse fericit, venind lângă mine. 

Mi-a zâmbit şi m-a mângâiat pe creştetul capului. 

- Mulţumesc, dar nu sunt câine, i-am răspuns, puţin 
deranjată de gestul său. 

- Oricând, cu plăcere, îmi spuse, făcându-mi cu ochiul. 

A ieşit din bucătărie fluierând şi bătând din palme. Dacă nu 
aş fi ştiut câţi ani are de fapt, aş fi putut jura că mintea i-a fost 
înlocuită cu cea a unui copil de cinci ani. 

- Cum te mai simţi? mă întrebă Lorena în şoaptă. 

- Nu ştiu, i-am răspuns, oftând uşor. Încerc să mă 
obişnuiesc cu ideea şi să mă conving că am procedat bine, dar 
remuşcările nu mă lasă. 

- Poate că nu o să mă crezi, dar te înţeleg. Ştiu cât de mult 
doare să te sacrifici, îmi spuse cu tristeţe. 

- Cel mai mult mă doare să ştiu că am făcut-o să sufere, 
am spus cu furie, lacrimile năvălindu-mi ochii. 

- O să te ierte, îmi spuse zâmbind. 

- Ce n-aş da să fiu şi eu atât de optimistă! 

- Nu sunt optimistă, sunt realistă. Te iubeşte prea mult ca 
să fie supărată pe tine. Poate că acum este rănită, dar îi va 
trece cu timpul şi când va afla adevăratul motiv pentru care ai 
plecat de lângă ea, te va ierta fără să se gândească de două ori! 

- Şi dacă se întâmplă ceva cu mine şi nu apuc să-i spun 
adevărul? am întrebat-o cu tristeţe, gândindu-mă şi la partea 
proastă a situaţiei. 

- Nu o să se întâmple nimic rău cu tine, pentru că noi nu 
vom permite asta, îmi spuse cu seriozitate. 

Aş fi vrut atât de mult să o cred, dar gândurile pesimiste 
pe care le aveam nu mă lăsau. Numai gândindu-mă la puterea 
lui Dragoş, începeam să-mi imaginez cel mai crunt sfârşit. 

- Propun să schimbăm subiectul, îmi spuse bătând din 
palme. Ţi-e foame? 

Nu am apucat să-i răspund pentru că stomacul meu mi-a 
luat-o înainte. A zâmbit când a auzit răspunsul şi mi-a spus să 
iau loc. Am ales micul dejun preferat: cereale cu lapte şi l-am 
terminat foarte repede. 

După ce am terminat de mâncat, m-am uitat pe geam la 
zăpada din curte. 


- Data viitoare o să câştig eu, vorbi Zero intrând în 
bucătărie, plin de zăpadă. 

A zâmbit când m-a văzut şi a venit lângă mine. 

- Eşti mai bine? m-a întrebat cu blândeţe. 

- Încerc, am răspuns simplu. 

- O să fie bine, sunt sigur, îmi spuse zâmbind. 

Imediat au intrat Andrei şi Tudor şi şi-au luat ceva de băut 
din frigider. Zâămbetul pe care-l avea Andrei pe faţă când a intrat 
a dispărut imediat când el m-a văzut. M-a privit cu o oarecare 
milă şi s-a dus la fereastră. Am continuat să-l privesc, 
neînţelegând ce problemă avea cu mine. 

- Acum că o avem pe Natalia printre noi, propun o bătaie 
cu zăpadă, vorbi Tudor cu entuziasm. 

- Dar nu v-aţi bătut deja? am întrebat în şoaptă, uitându- 
mă la zăpada de pe hainele lor. 

- Asta a fost doar o joacă între băieţi, îmi răspunse râzând. 
lar eu vreau o bătaie adevărată! 

- Nici să nu te gândeşti, îi spuse Bianca, bătându-l uşor pe 
spate. 

- Fetele astea! Doar pentru că ţineţi la coafura voastră, 
asta nu înseamnă că trebuie să uitaţi de frumuseţile vieţii, îi 
spuse el cu furie. Şi nu puteţi nega o bătaie în zăpadă. Una 
singură! 

- Eu sunt de acord, am spus, ridicând încet mâna. 

- Uite o fată normală! 

- Bine, dacă insişti, cedă Lorena într-un final. 

Am urcat în camerele noastre şi ne-am pregătit pentru 
bătaie. Eu am ales două pulovere, o geacă groasă şi o pereche 
de pantaloni de trening, groşi. După ce mi-am pus cizmele, 
fularul şi mănuşile, am coborât în sufragerie. Acolo erau Bianca 
şi Lorena, la fel de echipate ca şi mine. Când m-au văzut, s-au 
ridicat şi s-au îndreptat spre uşă. 

- Şi băieţii? Nu-i aşteptăm şi pe ei? le-am întrebat 
nedumerită. 

- Ei au ieşit deja şi se pare că pun la cale un plan, îmi 
spuse Lorena, închizând uşa. 

Am ieşit în curtea acoperită de zăpadă şi ne-am uitat după 
ceilalţi. Am început să-i strig, dar nu am primit niciun răspuns. 
M-am uitat confuză la Lorena şi l-am văzut pe Tudor apucând-o 
de braţe şi trântind-o pe jos. Zero şi Andrei au început să o 


îngroape în zăpadă, iar Tudor nu o lăsa să se ridice. Eu şi Bianca 
am început să aruncăm cu bulgări în băieţi, iar ei au început să 
ne fugărească. 

- O să plătiţi pentru asta! ţipă Lorena, ridicându-se din 
zăpadă. 

Eu am început să fug prin spatele casei, împiedicându-mă 
de nămeţi. M-am oprit în dreptul piscinei, uitându-mă după 
Zero, dar am fost trântită cu forţă. Am început să ţip şi mi-am 
acoperit faţa cu mâinile, aşteptând să înceteze atacul. 

- Lasă-mă! am ţipat, acoperindu-mi faţa. 

Când am reuşit să mă ridic, l-am văzut pe Andrei şi am 
început să fug după el. Am aruncat cu zăpadă în el, dar nu am 
reuşit să-l nimeresc decât de trei ori. El a încercat să mă 
trântească din nou, dar am început să-l ţin de braţe, dându-mă 
în spate. În spatele lui a sărit Lorena şi au căzut amândoi pe jos. 
Am încercat să arunc cu zăpadă în el, dar Tudor m-a lovit din 
spate şi am început să-l atac pe el. 

După un timp, totul a ajuns o luptă , fiecare atacându-l pe 
celălalt. Am reuşit să o nimeresc pe Bianca de cele mai multe 
ori, dar Lorena m-a doborât de două ori şi mi-a aruncat zăpadă 
în faţă. Eram cu toţii foarte fericiţi şi râdeam când celălalt era 
lovit sau îngropat în zăpadă şi ţipam când eram atacați. 

La final ne-am aruncat cu toţii în zăpadă, uitându-ne la cer 
şi râzând. Fulgii de nea îmi atingeau faţa şi îmi făceau ochii să 
se închidă, dar senzaţia era plăcută, relaxantă. Răcoarea lor îmi 
calma pielea şi mintea, făcându-mă să văd lucrurile într-un mod 
mai optimist. Deşi fusese doar o bătaie cu zăpadă, pentru mine 
însemna mult mai mult. Toată lupta îmi arătase că aveam 
prieteni, oameni care mă sprijineau şi mă ajutau necondiţionat 
şi asta m-a făcut mai curajoasă. Ştiam că puteam să reuşesc cu 
ajutorul lor, că puteam să nu mă dau bătută. 

Gândurile mi-au fost întrerupte de zăpada pe care o 
arunca Lorena în dreptul meu şi am zâmbit când am văzut că 
ceilalţi se pregăteau să intre în casă. M-am ridicat cât de repede 
am putut şi i-am urmat şi eu. 

Am intrat în casă şi mi-am scuturat zăpada de pe haine. 
Bianca s-a oferit să ne prepare o ciocolată caldă şi noi ne-am 
dus la şemineu, încercând să ne încălzim. Tudor a ieşit din 
cameră şi a pornit televizorul din sufragerie. După un timp ne-a 
chemat, foarte serios şi îngrijorat. 


- Cazul copiilor dispăruţi de la orfelinat a luat o altă 
întorsătură. Câţiva angajaţi susţin că o doamnă de 40 de ani ar 
fi plecat cu ei în acea seară, spunând că îi duce la o plimbare, 
dar a uitat să-i aducă înapoi. Nimeni nu poate garanta că acea 
femeie era angajată sau nu, informaţiile despre ea fiind foarte 
puţine. Alte persoane susţin că au văzut copiii acum câteva zile 
plimbându-se printr-o pădure în apropierea Timişoarei. 
Autorităţile au decis să investigheze acea pădure, în speranţa 
găsirii unor noi detalii. Între timp, dacă îi vedeţi pe aceştii copii, 
sunteţi rugaţi să sunaţi la numerele de pe ecran. 

- Timişoara? întrebă Andrei surprins. 

- Aşa se pare, continuă Tudor serios. 

- Dar n-are sens, asta doar dacă nu şi-a schimbat locuinţa. 

- Îmi explică şi mie cineva ce se întâmplă? am întreba 
confuză, vrând să ştiu despre ce vorbesc. 

- Tindem să credem că Dragoş este implicat în dispariţia 
copiilor, îmi spuse Zero cu seriozitate. 

- De ce credeţi asta? 

- Copiii au dispărut de ziua ta şi am găsit ceva urme care 
duc către el. 

- Dar de ce-ar răpi nişte copii? am întrebat şocată de ceea 
ce auzisem. Nu are sens. 

- Ştiu, dar astea sunt dovezile pe care le avem, vorbi 
Lorena, aşezându-se pe canapea. Dragoş este în stare de orice, 
iar noi încă nu-i putem anticipa acţiunile. 

- Cu ce l-ar putea ajuta un copil de şapte ani? Doar nu-i 
transformă în vampiri, nu? am întrebat cu groază. 

Nimeni nu mi-a răspuns, dar am putut să deduc din 
expresiile feţelor lor că era adevărat. Inima a început să-mi bată 
mai tare şi mi-am dus mâna la gât. 

Dragoş era atât de crud, încât răpea copiii şi îi ucidea. 

- Nu pot să cred, am şoptit îngrozită. 

- Ştiu că este îngrozitor, dar încercăm să oprim asta, vorbi 
Zero cu seriozitate. 

- Cum....am încercat să vorbesc, dar n-am reuşit. Trebuie 
să-i salvăm, am spus într-un final. 

- Asta încercăm şi noi să facem, numai că nu ştim unde i-a 
dus, interveni Andrei. 

- Atunci aflaţi! am spus cu duritate. 

- Natalia.... 


- Ascultaţi-mă bine, am spus cu furie. Dacă vreunul dintre 
copiii ăia moare, vă decapitez! M-aţi auzit? 

M-au privit şocaţi, nevenindu-le să creadă. Nici mie nu-mi 
venea să cred că fusesem atât de dură, dar nu suportam gândul 
că acei copii ar putea suferi. Erau cei mai nevinovaţi dintre noi şi 
nu meritau o asemenea tortură. 

- Aşa vorbeşte o adevărată Stăpână, comentă Tudor cu 
mândrie. 

L-am privit cu surprindere şi am zâmbit. Poate că avea 
dreptate şi începeam să-mi însuşesc statutul, dar nu trebuia să- 
mi fac planuri înainte de vreme. Trebuia să mă concentrez 
asupra prezentului şi să încerc să salvez copiii. 

- Bănuiesc că ai dreptate, şopti Andrei cu indiferenţă. Dar 
asta nu înseamnă că poţi să ne vorbeşti aşa! 

- Andrei, interveni Zero. 

- Nu, lasă-mă să termin, îi spuse cu furie. Doar pentru că 
simţi puţină compasiune pentru acei copilaşi, nu trebuie să ne 
ameninţi. Şi dacă nu-ţi convine modul nostru de a acţiona, ştii 
unde este uşa! 

- Nu am spus asta, i-am zis furioasă. Şi îmi pare rău dacă 
ameninţarea mea te-a deranjat, dar nu voi permite ca o 
persoană nevinovată să moară din vina mea! 

- Şi noi încercăm să împiedicăm acest lucru, în caz că nu-ți 
dai seama! 

- Şi dacă încercaţi să împiedicaţi, de ce-au dispărut copii? 
De ce nu aţi putut opri această răpire? 

Intrebarea mea l-a lăsat fără cuvinte şi m-a privit cu ură. 

- Aşa mă gândeam şi eu, i-am zis cu superficialitate, 
aceeaşi superficialitate cu care mă trata mereu. 

A încercat să spună ceva, dar a renunţat şi a ieşit din 
cameră. l-am privit pe ceilalţi şi mi-am trecut mâna prin părul 
ud. 

Cu siguranţă mă voi înţelege de minune cu Andrei de- 
acum încolo! 

- Mă scuzaţi, am spus confuză, plecând din cameră. 

- lartă-i comportamentul, vorbi Zero cu regret. Uneori nici 
el nu mai ştie ce vrea. 

- Cunosc sentimentul, am şoptit mai mult pentru mine. 
Chiar foarte bine. 


Am urcat scările şi am intrat în cameră. Eram surprinsă de 
furia cu care îi vorbisem, dar mă enerva îngrozitor atitudinea lui. 
Se adunaseră prea multe şi el fusese picătura care umpluse 
paharul. 

M-am pregătit pentru ziua de şcoală care urma şi am luat 
albumul din bagaje. L-am răsfoit şi am început să plâng când am 
văzut pozele cu mama mea. Fericirea din ochii ei mi-a distrus 
sufletul, pentru că ştiam că eu o făcusem să dispară. Fusesem 
atât de crudă şi o îndepărtasem de ceea ce iubea mai mult: fiica 
ei, dar eram nevoită să fac asta. Trebuia să o ştiu în siguranţă, 
indiferent ce trebuia să sacrific pentru acest lucru. 

Am luat telefonul şi am format numărul de acasă. După 
câteva bip-uri a răspuns mama, cu o voce îndurerată. 

- Alo? întrebă cu o voce joasă, tristă. 

Am încercat să vorbesc, dar n-am putut. Nu ştiam ce să-i 
spun, ce minciună să inventez. 

- Natalia? întrebă cu speranţă şi inima mea s-a rupt în 
două. 

Am închis şi am aruncat telefonul undeva în cameră. 
Remuşcările m-au invadat din nou, dar nu-mi mai păsa. Ştiam 
cât de mult o rănea comportamentul meu, dar nu puteam să 
dau înapoi. Pentru că o iubeam, trebuia să o rănesc, să o ţin 
departe de mine, chiar dacă sufeream amândouă. 

Continuând să mă uit la poze am adormit, dar când alarma 
a sunat, eram deja trează. Mi-am fixat privirea pe tavan şi m-am 
dat jos din pat. Când am coborât în bucătărie, Lorena vorbea cu 
Zero. 

- Bună dimineaţa, am salutat eu cu o voce răguşită. 

Ei mi-au zâmbit cu blândeţe şi Zero a ieşit din bucătărie. 

- S-a întâmplat ceva? am întrebat-o, văzând îngrijorarea 
din ochii ei. 

- Nimic, doar încă o zi obositoare de şcoală, îmi spuse cu 
indiferenţă. 

M-am pregătit foarte repede de plecare şi cât o aşteptam 
pe Lorena, l-am văzut pe Andrei. Era îmbrăcat cu o cămaşă 
albastră şi o pereche de blugi negri, iar părul îi era la fel de 
dezordonat. Deşi nu-mi plăcea să recunosc, arăta bine şi acel 
albastru se potrivea cu pielea lui. 

Am realizat că începeam să aberez, aşa că mi-am fixat 
privirea pe tavan, gândindu-mă la orele pe care le aveam azi. 


Dar nici asta nu a ajutat, pentru că prima oră aveam istoria, 
aşadar trebuia să-l văd pe Andrei. 

Am oftat nervoasă şi am început să mă panichez. De ce 
mă gândeam atât de mult la Andrei? De ce îmi păsa de un 
îngâmfat  copilăros şi încăpățânat, care îmi făcea viaţa 
imposibilă? 

Lorena mi-a întrerupt gândurile şi m-a salvat de o 
autoanaliză îngrozitoare. Drumul până la liceu a fost tăcut, 
uitându-mă pe geam la zăpada care acoperea oraşul. Când am 
ajuns în parcarea liceului, am coborât din maşină şi am fugit, 
nevrând să fiu văzută cu profesorul meu de istorie. Lorena m-a 
ajuns foarte repede şi a râs când i-am spus motivul. Eu am 
ignorat-o şi mi-am văzut de drum. 

Când am intrat în clasă, l-am văzut pe Marius vorbind cu 
Ada. l-am aruncat o privire urâtă când am trecut pe lângă el şi 
am păstrat distanţa. A înţeles mesajul, pentru că a ieşit din 
clasă fără să-mi zică nimic. 

Ora de istorie a fost foarte plictisitoare şi am încercat din 
răsputeri să nu adorm, dar nu prea am reuşit. Mi-am pus capul 
pe caiete şi am închis ochii, gândindu-mă la liniştea din 
Strygorra, dar am fost trezită de un zgomot puternic. Am tresărit 
şi l-am văzut pe Andrei privindu-mă cu furie. 

- Pentru asta ar trebui să-ţi dau un doi şi să te duc la 
director, îmi spuse cu duritate. Dar nu o s-o fac. 

L-am privit şocată, dar mi-am revenit repede. Ştiam că se 
ascundea ceva în spatele acestei decizii şi probabil a vrut să 
scutească colectivul de încă o ceartă, dar cu siguranţă îmi va 
aminti de asta mai târziu, iar eu voi fi pregătită să-i răspund. 

- Mulţumesc, am şoptit cu indiferenţă şi mi-am deschis 
caietul. 

El şi-a continuat ora, iar eu am încercat să nu mai adorm. 
Deşi am căscat din cinci în cinci secunde, am reuşit să fac faţă. 

La celelalte ore am desenat şi nu prea am fost atentă la ce 
vorbeau profesorii. Nu-mi stătea în fire să nu fiu atentă, dar 
acum nu prea mă puteam gândi la şcoală. Pauza de douăzeci de 
minute a venit repede şi aerul rece de-afară m-a ajutat să mă 
mai trezesc. 

Când mă pregăteam să intru în liceu, am fost lovită de un 
bulgăre şi m-am uitat în spate. L-am văzut pe Vlad fugind, 


făcându-mi semn să-l aştept. A venit lângă mine şi s-a scuturat 
de zăpadă. 

- Ce mai faci, Natalia? mă întrebă, punându-şi mâna pe 
umărul meu. 


- Bine, cred. 

- Până la urmă o să mă ajuţi cu proiectul la geografie? 
Chiar vreau să-mi măresc media, îmi spuse cu inocenţă, şi doar 
tu mă poţi ajuta. 

L-a început nu mi-am dat seama despre ce vorbea, dar mi- 
am amintit de promisiunea pe care i-o făcusem. 

- Bineînţeles că te ajut, i-am spus zâmbind. Doar ţi-am 
promis, nu? 

- Mulţumesc! Eşti cea mai tare! 

Mă îmbrăţişă şi se duse lângă ceilalţi băieţi. Eu m-am dus 
la Lorena şi mi-am pus capul pe umărul ei. Am oftat uşor şi mi- 
am închis ochii. 

- Eşti bine? şopti cu îngrijorare. 

- Sunt doar puţin obosită, am spus. 

- Cine nu e obosit? mă întrebă râzând. 

- Oricum, am fost la un pas să ajung la director, am spus, 
amintindu-mi de ora de istorie. 

- Pun pariu pe ce vrei tu că el nu te-ar fi trimis la director. 

- De ce eşti aşa sigură? am întrebat-o, ridicându-mi capul. 
Ştii foarte bine că Andrei mă urăşte. 

- N-aş zice că te urăşte, îmi spuse zâmbind. Cred că „nu te 
suportă” ar fi mai potrivit. 

- Ei bine, eu nu cred asta. 

Nu am mai putut continua discuţia, pentru că profesoara 
de fizică a intrat în clasă şi ne-a pus să scoatem o foaie de 
hârtie. M-am uitat şocată la Ada, dar şi ea avea aceeaşi privire. 

- Nu, vorbi Vlad, punându-şi capul pe bancă. Nu ştiu nimic, 
îi şopti lui Alexandru. Doamna profesoară, de ce trebuie să 
scoatem o foaie? o întrebă cu o privire de copilaş mic şi 
nevinovat. 

- Nu e destul de evident? îl întrebă profesoara zâmbind. 

El nu a mai comentat şi s-a supus. Testul a fost destul de 
greu şi nu am avut la dispoziţie toată ora. 

După ce profesoara a ieşit din clasă, Vlad a început să 
comenteze. 


- Grozav! Încă o materie la care rămân corigent, spuse cu 
furie. 

- Nu e corect! continuă Alexandru. De ce nu ne-a lăsat 
toată ora? 

- lar tu de ce nu mi-ai arătat şi mie cum se rezolva al 
doilea exerciţiu? îl întrebă Vlad nervos. 

- Am vrut să-ţi dau ciorna, dar profesoara se uita numai la 
noi, îi spuse el cu tristeţe. 

Vlad l-a privit cu furie, dar nu a mai spus nimic. 

Când orele s-au terminat, el a ieşit printre primii din clasă 
şi ne-a aşteptat în curte, lovindu-ne cu zăpadă. Am început să-l 
fugărim, fiind atacați şi de ceilalţi elevi, mult mai mari decât noi. 

- Mă predau! ţipă disperat, văzând că ne pregăteam să-l 
lovim. 

Am aruncat bulgării de zăpadă în el şi ne-am îndreptat 
spre ieşire. A venit lângă noi şi şi-a scuturat zăpada din păr. 

Când am ieşit din liceu, ne-am luat la revedere şi m-am 
îndreptat spre maşina lui Andrei. 

- Natalia, mă chemă vocea mamei mele. 

M-am întors încet şi am încercat să-mi stăpânesc lacrimile. 
S-a apropiat de mine, dar nu a încercat să mă îmbrăţişeze. 

- Ce cauţi aici? am întrebat-o cu duritate. 

- Sunt mama ta şi îmi pasă de tine, îmi spuse cu durere. 
Voiam doar să văd ce faci. 

- Eu sunt foarte bine, am minţit cu neruşinare, evitându-i 
privirea. 

- Încerc să înţeleg, dar nu reuşesc. 

- Cred că am fost destul de clară când am plecat. 

- Vorbele alea nu m-au convins. Vreau să ştiu adevărul! 

- Ţi-am spus adevărul şi nu vreau să-l mai repet. 

A tăcut şi privirea i-a fugit în spatele meu. Am întors şi eu 
capul şi i-am văzut pe Lorena şi Andrei privindu-ne cu teamă. 

- Ei te-au pus să faci asta? mă întrebă cu furie. 

- Nu, ei nu au nicio legătură, am răspuns eu repede, 
luându-le apărarea. 

- Ce s-a întâmplat cu tine? Tu nu erai aşa... 

- Mamă, ce parte nu înţelegi? Eu nu vreau să mai stau cu 
tine, am accentuat fiecare cuvânt, sperând că va înţelege. 

- Chiar atât de mult mă urăşti pentru că nu am putut să-l 
ţin pe tatăl tău lângă noi? 


Dac-ar şti că nu o urăsc... 

- Nu am spus că te urăsc, dar nu pot să mai stau cu tine, 
am spus cu duritate, pregătindu-mă să plec. 

M-a prins de mână şi m-a obligat să mă întorc. Mi-am 
muşcat buza de jos şi am privit-o în ochii ei trişti si nefericiţi. 

- O să aflu vreodată adevărul? mă întrebă în şoaptă. 

- La momentul potrivit, am spus cu durere. Inţelege că 
acum nu pot să-ţi spun nimic. 

- Ţi-au făcut ei ceva? mă întrebă panicată, arătând spre 
Lorena şi Andrei. 

- Ţi-am mai zis că ei nu au nicio legătură, aşa că nu-i mai 
implica! 

- Natalia, eu te iubesc şi vreau să fii lângă mine! îmi spuse 
disperată. 

Disperarea cu care vorbea mi-a distrus sufletul. Am luat-o 
în braţe şi am încercat să o liniştesc. 

- Şi eu te iubesc, mamă! Foarte mult. 

- Atunci întoarce-te la mine! 

- Nu pot, am spus atingându-i faţa. 

- Dar ai spus că... 

- Tocmai pentru că te iubesc trebuie să plec. Poate când 
apele se vor mai linişti, vei afla adevărul. 

- Ce adevăr? Despre ce tot vorbeşti? 

- Vreau să ştii că orice s-ar întâmpla, eu am făcut până şi 
imposibilul să te protejez. Pe tine şi pe bunica mea. Şi dacă ceva 
merge prost, să ştii că îmi pare rău pentru tot ce-am făcut, 
pentru că te-am rănit, am spus lăsând lacrimile să mi se 
prelingă pe obraji. 

Mă privea şocată şi mi-a cuprins faţa cu mâinile, de parcă 
ar fi încercat să mă ţină lângă ea. Am oftat uşor şi i-am atins 
mâinile. 

- Şi mai vreau să ştii că te iubesc foarte mult şi că eşti cel 
mai bun lucru care a existat în viaţa mea. 

l-am îndepărtat mâinile de pe faţa mea şi am început să 
mă îndepărtez. _ 

- Nu mă mai căuta, am spus cu duritate. Incearcă să faci 
asta pentru siguranţa ta. 

Am privit-o pentru ultima oară şi am plecat. Am ajuns la 
Lorena şi am luat-o în braţe, plângând ca o nebună. Nu ştiu cum 
am ajuns la casa lor, dar nu-mi păsa. Tot drumul am plâns fără 


oprire, blestemându-mă pentru ceea ce spusesem. Niciodată nu 
mi-am imaginat că despărţirile pot fi atât de dureroase şi 
ucigătoare, dar acum simţeam asta pe pielea mea şi durerea 
era mai nenorocită decât otrava însăşi. 

Am intrat în casă şi i-am văzut pe ceilalţi adunaţi în 
sufragerie. Au venit cu toţii lângă mine, dar Lorena le-a spus să 
mă lase în pace. Ei au înţeles şi m-au ajutat să mă aşez pe 
canapea, fără să-mi pună nicio întrebare enervantă. 

- Natalia, începu Zero să vorbească cu blândeţe, noi 
trebuie să plecăm la noapte, dar nu vrem să te lăsăm singură. ŞI 
cum aproape toţi vrem să stăm cu tine, vom trage la sorţi cine 
te va păzi la noapte. 

Am dat din cap şi mi-am şters lacrimile, uitându-mă la 
bileţelele din pălăria neagră de pe masă. Zero mi-a întins pălăria 
şi mi-a spus să iau un bileţel. Am început să amestec hârtiile şi 
am extras una. Am deschis-o cu grijă şi teamă şi am încremenit 
când am văzut numele. Pe bucăţica albă era scris cu litere mari 
numele celei mai îngâmfate persoane pe care o cunoscusem şi 
care acum trebuia să mă păzească. 

- Natalia, cine rămâne la noapte? mă întrebă Tudor 
nerăbdător. 

- Andrei, am răspuns şocată. 


XVIII. Adevăruri 


- Imposibil! ţipă Andrei nervos. Ce fel de glumă mai e şi 
asta? 

Îl priveam şocată, incapabilă să-i răspund. Nu ştiu cât de 
furios era el, dar eu eram şi mai furioasă. De ce trebuia el să 
rămână să mă păzească? Chiar atât de ghinionistă eram? 

- Andrei, se pare că nu vii cu noi la noapte, spuse Tudor 
zâmbind. 

- Prefer să mă lupt cu un vampir decât să stau cu această 
răsfăţată, îmi spuse cu furie. 

- Nu mă insulta, i-am spus nervoasă, ridicându-mă de pe 
canapea. 

- Ştii cum se spune: adevărul doare! 


- Dar eu nu sunt răsfăţată! Şi dacă te consolează, şi eu 
sunt la fel de furioasă ca şi tine! 

- Nu prea cred! 

- Încetaţi amândoi! interveni Zero, punându-se între mine 
şi Andrei. 

Am tăcut, dar ne-am aruncat cele mai urâte priviri posibile. 
Dacă el avea să rămână cu mine la noapte, cu siguranţă aveam 
să ne omorâm! 

- Andrei, începu Zero cu calm, am propus să tragem la 
sorţi pentru că nu am vrut să ne supărăm. Dacă ai ieşit tu, tu 
rămâi! 

- Niciodată, îi spuse Andrei cu furie. 

- Nici eu, am intervenit, nevrând să fiu mai prejos decât el. 

Zero ne-a privit cu groază şi a meditat câteva minute. A 
luat biletul de pe masă şi l-a pus în pălărie. 

- Atunci te las pe tine să alegi, îi spuse lui Andrei, 
întinzându-i pălăria. 

Andrei l-a privit cu suspiciune, dar a acceptat oferta foarte 
repede. După câteva secunde a luat un bileţel şi puteam să văd 
speranţa care îi năvălise privirea. A desfăcut bucăţica de hârtie, 
dar nici nu a apucat să o citească, pentru că a mototolit bileţelul 
şi l-a aruncat în pălărie. 

- Asta e imposibil, bolborosi furios, părăsind camera. 

L-am privit şocaţi şi Tudor a luat bileţelul din pălărie. L-a 
deschis şi a început să râdă. 

- Tudor, ce e? l-am întrebat speriată. 

- Tot el a ieşit, îmi spuse printre râsete. 

Am luat biletul din mâna lui şi am citit numele. 

- Acum înţeleg de ce s-a purtat aşa, am spus în şoaptă. 

Am oftat şi m-am aşezat pe canapea. Deja mi-era groază 
de noaptea care urma! 

- Până la urmă unde plecaţi? i-am întrebat, încercând să 
uit de problemele pe care le aveam. 

- La vânătoare, îmi răspunse Zero. 

L-am privit confuză şi el a zâmbit. 

- De fapt, mergem să-l căutăm pe Dragoş, îmi explică cu 
calm. 

- Şi eu de ce nu pot să vin? am întrebat supărată. 

- Pentru că ai fi în pericol, îmi spuse Lorena. Incă nu eşti 
pregătită pentru vânătoare. 


- Dar sunt pregătită să stau cu Andrei, am şoptit enervată. 

- Vrei un sfat? mă întrebă Tudor cu amuzament. Ignoră-l! 

- Nu ţi se pare că deja fac asta? l-am întrebat furioasă. 

El a râs şi a continuat să se pregătească. Eu am urcat în 
camera mea şi am încercat să-mi fac temele. Măcar am reuşit 
pentru câteva ore să mai uit de discuţia cu mama şi problema 
cu Andrei. 

Când Lorena a bătut la uşă, eu puneam cărţile în ghiozdan. 
l-am spus să intre şi m-am ridicat de pe scaun. A zâmbit şi a 
venit lângă mine. 

- Noi trebuie să plecăm, îmi spuse cu blândeţe. 

l-am zâmbit şi am coborât cu ea. Mi-am luat la revedere de 
la ceilalţi şi le-am spus să aibă grijă. 

- Nu-ţi face probleme, eu ştiu să mă feresc de vampiri, îmi 
spuse Tudor ieşind pe uşă. 

l-am privit cum s-au urcat în maşină şi după ce au ieşit din 
curte, am închis uşa. Mi-am sprijinit capul de uşă şi am oftat. 
Oficial tortura începuse. Pentru următoarele zece ore eram 
blocată într-o vilă cu un strigoi arogant şi stupid. 

- Calmează-te, am şoptit cu groază. 

Am urcat scările şi m-am apropiat de camera lui Andrei. M- 
am oprit în faţa uşii, gândindu-mă dacă să bat sau nu. 

- Mai rău de-atât nu poate fi, am spus apropiindu-mi mâna 
de uşă. 

Am bătut de două ori, dar el nu a răspuns. Am mai bătut o 
dată - de data asta mai tare - dar am primit acelaşi răspuns. 

- Doar pentru că nu mă suporţi, nu trebuie să fii atât de 
nesimtit! am ţipat nervoasă, sperând că mă va auzi. 

Am aşteptat, dar nu am auzit nimic. Mi-am apropiat faţa de 
uşă şi am ascultat. 

Linişte. 

- Andrei, poţi să-mi deschizi? am întrebat cu calm. Vreau 
să vorbim. 

Nici de data asta nu a răspuns, aşa că m-am hotărât să 
schimb tactica. 

- Nu mă simt prea bine, am spus cu dificultate. Cred că o 
să leşin. 

M-am întins în faţa uşii, pregătindu-mă pentru minciună, 
dar uşa nu s-a deschis. M-am ridicat şi mi-am trecut mâna 
dreaptă prin păr. 


Era ceva ciudat la mijloc! 

Aveam două variante: plecam sau spărgeam uşa, şi nu ştiu 
de ce a doua mi se părea mai tentantă. M-am dat mai în spate, 
pregătită să-mi iau avânt, dar când m-am apropiat de uşă, am 
văzut că era deschisă. Am aruncat o privire şi am văzut că nu 
era nimeni. Am intrat şi am mers cu grijă, nevrând să dărâm 
ceva. 

- Andrei? am şoptit, apropiindu-mă de pat. 

Camera era spațioasă şi modern mobilată. Într-un colţ se 
afla un birou mic pe care era pus un laptop negru. M-am 
apropiat de patul mare şi am văzut că pe el erau puse mai 
multe desene. Am aşteptat câteva secunde, dar el nu a apărut, 
aşa că m-am aşezat pe pat. Desenele arătau o femeie frumoasă, 
cu părul şaten, lung şi creţ. Frumuseţea ei era orbitoare şi ar fi 
făcut orice fată invidioasă. Ochii ei erau mari şi verzi şi buzele 
frumos conturate, de un roz pal. Am întors foaia şi am văzut că 
pe spate scria: 


„ Pentru totdeauna, Veronique.” 


- Ce cauţi aici? mă întrebă Andrei furios, trântind uşa. 

Am scăpat desenul şi l-am privit speriată. Stătea în dreptul 
uşii, cu pumnii încleştaţi, privindu-mă cu furie. A început să se 
apropie de mine, iar eu m-am dat mai în spate. 

- Nu e vina mea! am tipat speriată. Am bătut la uşă, dar tu 
nu mi-ai răspuns. 

- Şi de-asta ai intrat în camera mea fără să ceri voie? mă 
întrebă furios. 

- Am crezut că ai păţit ceva, am spus cu inocenţă. 

- Te rog, ştii foarte bine că nu-ți pasă de mine, îmi reproşă 
cu furie. 

Aş fi vrut să-i spun că nu e adevărat, dar nici eu nu eram 
sigură de asta. Mi-am coborât privirea şi am oftat. 

- Ce faci cu aia? mă întrebă luându-mi desenul. 

L-am privit cu furie şi m-am dat din calea lui. A privit 
desenul cu tristeţe şi apoi l-a rupt. Şi-a închis ochii şi şi-a masat 
fruntea. 

- Vreau să pleci de-aici, îmi spuse cu ură. 

Am început să mă îndrept spre uşă, dar m-am oprit. 

- Acum! îmi ordonă. 


M-am făcut că nu-l aud şi m-am aşezat pe pat. M-a privit 
cu suspiciune şi a început să se apropie de mine. 

- Ce parte din „vreau să pleci” nu înţelegi? 

- Nu plec până nu-mi spui de ce mă urăşti! 

- Nu am chef de copilăriile tale acum! îmi spuse luându-mă 
de mână. 

Mi-am retras mâna cu furie şi m-am prins de tăblia patului. 
M-a privit ca şi când aş fi fost nebună, dar ştiam că poate asta 
era singura şansă prin care puteam să aflu adevărul. 

- Să ştii că vorbesc serios, mă avertiză cu furie. 

- Şi eu, am răspuns imediat. Şi pot să fiu foarte 
încăpăţânată dacă vreau! _ 

A oftat şi a început să se plimbe prin cameră. Il priveam cu 
surprindere, menţinându-mă pe poziţie. Dacă el voia să mă 
atace, eram pregătită să mă apăr! 

- Ce vrei ca să pleci de aici? mă întrebă într-un final. 

- Adevărul, am răspuns cu rapiditate. 

- Ce vrei să ştii? mă întrebă dându-se bătut. 

- De ce mă urăşti, deşi nu ţi-am făcut nimic, i-am răspuns 
cu tristeţe. 

- Nu te urăsc, îmi răspunse cu indiferenţă. Nu pe tine 
personal. 

- Nu înţeleg, am răspuns confuză. 

- E o poveste lungă. Eşti pregătită să o asculţi? 

Am dat din cap şi m-am mai relaxat puţin. El s-a aşezat pe 
pat şi şi-a coborât privirea. 

- Totul a început acum 100 de ani, când încă eram om. 
Eram un tânăr care iubea viaţa şi nu mă gândeam la căsătorie, 
până când a apărut ea, Veronique, spuse cu durere. In oraşul în 
care locuiam se mutase o familie din Franţa. Erau căutaţi de 
poliţie şi se refugiaseră acolo. Aveau o fată foarte frumoasă, pe 
nume Veronique şi mi-a fost imposibil să nu mă îndrăgostesc de 
ea. 

- Şi ce s-a întâmplat? l-am întrebat când am văzut că a 
tăcut. 

- Am început să o curtez şi am început să fim împreună. O 
iubeam foarte mult şi voiam să o am lângă mine pentru 
totdeauna. Deşi nu mă încânta ideea unei căsnicii, pentru ea 
eram pregătit să o fac, să mă căsătoresc. In noaptea în care m- 
am hotărât să o cer în căsătorie, i-am făcut o vizită neanunţată. 


Părinţii ei nu erau acasă, aşa că aveam toată noaptea numai 
pentru noi. M-am furişat pe geamul de la parter şi am intrat în 
casă. Am urcat scările în cea mai mare linişte, emoţionat de 
gestul pe care aveam să-l fac. Am ajuns la uşa dormitorului ei şi 
am deschis-o încet, vorbi cu ură. 

A tăcut câteva minute, după care a continuat. 

- Când am intrat în cameră, am văzut-o sărutându-se cu 
altcineva. L-am luat la bătaie pe nenorocit şi după ce l-am dat 
afară, am început să-i reproşez fapta. Ea mi-a spus că pentru ea 
fusesem doar o distracţie şi că de fapt îl iubea pe acel individ. 
Eram atât de furios încât eram pe punctul de a o omori, dar 
când am ieşit pe uşă, ea m-a strigat. Când m-am întors cu faţa 
la ea, ea mi-a înfipt un pumnal în inimă şi m-a omorât. 

- Aşa ai ajuns...am şoptit eu cu tristeţe. 

- Da, îmi răspunse cu furie. De-atunci o caut, darnu o 
găsesc. Ştiu că este în viaţă, dar nu ştiu unde e. 

- Şi ce legătură are asta cu mine? am întrebat cu teamă. 

M-a privit câteva secunde, după care a răspuns cu ură. 

- Pentru că îmi aminteşti de ea, îmi spuse cu durere. De 
fiecare dată când te privesc, o văd pe ea. 

L-am privit şocată şi mi-am amintit că fata din desen era 
şatenă. 

- Dar eu sunt brunetă! am început nervoasă. 

- Ochii tăi sunt exact ca ai ei. Aceeaşi culoare, aceeaşi 
formă. Aceeaşi privire de care m-am îndrăgostit ca un nebun, pe 
care am adorat-o cu tot sufletul. 

- Ştii foarte bine că eu nu sunt Veronique, i-am spus, 
ridicându-mă de pe pat şi apropiindu-mă de el. Eu nu aş putea 
să rănesc pe cineva cum te-a rănit ea. 

- Nu poţi să-mi înţelegi motivele, aşa că renunţă, îmi spuse 
îndepărtându-se de mine. Nu poţi să înţelegi că eu acum urăsc 
toate femeile, pentru că în toate o văd pe ea! Pe cea care mi-a 
distrus sufletul şi viaţa, condamnându-mă la o eternitate plină 
de răzbunare! 

Lacrimile mi-au alunecat pe obraji şi mi-au udat mâinile. 
Era incorect ceea ce făcea şi trebuia să-l conving de asta. 

- Acum că ştii adevărul, pleacă! 

- Nu, i-am spus cu duritate, până când nu te conving că te 
înşeli în privinţa mea. 


- Orice ai spune sau face, nu mă va convinge să te tratez 
altfel, îmi spuse accentuând fiecare cuvânt. 

- Uită-te la mine! i-am ordonat cu furie. Nu crezi că am 
suferit destul? Nu crezi că viaţa a fost destul de crudă cu mine, 
ca acum să mă tratezi şi tu cu ură, deşi nu ţi-am făcut nimic? 

M-a privit cu tristeţe, dar nu a spus nimic. Mi-a întors 
spatele şi şi-a fixat privirea pe fereastră. 

- Tot ce caut este un prieten, un sprijin, am şoptit cu 
durere. 

- Atunci îl cauţi în locul greşit, pentru că eu nu te pot ajuta. 

- Şi ce propui? Să ne întoarcem la ură? l-am întrebat 
deznădăjduită. 

- Da, îmi răspunse cu duritate. Te voi ajuta în toată lupta 
asta, pentru că mi-o cere datoria, dar nu te aştepta să te tratez 
altfel, pentru că aştepţi degeaba. 

Mi-am şters lacrimile şi l-am privit cu furie. Dacă el voia să 
mă ignore, aveam să fiu puternică în faţa lui, să nu-i arăt cât de 
mult mă deranja comportamentul lui. 

- Atunci sper că o vei găsi curând pe Veronique şi te vei 
putea răzbuna, i-am spus cu indiferenţă. 

Am ieşit din cameră şi am trântit uşa după mine. Mi-am 
pus capul pe uşă şi am căzut pe podea. Mi-am cuprins genunchii 
cu mâinile şi am început să plâng. Nu-mi plăcea să ştiu că el mă 
ura din cauza unei vechi iubiri, deşi eu nu-i făcusem nimic. 
Singura mea greşeală era că îi aminteam de Veronique şi nu 
puteam să schimb asta. 

Mi-am calmat lacrimile şi m-am dus în camera mea. 
Luminile erau stinse, dar nu m-am chinuit să le aprind. M-am 
aşezat pe pat şi mi-am închis ochii, oftându uşor. 

După un timp am auzit o pocnitură şi m-am ridicat repede. 
În întunericul din cameră nu am putut să deşluşesc nimic şi în 
timp ce căutam întrerupătorul, am simţit cum cineva mi-a 
acoperit gura. 

Am început să mă zbat, dar nu am putut să scap. 

- Shhh, îmi şopti o voce rece, dură. 

Vocea mi se părea cunoscută şi după câteva secunde mi- 
am dat seama că era vocea lui Vladimir. Şi mai speriată am 
încercat să-l muşc de deget, dar o stare de ameţeală m-a 
cuprins şi am leşinat. 


Am simţit ceva rece în jurul meu şi am încercat să deschid 
ochii, dar am realizat că îi aveam acoperiţi cu un material roşu. 
Am încercat să mă mişc, dar mâinile şi picioarele îmi erau 
legate. 

- Unde sunt? am întrebat speriată. 

Am auzit o uşă deschizându-se şi am simţit cum cineva se 
apropia de mine. Încercarea de a-mi calma bătăile inimii a 
eşuat, frica dominându-mă. Degete reci mi-au atins faţa şi mi-au 
dezvelit ochii. În ciuda luminii puternice care-mi îngreuna 
privirea, am văzut că eram într-o cameră veche şi peste tot erau 
numai săbii şi cuțite. Mi-am întors capul şi am văzut o tânără cu 
părul roşu şi pielea palidă privindu-mă, ţinând în mână 
materialul care îmi acoperise ochii. 

- Ce caut aici? am întrebat cu furie. 

S-a ridicat şi a ieşit din cameră fără să zică nimic. 

- Daţi-mi drumul! am ţipat disperată. 

Am văzut că mâinile şi picioarele îmi erau legate cu lanţuri 
negre, dar nu am reuşit să le îndepărtez. Am încercat să mă 
rostogolesc, îndepărtându-mă de crăpătura de lângă peretele în 
apropierea căruia fusesem. Am ajuns în mijlocul camerei şi am 
început să respir cu dificultate datorită mirosului de putreziciune 
care năvălea camera. Mi-am lipit nasul de pietrele de pe podea, 
respirând cât mai puţin. 

Uşa s-a deschis cu un zgomot puternic, dar nu am ridicat 
privirea. l-am auzit paşii greoi şi am simţit cum mi-a atins ceafa. 
Mi-a prins părul şi mi-a ridicat capul cu brutalitate. Nu am vrut 
să deschid ochii, dar strânsoarea devenea din ce în ce mai 
puternică, mai greu de suportat. 

- Ce vrei? l-am întrebat deschizându-mi ochii. 

Mă privea cu acei ochi roşii şi înfiorători, afişându-şi colții 
albi într-un zâmbet diabolic. 

- Ce mai faci? mă întrebă cu o nevinovăție prefăcută. 

L-am privit cu ură şi nu am zis nimic. El a zâmbit şi mi-a 
împins capul în podea. Contactul cu pietrele a fost dureros şi am 
tipat, strângându-mi ochii. 

- Îţi place, nu? 

- Nenorocitule, am spus printre valuri de durere. 

Mi-a ridicat capul şi mi-a arătat sângele care mi se scurgea 
pe firele de păr, formând o micuță baltă pe podea. Şi-a dus 
degetele la buze şi a gustat sângele care se afla pe ele. Le-a 


curăţat şi a zâmbit, ducându-le la capul meu din nou. A mai 
gustat încă o dată, după care mi-a lăsat capul să zacă pe podea. 

- Perfect. Nu ai gust rău, spuse râzând. 

L-am privit cu furie şi am văzut că începea să-şi schimbe 
înfăţişarea. Părul blond îi devenise acum negru şi începea să 
capete trăsăturile mele fizice. M-am uitat şocată la scena din 
faţa mea, neînţelegând ce se întâmpla. 

- Îţi place? mă întrebă cu vocea pe care o aveam eu, 
făcând o piruetă. 

- Ce e asta? am întrebat şocată. 

- Una dintre abilităţile noastre, ale vampirilor, îmi spuse cu 
superficialitate. Putem să luăm înfăţişarea ultimei persoane 
căreia i-am gustat sângele. In cazul de faţă, tu. Nu cred că 
prietenii tăi vor observa diferenţa. Ah, va fi atât de distractiv să-i 
am lângă mine, putând să-i distrug în orice moment! 

Bătu din palme, după care ieşi. Am ţipat după el, dar nu 
mi-a răspuns. 

Acum nenorocitul de Vladimir urma să fie aproape de 
persoanele la care ţineam, putând să le facă rău în orice 
moment, iar eu nu puteam să le protejez. 

- Blestemat să fii, Vladimir! am ţipat cu furie, un nou val 
de durere lovindu-mi capul. 


XIX. Comportament ciudat 


Andrei 


- Ştii foarte bine că eu nu sunt Veronique, îmi spuse 
apropiindu-se de mine. Eu nu aş putea să rănesc pe cineva cum 
te-a rănit ea. 


Ha, ce glumă! De parcă aş putea să o cred! Toate fetele 
sunt la fel: aşteaptă să fie iubite de toţi băieţii, dar când sunt 
puse în faţa faptului, fug de răspundere. Natalia nu avea cum să 
fie diferită, era imposibil! 


Şi până la urmă de ce mă preocupam atât? Ea mă ignora şi 
eu o ignoram, lucru perfect înţeles de amândoi. 

Am auzit maşina parcând în curte şi am ieşit din cameră. 
Am coborât scările şi m-am aşezat pe canapea. l-am privit cu 
superficialitate când au intrat, ignorând totul în jurul meu. În 
ultimii ani am fost destul de bun la acest lucru şi le-am dat de 
înţeles că nu am de gând să-mi schimb personalitatea prea 
curând. 

- Ce mai fac porumbeii? întrebă Tudor ca un idiot ce era. 

L-am ignorat, încercând să mă controlez şi să nu-l iau la 
pumni şi palme. Nici peste o mie de ani nu aveam să fiu într-o 
altă relaţie cu acea răsfăţată, care îmi amintea de Veronique. 

Niciodată! 

A încercat să continue cu glumele lui, dar Zero l-a oprit. l- 
am mulţumit din priviri şi mi-am fixat ochii pe tavan. Ce 
plictisitor! 

- Cum a fost? mă întrebă Zero cu teamă, observând 
proasta mea dispoziţie. 

- Plictisitor, am răspuns eu într-un final, cu indiferenţă. 
Preferam să mă lupt cu un vampir decât să rămân cu ea, am 
continuat cu aceeaşi indiferenţă tipică mie şi numai mie. 

- Poate că exagerezi şi tu puţin. 

l-am aruncat o privire furioasă şi am mârâit. 

- Sau poate nu, şopti coborându-şi privirea. 

Mi-am reîntors privirea pe tavan şi am început să număr 
punctele negre. Era enervant, dar măcar mă mai îndepărta de 
problemele mele. 

- Şi voi ce-aţi făcut? am întrebat, văzând că el nu are de 
gând să zică nimic. 

- Acelaşi rezultat, răspunse nervos. E ca şi cum l-ar fi 
înghiţit pământul! 

- Poate că nu căutaţi unde trebuie, am spus eu sarcastic. 

- Ce vrei să spui cu asta? mă întrebă deranjat de remarca 
mea. 

- Vreau să spun că dacă nu m-ai fi obligat să rămân aici, 
poate l-am fi găsit! 

- Crezi că eşti mai bun decât mine la vânătoarea de 
vampiri? 

- Cu siguranţă sunt cu mult mai bun decât tine, i-am 
răspuns mândru. 


- Eu nu cred acelaşi lucru, îmi răspunse deranjat. 

- Pariem? l-am provocat zâmbind. 

Mi-a întins mâna şi am acceptat asta ca pe un „da”. l-am 
strâns-o şi am zâmbit cu mândrie. Cu siguranţă orgoliul meu de 
strigoi crescuse! 

- Pe ce? l-am întrebat mândru. 

- Pe ce vrei tu, îmi răspunse simplu. 

- Dacă zici tu, am spus cu indiferenţă. Lorena! 

A apărut din bucătărie şi ne-a privit cu surprindere. 

- Nu-mi spuneţi că iar aţi pariat! vorbi cu teamă. 

- Ba da, am răspuns amândoi. 

Şi-a dat ochii peste cap şi a tăiat pariul. Eu l-am privit pe 
Zero cu mândrie, bucuros că urma să am parte de puţină 
acţiune. Postul de „dădacă” era plictisitor, mai ales dacă 
„bebeluşul” era o mică răsfăţată care mă enerva la culme. 

- Acum eu vă las, am spus, ridicându-mă de pe canapeaua 
de piele. Am avut parte de o zi obositoare. 

- Sper că nu ai supărat-o prea rău, vorbi Lorena cu 
seriozitate. 

- Întreab-o, am provocat-o şi am ieşit din sufragerie. 

Am urcat scările în grabă şi am trântit uşa. Am luat 
desenele de pe pat şi durerea a revenit. Nu ştiu de ce le mai 
păstram, când ştiam cât de mult mă răneau. 

- Când o să te găsesc, am spus privind unul dintre desene, 
vei plăti cu vârf şi îndesat pentru tot ce mi-ai făcut. 

Am pus desenele într-un dosar şi m-am tolănit în pat. Am 
început să fredonez o melodie tristă, romantică şi m-am gândit 
la clipa în care o voi găsi pe Veronique. 

Vei fi în stare să o omori? interveni vocea din capul meu. 

Cu siguranţă că voi fi în stare! Ea avea să plătească pentru 
toate minciunile pe care mi le spusese, chiar dacă ăsta era 
ultimul lucru pe care-l mai făceam. 


Natalia 


- Apă, am şoptit cu vocea răguşită. 

Respiram greu şi mă simţeam de parcă trecuse un camion 
peste mine. Noroc cu pietrele reci de pe podea care-mi mai 
calmau temperatura. Eram atât de ameţită, încât nici măcar nu 
ştiam unde mă aflam. 


Am încercat să-mi mişc capul, dar am simţit durerea şi mai 
rău. Am încercat să-mi mişc mâinile, dar nu am reuşit. Mi-am 
strâns ochii şi i-am deschis cu greu. La început am văzut în 
ceaţă, dar încetul cu încetul imaginea a început să se clarifice. 
Eram într-un fel de temniţă, peste tot aflându-se numai pietre 
gri-verzui, oferind un aer macabru încăperii. 

- Unde sunt? am întrebat nedumerită. 

Am reuşit să-mi întorc capul şi am văzut urmele de sânge 
care se aflau pe podea. M-am speriat şi m-am îndepărtat de ele, 
dar m-am lovit de o cutie şi mi-am trântit capul de podea. Mi-am 
muşcat buzele, aşteptând ca durerea să treacă. 


Mi-a ridicat capul şi mi-a arătat sângele care mi se scurgea 
pe firele de păr, formând o micuță baltă pe podea. Şi-a dus 
degetele la buze şi a gustat sângele care se afla pe ele. Le-a 
curăţat şi a zâmbit, ducându-le la capul meu din nou. A mai 
gustat încă o dată sângele meu, după care mi-a lăsat capul să 
zacă pe podea. 


Imaginile îmi invadau mintea şi am reuşit să-mi amintesc 
de ce mă aflam aici. Cu groază am realizat că sângele de pe 
podea era al meu şi Vladimir îl gustase. Am reuşit să fac rost de 
toată forţa pe care-o aveam şi am ţipat cât de tare am putut. 

- Ah! 

Lacrimile mi-au atins faţa şi furia îmi pulsa în vene. Dar 
ţipătul m-a ameţit şi mai mult, amplificând durerea. Mi-am 
închis ochii şi am început să-mi clatin capul, blestemându-l pe 
Vladimir în toate felurile posibile. 

Inconştienţa începea să mă cuprindă când am auzit uşa 
deschizându-se. Nu m-am chinuit să deschid ochii, aşteptând 
încă o tortură îngrozitoare. Liniştea din cameră a fost distrusă 
de râsete isterice şi mi-am deschis ochii. Nu am putut să-i văd, 
pentru că priveam tavanul, dar am încercat să vorbesc. 

- Ce e atât de amuzant? am întrebat cu ură. 

Au continuat să râdă şi s-au apropiat de mine. Mi-au ridicat 
capul şi m-au obligat să-i privesc. In faţa mea se afla o tânără 


foarte frumoasă, cu părul castaniu şi ochii roşii. Pielea ei palidă 
strălucea în urmele de lumină care intrau pe uşă, făcând-o şi 
mai înfricoşătoare. Mă uitam la chipul ei şi puteam să jur că o 
mai văzusem undeva. 

Mi-a atins faţa şi a început să zâmbească. Şi-a apropiat 
buzele de urechea mea şi am tremurat de spaimă. 

- Pregăteşte-te, a şoptit cu o voce rece. 

Am privit-o şocată cum s-a ridicat şi s-a îndreptat spre uşă. 

- Pentru ce să mă pregătesc? am întrebat-o disperată. 

Ea a continuat să râdă şi a închis uşa, abandonându-mă în 
acea temniţă îngrozitoare. 


Lorena 


- Natalia, trezeşte-te! 

Era a treia oară când băteam la uşă şi începeam să mă 
îngrijorez. Am deschis uşa şi am văzut că patul era gol. 

- Te-am speriat? mă întrebă acoperindu-mi ochii. 

Am tresărit şi am privit-o speriată. Ea a început să râdă şi 
s-a aşezat pe pat. 

- Unde ai fost? am întrebat-o după ce mi-am calmat 
respiraţia. 

- La baie, îmi răspunse cu un ton de „evident”. 

Am privit-o şi am început să zâmbesc. M-am aşezat lângă 
ea şi i-am pus mâna pe umărul drept. 

- Scuze, dar sunt foarte stresată zilele astea. 

- Nu-i nimic, îmi răspunse cu nevinovăție. 

- Acum că stai cu noi trebuie să avem şi mai multă grijă de 
tine, i-am spus cu blândeţe, mângâindu-i părul drept. 

- Când mai mergem în Strygorra? 

Am privit-o surprinsă şi mi-am pus mâna pe picior. 

- Nu ştiu sigur. De ce? 

- Vreau să-mi preiau postul, îmi spuse cu seriozitate. 

De când o interesa să fie Stăpână? 

- O să vorbim cu Mynis...am început eu nesigură. 

- Dar el nu o să vrea să mă ajute! continuă cu 
nemulţumire. 

S-a ridicat de pe pat şi şi-a încrucişat braţele, privindu-mă 
cu suspiciune. 

- Nu-mi ascunzi ceva, nu? mă întrebă supărată. 


Întrebarea ei m-a luat pe nepregătite şi nu ştiam ce 
răspuns să-i dau. 

- Nu pot să cred, pufni furioasă. Tu nu vrei să mă ajuţi! 
Nimeni nu vrea să mă ajute! 

- Natalia, nu e adevărat! i-am spus cu rapiditate, fără să 
mă gândesc la vorbe. 

- Şi-atunci de ce nu mă ajutaţi să-l înving pe Mynis? 

Privirea ei trăda multe emoţii pe care nu puteam să le 
descifrez, dar furia din vocea ei ascundea ceva. Am inspirat 
adânc şi am încercat să o calmez. 

- Natalia - am început cu o voce blândă, apucând-o de 
umeri - noi suntem prietenii tăi şi vrem să te ajutăm, dar nu 
putem să ne ducem la Mynis şi să-i cerem să te lase pe tine la 
conducere. Ne trebuie un plan. 

- Atunci creaţi unul! îmi spuse cu furie, îndepărtându-mi 
mâinile. M-am săturat să aştept ca voi să acţionaţi, pentru că se 
pare că nu aveţi de gând să-l trădaţi pe Mynis! 

- Natalia, ce se întâmplă cu tine? am întrebat-o cu 
suspiciune, comportamentul ei înspăimântându-mă. 

M-a privit cu regret şi m-a luat în braţe. 

- Îmi pare rău! Am avut o perioadă foarte grea şi încă nu 
m-am obişnuit cu ceea ce se întâmplă, spuse cu tristeţe, 
suspinând uşor. 

Am îmbrăţişat-o şi am încercat să o consolez, părându-mi 
rău de ea. 

- Shh, linişteşte-te, i-am spus mângâindu-i spatele. 

- Mă ierţi? mă întrebă privindu-mă în ochi. 

- Da, sigur, stai liniştită! 

Mi-a zâmbit şi eu am ieşit din cameră, lăsând-o să se 
pregătească. 

- Andrei, ce s-a întâmplat aseară? l-am întrebat când a 
ieşit din cameră. 

M-a privit surprins şi a continuat să meargă. 

- Nu ştiu la ce te referi, bolborosi coborând scările. 

L-am urmat şi i-am pus mâna pe umăr, obligându-l să mă 
privească. 

- Ce vrei? mă întrebă cu acea superficialtitate specifică lui. 

- Vreau să ştiu ce i-ai zis Nataliei aseară, i-am cerut cu 
duritate. 

M-a privit câteva secunde şi şi-a coborât privirea. 


- Adevărul, a mărturisit cu ruşine. 

- Ce adevăr? l-am întrebat nervoasă. 

- Motivul pentru care am ajuns strigoi, răspunsul lui 
sunând mai mult ca o întrebare. 

- l-ai zis? l-am întrebat şocată. 

- A insistat şi am fost nevoit să-i spun, îmi răspunse cu 
furie. 

- Nu pot să cred, am mărturisit surprinsă. 

A ridicat din umeri şi a coborât scările. Mi-am încrucişat 
braţele şi m-am aşezat pe scări, oftând uşor. 


Andrei 


De ce a trebuit să fie atât de surprinsă când mi-a aflat 
fapta? Nu am mărturisit nicio crimă! Nu încă. 

Am coborât scările şi am intrat în bucătărie. l-am aruncat 
lui Tudor o privire urâtă şi mi-am luat o ceaşcă de cafea. 

- "Neaţa, mă salută el cu zâmbetul pe buze. 

Am dat din cap şi m-am dus la fereastră. Am luat o gură 
din cafeaua amară şi mi-am îngustat ochii. Dacă uram ceva pe 
planeta asta, era cafeaua fără zahăr! 

- Bună dimineaţa! salută vocea piţigăiată a răsfăţatei. 

Mi-am dat ochii peste cap şi am continuat să privesc 
zăpada din curte, ignorând-o complet. 

- Bună dimineaţa, Natalia, o salută Tudor cu entuziasm. 
Cum a fost să stai cu acest arogant înfumurat şi prost? 

- Te-am auzit, i-am răspuns cu duritate. 

- Mă bucur, continuă el cu indiferenţă. 

Nu ştiu din ce motiv aşteptam răspunsul Nataliei. După 
mărturisirea pe care i-o făcusem, voiam să ştiu dacă acum mă 
ura mai mult decât înainte. 

Am aşteptat răspunsul ei, dar acesta nu a venit. Am crezut 
că a plecat din cameră şi mi-am întors capul pentru a verifica 
asta, dar am văzut-o în spatele meu, privindu-mă cu inocenţă. 

- Ce vrei? am întrebat-o cu furie, îndepărtându-mă de ea. 

- Cred că ar trebui să-l întrebi pe el, vorbi ea cu 
amuzament. 

- Ştiu foarte bine părerea lui, vorbi Tudor râzând. Vreau să 
o ştiu pe-a ta. 

- Cred că a fost...interesant, mărturisi ea într-un final. 


Interesant?! Eu i-am dat de înţeles că vreau să o omor pe 
cea pe care am iubit-o din tot sufletul şi ea consideră asta 
interesant? Cât de nebună era? 

- Vreau detalii, ceru Tudor cu nerăbdare. 

- Natalia, plecăm, se auzi vocea Lorenei. 

Salvat de clopoțel! Am zâmbit şi am ieşit din bucătărie. 

- Vorbim noi despre asta, îmi zise Tudor, prinzându-mă de 
mână. 

- Chiar tu ai zis că ştii răspunsul meu, aşa că nu înţeleg de 
ce insişti, i-am spus cu furie, ieşind pe uşă. 

M-am urcat în maşină şi am pornit-o. Mi-am fixat privirea 
pe geam, aşteptându-le să vină. Am claxonat de câteva ori şi 
am mârâit când Natalia a ocupat locul pasagerului. Tot drumul 
am încercat să-i ignor prezenţa, fixându-mi privirea pe drum, 
conducând ca un maniac ce eram. 

Când am ajuns la liceu, am sărit din maşină şi am fugit 
spre cancelarie. Le-am lăsat în urmă, simţindu-mă uşurat şi 
liber. Am deschis uşa şi am fost salutat de ceilalţi profesori, 
răspunzând cât de politicos puteam, ascunzând furia pe care o 
simţeam pe dinăuntru. Am luat catalogul şi mi-am făcut drum 
spre sala de clasă. 

Am intrat în clasă, inspirând adânc, fiind întâmpinat de 
priviri admirative din partea fetelor. 

- Bună dimineaţa! 


Lorena 


Natalia ştia despre povestea de dragoste dintre Andrei şi 
Veronique... 

Interesant! 

Trebuia să aflu mai multe despre asta. 

- Şi ce-aţi făcut aseară? am întrebat-o coborând din 
maşină. 

- Nimic interesant, îmi răspunse plictisită. 

- Nu cred asta, i-am zis zâmbind. Sigur aţi făcut voi ceva 
remarcabil. 

M-a privit cu seriozitate şi a continuat să meargă. 

- Nu ştiu la ce te gândeşti, dar nu s-a întâmplat nimic, mi-a 
răspuns cu aceeaşi plictiseală. 


- Am auzit că Andrei ţi-a povestit un pic despre trecutul lui, 
am început eu curioasă. 

- Ah, asta....a zis dând din umeri. Dacă tu consideri asta 
remarcabil. 

- Natalia! am ţipat şocată. 

- Da? mă întrebă cu indiferenţă, deschizând uşa liceului. 

- Nu pot să cred, am şoptit nevenidu-mi să cred. 

- Andrei a fost foarte clar aseară şi nu are rost să mai 
vorbim despre asta, îmi spuse cu furie. 

Am încercat să-i mai zic ceva, dar Marius s-a apropiat de 
noi şi i-a zâmbit Nataliei. 

- Ce mai faci? a întrebat-o cu un ton care voia să fie 
seducător. 

- Bine, îi răspunse ea chicotind, atingându-i nasturii 
cămâăşii. 

El a privit-o şocat şi a clipit de câteva ori. Natalia a 
continuat să-i zâmbească şi să flirteze. 

- Mă gândeam....dacă ai vrea....să vii cu mine, se bâlbâi el. 

- Unde? 

- La barul din faţa liceului, continuă el cu respiraţia tăiată. 

- Acum? 

- Da. 

Natalia m-a privit şi a început să zâmbească. 

- Ce avem prima oră? mă întrebă făcându-mi cu ochiul. 

- Engleză, am răspuns eu încet. 

- inventează şi tu ceva, îmi spuse luându-l pe Marius de 
mână. 

Au plecat amândoi, iar eu am împietrit acolo. 

Ce se întâmpla cu ea? 

Natalia pe care o ştiam eu nu ar fi acceptat niciodată 
avansurile lui Marius! Trebuia să aflu ce s-a întâmplat noaptea 
trecută, dar nu ştiam la cine să apelez. 

M-am îndreptat spre clasă, gândindu-mă la 
comportamentul ciudat al Nataliei. Mi-am trântit ghiozdanul pe 
bancă şi am încercat să mă calmez. 

- Natalia nu vine azi? mă întrebă Vlad cu o voce tristă. 

- Nu, i-am răspuns cu furie. Nu se simte bine. 

- Păcat. Trebuia să vorbim despre proiectul la geografie, 
începu el să se vaite. Mi-a promis că mă va ajuta. 

- Stai liniştit, o să te ajute, am încercat eu să-l calmez. 


Ora a început şi eu am încercat să fiu atentă, rugându-mă 
ca Marius să nu-i facă ceva. 


Andrei 


Scăpasem de o oră plictisitoare şi mă pregăteam pentru o 
mică pauză. Am intrat în cancelarie şi m-am aşezat pe unul 
dintre scaune, masându-mi puntea nasului. Ce putea fi mai 
plictisitor decât o clasă plină de fete superficiale, care te 
devorau din priviri? Nici dădăcitul Nataliei nu era atât de 
îngrozitor precum orele la acea clasă. 

Ce-o fi fost în capul meu să accept oferta directorului nu 
ştiu! 

- Andrei, mă strigă cineva. 

Mi-am ridicat privirea şi am văzut-o pe Lorena la uşa 
cancelariei. 

- Ce s-a întâmplat? am întrebat-o venind lângă ea. 

- Natalia, îmi spuse îngrijorată. 

- Ce-a mai făcut acum? am întrebat-o nervos. 

- A plecat cu Marius şi nu s-a mai întors. 

- Natalia cu Marius? 

Dacă nu mă înşela memoria, ea nu-l suporta pe acel 
nătăfleţ. 

- Acum înţelegi şi tu? mă întrebă ridicând o sprânceană. 

- Asta e grav, am şoptit eu. O să fie bine. 

- Andrei, eu vorbeam serios! se plânse ea. 

- Şi ce vrei să fac? am întrebat-o nervos. Nu pot să mă duc 
şi s-o dădăcesc! 

- Poţi măcar să te asiguri că este bine. Ştiu că ora asta eşti 
liber, aşa că ai putea să faci măcar atât. Pentru mine! 

Am oftat şi am dat din cap. Ea mi-a zâmbit şi m-a luat în 
braţe. 

- Unde e? am întrebat-o plictisit de-a dreptul. 

- În barul din faţa liceului, îmi spuse fugind spre clasa ei. 

Mi-am luat geaca din cuier şi am ieşit. Am străbătut 
nămeţii de lângă trotuar şi am ajuns în faţa localului. M-am uitat 
pe fereastră, dar nu am reuşit să o văd. Am deschis uşa şi am 
început să o caut, strecurându-mă prin spaţiul strâmt dintre 
mese. 


- Natalia! am strigat-o, dând cu pumnii în masa la care 
stătea. 


XX. Şansa 
Andrei 


M-a privit cu furie şi şi-a pus capul pe pieptul acelui tânăr. 
Am mărâit şi mi-am retras mâinile, observând privirile celor din 
jur. 

- Natalia, am început eu cu calm. 

- Lasă-mă în pace! ţipă ea furioasă. 

Tot localul ne privea acum cu interes, aşteptând 
deznodământul. 

- Ce vrei? continuă ea, ascunzându-se după Marius. 

- Lorena era îngrijorată şi a vrut să ştie dacă eşti bine, i- 
am zis cu indiferenţă, aşezându-mă pe scaunul din faţa lor. 

- Vrei să spui să mă spioneze, continuă cu furie. Ai văzut 
că sunt bine, aşa că poţi pleca! 

Am observat fericirea de pe chipul acelui tăntălău şi am 
râs în sinea mea. Nu ştiu care erau planurile lui, dar Natalia nu 
avea să rămână cu el. 

- Cred că ar trebui să te întorci, i-am spus cu blândeţe, 
calmându-mi furia. 

- Nu! 

l-am aruncat cea mai urâtă privire pe care o aveam şi am 
încercat să nu distrug masa. Cât de încăpăţânată era această 
fată! 

- Nu mă iei de-aici, continuă ea cu furie şi brutalitate. 

O mai văzusem furioasă, chiar de multe ori pot să spun, 
dar niciodată nu fusese atât de înfricoşătoare. Dacă privirile ar 
putea ucide, atunci eram deja mort. 

- Vorbeşte mai încet, i-am spus luând-o de mână. 

A tăcut pentru câteva secunde şi şi-a îndepărtat mâna cu o 
forţă impresionantă. 

- Nu mă iei de-aici nici cu forţa! îmi spuse în şoaptă. 

- Asta crezi tu, i-am zis zâmbind. 

M-am ridicat şi am mers lângă ea. l-am întins mâna şi i-am 
zâmbit seducător. S-a ridicat încet şi eu am prins-o de talie, 


aruncând-o peste umăr. A început să ţipe şi să dea din mâini şi 
din picioare, dar nu mă deranja. 

- Lasă-mă jos! ţipă nervoasă, lovindu-mi spatele cu pumnii. 

Am ieşit din bar şi am început să râd. 

- Tu n-auzi? Lasă-mă jos! 

- Cum vrei tu, i-am zis râzând. 

Am aruncat-o în zăpada din faţa barului şi am început să 
râd, arătând-o cu degetul. S-a ridicat nervoasă şi a început să 
mă lovească. 

- Nemernicule! 

l-am prins încheieturile mici şi am obligat-o să mă 
privească. Respira greu şi furia din ochii ei era amuzantă, cel 
puţin pentru mine. 

- Dă-mi drumul! 

- Doar dacă promiţi că eşti cuminte, i-am zâmbit şi i-am 
strâns şi mai tare încheieturile. 

A mârâit şi m-a împins, eliberându-se şi luând-o la fugă. 
Am fugit după ea, dar a traversat ca o nebună intersecţia, fără 
să observe autobuzul care se apropia de ea. Am încercat să o 
avertizez, dar nu am putut să-mi găsesc vocea. Maşina a frânat, 
iar eu am înlemnit când am văzut scena. Natalia a fost împinsă 
câţiva metri în spate, rostogolindu-se pe şoseaua înzăpezită. Am 
fugit spre ea şi i-am ridicat capul, încercând să observ rănile. 

- Natalia! 

Mâinile îmi tremurau şi inima mi se strângea de panică. 
Deşi nu o suportam, nu voiam să moară, mai ales din cauza 
mea. 

Am continuat să-i caut rănile, dar am văzut că nu avea 
nicio sângerare, nimic. 

- Ce s-a întâmplat? şopti deschizându-şi ochii. 

Am luat-o în braţe şi am răsuflat uşurat. Lumea începea să 
se adune în jurul nostru şi puteam să-l aud pe şofer cerându-şi 
scuze. 

- Eşti bine? am întrebat-o mângâindu-i faţa. 

Ea a zâmbit şi şi-a pus capul pe umărul meu. 

- Du-mă acasă, şopti cu o voce obosită. Te rog! 

Am ridicat-o şi am început să ne mişcăm. _ 

- Domnişoară, sunteţi bine? o întrebă şoferul disperat. Imi 
pare rău, am încercat să opresc, dar... 


- Staţi liniştit, sunt bine, îi răspunse ea cu zâmbetul pe 
buze. 

- Nu aveţi nevoie de nicio ambulanţă? întrebă o doamnă. 

- Prefer să o duc eu, am răspuns cât de politicos am putut. 

Am dus-o la maşina mea şi am ajutat-o să se acomodeze 
pe bancheta din spate. Am pornit şi am părăsit parcarea, 
asigurându-mă că se simte bine. 

- Eşti sigură că nu vrei să te duc la spital? am întrebat-o 
pentru a mia oară. 

- Nu, îmi răspunse cu teamă. Urăsc spitalele! 

L-am sunat pe director şi mi-am cerut scuze pentru lipsa 
mea, spunându-i că aveam probleme pe care nu le puteam 
amâna. A fost foarte înţelegător şi mi-a spus să nu-mi fac griji, 
asigurându-mă că va trimite pe cineva în locul meu. 

Am pus telefonul în buzunarul de la geacă şi mi-am fixat 
privirea pe parbriz. 

- Îmi pare rău, şopti la un moment dat. 

- Pentru ce? am întrebat-o cu indiferenţă. 

- Pentru accident şi pentru scena din bar. 

- Eu mi-am făcut doar datoria, i-am zis cu seriozitate. Nu e 
problema mea cu cine şi unde te săruţi tu. 

Din partea mea putea să se sărute cu cine voia, nu mă 
deranja. Dar nu mi-a plăcut îngrijorarea Lorenei şi ăsta a fost 
singurul motiv pentru care am acţionat. 

- Nu ştiu ce-a fost în capul meu, continuă ea cu tristeţe. 

- E viaţa ta şi faci ce vrei cu ea. 

- Şi-atunci de ce nu m-ai lăsat să rămân cu Marius? îmi 
reproşă cu tristeţe. Poate dacă aş fi rămas în bar, nu aş mai fi 
suferit acel accident. 

- Nu sunt eu de vină pentru felul în care traversezi tu 
strada! i-am zis cu furie. Te-am luat de-acolo pentru că Lorena 
îşi făcea griji! 

- Dar eram în siguranţă acolo! continuă cu furie. Mult mai 
în siguranţă decât în această maşină! 

- Orice-ai zice, eu nu-mi schimb decizia, i-am zis cu 
seriozitate. Te duc acasă şi te protejez! 

A încercat să mai spună ceva, dar a renunţat. Dacă ea era 
încăpăţânată şi eu puteam să fiu. Şi dând la o parte toate 
ciondănirile noastre, ea trebuia să fie în siguranţă şi eu trebuia 
să o protejez, oricât de mult îmi displăcea acest lucru. 


Am intrat în curte şi Natalia a sărit din maşină. A fugit până 
la uşă şi a început să-mi facă tot felul de semne, chemându-mă 
să i-o deschid. Am coborât din maşină şi i-am făcut pe plac. 

Intrată în casă, a urcat scările în fugă şi a trântit uşa de la 
cameră. 

- Să nu mă deranjezi! ţipă deschizând-o încă o dată. 

M-am aşezat pe canapea şi am pornit televizorul. Am 
încercat să caut ceva interesant, dar am lăsat la un post de ştiri. 
Mi-am pus picioarele pe masă şi mi-am închis ochii. Aş fi vrut să 
mă ia somnul, dar nu aveam nicio şansă. 

- Ţi-am spus să nu mai stai aşa! îmi spuse Bianca, dându- 
mi picioarele jos de pe masă. ` 

Am privit-o nedumerit şi mi-am apropiat picioarele. In 
spatele ei a apărut şi Zero, făcându-mi semn să-l urmez. 

- Ce căutaţi aici? i-am întrebat nedumerit, ridicându-mă de 
pe canapea. 

L-am urmat pe Zero în birou, fără ca el să-mi răspundă. A 
închis uşa şi s-a asigurat că nimeni nu ne va auzi. 

- Avem probleme, îmi spuse cu o voce serioasă, aşezându- 
se pe scaun. 

- Spune-mi ceva ce nu ştiu, i-am răspuns cu seriozitate. 

- Am uitat un detaliu foarte important, îmi spuse cu furie. 
Andrei, tu ştii ce eveniment are loc mâine? 

Am căscat ochii şi mi-am chinuit memoria, dar nu mi-am 
amintit niciun eveniment important. 

- Spune-mi tu, i-am zis în şoaptă. 

- Se împlinesc 630 de ani de când noi am rămas fără 
conducător. 

Nu înţelegeam relevanţa, dar într-un târziu am făcut 
conexiunea. Profeţia urma să se împlinească. 

- Şi ce propui? l-am întrebat cu oarecare teamă. Crezi că 
este o idee bună să o propunem? 

- Acel statut îi aparţine şi Mynis, de bine, de rău, trebuie să 
i-l cedeze. Dar nu ştiu dacă este momentul potrivit. 

- Am putea încerca, am continuat cu tristeţe. 

- Trebuie să vorbim cu ea şi să o pregătim pentru 
întâlnirea de mâine. 

- Aşadar mergem în Strygorra, am zis zâmbind. 

- Aşa se pare, îmi răspunse preocupat. 


Liniştea s-a aşternut asupra noastră şi mi-am fixat privirea 
pe geam. Fulgii alunecau cu graţie, formând un dans al lor, 
elegant şi misterios. 

Rapiditatea cu care Zero şi-a ridicat privirea m-a speriat şi 
mi-a îndepărtat gândurile. Ochii lui mă fixau şi mă speriau. 

- Tu ce cauţi aici atât de devreme? mă întrebă cu 
suspiciune. 

Mi-am ridicat sprâncele şi am oftat. Era momentul potrivit 
să-i povestesc tot ce se întâmplase şi să-i cer părerea. 

- Zero, s-a întâmplat ceva, am început cu timiditate. 

Mi-a făcut semn să continui şi am inspirat adânc. 

- Natalia a avut un accident. 

Şocul i-a apărut în privire şi şi-a deschis gura, devenind 
mai palid decât era. 

- Unde e? E bine? începu să întrebe disperat. 

- Zero, calmează-te. Ea este bine, i-am zis râzând. 

S-a oprit în faţa bibliotecii şi m-a privit cu furie. A venit în 
faţa mea şi m-a apucat de gulărul cămăşii, obligându-mă să mă 
ridic. 

- Îmi povesteşti tot ce s-a întâmplat, vorbi cu furie. Ai 
înţeles? 

l-am îndepărtat mâinile şi m-am îndepărtat de el. l-am 
povestit despre ieşirea cu Marius şi momentul accidentului. 

- Ai lăsat-o să traverseze strada ca o nebună? Furia lui 
cred că a trezit tot cartierul. 

- Din câte ştiu, în fişa postului meu nu scrie nimic despre 
dădăcit adolescente! Şi nu sunt eu vinovatul pentru 
iresponsabilitatea ei! 

A încercat să-şi calmeze furia şi a căzut pe scaun, oftând 
Uşor. 

- Ştiam eu că era o idee proastă să o las să rămână cu 
tine. 

- Deşi impactul a fost puternic, ea nu a avut nicio rană, 
nicio sângerare, nimic, am început eu cu neîncredere. 

- Ce vrei să spui? 

- E ca şi când maşina nu ar fi lovit-o. Un om normal nu şi- 
ar fi revenit atât de repede în urma unui asemenea accident. 

Şi-a trecut mâna prin părul întunecat şi s-a lăsat pe spate. 
Şi-a masat puntea nasului şi a oftat. 

- La ce te gândeşti? mă întrebă după momente de tăcere. 


Nu ştiam la ce mă gândeam de fapt, multe idei 
străbătându-mi mintea. De un lucru eram sigur: se întâmpla 
ceva cu Natalia, dar nu puteam să înţeleg ce. 

M-am aşezat pe canapea şi am început să mă clatin. 

- Nu ştiu, am răspuns furios pe lipsa explicaţiilor. 

- Crezi că ar fi bine să vorbim cu ea? întrebă cu tristeţe. 

Un gând mi-a străbătut mintea, făcându-mă să-mi lovesc 
fruntea. 

- Dacă e ceea ce cred eu că e, nu are niciun rost să vorbim 
cu ea, am zis, analizând informaţia. 

- Doar nu crezi că...începu el îngrozit. 

- Nu sunt sigur, dar asta ar explica totul! 

- Şi când crezi că ar fi atacat-o? mă întrebă cu scepticisim. 
Şi dacă ideea ta e corectă, atunci unde e Natalia? 

- Nu ştiu! am răspuns cu furie, sărind în picioare. În 
noaptea în care a rămas cu mine nu cred că au atacat-o. Le-aş fi 
simţit prezenţa! 

- Sunt de acord că ceva se întâmplă cu ea, dar nu cred că 
au mers chiar atât de departe, îmi spuse cu neîncredere. 

- Zero, noi vorbim de Dragoş şi armata lui de sclavi. Ştii că 
sunt capabili de orice. 

- Şi ce propui? mă întrebă cu furie. Nu ştim unde e, cine îi 
ia locul. Nu ştim nimic! 

- Cred că ar trebui să păstrăm aceste bănuieli secrete, 
până când avem dovezi concrete. Şi ar trebui să-i analizăm 
comportamentul. 

- Eşti nebun! 

- Poate că da, poate că nu, i-am răspuns zâmbind. 

Şi-a fluturat mâinile în aer şi a ieşit din birou. A coborât în 
sufragerie şi a văzut că erau adunaţi cu toţii, pe feţele lor 
citindu-se suspansul. L-am urmat şi am rămas în spatele lui, 
fixând-o pe Natalia cu privirea. Încercam să găsesc ceva diferit, 
dar aspectul fizic era acelaşi. Ceea ce diferea şi mă îngrijora era 
comportamentul. Acţiona de parcă ar fi fost posedată! 

- Am o veste pentru voi, începu Zero cu diplomaţie, mai 
ales pentru tine, Natalia. 

Ea a tresărit la auzul numelui ei şi l-a privit cu teamă. 

- Vreau să te pregăteşti pentru ziua de mâine, continuă cu 
seriozitate. 

- De ce? îl întrebă Natalia cu teamă. 


- Pentru că mergem în Strygorra. 

A zâmbit şi a început să bată din palme, fericită. 

- Ascultă-mă până la final, o întrerupse Zero cu duritate. 
Vom merge acolo pentru că strigoii îşi vor alege un nou 
conducător şi vrem să te propunem pe tine. 

Natalia pe care o ştiam eu s-ar fi înspăimântat la auzul 
unei asemena veşti, dar această Natalia a început să sară în sus 
şi să-l ia în braţe pe Zero. 

- Ce bine! exclamă cu bucurie. 

Zero mi-a aruncat o privire sugestivă şi eu am dat din cap, 
oftând uşor. 


Natalia 


Camera se învârtea cu mine şi puteam să simt picăturile 
de transpiraţie de pe frunte. Mi-era foarte cald şi mi-aş fi dat şi 
viaţa pentru o bucăţică de gheaţă. Dacă nu-mi potoleam 
temperatura, nu puteam să gândesc clar şi să reuşesc să scap 
sau să supraviețuiesc. 

Mi-am muşcat buzele şi mi-am ridicat capul, fixând 
lanţurile cu privirea. Dacă aş fi putut să-mi folosesc puterile, aş 
fi putut să scap din acest loc blestemat. Dar nicio şansă! Puterile 
mele erau prea încăpăţânate şi nu intenționau să mă ajute. 

Am continuat să le privesc, mintea zburându-mi la un cub 
de gheaţă sau o bătaie în zăpada răcoroasă. Mi-am închis ochii 
şi am oftat uşor, mişcându-mi degetele. 

În secunda următoare am simţit cum strânsoarea lanțurilor 
slăbeşte, un aer răcoros atingându-mi pielea. Am deschis ochii 
şocată şi am văzut urme de gheaţă pe lanţurile de pe jos. Mi-am 
masat încheieturile mâinilor în timp ce încercam să găsesc o 
explicaţie. 

Mi-am rotit privirea în jur, dar nu am văzut pe nimeni. Ori 
începeam să înnebunesc, ori puterile mele începeau să 
funcţioneze. Tindeam să accept primul motiv, dar eram 
disperată, aşa că am sperat să fie al doilea. 

Am atins lanţurile de la picioare şi am continuat să mă 
gândesc la gheaţă, sperând că va funcţiona. Am reuşit să le 
îndepărtez, dar le-am topit. 

- Hopa, am spus zâmbind. 


Mi-am masat şi gleznele şi am încercat să mă ridic. Am 
ametit la început şi am căzut, lovindu-mă de podeaua rece. Am 
inspirat adânc şi am mai încercat o dată, de data asta având 
mai mult echilibru. Am mers până la uşă şi am atins-o, 
încercând să o deschid. Am încercat clanţa, dar era blocată. 

- La naiba! am zis furioasă, lipindu-mi urechea de uşă. 

Se auzeau câteva voci în depărtare, dar până am reuşit să 
mă concentrez asupra lor, ele au dispărut. După câteva secunde 
am auzit paşi apropiindu-se de încăpere şi am fugit spre lanţuri, 
încercând să le prind. M-am ghemuit şi mi-am închis ochii, 
aşteptând sosirea lor. 

Uşa s-a deschis cu un scârţâit îngrozitor şi o lumină 
puternică a pătruns în cameră. Respiraţiile îmi erau sacadate şi 
am încercat să mă calmez, pregătindu-mă de atac. 

- Cum te mai simţi? mă întrebă o voce rece, dură. 

Am întors capul şi am văzut-o pe aceeaşi fată frumoasă, cu 
părul castaniu şi pielea palidă. Ochii ei erau duri şi înfricoşători, 
distrugându-mi tot curajul. S-a apropiat şi s-a aşezat lângă mine, 
atingându-mi părul. M-am retras din atingerea ei, privind-o cu 
teamă, încercând să nu mă mişc prea mult. A zâmbit şi mi-a 
adus capul lângă faţa ei. 

- Ridică-te, îmi ordonă cu furie. 

Ştiam că dacă o ascultam, minciuna mea avea să fie 
descoperită. Am încercat să adopt altă tactică şi mi-am dres 
vocea. 

- Nu pot, am spus cu vocea răguşită. 

- De ce? 

- Nu pot să-mi mişc picioarele şi mâinile, i-am zis cu furie. 

A râs şi a încercat să mă elibereze, mârâind când a 
observat lipsa lanțurilor de la picioare. 

- Mincinoaso! 

Mâna ei rece mi-a atins faţa cu o forţă incredibilă, arzându- 
mi pielea. Am privit-o cu furie şi mi-am masat obrazul, 
îndepărtându-mă de ea. 

- Ce vrei? am întrebat-o cu ură, apropiindu-mă de uşă. 

Am atins clanţa, dar ea a fost mai rapidă şi a sărit pe mine, 
doborându-mă. Mâinile ei îmi strângeau gâtul şi începeam să 
respir cu greu. Mi-am folosit toată forţa şi am împins-o, 
rostogolindu-mă. M-am ridicat şi am încercat să fug, dar ea mi-a 


pus piedică, faţa mea lovindu-se de pietre. Am încercat să mă 
ridic, dar mi-a ţinut capul jos, trâgându-mă de păr. 

- Vero, vorbi o voce calmă. 

Am recunoscut acea voce şi mi-am ridicat privirea să văd 
dacă memoria nu mă înşela. În dreptul uşii stătea el, cu 
trăsăturile total schimbate, mult mai frumos conturate şi 
înspăimântătoare în acelaşi timp. Pielea îi era palidă şi fină, 
contrastându-se cu părul lui negru, întunecat. Ochii îi erau roşii 
şi emanau o furie pătrunzătoare, tipică vampirilor. 

Lacrimile mi-au alunecat pe obraji şi i-am şoptit numele cu 
drag. 

- Armand. 

M-a privit cu indiferenţă şi şi-a îngustat ochii. Fata mi-a 
eliberat părul şi m-a ajutat să mă ridic, strângându-mi mâna 
dreaptă. 

Ochii mei îl priveau pe el şi voiam să-i arăt cât de mult mă 
durea tot ce se întâmplase şi cât de mult regretam. Am încercat 
să-i vorbesc, dar am fost întreruptă de vocea acelei fiinţe 
mizerabile. 

- Ai face bine să mă asculţi şi să te pregăteşti, îmi spuse 
cu ură. 

Am privit-o cu furie şi mi-am eliberat mâna din strânsoarea 
ei bolnavă. 

- Pentru ce să mă pregătesc? 

- O vizită în Strygorra, îmi spuse râzând. Vei vedea cum 
prietenii tăi vor fi distruşi de...tine! 

A început să râdă cu poftă şi Armand i s-a alăturat. Ea s-a 
apropiat de uşă şi m-a privit cu superficialitate. 

- Strygorra, şopti numele locului cu ură, continuând să 
râdă. 

A închis uşa şi am putut să-i aud râsetele îndepărtându-se. 
Am ţipat cât de tare am putut, încercând să-i acopăr hohotele 
isterice şi malefice. 


XXI. Eu vs. eu 
Natalia 


să-l revăd pe Armand a fost cel mai dureros lucru, mult 
mai dureros decât această temniţă. Se schimbase atât de mult 


şi totul numai din vina mea. Aş fi vrut să-i spun cât de mult 
regretam tot ce se întâmplase, că îl voiam înapoi, dar el nu a 
vrut să mă asculte. Privirea lui rece şi dură mi-a dat de înţeles 
că nu m-a iertat, că mă urăşte. Şi eu m-aş fi urât dacă aş fi fost 
în locul lui. L-am trădat şi acum plăteam consecinţele, chiar 
dacă sufeream. 

Adormisem de ceva timp când uşa s-a deschis şi am fost 
ridicată cu brutalitate. M-a împins în celălalt colţ al camerei şi a 
început să mârâie. Am deschis ochii şi am văzut aceeaşi 
persoană care mă chinuise şi mai devreme. 

- Ce vrei? am întrebat-o cu ură, ridicându-mă. 

- Urmează-mă, îmi spuse cu o voce rece. 

M-a ajutat să mă ridic şi m-a împins. Am ieşit din temniţă şi 
am mers pe un hol lung, până când am ajuns într-o curte mare. 
L-am văzut pe Armand şi am vrut să merg la el, dar ea m-a prins 
de mână şi m-a ţinut acolo. 

- Ai face bine să fii cuminte, mă avertiză cu ură. 

Armand i-a înmânat o pelerină gri, asemănătoare cu cea 
pe care o purtam când mergeam în Strygorra. Am pus-o pe 
mine, gândindu-mă la o modalitate de salvare. Mi-am încheiat 
ultimii nasturi şi l-am privit pe Armand. Privirea lui era dură şi 
indiferentă, ochii lui roşii trădând emoţii negre, malefice. Mi-am 
mutat privirea din ochii lui şi am coborât-o pe corpul lui, care 
acum părea mult mai solid. Muşchii braţelor erau mult mai 
accentuaţi, oferindu-i mai multă putere şi frumuseţe fizică. Avea 
o pelerină neagră, lungă, şi o cămaşă roşie, iar la gât purta 
acelaşi medalion pe care-l văzusem şi în excursie. Medalionul cu 
semiluna pe care o aveam deasupra inimii. O semilună roşie şi 
sadică, la fel de macabră precum Dragoş şi planurile lui. 

- O să ai nevoie de asta, îi spuse Armand fetei, zâmbind. 

l-a dat o sfoară groasă şi ea a început să-mi prindă mâinile 
la spate. 


-De ce faci asta? am întrebat-o cu indiferenţă, pregătindu-mă 
psihic pentru ce avea să urmeze. 

- Ca să nu faci vreo prostie, îmi spuse cu duritate, 
strângând nodul. 

Mi-am strâns ochii şi am mârâit. 

- Te doare, nu? mă întrebă cu viclenie. Asta este nimic pe 
lângă ce vei simţi peste câteva momente. 


Un fior mi-a străbătut şira spinării şi inima a început să-mi 
bată mai repede. Ea a început să râdă şi s-a apropiat de 
Armand, şoptindu-i ceva la ureche. El a zâmbit şi a părăsit 
curtea. 

- Unde e Dragoş? am întrebat-o după ce-am rămas 
singure. 

- La vânătoare, îmi răspunse indiferentă, legându-mi şi 
picioarele. 

- De ce m-aţi răpit? am continuat cu tristeţe. 

- Ca să ne distrăm, tu ce crezi? Te-am răpit pentru că 
aveam nevoie de sângele tău, vorbi cu mândrie. Vladimir nu se 
putea transforma dacă nu-ţi gusta sângele. Deşi ar fi fost o idee 
bună să te omoare chiar atunci, Dragoş nu ar fi fost de-acord. El 
vrea să ai o moarte lentă, dureroasă. 

Armand mă ura, prietenii mei urmau să moară, iar mama 
mea era supărată pe mine. Ce putea fi mai dureros de-atât? 

Aş fi vrut să aflu ce era ceea ce-mi pregătise Dragoş, dar 
Armand a apărut, urmat de doi vampiri. Pe fată o mai văzusem, 
era cea care-mi dezlegase materialul de la ochi. Părul ei roşu şi 
drept se potrivea cu buzele pline, din colţul cărora se scurgea o 
picătură de sânge. Ea şi-a dus mâna la gură şi şi-a şters 
sângele, aşezându-se lângă Vero. Băiatul a rămas lângă 
Armand, buzele lui roşii dezvelindu-i caninii albi şi ascuţiţi. Era 
solid, muşchii braţelor fiind foarte dezvoltați, materialul pelerinei 
aproape rupându-se în jurul lor. 

- Sper să nu facă multe probleme, vorbi Vero, fixându-mă 
cu privirea. 

- Şi dacă ne face, ştim să-i venim de hac, continuă Armand 
cu duritate. 

L-am privit şocată şi am început să-i vorbesc, sperând că-l 
voi face să reacționeze. 

- N-ai fi în stare, am şoptit cu tristeţe. 

- Asta crezi tu, replică el cu furie. M-am schimbat de când 
ne-am văzut ultima oară şi pot să-ţi spun că nu mai sunt acelaşi 
fraier de care tu şi Amanda v-aţi bătut joc! 

- Eu nu mi-am bătut joc de tine niciodată! am tipat, 
lacrimile alunecându-mi pe obraji. Am crezut că fac ceea ce 
trebuie. Nu am vrut să te rănesc. 

- Ai vrut, n-ai vrut, nu mai contează acum. Ai reuşit să mă 
răneşti şi asta n-o să-ţi-o iert niciodată! 


- Ajunge atâta vorbărie! interveni Vero. Daniel, Silvia, 
băgaţi-o în elicopter! le ordonă cu furie. 

Ei s-au apropiat de mine şi băiatul m-a luat pe sus. M-a 
urcat în elicopter şi Silvia s-a aşezat lângă mine, punându-şi 
mâna după umerii mei. Elicopterul a decolat, iar Armand şi 
Daniel l-au pilotat. 

Cu cât ne apropiam de Strygorra, cu atât teama mea 
devenea şi mai puternică. Silvia mi-a dezlegat mâinile şi m-a 
pus să mi le ascund sub pelerină. Mi-a eliberat şi picioarele, 
punând sfoara în buzunar. Când elicopterul a aterizat, cu toţii şi- 
au pus pelerinele gri şi şi-au coborât capetele. Am coborât, 
bucurându-mă de priveliştea pe care o vedeam. Deşi momentul 
era nepotrivit, frumuseţea de-acolo reuşea să mă calmeze cât 
de cât. Mă bucuram de ea cu fiecare fibră a corpului meu, 
gândindu-mă că ar fi ultima oară când aş vedea-o, pentru că 
aveam de gând să scap de lângă aceşti maimuţoi. 

Ne apropiam de cetate şi până acum nimeni nu se luase 
de noi. Cu toţii îşi ascundeau trăsăturile de vampir, trecând 
neobservaţi pe lângă toţi ceilalţi strigoi. Am ajuns la porţile 
oraşului şi am intrat, urmând coloana care se formase în faţa 
noastră. Am ajuns într-un fel de piaţă uriaşă şi am putut să-l văd 
pe Mynis la unul dintre balcoane. Am zâmbit şi am ştiut că acolo 
trebuia să ajung dacă voiam să-i atenţionez. Ne-am strecurat 
printre ceilalţi şi ne-am oprit în spatele unui grup, vampirii 
uitându-se în jur. Silvia mă ţinea foarte aproape de ea şi mi-era 
destul de greu să scap. 

Am început să mă uit prin jur, căutând ceva care să mă 
ajute să le distrag atenţia. Am văzut o fântână în depărtare şi 
am încercat să-mi focalizez puterile asupra apei. Mi-am mişcat 
mâna şi am încercat să controlez apa, făcând-o să se înalțe. A 
luat o formă de coloană şi a început să se ridice, razele soarelui 
făcând-o să strălucească. Când am considerat că era suficient 
de înaltă i-am dat drumul, făcând-o să cadă peste câteva femei- 
strigoi. Acestea au început să ţipe şi toată lumea şi-a îndreptat 
atenţia către ele, inclusiv vampirii. Mâna Silviei a căzut de pe 
umerii mei şi eu m-am strecurat prin spatele lor, luând-o la fugă. 

Fugeam ca o nebună, lovindu-mă de ceilalţi strigoi. Câţiva 
au vrut să mă bată, dar am reuşit să scap de ei. M-am oprit în 
dreptul unei fântâni şi mi-am calmat respiraţiile. M-am uitat în 
spate, dar nu am putut să-mi dau seama dacă vampirii mă 


urmăreau. Nu am vrut să risc şi am continuat să fug, 
îndreptându-mă spre locul în care se afla Mynis. 

M-am lovit de un strigoi gras şi am căzut jos, sucindu-mi 
glezna. El a început să râdă, atrăgând atenţia tuturor. 

- la priviţi aici, vorbi ca un tăntălău. 

- Natalia! am auzit vocea furioasă a lui Armand. 

M-am speriat şi am continuat să fug, forţându-mi glezna. 
Durerea începea să devină din ce în ce mai puternică, dar nu 
puteam să mă opresc acum. Nu când eram atât de aproape de 
reuşită. 

Am dat peste o tânără blondă şi frumoasă şi i-am cerut 
ajutorul. 

- Un grup de vampiri mă urmăreşte, am spus disperată. Te 
rog, ajută-mă! i-am cerut dându-mi jos gluga. 

Ea m-a privit cu surprindere când a observat că eram un 
om şi m-a ajutat să mă ascund. 

- Ce cauţi aici? mă întrebă cu o voce blândă. 

- Trebuie să-mi salvez prietenii, i-am zis cu tristeţe, 
ducându-mi mâna la inimă. 

Pe lângă noi au trecut Armand şi grupul lui, dar nu ne-au 
văzut. După câteva momente am scos capul din ascunzătoare şi 
am văzut că nu erau prin apropiere. l-am zâmbit în semn de 
mulţumire şi am dat să plec. 

- Unde trebuie să ajungi? mă întrebă cu bunătate. 

Am privit-o şi i-am arătat balconul în care se afla Mynis. Ea 
a zâmbit şi mi-a mângâiat capul. 

- Şi eu tot acolo mă îndrept, îmi spuse cu bucurie. 

Am îmbrăţişat-o şi am oftat. 

- Mă ajuţi să ajung acolo? E foarte important pentru mine 
acest lucru, am spus cu o voce obosită. 

A dat din cap şi m-a tras de mână, îndepărtând mulţimea. 

- Dragii mei, începu Mynis să vorbească. 

Cu toţii s-au oprit din vorbit şi l-au privit pe el. Acum ne era 
şi mai greu să înaintăm, dar trebuia să ajung acolo cumva. 

- Ne-am adunat aici pentru a ne alege un nou conducător, 
continuă el diplomatic. Profeţia s-a împlinit şi în memoria 
iubitului nostru Alexander, astăzi ne vom alege un nou 
conducător care să ne ajute în aceste vremuri grele. 

La auzul numelui, mâna fetei m-a strâns mai tare şi am 
putut s-o aud mârâind. 


- După cum bine ştiţi, Dragoş reprezintă acum o 
ameninţare şi trebuie să ne apărăm de răzbunarea lui diabolică 
contra omenirii. 

Continuam să-mi fac loc prin mulţime, primind o grămadă 
de înjurături din partea celorlalţi. 

- Înainte de a mă propune pentru postul de conducător, 
vreau să vă vorbesc puţin despre legenda alesei. 

Inima mi-a tresăltat şi am grăbit mişcările. El urma să 
vorbească despre mine şi trebuia să-l îndepărtez pe Vladimir de- 
acolo. 

- Cu toţii ştim cât de mult înseamnă pentru poporul nostru 
acea legendă, vorbi Mynis cu demnitate. Reprezintă speranţa 
noastră şi motivul multora de a continua să trăiască, deşi nu 
mai au de ce să se răzbune. Vreau să vă anunţ că după secole 
de căutare, am găsit-o pe adevărata Stăpână a nemuritorilor! 

Strigoii au început să se agite, iar eu am profitat de asta, 
încercând să avansez. Eram aproape de uşa clădirii când am 
auzit minciuna. 

- Aşa cum aţi auzit, dragii mei. Aleasa există şi este aici! 

Mi-am ridicat privirea şi l-am văzut pe Vladimir apropiindu- 
se de microfon, un zâmbet triumfător apărându-i pe chip. Am 
mârâit şi am luat-o la fugă, femeia urmându-mă. 

- Vreau să ştiţi că puteţi conta pe ajutorul meu şi dacă 
Mynis va dori asta, voi deveni conducătoarea voastră, începu el 
să mintă cu nesimţire. 

Am ajuns la uşă şi am fost oprită de gărzi. Am început să 
tip, spunându-le că trebuie să ajung acolo. 

- Lăsaţi-o, interveni femeia. 

Strigoii de-acolo au rămas muţi de uimire şi mi-au dat 
drumul, măsurând-o pe femeie din cap până-n picioare. 

- Du-te, îmi şopti ea. 

l-am zâmbit şi am luat-o la fugă prin clădirea veche, 
încercând să nu alunec pe gresia de pe podea. Am urcat scările 
în grabă, lovindu-mă de câteva servitoare. Am ajuns la uşa care 
ducea spre balcon şi am deschis-o cu brutalitate, înaintând cu 
paşi repezi. 

- Opriţi-vă! am ţipat cu furie. 

Garda şi Mynis au întors capul şi au rămas îngroziţi când 
m-au văzut. 

- Natalia? şopti Lorena mirată. 


- Este o minciună! Nu îl credeţi pe acest impostor! 

Mynis mă privea cu furie şi s-a apropiat de mine. 

- Cum îndrăzneşti să întrerupi această şedinţă? 

Mă prinse de umăr şi încercă să mă alunge. Mi-am smuls 
mâna şi m-am dus lângă Vladimir. 

- Ascultă-mă - am şoptit cu furie - până nu faci o greşeală 
enormă. 

Vladimir mă fixa cu privirea şi avea pumnii încleştaţi. 

- Persoana pe care vrei să o pui la conducere e un 
impostor! Este de fapt Vladimir, ajutorul lui Dragoş! 

Mynis a început să râdă, luându-l pe Vladimir de lângă 
mine. 

- Ce prostii mai sunt şi astea? Cum să fie această 
domnişoară ajutorul lui Dragoş? 

- Aşa este, am continuat eu cu furie. M-a răpit şi mi-a băut 
sângele, astfel căpătând aspectul meu fizic! M-a ţinut închisă 
într-o temniţă, în timp ce se apropia de persoanele dragi mie! 

- Trădătoareo! ţipă el cu furie. Cum poţi să spui asemenea 
minciuni despre o persoană atât de bună? 

Am mârâit şi mi-am încleştat pumnii, privindu-mi prietenii. 
Am putut să văd în ochii lor neîncredere şi ură, iar inima mea s-a 
rupt în două. Ei credeau minciuna, farsa, dar nu aveam să 
renunţ. 

- Tot ce spun eu este adevărul, am spus cu tristeţe. 
Trebuie să mă credeţi! 

- Ea spune numai minciuni, începu Vladimir să vorbească. 
N-o credeţi, vrea doar să-mi facă rău! Dragoş a trimis-o să ne 
saboteze întâlnirea! 

- Natalia, linişteşte-te, îi şopti Lorena, îmbrăţişând-o. 

Mynis o privea cu suspiciune şi s-a uitat în spate. Vladimir 
mă privea cu mânarie şi a început să zâmbească, făcându-mi cu 
ochiul. Am mârâit şi am făcut un pas în faţă. 

- Baltazar! strigă Mynis. 

Baltazar s-a apropiat şi m-a privit cu furie. 

- Te rog să închizi acest spion în cea mai întunecată celulă 
pe care o avem. 

- Da, răspunse Baltazar cu promtitudine. 

A chemat două ajutoare, iar ele m-au apucat de braţe. Am 
încercat să opun rezistenţă, dar ei erau mult mai puternici decât 
mine. M-au târât până la uşă, iar eu am început să ţip disperată. 


- Verifică-i semnul! Doar aşa o să-ţi dai seama că nu mint! 

leşeam pe uşă când vocea lui Andrei i-a oprit. 

- Staţi! le ordonă el. 

Baltazar l-a privit cu furie, dar s-a supus, aşteptând noi 
ordine. Andrei s-a apropiat de Vladimir şi a încercat să-i atingă 
pelerina. 

- Arată-ne semnul, îi ceru el cu blândeţe. 

- Nu! ţipă Vladimir cu furie. 

- Natalia! interveni Zero. Cel mai bine ar fi să ne asculţi! 

Andrei i-a apucat pelerina şi a tras-o cu forţă, lăsându-l pe 
Vladimir în hainele mele. Eu priveam scena cu speranţă, 
oboseala cuprinzându-mă. El a încercat să-i dea jos jacheta, dar 
Vladimir a mărâit şi a sărit pe el. Ajutoarele lui Baltazar mi-au 
dat drumul şi au încercat să-l salveze. L-au îndepărtat pe 
Vladimir de pe el, dar acesta m-a atacat pe mine. M-a doborât, 
mâinile lui strângându-mi gâtul. Am încercat să-mi folosesc 
puterile şi mi-am imaginat o tornadă luându-l pe sus. Un curent 
puternic s-a năpustit asupra lui, lovindu-l de pereţii balconului. 

Aspectul lui fizic s-a schimbat, devenid vampirul meschin 
pe care-l cunoşteam cu toţii. Ne-a privit cu furie şi lângă el au 
apărut Armand şi ceilalţi. 

- Nenorocito! 

Am început să ne luptăm cu ei, fiecare folosindu-și 
puterile. Eu şi Zero am încercat să-l protejăm pe Mynis, ceilalţi 
luptându-se cu vampirii. Eu încercam să-mi imaginez un scut 
invizibil în jurul nostru, luptându-mă cu greu cu furia lui 
Vladimir. 

Am cedat la un moment dat, căzând în genunchi. Zero a 
venit lângă mine, dar a fost doborât de Daniel. Andrei l-a atacat 
pe acesta, dar nu a putut să-l oprească pe Vladimir. Incepeam 
să adun din ce în ce mai multă furie, respiraţiile devenindu-mi 
mult mai dure. El mi-a atins capul şi m-a împins în spate, 
lovindu-mă de pereţii reci. Am mârâit şi am încercat să mă ridic, 
dar el mi-a apucat mâna şi m-a aruncat peste balustradă. Un 
strigoi m-a prins şi m-a pus pe picioare, dar a fugit când a văzut 
vampirii coborând. Acum lupta se mutase jos, în mijlocul 
mulţimii. Am trimis săgeți de gheaţă spre Vladimir, dar s-a ferit 
de toate. A sărit la gâtul meu ca o felină, dar Tudor m-a prins de 
talie şi m-a teleportat în spatele vampirului. l-am dat un şut şi |- 
am împins cu capul în fântână. 


Mulțimea începea să fugă, cei mai curajoşi rămânând să 
lupte. Vladimir a fugit spre mine, dar am dat cu pumnul în 
pământ, o grămadă de cărămizi căzându-i în cap. A urlat de 
furie şi pământul s-a cutremurat. Câteva pietre de la balcon au 
început să cadă, iar eu am fost prinsă printre dărâmături. Mi-am 
pus mâinile în cap, concentrându-mă asupra impactului. Am 
încercat să ridic pietrele cu mintea, dar nu am reuşit. 

Nu ştiu cum, dar vampirul a reuşit să mă scoată de-acolo şi 
a început să mă strângă de gât, ridicându-mă în aer. Am 
observat cu coada ochiului că strigoii erau ocupați cu ceilalţi 
vampiri, mulţi dintre ei zăcând pe jos. Mi-am strâns ochii şi am 
mârâit. 

- Ştii că Dragoş nu ar fi de acord ca tu să mă omori acum, 
am şoptit cu furie. 

- Nu ar mai conta, atâta timp cât l-aş scăpa de tine, 
băgăcioaso! 

Strânsoarea a devenit şi mai puternică, iar eu începeam să 
rămân fără aer. Când credeam că totul era distrus, vocea pe 
care o uram din tot sufletul şi pe care nu voiam s-o mai aud 
niciodată m-a salvat. 

- Vladimir, opreşte-te! 

Dragoş era acum lângă noi şi strângea mâna lui Vladimir. 
El m-a eliberat cu părere de rău, supunându-se ordinelor. Mi-am 
atins gâtul şi l-am fixat pe Dragoş cu privirea. Pielea lui palidă 
era înfricoşătoare, ochii lui fiind mai roşii decât sângele pe care-l 
pierdusem în temniţă. 

- Spectacolul s-a terminat! mârâi el cu ură, alungând 
puţinii spectatori care mai rămăseseră. 

Am reuşit să mă ridic şi lângă mine au venit strigoii, urmaţi 
de Mynis. 

- Ce cauţi aici, Dragoş? întrebă Mynis cu furie. 

- Puteam să lipsesc de la un asemenea eveniment? îi 
răspunse el sarcastic. Deşi nu m-aţi invitat, iată-mă! 

- Ştii că nu eşti bine venit aici, nenorocitule! vorbi Andrei 
cu ură. 

- Te crezi curajos, nu? îl întrebă vampirul zâmbind. Dac-ai 
ştii pe cine-am lângă mine, strigoiule! 

Andrei l-a privit surprins, pregătindu-se de atac. Am pus o 
mână în faţa lui şi i-am şoptit să înceteze. 

- Îi iei apărarea. Ce drăguţ! 


- Dragoş, ce vrei? l-am întrebat cu furie, punându-mă în 
faţa lui. 

- Răzbunare, îmi răspunse cu ură, mârâind uşor. 

- Te asigur că nu vei câştiga, i-am zis zâmbind. 

- Eşti doar un biet om. Crezi că mă poţi opri? Nu au reuşit 
să mă oprească cei mai puternici nemuritori şi crezi că o să poţi 
tu? 

- Da, i-am răspuns simplu, îngustându-mi ochii. 

El a început să râdă şi l-a privit pe Armand. 

- Te pot termina în două secunde, dacă vreau, îmi spuse 
cu mândrie. Dar ce ţi-am pregătit este mult mai lent, dureros şi 
plăcut pentru mine. 

Vladimir a început să râdă şi s-a dus lângă Armand. l-am 
privit cu tristeţe, mai ales pe Armand, vrând să-l salvez din 
acest coşmar. 

- Pentru binele persoanelor la care ţii, ţi-aş sugera să te 
retragi, vorbi Dragoş observând tristeţea cu care îmi priveam 
prietenul. Îţi dau ocazia să te salvezi, îmi spuse zâmbind. 

L-am privit cu suspiciune şi am mârâit. 

- Salvarea va veni când tu vei muri, am mârâit ultimele 
cuvinte. A 

- Niciodată, îmi răspunse zâmbind. Incă nu s-a născut 
persoana care mă poate învinge. De fapt, nu se va naşte 
niciodată, pentru că eu sunt invincibil! 

- Mai vedem noi asta, am spus cu ură, îngustându-mi ochii. 

El a zâmbit şi s-a retras, făcându-le semn şi celorlalţi 
vampiri să-l urmeze. Când au dispărut din raza mea vizuală am 
oftat uşor, întorcându-mă cu faţa la prietenii mei. Ei au început 
să mă aplaude, iar eu am zâmbit. 

Lorena m-a luat în braţe şi şi-a cerut scuze. 

- Cum de nu am putut să observ diferenţa? 

- Stai liniştită, a ştiut să vă păcălească, i-am zis cu 
blândeţe, mângâindu-i părul şaten. 

- Tu eşti bine? mă întrebă îngrijorată. 

- Da, i-am răspuns zâmbind. Se pare că am reuşit să 
supraviețuiesc. 

După ce ea m-a eliberat, m-au îmbrăţişat şi ceilalţi, Andrei 
doar asigurându-se că eram bine. l-am zâmbit şi mi-am dus 
mâna la cap, mângâind rana care acum nu mai sângera. 


Am intrat în clădire şi am mers într-un birou spaţios. Acolo 
aştepta o femeie îmbrăcată cu o pelerină gri. Şi-a întors faţa şi 
am văzut că era cea care mă ajutase pe mine să scap. M-am 
dus la ea şi i-am luat mâinile, mulţumindu-i din nou. 

- Sunt încântată că am avut onoarea să o ajut pe 
adevărata Stăpână, îmi spuse zâmbind. 

Am auzit paşi în spatele meu şi m-am întors. Pe feţele 
tuturor se aşternuse surprinderea, privirile lor fiind îndreptate 
spre ajutorul meu. Ea a chicotit încet, obişnuită cu acest tip de 
reacţie. 

- Crystal? şopti Zero cu surprindere, apropiindu-se. 

- Da, răspunse vocea gingaşă a femeii. 

Am întors capul şi am privit-o surprinsă, îndepărtându-mi 
mâna. Am simţit că picioarele îmi slăbesc şi am căzut, 
închizându-mi ochii, durerea pulsând în capul meu. 


XXII. Închipuiri 


- Natalia, şopti vocea dulce a Lorenei. Eşti bine? 

Am încercat să-i răspund, dar nu-mi găseam vocea. 
Simţeam că se învârtea camera cu mine şi am preferat să-mi ţin 
ochii închişi. Mi-am ridicat mâna şi am dus-o la cap, atingându- 
mi rana. Deşi nu mai sângera, durerea încă era acolo şi era 
destul de incomodă. 

- Bea asta, vorbi Zero cu îngrijorare. 

Mâna lui mi-a atins faţa şi am încercat să-mi deschid ochii. 
Stătea în faţa mea şi ţinea într-o mână un pahar cu apă. Mi-a 
zâmbit cu blândeţe şi mi-a întins paharul, ridicându-mi capul cu 
grijă. Am reuşit să beau apa şi am oftat, întinzându-mă pe 
canapea, uitându-mă pe tavan. 

- Te simţi bine? mă întrebă el, mângâindu-mi părul. 

Am dat din cap şi i-am zâmbit. Amintirile începeau să 
revină şi am revăzut lupta. Un fior mi-a străbătut şira spinării şi 
am început să respir mai greu, teama făcându-şi loc în sufletul 
meu. 

- Shh, linişteşte-te, îmi şopti cu drag. Totul a trecut. 

Cu greu mi-am găsit cuvintele şi m-am străduit să 
formulez o propoziţie clară. 


- Sunteţi bine? am întrebat cu o voce răguşită, vrând să 
mă asigur că ei nu au fost răniţi în timpul bătăliei. 

- Suntem bine, îmi spuse râzând. 

- Lorena, Armand... am spus cu tristeţe, căutându-i mâna. 

Ea mi-a apucat-o şi mi-a strâns-o cu grijă, aşezându-se 
lângă mine. Lacrimile mi-au alunecat pe obraji şi mi-au înceţoşat 
privirea, aducând cu ele tristeţea şi regretele. 

- Mă urăşte, i-am zis cu tristeţe. Nu vrea să mă asculte, să 
mă înţeleagă! 

- Dă-i puţin timp, îmi vorbi cu blândeţe, tristeţea apărând 
în ochii ei. Lasă-l să se obişnuiască cu ce i s-a întâmplat, cu 
schimbarea care a avut loc. El acum este derutat şi nu ştie ce să 
creadă. 

- Dar e lângă Dragoş, am spus cu furie, încercând să mă 
ridic. 

Zero i-a aruncat o privire serioasă Lorenei şi ea a dat din 
cap. Şi-a coborât ochii şi a oftat uşor, mângâindu-mi mâna. 

- Ce s-a întâmplat? i-am întrebat cu teamă. 

- Natalia, cum te simţi? ne întrerupse Mynis intrând în 
cameră, urmat de Crystal. 

Mi-am îndepărtat privirea de pe chipul Lorenei şi i-am 
zâmbit lui Mynis. 

- Bine, am şoptit cu tristeţe. Îmi pare rău pentru tot ce s-a 
întâmplat! 

- Nu a fost vina ta. Din contră, eu ar trebui să-ţi mulţumesc 
pentru că ne-ai salvat la timp, îmi spuse cu mândrie, sărutându- 
mi mâna. 

- Nu puteam să-l las pe Vladimir să câştige. Ştiu că Dragoş 
mi-a pregătit ceva lent şi dureros, dar nu vreau să mor. Nu până 
când nu vă salvez pe voi, familia mea şi pe Armand, am spus cu 
demnitate. 

Liniştea a învăluit încăperea şi puteam să-mi aud bătăile 
inimii. Deşi unii dintre ei mă priveau cu teamă şi o oarecare 
groază, ştiau că spuneam adevărul, sau cel puţin asta voiam eu 
să cred. După ce mi-aş fi ştiut prietenii şi familia în siguranţă, 
departe de ura lui Dragoş, nu mi-ar mai fi păsat atât de mult de 
viaţa mea. Începeam să realizez că luptam împotriva unui 
monstru şi că nu prea aveam şanse. 


Andrei a tuşit şi mi-am îndepărtat gândurile pesimiste din 
minte, încercând să fiu calmă şi să cred că poate nu era chiat 
atât de rău, că poate Dragoş avea să fie blând cu mine. 

- Crystal, ce ziceai că faci aici? întrebă Tudor cu 
nevinovăție, încercând să îndepărteze tristeţea care ne 
invadase. 

Am privit-o pe Crystal şi am văzut că ochii ei roşii mă fixau, 
privindu-mă cu bunătate şi blândeţe. Era primul vampir care nu 
mă privea cu ură, aratându-mi cât de mult voia să mă omoare. 
Am zâmbit în sinea mea şi i-am aşteptat răspunsul. 

- Am vrut să văd ce se întâmplă la Consiliu, zâmbi uşor şi 
se apropie de mine. Niciodată nu mi-am imaginat că legenda 
alesei este adevărată! 

Se aşeză lângă mine, mângâindu-mi uşor părul. Atingerile 
ei erau grijulii, blânde, ca şi când nu ar fi vrut să mă rănească. 
Pentru ea eram fragilă, forţa ei putând să mă distrugă oricând. 
Am oftat şi i-am atins mâna rece şi fină. A tresărit la atingerea 
mea caldă şi şi-a îndepărtat mâna, ducând-o pe genunchi. 

- Eşti aşa cum mi-am dorit eu să fiu, îmi spuse cu durere. 
Curajoasă, puternică, capabilă de a lupta pentru ceea ce-ţi 
doreşti. Eu n-am putut să fac asta. 

O priveam cu compasiune şi nu ştiam ce să-i zic. Nu 
auzisem foarte multe despre ea, dar ştiam că suferise din 
dragoste. Am încercat să-i mai alin suferinţa şi i-am mângâiat 
părul blond şi drept, zâmbindu-i cu blândeţe. 

- Mulţumesc, îmi şopti cu fericire, închizându-şi ochii. 

- Cu plăcere, am şoptit cu bunătate. Pot să ştiu de ce-ai 
spus toate acele lucruri? 

Şi-a deschis brusc ochii şi m-a privit cu surprindere şi 
durere. Mi-a atins mâna şi a îndepărtat-o de capul ei, punând-o 
pe genunchiul meu. A oftat uşor şi s-a lăsat pe spate. 

- Dacă nu vrei să-mi povesteşti, nu mă supăr, am spus cu 
seriozitate, observând durerea pe care i-o cauzase întrebarea 
mea. 

Ea şi-a mişcat capul în semn de nu şi a zâmbit. 

- O să-ţi povestesc. Totul a început acum 650 de ani, când 
eu eram la vânătoare. Am fost cuprinsă de simţurile mele de 
vampir şi am început să vânez. Am găsit doi urşi şi o căprioară, 
dar nu mă simţeam sătulă, aşa că am continuat să caut. Nu 
reuşeam să fac diferenţa între simţurile mele şi realitatea, era 


ca şi când aş fi fost în transă. Am zărit un cerb şi am început să 
fug spre el, dar în calea mea a apărut el, Alexander. Simţurile 
mele au înnebunit şi mai mult când i-au simţit mirosul. În pădure 
era întuneric şi el nu m-a văzut venind. Am alergat spre el şi... 

Începuse să tremure şi să suspine. Şi-a pus mâinile în cap 
şi a început să se clatine. Am încercat să o calmez, dar ea nu m- 
a lăsat. S-a ridicat de pe canapea şi şi-a cuprins gâtul. 

- Mi-am înfipt colții în gâtul lui cu brutalitate şi cruzime, 
omorându-l în câteva minute. Sângele lui mi-a umplut corpul şi 
mi-a dat putere, dar m-a şi readus la realitate. Când mi-am 
revenit şi l-am văzut zăcând în faţa mea, am înnebunit. Am 
început să urlu şi am încercat să-l trezesc, dar nu am reuşit. Am 
plecat de-acolo fugind şi m-am închis în camera mea, 
ignorându-i pe cei din jur, îmi spuse cu durere şi furie, zgăriindu- 
şi gâtul cu unghiile. 

- Crystal, am şoptit cu tristeţe. 

- Sângele lui... l-am băut sângele! L-am omorât cu 
bestialitate! 

A căzut pe jos şi a început să urle, strângându-şi mâinile în 
jurul pieptului. Dacă ar fi putut să plângă, acum lacrimi amare i- 
ar fi străbătut chipul palid şi fin. 

- După ceva timp, începu cu o voce obosită, am început să 
mă obişnuiesc cu ceea ce făcusem. Am plecat de lângă Lida, 
încercând să-mi revin cât de cât. Am umblat aiurea prin lume, 
abţinându-mă de la vânătoare. Incepusem să-mi revin când m- 
am întors şi l-am văzut pe Alexander. Era deja conducătorul 
strigoilor şi venise să vorbească cu Lida. Am încremenit când |- 
am văzut ieşind din biroul ei, în toată graţia şi frumuseţea lui. El 
m-a privit cu ură şi a plecat în grabă, nevrând să vorbească cu 
mine. Eu am venit în Strygorra şi am încercat să vorbesc cu el, 
dar nu am reuşit decât să ne certăm. Ne-am spus lucruri oribile 
şi el cu greu s-a stăpânit să nu mă omoare. Deşi îi promisesem 
că nu aveam să-i mai apar în cale niciodată, am început să ajut 
strigoii şi astfel să fiu mai aproape de el. 

A oftat şi şi-a închis ochii, strângându-şi stomacul şi mai 
tare. 

- Aşa am început să ne îndrăgostim. Când am descoperit 
că-l iubeam, nu ştiam ce să fac. Nu puteam să mă duc şi să-i 
spun pur şi simplu! Am păstrat iubirea mea pentru el secretă, 
până când ela venit şi şi-a mărturisit sentimentele. Am fost atât 


de fericită când am auzit că mă iubea şi nu am ezitat să-i spun 
şi eu cât de mult îl iubeam. 

Şi-a dus mâna în dreptul inimii şi a zâmbit uşor. 

- Am hotărât să ne ascundem relaţia, până când aveam 
să-i explic Lidei tot ce se întâmplase. Ştiam că îl iubea pe 
Alexander şi nu voiam să sufere. 

- Şi cum a descoperit adevărul? am întrebat în şoaptă, 
fixând-o cu privirea. 

- A observat că îi ascundeam ceva şi a început să mă 
urmărească. Când m-a văzut cu Alexander, a început să ţipe, să- 
mi spună că o trădasem. Alexander a încercat să-i explice cum 
stau lucrurile, dar ea nu a vrut să-l asculte. M-a închis în cameră 
şi mi-a interzis să-l mai văd. Nu am avut curajul să mă impun, 
să-i spun că voiam să fiu fericită şi că nu mai eram un copil. Am 
preferat să tac şi să sufăr. 

Şi-a fixat privirea pe fereastră şi am putut să văd tristeţea 
din ochii ei. 

- Când Alexander a reuşit să mă elibereze, mi-a promis că 
aveam să luptăm pentru relaţia noastră. Am încercat să-l cred, 
din tot sufletul, dar soarta nu a fost de partea mea. L-am pierdut 
pe singurul bărbat pe care l-am iubit, pentru că nu am avut 
puterea să lupt pentru el, pentru că am fost o laşă. 

Am luat-o în braţe şi i-am şoptit numele cu blândeţe, 
încercând să o calmez. Era groaznic ceea ce i se întâmplase şi 
nu voiam să trec şi eu prin aşa ceva - nu că intenţionam să mă 
îndrăgostesc prea curând! 

- Crystal, vorbi Zero cu tristeţe, aşezându-se lângă ea. Noi 
nu am renunţat să-l răzbunăm pe Alexander. 

- Şi-atunci de ce nu faceţi nimic? De ce Dragoş este încă în 
viaţă? întrebă cu furie. 

- Pentru că lucrurile sunt mult mai complicate decât crezi, 
am răspuns în locul lui Zero. 

El a zâmbit în semn de mulţumire şi şi-a pus mâna pe 
umărul lui Crystal. 

- Ce vrei să spui cu asta? mă întrebă nedumerită. 

- Dragoş vrea să distrugă oamenii din cauza unei poveşti 
de dragoste din trecut. Se pare că s-a îndrăgostit de o 
muritoare, dar povestea s-a terminat prost şi el a jurat să se 
răzbune, am spus cu furie. 


- Acel nenorocit nu poate simţi ceva atât de frumos 
precum iubirea! El este demn doar de sentimente meschine! 
izbucni Crystal cu furie. 

- Ai dreptate, dar asta nu l-a oprit să-şi înceapă planurile 
de răzbunare, am continuat eu cu dezgust. 

- Şi cu ce împiedică această răzbunare activitatea 
strigoilor? întrebă cu scepticism, fixându-l cu privirea pe Zero. 

- Pentru că am promis că vom apăra oamenii, îi răspunse 
el cu seriozitate, privindu-mă pe mine. 

- Şi pentru că viitoarea noastră conducătoare este un om, 
vorbi Andrei pentru prima oară, apropiindu-se de noi. 

L-am privit şocată şi el a zâmbit. Aproape că m-am pierdut 
în privirea lui tristă şi zâmbetul lui, dar m-am concentrat pe 
discuţia dintre mine şi Crystal. 

- Trebuie să mă înţelegi! am implorat-o, apropiindu-mă de 
ea. Nu pot să-l las pe Dragoş să-mi rănească familia, prietenii! 

- Dar mi se pare absurdă ideea voastră! 

S-a dus la Mynis şi l-a privit cu furie, dar el i-a zâmbit şi a 
îndepărtat-o. 

- Oricât de absurdă ţi s-ar părea ideea, este singurul lucru 
pe care-l putem face! i-am zis cu furie. 

- Eu nu sunt de acord cu această nebunie! Dragoş trebuie 
să plătească, dar nu văd de ce trebuie să ne jucăm de-a 
„apărătorii”! 

- Pentru că fata de care el s-a îndrăgostit este bunica mea! 

Eram atât de furioasă încât nu am realizat ce am spus. 
Acum Crystal şi Mynis mă priveau cu groază, nevenindu-le să 
creadă. Am încercat să mă calmez şi mi-am îmblânzit vocea. 

- Aşa este, am şoptit cu tristeţe. Dragoş s-a îndrăgostit de 
bunica mea şi ea este în pericol acum. La fel şi familia mea. 

- Maria este bunica ta? mă întrebă Mynis surprins, 
apropiindu-se de mine cu paşi mărunți. Cât de mică este lumea! 

- Într-adevăr, am spus zâmbind. Ea este aşa-zisa iubire a 
lui Dragoş. 

După ce şi-a revenit cât de cât, mi-a zâmbit şi şi-a pus 
mâna pe umărul meu. Eu mi-am întors privirea spre Crystal şi 
am încercat să o fac să priceapă. 

- Acum înţelegi de ce trebuie să fac asta? Nu pot să-mi las 
familia de izbelişte! Toţi cei pe care îi cunosc sunt în pericol, 
pentru că eu sunt Stăpână! Şi dacă îmi doresc ceva în acest 


moment, vreau ca Dragoş să fie distrus şi totul să revină la 
normal. 

M-am apropiat de ea şi i-am întins mâna, zâmbindu-i cu 
blândeţe. Crystal m-a privit cu tristeţe şi şi-a îndreptat ochii spre 
mâna mea. 

- Dacă tu decizi să nu ne fi alături, voi înţelege, am şoptit 
cu seriozitate. Dar dacă lupţi împotriva noastră, voi uita că m-ai 
ajutat să scap de Vladimir şi-mi vei deveni duşman, i-am zis cu 
duritate, încercând să o fac să înţeleagă consecinţele deciziei ei. 

- Pe toţi ne uneşte aceeaşi dorinţă, continuă Zero. 

A început să zâmbească şi mi-a cuprins mâna, răceala ei 
trimiţându-mi un fior pe şira spinării. 

- Spune-mi ce trebuie să fac, Stăpâno! 

Am început să râd şi am îmbrăţişat-o cu putere, lacrimile 
formându-se în colţul ochilor mei. Erau lacrimi de fericire, de 
bucurie. Voiam cu disperare să cred că acum şansele noastre 
erau mai mari, dar în adâncul sufletului ştiam că Dragoş era 
mult mai puternic decât noi. 

- Mulţumesc, Crystal! îi zise Lorena cu fericire, 
îmbrăţişând-o. 

Au îmbrăţişat-o cu toţii şi ea ne-a zâmbit tuturor. 

- Mulţumesc, i-am şoptit cu recunoştinţă. 

- Va fi o adevărată onoare să lupt cu o persoană atât de 
curajoasă precum tine. 

Aş fi vrut să-i spun că nu eram atât de curajoasă precum 
credea, că de fapt eram o laşă şi voiam să fug, să scap de 
această luptă. 

Singurul lucru care mă ţinea lângă ei era siguranţa familiei 
mele. Nu puteam să renunţ, pentru că cei dragi mie ar fi avut de 
suferit. 

- Natalia, îmi întrerupse Lorena gândurile. Cred că ar 
trebui să mergem acasă. Trebuie să te odihneşti! 

Mintea mea era atât de încărcată, încât nici nu mai 
simţeam oboseala. Poate că un somn bun avea să mă mai 
relaxeze puţin. 

- Cred că ai dreptate, i-am spus punându-mi capul pe 
umărul ei. 

Ea mi-a mângâiat părul şi m-a ajutat să ies din cameră. Am 
ajuns în piaţă şi am văzut că era pustie. Toată lumea se 


ascunsese, fugind din calea lui Dragoş. Era incredibil cum o 
singură persoană putea să înspăimânte mii de strigoi. 

- Eu voi rămâne aici, vorbi Crystal cu blândeţe. Nu vreau 
să mă duc acasă. Nu acum. 

Am privit-o cu părere de rău şi i-am zâmbit. 

- Poţi să stai aici cât vrei, atâta timp cât ne vei ajuta. 

- Nu ştiu cât de mult îl urăşti tu pe Dragoş, dar eu nu o să 
am linişte până când el nu va dispărea. 

- Poţi să fii sigură că şi eu îl urăsc, am zis cu furie, 
amintindu-mi de Armand. 

Ne-am luat la revedere de la Mynis şi Crystal şi am pornit 
spre elicopter. 

Nu ştiu cât timp trecuse, dar dormeam foarte bine când 
am fost deranjată. 

- Natalia, îmi şopti numele, zguduindu-mă. 

Am gemut în semn de protest şi am încercat să nu-mi 
deschid ochii, dar ea a continuat să mă zdruncine şi mai tare. 

- Ce vrei? am şoptit enervată, încercând să păstrez visul. 

- Am ajuns, chiţăi ea. 

Am deschis ochii şi am văzut că eram întinsă pe bancheta 
din spate a maşinii. Mi-am rotit ochii şi am văzut-o pe Lorena 
stând în dreptul uşii, zâmbind. 

- Dormeam foarte bine, i-am zis deranjată de gestul ei. 

- Hai, dă-te jos! 

M-a apucat de mână şi m-a târât afară. Băieţii râdeau de 
scena din faţa lor, iar eu m-am uitat urât la ei. Mi-am eliberat 
mâna şi am început să merg spre uşă, ignorându-i. 

- Natalia, nu te supăra, începu Tudor să se scuze. Eraţi 
foarte amuzante. 

Am intrat în casă şi am trântit uşa în urma mea, vocile lor 
dispărând. Am intrat în sufragerie şi m-am întins pe canapea, 
încercând să recuperez odihna pierdută. 

- Vrei să te ajut să mergi în cameră? 

- Îmi pare rău, am şoptit somnoroasă. 

- Pentru ce? mă întrebă Lorena râzând. 

- N-am vrut să mă comport aşa, dar sunt foarte obosită. 

- Stai liniştită, îmi spuse mângâindu-mi capul. Eşti iertată. 

Am încercat să zâmbesc, dar nu am reuşit. 


Lorena m-a ajutat să urc în camera mea şi am adormit 
imediat ce am simţit salteaua moale sub mine. Am avut tot felul 
de vise, dar niciunul nu a fost atât de clar precum ultimul. 

Eram în Strygorra, în locul unde a avut loc confruntarea. 
Mynis se pregătea să mă prezinte strigoilor, când vampirii au 
apărut şi ne-au atacat. Eu încercam să-l caut pe Dragoş, dar nu-l 
vedeam. 

Erau o grămadă de vampiri şi ne atacau din toate părţile, 
iar noi ne apăram foarte greu. În faţa mea a apărut o tânără cu 
părul roşcat, lung şi creţ, cu pielea palidă. Purta o rochie roşie, 
fără bretele şi la mână avea o brățară vişinie, groasă. 

- Ai pierdut, îmi şopti cu duritate. 

- Cine eşti? am întrebat cu teamă. 

Ea a zâmbit şi mi-a atins gâtul. Am închis ochii când am 
simţit mâinile ei reci şi în secunda următoare am fost aruncată 
într-un loc necunoscut, înspăimântător. Peste tot erau numai 
oameni morţi şi încercam să ocolesc cadavrele, căutând ieşirea. 

Am auzit paşi în spatele meu şi m-am întors, dar nu am 
văzut pe nimeni. În depărtare am auzit un țipăt îngrozitor şi 
sângele mi-a îngheţat în vene. Am încercat să vorbesc, dar nu 
mi-am găsit vocea. Am încercat să fug, dar nu puteam să-mi 
mişc picioarele. Eram prinsă în acel loc şi nu puteam să scap. M- 
am aşezat în genunchi şi mi-am cuprins burta cu mâinile, 
aşteptând salvarea. Aerul devenea din ce în ce mai greoi, 
mirosul de putreziciune ajungându-mi în plămâni. Eram pe 
jumătate conştientă când am simţit lovitura în spatele meu. 

- Ah! 

Am îndepărtat pătura şi am început să-mi mişc picioarele. 
Am deschis ochii şi m-am ridicat, încercând să-mi calmez bătăile 
inimii. r 

Fusese doar un coşmar. Incă unul. Se vor termina 
vreodată? 

Mi-am trecut mâna prin păr şi am încercat să mă calmez. 

- Natalia, eşti bine? mă întrebă Andrei. 

M-am speriat la început, dar apoi i-am văzut silueta în 
dreptul uşii. S-a apropiat de patul meu, dar nu s-a aşezat. 

- A fost doar un coşmar, am şoptit. 

- Vreau să-mi cer scuze. 

Scuze? Pentru ce? Pentru că-mi spusese adevărul? Pentru 
că fusese la fel de nesimţit cu mine? 


- Pentru ce? l-am întrebat surprinsă. 

- Din cauza mea ai fost răpită, şopti cu regret. 

- Poftim? Vladimir m-a răpit pentru că asta i-a ordonat 
Dragoş! De ce ai fi tu de vină? am întrebat agitată, neînţelegând 
la ce se referea. 

- Dacă aş fi avut mai multă grijă de tine, Vladimir nu s-ar fi 
atins de tine. Dacă mi-aş fi îndeplinit sarcina, tu n-ai fi trecut 
prin toate acele chinuri! 

- Asta....am spus confuză. Asta e interesant. 

- La ce te referi? mă întrebă nedumerit. 

- Nu vrei să fii prieten cu mine, dar te simţi vinovat de 
ceea ce mi s-a întâmplat! 

- Cred că am fost destul de clar în acea seară! Noi doi nu 
putem fi prieteni! 

- De ce? Doar pentru că îţi amintesc de Veronique? Ştii că 
eu nu sunt ea! 

- Tocmai acea asemănare dintre voi două mă ţine departe 
de tine, îmi spuse cu regret. 

- Eşti absurd! i-am zis nervoasă. Cum poţi să foloseşti ceva 
atât de banal drept o scuză ca să.... 

- Nu înţelegi! îmi spuse nervos. 

- Explică-mi atunci! 

M-am dat jos din pat şi am mers lângă el, încrucişându-mi 
mâinile la piept. 

- Două persoane care se urăsc nu pot fi prietene! 

A ieşit din cameră şi a trântit uşa, lăsându-mă fără nicio 
explicaţie. Cât îi uram comportamentul! Era infantil, stupid şi 
interesant în acelaşi timp. Mă făcea să vreau să ştiu mai multe, 
mă atrăgea şi asta nu era bine. Eu îl uram şi nu trebuia să-l 
găsesc atrăgător sau mai ştiu eu cum. 

Dar oare chiar îl uram sau era doar o închipuire de-a mea? 


XXIII. Controverse 


- Am auzit ţipetele aseară, îmi spuse Lorena când mi-am 
terminat micul dejun. 

Am privit-o surprinsă şi am început să tuşesc. Speram să 
nu fie vorba despre ce credeam eu, aşa că am încercat să 
deviez subiectul. 

- A fost doar un coşmar, am zis ridicându-mă de la masă. 


- Şi de când imiţi atât de bine vocea lui Andrei? mă întrebă 
cu furie. 

Am oftat şi mi-am privit mâinile. 

- Când m-am trezit, el era în cameră. Am început să 
vorbim şi am ajuns să ne certăm. Ca de obicei, am spus cu 
tristeţe. Mulțumită? 

Am ieşit din bucătărie şi am fugit în camera mea. Mi-am 
sprijinit capul de uşă şi mi-am închis ochii, încercând să 
îndepărtez lacrimile. Discuţia de noaptea trecută îmi răvăşise 
mintea şi nu ştiam ce să mai cred. Nu mai ştiam dacă-l uram pe 
Andrei sau era doar un capriciu. Nu ştiam dacă el chiar mă ura 
pe mine sau amintirea lui Veronique îl făcea să creadă că mă 
urăşte. Nu mai ştiam nimic sigur! 

Am alunecat pe uşă şi mi-am dus genunchii la piept. Voiam 
atât de mult să înţeleg ce se întâmpla de fapt! Să înţeleg dacă 
eu îl uram sau nu, dacă eram pe punctul de a-mi pierde minţile. 

Sigur asta era explicaţia: începeam să înnebunesc! Dacă 
lupta asta nu se va termina repede, eu aveam să înnebunesc de 
disperare. 

- Natalia, trebuie să plecăm, îmi spuse Lorena bătând uşor 
în uşă. 

M-am ridicat cu greu şi abia am reuşit să ridic ghizodanul 
de jos. Mi-am luat geaca şi am ieşit din cameră, coborând scările 
cu plictiseală. În dreptul uşii l-am văzut pe Andrei şi îndoiala a 
devenit şi mai puternică. O parte din mine voia să vorbească cu 
el şi să-i demonstreze că poate avea încredere în mine, iar o alta 
voia să-l ignore şi să nu fie mai prejos. Nu ştiu de ce, dar am 
hotărât să urmez a doua variantă şi am încercat să-l ignor, 
uitând de toată confuzia din sufletul meu. De ce nu puteam să-l 
urăsc şi să scap de toate aceste controverse? 

Pentru că tu nu poţi să-l urăşti, interveni vocea din capul 
meu. Era atât de clară, ca şi când Andrei ar fi rostit acele 
cuvinte. Dacă nu ar fi fost o voce de fată, aş fi jurat că el îmi 
spusese asta. 

- Putem pleca? întrebă Lorena fixându-mă cu privirea. 

- Da, am şoptit prinsă în gândurile mele. 

Am ieşit şi am lăsat aerul rece al dimineţii să-mi 
răcorească mintea. Întunericul de afară semăna un pic cu visul 
meu şi am încercat să îndepărtez toate gândurile negre care 
veneau spre mine. 


- S-a întâmplat ceva? mă întrebă Lorena preocupată. 

Am zâmbit şi i-am zis că nu, deşi în sufletul meu ştiam că 
nu era aşa. Toată incertitudinea asta mă înnebunea şi preferam 
să mă lupt cu un vampir decât să-mi analizez problemele. 

Tot drumul spre liceu Lorena şi Andrei au vorbit despre tot 
felul de lucruri, dar eu nu am fost atentă. Numai prezenţa lui 
Andrei mă incomoda, dar să-i aud vocea era şi mai rău. Confuzia 
mea se accentua mai mult şi nu mai puteam să fac faţă. 

Când am ajuns la liceu, am încercat să par relaxată, dar 
Andrei s-a ţinut după noi şi asta m-a incomodat şi mai rău. Mi- 
am văzut de drumul meu, încercând să nu fiu văzută cu 
profesorul meu de istorie. Puțin îmi păsa de ce credeau sau 
aveau să creadă ceilalţi, dar el era ultima persoană în 
apropierea căreia aş fi vrut să fiu văzută. Cel puţin nu acum, 
când mintea mea era un dezastru complet şi nu puteam să 
înţeleg ce se întâmpla cu mine. 

Am intrat în clasă şi mi-am aruncat ghiozdanul pe bancă, 
bucuroasă că el nu mai era lângă mine. 

- Încă o zi grea, nu? vorbi Ada râzând. 

- Da, i-am spus zâmbind. 

Aş fi vrut să o întreb ce s-a întâmplat în lipsa mea fără să 
par o nebună. Nu puteam să-i spun adevărul, să-i spun că am 
fost răpită de un vampir nebun care mi-a luat locul. 

Ora de muzică a început, dar mintea mea era foarte 
departe. Am încercat să nu mă gândesc la sentimente, ci la un 
plan pentru a-l opri pe Dragoş. Oricât de mult îmi chinuiam 
neuronii, nu puteam să concep niciun plan de salvare. 

Cât de enervant! 

Când s-a sunat, am sărit din bancă şi m-am dus la Lorena, 
dar Vlad m-a tras deoparte. 

- Vreau să vorbim, îmi ceru supărat. 

- Ce s-a întâmplat? l-am întrebat îngrijorată. 

- Până la urmă o să mă mai ajuţi cu proiectul sau va trebui 
să mă descurc singur? 

- Vlad, ţi-am promis că.... 

- Ştiu că mi-ai promis, dar încep să cred că nu vrei să mă 
ajuţi. leri am încercat să vorbesc cu tine, dar ai dispărut pur şi 
simplu! 

Am dispărut? Oh, nu! Ce făcuse Vladimir în lipsa mea? 


- Vlad, vorbim mai târziu, i-am spus făcându-i semn 
Lorenei să mă urmeze. 

- Mereu îmi vii cu replica asta! protestă el furios. 

Am prins-o pe Lorena de mână şi am târât-o până la baia 
fetelor. M-am asigurat că nimeni nu ne putea auzi şi am început 
să o chestionez. 

- Ce s-a întâmplat ieri? am întrebat-o furioasă. 

- La ce te referi? 

- Vreau să ştiu ce-a făcut Vladimir în lipsa mea! 

- Asta... şopti cu amuzament. 

Am aşteptat câteva secunde, dar ea continua să 
zâmbească şi să mă privească cu milă. 

- Lorena! i-am cerut nervoasă la culme. Adevărul! Acum! 

- Bine, bine, îmi spuse râzând. Mai întâi, vreau să-mi 
promiţi că nu vei reacţiona impulsiv, că vei fi calmă. 

- Cât de rău este? am întrebat cu teamă. 

- Dacă nu pui la socoteală faptul că l-a sărutat pe Marius, a 
fost bine. 

Am aşteptat câteva secunde, dar nu m-am simţit bine. 
După ce am înţeles ce mi-a zis, am simţit cum ameţesc. 

- Natalia, eşti bine? mă întrebă cu teamă. Ştiam că nu 
trebuia să-ţi spun! 

- Sunt bine, am şoptit nedumerită, prinzându-mă de 
chiuvetă. Nu pot să cred! Lipsesc o singură zi şi lumea se 
întoarce pe dos! 

- A fost amuzant...într-un fel? 

- Amuzant? am întrebat-o, furia începând să apară. Marius 
crede că eu l-am sărutat şi că îl plac, când eu nici nu vreau să 
aud de el, iar ţie asta ţi se pare amuzant? 

Soneria ne-a întrerupt discuţia, iar eu am ieşit din baie cu 
un sentiment ciudat. Era ca şi cum toată viaţa mea era un 
coşmar de care nu puteam să scap. Ca şi când toate planetele 
se aliniaseră împotriva mea, concepuseră un plan pentru 
distrugerea mea. Nu prea o aveam eu cu astrele - tocmai de-aia 
nu obişnuiam să citesc horoscopul - dar acum începeam să cred 
că poate toate balivernele alea erau adevărate. 

Începi să aberezi, izbucni conştiinţa mea. 

Am oftat nervoasă şi am fugit spre clasă, mutându-mă în 
ultima bancă, în spatele Rebecăi şi Silviei. 

- Unde ai fost ieri? mă întrebă Rebeca zâmbind. 


- Nu m-am simţit bine, am minţit eu. Nici azi nu mă simt 
foarte bine. 

M-a bătut pe umăr şi s-a întors la bancă, lăsându-mă 
singură. Am încercat din răsputeri să mă calmez, dar nu am 
reuşit. Numai gândindu-mă la ceea ce făcuse Vladimir în locul 
meu, explodam de furie. Voiam să mă duc să-l caut pe acel 
nenorocit şi să-i dau ceea ce merita. Să-l calc în picioare, să-l 
distrug! 

Toate orele până la pauză trecuseră, iar eu nu fusesem 
atentă deloc. Mintea mea căuta un plan de răzbunare, iar 
sufletul meu se umplea de ură şi dezgust. Oficial uram vampirii 
şi tot ce implica existenţa lor. 

În timpul pauzei am fost ca un zombi, Lorena fiind singura 
care mă mai aducea la realitate. Celorlalţi le spusesem că nu 
mă simţeam bine şi se pare că prinseseră minciuna, pentru că 
nu se chinuiau să socializeze cu mine. La cât de nervoasă eram, 
puteam să explodez oricând, iar ei nu trebuiau să fie în preajma 
mea. 

- Stai! mă strigă Marius. 

M-am prefăcut că nu-l aud şi am grăbit pasul, rugându-mă 
să înţeleagă mesajul. Ce puteam să-i spun? Că el nu m-a sărutat 
pe mine, ci un vampir nebun? Mi-ar fi făcut o enormă plăcere să- 
i spun adevărul, dar nu m-ar fi crezut şi cu siguranţă m-ar fi 
internat la nebuni, asigurându-se că primeam şi o cămaşă de 
forţă. Sincer, imaginea cu mine închisă într-un sanatoriu nu era 
foarte plăcută, aşa că nu voiam să testez experienţa. 

- Se pare că nu m-ai auzit, îmi spuse cu încântare, 
atingându-mi braţul. 

L-am îndepărtat cu blândeţe, încercând să nu-i rănesc 
sentimentele, pentru că la urma urmei el era doar o victimă, la 
fel ca mine. 

- Te-am căutat ieri, dar nu te-am mai văzut. 

- Nu m-am simţit bine şi am plecat acasă, i-am spus cu 
indiferenţă, uitându-mă în jurul meu, dar nu la el. 

- Îmi pare rău că am fost întrerupţi, îmi spuse cu un ton 
care se voia a fi seducător, apropiindu-se de mine. Dacă Andrei 
nu ar fi venit... 

Andrei? Ce legătură avea el cu toate astea? Ce uitase 
Lorena să-mi spună? 


- Marius, i-am şoptit numele cu precauţie, controlând 
emoţiile din vocea mea. Nu e bine. 

- De ce? mă întrebă surprins. Tu mă placi, eu te plac. 

- Tocmai asta e problema, am spus cu regret, privindu-l în 
ochi. Nu te plac! 

- Dar ieri...la restaurant... 

- Nu trecutul contează, ci prezentul! lar eu nu te plac! 

- Şi-atunci de ce m-ai mai sărutat? De ce m-ai lăsat să-mi 
fac speranţe? mă întrebă cu tristeţe, lacrimile formându-se în 
colţul ochilor săi. 

Nu puteam să-i spun că de fapt Vladimir îl lăsase să-şi facă 
speranţe false, că el îi rănise sufletul. Trebuia să inventez 
repede ceva credibil. 

- Imi pare rău, dar ăsta este adevărul, am zis cu tristeţe, 
coborându-mi privirea. Am crezut că te plac, dar ieri mi s-a 
demonstrat contrariul. 

- Ce vrei să spui cu asta? mă întrebă cu furie. Ce ţi-a spus 
nenorocitul ăla de Andrei, de te-a convins asta? 

- Poţi să nu mă mai întrebi nimic? Acceptă ce ţi-am spus şi 
lasă-mă în pace! Între noi doi nu va fi niciodată nimic! Ai înţeles? 

Am tipat la el cu toată furia pe care o acumulasem şi am 
fugit spre clasă, fără să mă uit în urmă. Ştiu că era un pic 
telenovelistică situaţia, dar nu-mi plăcea să frâng inimile 
celorlalţi şi mă simţeam prost pentru că el suferea, chiar dacă 
nu simţeam nimic pentru el. 

Lorena m-a văzut agitată şi m-a întrebat ce s-a întâmplat, 
dar i-am spus că vom vorbi după ore. Toată ora de fizică mi-am 
aţintit privirea pe fereastră, simţindu-mă mizerabil. Profesoara 
voia să mă asculte, dar am reuşit s-o conving că nu mă simţeam 
în stare să mă ridic din bancă. A încercat să mă trimită la 
cabinet, dar am asigurat-o că voi merge în pauză, nevrând să-i 
deranjez ora. A fost de acord cu asta şi şi-a continuat ora, 
lăsându-mă pierdută în gândurile mele. 

Când ora s-a terminat, am fugit spre cancelarie, sperând 
că îl voi găsi pe Andrei acolo. Deşi prezenţa lui mă incomoda, 
voiam să ştiu ce legătură avea cu ce se întâmplase ieri între 
Marius şi Vladimir. 

L-am găsit la automatul de cafea şi am fugit spre el, 
controlându-mi emoţiile. 


- Pot să ştiu ce s-a întâmplat ieri? am întrebat cu o voce 
răguşită, uitându-mă la cafeaua din mâna sa. 

- De ce mă întrebi pe mine asta? 

- Pentru că se pare că tu eşti singurul care îmi poate spune 
ce s-a întâmplat între mine şi Marius, i-am zis nervoasă, 
privindu-l în ochi. 

El a început să râdă şi s-a aşezat pe un scaun, făcându-mi 
semn să-l urmez. 

- În primul rând, tu nu ai fost aici ieri, mă tachimă cu 
amuzament, ducând paharul la gură. În al doilea rând, asta nu 
mă priveşte. 

- Te priveşte! i-am zis ofensată. Eşti singurul care îmi 
poate spune, pentru că nu-l pot întreba pe Marius! 

- De ce? Chiar atât de mult te deranjează persoana lui? 

- Exceptând asta, el m-ar considera nebună şi m-ar interna 
în Dumnezeu ştie ce sanatoriu! 

- Dacă priveşti problema aşa.... 

- Vorbeşte odată! 

- V-am prins sărutându-vă şi l-am luat pe Vladimir de lângă 
Marius, captând atenţia celor din local. L-am scos afară şi l-am 
aruncat în zăpadă, amuzându-mă de reacţia lui, crezând că eşti 
tu cea care s-a enervat. A început să mă lovească şi a luat-o la 
fugă, traversând ca un nebun! Un autocar l-a lovit, dar ela 
supravieţuit miraculos, datorită abilităţilor de vampir. Dacă ai fi 
fost tu în locul lui, nu mai erai aici acum! îmi spuse râzând. 

- Foarte amuzant! Asta e tot ce s-a întâmplat? 

- Da. Apoi am mers în Strygorra şi de-aici ştii şi tu foarte 
bine continuarea. 

S-a ridicat de pe scaun şi a aruncat paharul la coşul de 
gunoi, intrând apoi în cancelarie. L-am privit până când a 
dispărut, mulţumită de atitudinea pe care o adoptasem. Măcar 
ne întorseserăm la stadiul de „eu te urăsc-tu mă urăşti”. 

Cum nu se putea mai bine! 

Am fugit spre clasa mea şi am suportat ultimele două ore, 
concentrându-mă cu greu la ce spuneau profesorii. Nebunia de 
care dăduse dovadă Vladimir era impresionantă şi bolnavă în 
acelaşi timp. Toate acele eforturi, doar pentru a strica părerea 
celorlalţi despre mine! Cât de nenorocit putea să fie? 

La sfârşitul orelor, Andrei ne aştepta lângă ieşire, 
încântarea dominând pe chipul său. Curiozitatea mă îndemna să 


aflu motivul bucuriei sale, dar am preferat să nu mai complic 
lucrurile şi am tăcut, ca o laşă ce eram. M-am urcat în maşină şi 
am aşteptat să ajung acasă şi să pot să mă relaxez. 

- Unde mergem? am întrebat când am văzut că schimbase 
traseul. 

- În Strygorra, răspunse Lorena entuziasmată. 

- De ce? am întrebat-o temătoare, entuziasmul ei 
speriindu-mă puţin. 

- Mynis vrea să te vadă, îmi răspunse serioasă. 

- Lorena, spune-i! vorbi Andrei cu amuzament. 

Chiar începeam să mă îngrozesc! Starea mea de spirit nu 
permitea alte surprize, iar micuțul lor secret îmi dădea fiori. 

- Lorena, ce se întâmplă? am întrebat-o agitată. Ai face 
bine să-mi spui! 

- Calmează-te, nu este nimic grav, îmi spuse râzând. 

Mi-am permis să respir uşurată, însă nu pentru mult timp. 

- Vei deveni conducătoarea strigoilor! Nu e minunat? 

Am încremenit la auzul veştii. Putea fi viaţa mea mai 
complicată de-atât? g 

- Minunat? am întrebat şocată. Asta e un coşmar! 

- Coşmar? De ce? întrebă Andrei nedumerit. 

- Trebuie să împiedicaţi asta! Nu sunt pregătită! i-am spus 
Lorenei strângându-i mâinile. 

- Eşti pregătită, îmi spuse cu o voce blândă, încercând să 
mă convingă. 

- Nu, nu sunt! Abia am scăpat de Vladimir şi s-au întâmplat 
prea multe...şi.... Sunt patetică, nu? 

Ea a zâmbit şi a dat din cap. 

- Conducătoare, am şoptit cu teamă. 

Trebuia să recunosc că, în adâncul sufletului, acest lucru 
mă încânta foarte mult, dar aducea cu el foarte multă 
responsabilitate şi nu ştiam dacă aveam să fac faţă. 

- Atât de repede? am întrebat-o pe Lorena după ce mi-am 
mai revenit. 

- Mynis a fost foarte impresionat de ceea ce ai făcut ieri, 
când l-ai demascat pe Vladimir şi s-a convins de faptul că tu 
trebuie să-ţi primeşti funcţia. 

- Cine-ar fi crezut că el va fi de acord? Până acum mă 
ameninţa şi-mi spunea să stau deoparte. 


- Nu a zis toate alea cu rea intenţie, interveni Andrei. A 
vrut doar să mai rămână încă puţin la conducere, dar tu eşti 
mult mai potrivită decât el. 

Am încercat să mai continui discuţia, dar ajunseserăm deja 
la aeroport. Am coborât din maşină şi i-am văzut pe ceilalţi. Au 
venit cu toţii spre noi şi Tudor m-a luat în braţe. 

- Nu-mi vine să cred! În sfârşit vei fi conducătoare! 

Am început să râd şi l-am bătut pe spate, iar el m-a 
eliberat din îmbrăţişarea puternică. Am râs cu toţii şi ne-am 
urcat în elicopter, pregătindu-ne pentru sosirea în Strygorra. 
Compania lor m-a mai făcut să uit de griji şi m-a mai calmat, 
făcându-mă să văd lucrurile altfel. 

Când am ajuns în Strygorra, o adevărată escortă ne 
aştepta. Şi când spun escortă, mă refer la sute de strigoi 
îmbrăcaţi în gardieni, cu săbiile pregătite, gata să înfrunte orice 
pericol. Am rămas surprinsă şi am înaintat cu greu spre ei, 
punându-mi pelerina pe care mi-o oferise Lorena. M-am urcat pe 
unul dintre caii pregătiţi şi am înaintat, ghidaţi de escortă. 

Curtea castelului era plină de strigoi şi cu toţii au făcut o 
reverență la vederea mea. Am descălecat şi i-am aşteptat pe 
ceilalţi. Mynis a venit lângă noi şi ne-a spus să intrăm în castel, 
unde aveam să fiu pregătită pentru ceremonie. 

Am intrat într-o cameră mare, regală, cu un pat mare în 
mijlocul ei. Aşternuturile erau brodate cu tot felul de mărgele şi 
fire de aur, la fel şi draperiile de la ferestre. Pe tavan se afla o 
lustră din aur, cu un model clasic, dar elegant. Mobila era dintr- 
un lemn lucios, oferind un aer nobil încăperii. 

Lorena şi Bianca au intrat în cameră, urmate de câteva 
femei. Aveau în mâini o rochie albă, lungă, cu o semilună în jurul 
pieptului. Au întins-o pe pat şi au venit lângă mine. 

- Ce e cu rochia asta? am întrebat cu precauţie în timp ce- 
mi dădeam jos pelerina. 

- O vei purta la ceremonie, îmi spuse Lorena zâmbind. 

Ele m-au ajutat să mă schimb şi mi-au legat rochia la 
spate. Lorena m-a dus la oglinda de pe uşa dulapului şi m-a 
obligat să mă uit, cât timp îmi aranja părul. Culoarea rochiei se 
potrivea cu părul meu şi tenul deschis la culoare. Era fără umeri 
şi descoperea o parte din semnul meu. Era strâmtă la mijloc, dar 
se lărgea cu cât cobora, acoperindu-mi picioarele complet. În 


dreptul inimii era desenată o semilună, cu o pietricică argintie în 
mijloc. 

După ce mi-a prins părul cu o agrafă, Lorena mi-a adus un 
lănţişor cu un crucifix de aur şi mi l-a pus la gât. 

- Perfect, şopti cu încântare, punându-şi mâinile pe umerii 
mei. 

Am zâmbit şi eu şi m-am aşezat pe pat, punându-mi 
pantofii. 

- Sunteţi gata? întrebă Zero bătând uşor în uşă. 

Lorena a zâmbit şi i-a spus să mai aştepte puţin, iar eu am 
şoptit un „mulţumesc”. Mi-au oferit o pelerină aurie şi au 
aşteptat să mă calmez. Am încercat să mă conving că pot face 
asta, că nu voi greşi sau dezamăgi. 

- Sunt gata, am şoptit după secunde de meditare. 

Am zâmbit şi am ieşit din cameră, îndreptându-mă spre 
Sala Mare a castelului unde avea loc ceremonia. Gardienii au 
deschis uşile mari şi toată lumea s-a întors, privindu-mă. Zero 
mi-a luat mâna şi m-a condus până la Mynis, şoptindu-mi că 
totul va fi bine. Prietenii mei s-au aşezat în spatele meu şi mi-au 
zâmbit cu toţii, iar asta mi-a dat curaj. Mynis mi-a luat mâna şi a 
început să vorbească cu mândrie. 

- După 630 de ani, poporul nostru şi-a găsit în sfârşit 
liniştea. Acum vom avea un conducător cu un suflet pur, care va 
şti să ne apere şi să ne îndrume. Natalia, juri să aperi acest ţinut 
cu toată forţa şi înţelepciunea ta? 

- Jur, am răspuns cu o voce serioasă, privindu-l în ochi. 

- Juri să fii credincioasă poporului tău şi să spui numai 
adevărul? 

- Jur. 

- Îngenuchează şi citeşte asta. 

Mi-a întins o foaie veche, cu un scris elegant şi stilat şi m-a 
pus să o citesc. Mi-am dres vocea şi am citit cuvintele care erau 
înşirate pe acel manuscris. 

- Jur să fiu blândă şi generoasă precum Alexander, să-mi 
apăr poporul de toate relele care vor apărea sau să mor 
încercând. 

Eram conştientă că în această luptă blestemată puteam să 
mor oricând, dar rostirea acelor cuvinte cu voce tare m-a 
înspăimântat şi mai rău. Recunoşteam adevărul de faţă cu 


atâtea persoane şi trebuia să-mi vărs şi ultima picătură de 
sânge pentru binele lor. 

- Cu această sabie, care a aparţinut bunului nostru 
Alexander, te numesc Conducătoarea Strigoilor. 

Metalul rece mi-a atins capul de trei ori, formând o cruce. 
Am închis ochii la contactul cu sabia şi am încercat să-mi calmez 
respiraţiile. 

- Puteţi să vă ridicaţi, Alteță! 

La auzul ultimului cuvânt, toată sala a început să aplaude 
cu extaz, urlând şi fluierând. M-am ridicat zâmbind şi am fost 
îmbrăţişată de prietenii mei, nu înainte de a face o reverență în 
faţa mea. 

- Felicitări! îmi spuse Lorena zâmbind. 

- Trăiască Natalia! ţipă Tudor nebun de fericire. 

Dintr-o dată mulţimea a încetat să mai aplaude, între ei 
apărând o tânără cu părul roşu, creţ şi pielea palidă. Purta o 
rochie roşie, fără bretele, iar pe una dintre mâini avea o brățară 
vişinie. La fel ca tânăra din visul meu! 

S-a apropiat cu paşi înceţi, toţi strigoii îndepărtându-se din 
calea ei. 

- Ce cauţi aici, Lida? întrebă Mynis cu furie. 

- Puteam să lipsesc de la un asemenea eveniment? Se 
pare că te-au dat la o parte, Mynis. 

- Nu avem chef de tine acum! 

- Cred că ar trebui să vorbim...în privat, vorbi cu o voce 
rece, uitându-se la strigoii din sală. 

Mynis m-a privit şi eu am aprobat, vrând să aflu ce voia de 
la noi. Aşadar ea era faimoasa Lida, cea care distrusese relaţia 
dintre Crystal şi Alexander. Am întors capul să o privesc pe 
Crystal şi am văzut tristeţea din ochii ei. Revederea era 
dureroasă, aducând cu ea o grămadă de amintiri neplăcute. 

- Urmează-ne, îi spuse Mynis cu duritate. 

Lida a zâmbit cu superficialitate şi ne-a urmat până în 
birou. Andrei s-a asigurat că nimeni nu va auzi discuţia şi a 
închis uşa în urma noastră. Eu m-am aşezat pe canapea şi am 
aşteptat ca ea să vorbească. 

- Sper că ştii în ce te-ai băgat, îmi spuse cu amuzament. 

- Am fost avertizată şi uite-mă aici, i-am răspuns cu 
seriozitate. 


- Of, Natalia, Natalia, eşti doar un june în această luptă. Nu 
te pune cu cei care ştiu cât de cruntă este viaţa de nemuritor. 

- În caz că nu ştiai, Lida, începu Andrei să vorbească cu 
duritate, Natalia nu este doar o simplă conducătoare. Este 
Stăpâna nemuritorilor, adică şi stăpâna ta. 

Lida l-a privit cu surprindere şi a început să râdă, 
ridicându-se de pe scaun. Mi-a atins faţa şi a continuat să râdă, 
fixându-mă cu privirea. 

- Pe mine nimeni nu mă va conduce niciodată, vorbi cu 
ură, împingându-mi faţa. Mai ales o fetişcană ca tine! 

- Lida, ce vrei? am întrebat-o cu furie. 

- Să vă avertizez. Am auzit de planurile voastre împotriva 
lui Dragoş şi de dorinţa de a vă alia cu mine. 

Lorena mi-a aruncat o privire surprinsă şi eu i-am 
împărtăşit sentimentul. De unde ştia ea toate astea, când 
alianţa rămăsese un secret al strigoilor? 

- Dragoş, înainte de toate, este un vampir, iar noi nu ne 
abandonăm semenii. Aşa că dacă îl atacați pe el, mă atacați pe 
mine! Indiferent de intenţiile voastre, eu nu voi accepta acea 
alianţă niciodată! 

- Lida, este o nebunie ceea ce vrei să faci! interveni 
Crystal cu furie. 

- Surioara mea, vorbi ea cu dezgust. Se pare că ai apărut 
şi tu pe-aici. Ai uitat drumul spre casă sau ai vrut să-ţi aminteşti 
de iubitul tău Alexander? 

- Ajunge! am intervenit eu, punându-mă lângă Crystal. 
Cred că am înţeles avertismentul tău! 

- Ascultă-mă, fetiţo, pleacă cât încă mai ai timp! Nu ai ce 
căuta printre noi! 

- Poate, dar este prea târziu să mă retrag. Şi nu 
intenţionez să-mi abandonez familia şi prietenii, aşa cum faci tu! 

- Te rog, ce ştii tu despre mine? Nimic! Astea fiind spuse, 
cred că vizita mea s-a terminat. 

S-a îndreptat spre uşă şi a atins clanţa, dar n-a deschis-o. 
S-a întors zâmbind, fixându-mă cu privirea, ochii ei arătând 
numai ură şi repulsie. 

- Să nu credeţi că am uitat de lupta dintre strigoi şi 
vampiri! O să consider planurile de luptă împotriva lui Dragoş 
drept începerea războiului! Nu vă jucaţi cu focul, pentru că s-ar 
putea să vă ardeţi. 


Am privit-o cu furie, dorindu-mi să o atac. Crystal a simţit 
încordarea mea şi mi-a prins mâinile, ţinându-mă acolo. 

- Natalia, încă ceva. Tocmai ţi-ai pus semenii în pericol. 
Odată lupta începută, şi oamenii vor avea de suferit. Sper să vă 
puteţi apăra! 

A ieşit pe uşă, lăsându-ne cu gura căscată. Situaţia 
devenea şi mai rea decât era la început. Acum aveam două 
lupte, două războaie, două ameninţări. 

Cu siguranţă viaţa mea putea fi mai complicată de-atât! 


Epilog 
Dymas 


Urmărisem toată ceremonia de la fereastră, reuşind să nu 
fiu văzut de nimeni. Nu cred că strigoilor le-ar fi făcut plăcere să 
ne vadă. Totuşi, eram Vampirii Întunericului! 

Apariţia Lidei m-a suprins şi am putut să recunosc răutatea 
vampirească din atitudinea ei. Îmi părea rău că nu reuşisem să 
aud conversaţia din birou, care cu siguranţă a fost interesantă. 

Cred că ar trebui să plecăm, îmi spuse Ana cu plictiseală. 
Să atârn de un geam nu este o experienţă foarte plăcută, dacă 
poţi să înţelegi. 

Tu şi ifosele tale! 

Am coborât cu grijă şi am aterizat în picioare, precum o 
pisică. Ana mi-a urmat exemplul şi a coborât lângă mine, privind 
cu dezgust geamul de la care priviserăm totul. 

- Nu mai fac asta în viaţa mea! Dymas, ţin să-ţi amintesc 
că sunt un vampir respectabil şi nu o maimuţă! 

- Recunoaşte că ţi-a plăcut să priveşti totul de-acolo, am 
tachinat-o puţin, pregătindu-mă de plecare. 

Ea m-a privit cu furie şi a plecat de lângă mine cu paşi 
greoi. Am început să râd şi într-o secundă am fost lângă ea, 
mângâindu-i părul negru şi drept. Ea mi-a îndepărtat mâna cu 
furie şi a mârâit, stârnindu-mi şi mai mult amuzamentul. 

Eşti aşa un prost! îmi spuse nervoasă, încercând să 
păstreze distanţa. 

Te porţi de parcă nu m-ai cunoaşte, i-am zis serios. 


Am început să am îndoieli şi asta nu e bine. Uneori mă 
întreb dacă nu ti-au spălat extratereştrii creierul. 

Foarte amuzant, i-am spus ofensat de replica ei. 

Ana a zâmbit cu inocenţă şi şi-a văzut de drum, lăsându- 
mă cufundat în gândurile mele. 

Deşi încercasem să nu o privesc, ochii mei au fugit spre 
ea, singura care mi-a deţinut cândva inima. Menţionarea 
numelui ei mă durea, amitirea ei mă durea, tot ce avea legătură 
cu ea mă durea şi îmi nenorocea existenţa. De ce comisesem 
cea mai teribilă greşeală? De ce am căzut eu în mrejele iubirii? 
De ce? 

Ne apropiam de ieşirea din Strygorra când o trăsură roşie 
ne-a tăiat calea. Am încercat să o ocolesc, dar în acel moment 
uşa s-a deschis şi Lida a coborât, arătând la fel cum mi-o 
aminteam. 

- lat-o şi pe doamna „distruge ceremonii”, îi spuse Ana 
batjocoritor. 

- Se pare că aţi apărut şi voi, într-un final, ne vorbi cu 
răceală, fixând-o cu privirea pe sora mea. 

- Ştii cum e viaţa noastră, am început eu cu politeţe. Ne 
ascundem mai mereu. 

Ea a zâmbit şi s-a apropiat de mine, punându-şi mâna pe 
obrazul meu. Ana privea scena îngrozită şi îmi făcea semn să 
plecăm, până nu intram în probleme. 

Dymas, haide! Presimt că Lida nu plănuieşte nimic bun! 

Am ignorat-o şi m-am apropiat şi mai mult de Lida, putând 
să-i simt mirosul. Mirosea bine, dar nimic nu se compara cu 
esenţa lui Crystal. lar începeam să mă gândesc la ea! 

- Am nevoie de o favoare, îmi şopti seducător la ureche, 
mâna ei coborând pe pieptul meu. 

- Ce vrei? 

- Vreau să mă ajutaţi să distrug strigoii. 

- Ai înnebunit? interveni Ana şocată. Nu poţi să faci asta! 

- Priveşte-mă! Nu o voi lăsa pe acea fată să-mi strice 
planurile! 

- De ce ne ceri ajutorul nouă? am întrebat-o cu precauţie, 
nevrând să o supăr. 

- Pentru că sunteţi puternici, îmi răspunse zâmbind. Şi 
pentru că tu îmi eşti dator! 

- Ce te-a făcut să iei hotărârea asta? De ce acum? 


- Am aşteptat secole, sperând că situaţia se va îmbunătăţi. 
Eram hotărâtă să uit de acea luptă dintre noi, dar ceremonia de 
astăzi mi-a schimbat planurile. Acea fetişcană tocmai a dat 
peste cap toate principiile noastre! 

- Conform legendei, cu toţii trebuie să ne supunem ei, i-am 
zis cu seriozitate. 

- Nu şi eu, îmi răspunse cu duritate. Nu voi lăsa pe nimeni 
să mă învingă, indiferent ce trebuie să fac pentru asta! 

- Eşti absurdă, îi spuse Ana cu dezgust. Nu poţi să distrugi 
atâtea fiinţe, doar pentru că tu eşti ofensată! 

- De parcă voi n-aţi distrus fiinţe la viaţa voastră! 
Indiferent de ce veţi alege, decizia a fost luată, iar strigoii 
tocmai au declarat război vampirilor. 

Ana mă privea cu groază, iar eu nu puteam să-mi adun 
gândurile. Ştiam cât de groaznic fusese ultimul război pe care-l 
avuseseră vampirii, dar acesta se anunţa şi mai periculos decât 
acela, pentru că era prins şi nenorocitul de Dragoş. 

- Oficial, zarurile au fost aruncate! declară Lida cu 
aroganță. 

